
Skiriama 
GOFUI 
ir mielajam slėniui. 
Su nuoširdžia meile 


Kas nėra girdėjęs apie Kašmyro slėnį ?.. 


Tomas Muras, Lala-Ruk 


Kai pradėjau rašyti romanus apie žmogžudystes — „de- 
tektyvus“, — stengdavausi parašyti bent po du tūkstančius 
žodžių kasdien, išskyrus sekmadieniais. Jei pavykdavo pa- 
rašyti daugiau, „perviršį“ paskirdavau tai dienai, kai, Žino- 
jau, dėl kokių nors neišvengiamų tarnybos reikalų arba 
viešų renginių visai negalėsiu rašyti. Šitokiu būdu regu- 
liuodavau skyrių ir visos knygos ilgumą, o kiekvienos die- 
nos pabaigoje prie tądien parašytos dalies pažymėdavau 
- datą ir užsirašydavau pastabas. Štai kodėl esu užsirašiusi 
tikslią datą, kai pirmą kartą sutikau savo būsimą vyrą Go- 
fą Hamiltoną, tada to garsiojo Pasienio pajėgų pulko žval- 
gybos korpuso leitenantą. | 

Tai atsitiko pirmadienio rytą, 1941-ųjų birželio antrą- 
ją. Aš tuomet gyvenau Šrinagare, Kašmyro, vieno iš gra- 
žiausių pasaulio kraštų, sostinėje. Gofas, kurio trumpos 
atostogos ėjo į pabaigą, žūklaudamas užėjo įteikti man 
laiško, kurį vienam bendram bičiuliui buvo pažadėjęs 
atiduoti asmeniškai. Manau, kad tądien ką nors para- 
šiau, nes kai jis atvyko, tikrai plušau ties kasdiene savo 
dalimi. Tačiau ties ta data nieko nėra — kaip ir ties il- 
giausia eile tolesnių datų. 

Rankraštis baigiasi ten, perpus skyriaus. Nes aš ište- 
kėjau, susilaukiau dviejų vaikų, dirbau Moterų savano- 
rių tarnyboje ir propagandiniame žurnale, gyvenau ap- 


imta nuolatinės baimės, kad Gotas iš Birmos gyvas ne- 
grįš, ir romanams rašyti nebuvo laiko. Ir šitaip tęsėsi iki 
tol, kol baigėsi karas, anglai išėjo iš Indijos, apie jų 
viešpatavimą liko tik prisiminimas, o Gofas, aš ir vaikai 
apsigyvenome Škotijoje, kareivių kvartale Glazge; ne- 
kaip sekėsi sudurti galą su galu, ir aš prisiminiau, kad 
galiu rašyti, ir nusprendžiau, kad pats laikas būtų papil- 
dyti šeimos biudžetą. 

Taigi susiradau tą nutriušusį studentišką bloknotą už- 
lankstytais kampais, kuriame pradėjau knygą, sąlygiškai 
pavadintą Šiąnakt mėnesiena, ir perskaičiau pustrečio sky- 
riaus, parašytų tą seniai praėjusį pavasarį Kašmyre. 

Skaitėsi visai pakenčiamai, taigi veiksmą iš pirmųjų ka- 
ro metų perkėliau į paskutiniuosius anglų valdymo mėne- 
sius ir baigusi mažumėlę jaudindamasi išsiunčiau romaną 
garsiai literatūros agentų kompanijai Londone. Mano lai- 
mei, jiems patiko. Mane iškvietė į Londoną ir „atidavė“ 
vienam darbuotojui, ponui Skotui, kuris pasirodė esąs tin- 
kamiausias asmuo mano darbui, mat pats „truputį nusi- 
manė apie Indiją“. Paaiškėjo, jog tai Polis Skotas, jau pa- 
rašęs tris knygas, kurių veiksmas vyko Indijoje, ir vėliau 
parašysiantis Valdymo kvartetą (The Raj Ouartet) ir Užsi- 
buvę (Staying One). Jis tapo geru mano bičiuliu, taigi tą- 
dien man šypsojosi sėkmė. Tikiuosi, kad ji manęs neaplei- 
do ir skaitytojams bus malonu skaityti apie pasaulį, kurio 
nebėra, apie kraštą, kuris vis taip pat neapsakomai gražus, 
nors Žmonija ir nenuilstamai, atkakliai stengiasi sugriauti 
tai, kas gražu! 

Dar norėčiau čia paminėti, kad neseniai mačiau Polio 
Karūnos brangakmenių ir savo Tolimųjų paviljonų televizi- 
jos versijas ir visąlaik irzau dėl netaisyklingai tariamų in- 
diškų žodžių (kai kurie tariami vis skirtingai!). Todėl nu- 
sprendžiau įdėti tarimo vadovą, kad besidomintis skaity- 


tojas galėtų sužinoti, kaip mano veikėjai tuos žodžius tarė 
savo laikais. Kai kur nekirčiuojamas nė vienas skiemuo, 
kitur kirčiuotasis skiemuo išspausdintas kursyvu. Rašoma 
griežtai fonetiškai, nes daugybė žodžių tariama ne taip, 
kaip rašoma. 

Baltos viršukalnės per amžius saugo perėją, 
Vėjas dūksta po Chorosano plynes. 
Bet nei tu, nei aš tenai nebegrįšiu... 


Lorensas Houpas, Jasinas Chanas 


Sara taip niekad ir nesuprato, ar ją pabudino mėnesiena, 
ar tas tylutėlis paslaptingas garsas. Ji užmigo tamsiame 
kambaryje, kuriame jaukiai Žioravo beišblėstančio židinio 
žarijos, o dabar jis buvo užlietas blausios šaltos šviesos. 
Staiga ji pabudo... ir sukluso. 

Garsas buvo vos vos girdimas, jis sklido kažkur iš ana- 
pus neobliuotų pušinių rąstų sienų, kurios šį atskirą be jo- 
kios tvarkos pastatyto viešbučio sparną dalijo į kambarius. 
Silpnas, vis nutrūkstantis džeržgesys, kurį įmanoma išgirs- 
ti tik spengiančioje ledinėje mėnesėtoje naktyje. 

„Žiurkė“, — pamanė Sara ir su palengvėjimu atsidūsė- 
jo. Tikras absurdas pabusti nuo šitokio niekniekio ir ausis 
įtempus klausytis. Nervai, matyt, visai pakriko. O gal tai 
nuo aukščio? Viešbutis stovi daugiau kaip aštuoni tūks- 
tančiai pėdų virš jūros lygio, 1r ponia Metijus sakė... 

Ponia Metjus! Saros minčių seka staiga nutrūko, nes ji 
pasijuto bjauriai sukrėsta — kaip Žmogus, tamsoje atsi- 
trenkęs į akmeninę sieną. 

Kaipgi ji galėjo pabudusi šią šaltą naktį pamiršti, tegu 
ir kelioms minutėms, apie ponią Metijus? 

Mažiau nei prieš savaitę pačioje sausio pradžioje Sara 
Periš drauge su trisdešimčia kitų slidinėjimo entuziastų iš 
įvairių Indijos vietų atvyko į Gulmargą, į rąstų trobelių 
kaimelį, įsikūrusį žaliame slėnyje tarp Pir Pandžalio kalnų 

daugiau kaip trim tūkstančiais pėdų aukščiau už legendinį 
Kašmyro slėnį. Jie, bent jau dauguma, susirinko į paskuti- 
nijį Indijos slidinėtojų klubo susitikimą. Buvo 1947-ieji ir 
kitąmet turėjo būti paskelbta Indijos nepriklausomybė — 
tai reiškė anglų valdymo pabaigą ir jų pasitraukimą. 

Gražus kalnuotasis Kašmyras buvo viena iš daugelio 
pusiau nepriklausomų kunigaikštiškų Indijos valstijų, ku- 
rios pagal sutartį iš esmės buvo Indijos vyriausybės pro- 
tektoratai. Jas pagal paveldėjimą valdė anglų rezidento 
„konsultuojami“ maharadžos, nabobai, radžos. Pasiekti 
šią atskirą, iš visų pusių aukštų kalnų apsuptą valstybę bū- 
davo nelengva, tačiau šimtmečių šimtmečiais ji buvo lai- 
koma idealiu prieglobsčiu nuo deginančių karštymečio ly- 
gumų — savo laiku kilmingi mogolai čia keliaudavo ant 
dramblių, arklių arba neštuvuose. 

Po mogolų ten patraukė anglai, ir Kašmyras tapo 
mėgstama jų poilsio vieta. Tik valdžia neleido anglams 
"pirktis ar kitaip įsigyti Kašmyro žemių, jie savo atostogas 
čia leisdavo plūduriuojančiuose nameliuose puikiuosiuo- 
se ežeruose, tarp pušų ir maumedžių pastatytose palapi- 
nėse arba išsinuomotose rąstų trobelėse Gulmarge, kuris 
įsikūręs tarytum žalioje taurėje tarp kalnų, iš aukštybių 
žvelgiančių į didįjį slėnį. Tą taurę kažkoks tėvynės išsiilgęs 
britas (matyt, škotas) pavertė puikiomis golfo aikštelėmis, 
o žiemą ir ankstyvą pavasarį čia viską dengė storas sniego 
sluoksnis. 

Kiekvienais metais tuo laiku Gulmarge kartą ar porą 
susirinkdavo Indijos slidininkų klubas. Tada klubo na- 
riams ir jų draugams būdavo atidaromas šis bet kaip pa- 
statytas sniegynuose skendintis vasaros viešbutis. Šie taip 
pat nebuvo išimtis, ir atvyko visi, kas tik įstengė. Oras bu- 
vo nuostabus, susiėjimas smagus — kol visiškai netikėtai 
įvyko baisi nelaimė. 

Netoli Mėlynosios nuokalnės papėdės tarp apsnigtų 
akmens luitų buvo rasta negyva ponia Metjus — ta žila- 
plaukė, draugiška, žavi moteris. 

Vakar jos nieks nepasigedo iki pat vėlyvos popietės. 
Leidosi sutemos, ir slidinėtojai traukė link jaukių viešbu- 
čio žiburių: kas ropštėsi jaunuolynu apaugusiais šlaitais, 
kas leidosi iš aukštai virš Gulmargo plytinčių Chilanmar- 
go sniego lygumų, ties kuriomis baigiasi pušynai. Net ir ta- 
da visi manė, kad ponia Metjus savajame kambaryje. 

Dabar ji tikrai ten. Jie parnešė ją ir paguldė ant lovos. 
Sara, jausdama, kaip dilgčioja galvą, galvojo, kad kažin, ar 
siauro pušinėmis lentomis iškalto kambarėlio šilumos už- 
teks, kad atšiltų tos siaubingai sustingusios, iškraipytos 
rankos ir kojos. 

Kulis*, nešantis į viešbutį malkų, tamsoje užkliuvo už 
to išsikėtojusio kūno. Sara matė, kaip jį įnešė: keistas raiz- 
ginys iš išskėstų rankų ir kojų, kurių nebuvo įmanoma nei 
sulenkti, nei ištiesti. 

Sara pamėgo ponią Metjus — ponia Metjus visiems 
patiko, bet netikėtai išvydusi tą sustingusį lavoną ji ėmė 
drebėti iš pasišlykštėjimo. Ji negalėjo nė pažvelgti į mais- 
tą, todėl nevalgiusi anksti atsigulė ir ilgai neužmigo. O da- 
bar staiga ji visai išsibudino ir maža buvo vilties, kad vėl 
užsnūstų, kol kambarys šitaip užlietas mėnesienos, o ner- 
vus veikia tas tylus gergždimas. 

Keista, kad Žiemą čia yra Žiurkių, juk daug mėnesių vis- 
ką dengia storas sniego sluoksnis, trobelės apleistos ir už- 
darytos. Ji, rodos, kažkur skaitė, kad jos nepakelia didelių 
šalčių. Gal Kašmyro žiurkės kitokios?.. Sara neramiai ap- 
sivertė ant kito šono ir suirzusi pagalvojo, kodėl gi jai šovė 
į galvą atitraukti užuolaidas? Tada atrodė visai smagu gu- 


* Kulis — darbininkas, nešikas Azijos kraštuose. 

lėti ir Žiūrėti į sniegą, betgi ji turėjo suvokti, kad anksčiau 
ar vėliau mėnulis atsisuks į verandą ir pasieks jos kamba- 
rio langą. 

Po gaivaus nakties oro mažame kambarėlyje jai pasiro- 
dė ankšta ir tvanku, todėl ji iš vakaro pravėrė vonios langą 
ir paliko atviras duris į vonią. Tačiau prieš keletą valandų 
židinyje liepsnojusios malkos dabar buvo virtusios sauja 
pilkų pelenų, ir kambaryje buvo labai šalta. 

Keltis iš lovos, užtraukti užuolaidas ir uždaryti vonios 
langą anaiptol nebūtų malonu, ir Sara vien nuo tokios 
minties sudrebėjo. Tačiau dabar jai buvo ne tik šalta — ji 
ėmė justi alkį ir gailėtis nesuvalgytos vakarienės, 0 vonio- 
je ant lentynos stovėjo dėželė sausainių. Galima būtų pa- 
siimti saują, uždaryti langą ir užtraukti kambario užuolai- 
das — viską vienu kartu. Sara nenoromis ištiesė ranką 
prie kailinių, kuriais klodavosi virš antklodės, įsisupo į 
juos ir išsliuogė iš lovos. Kojų pirštai minkštose avikailio 
šlepetėse susirietė iš šalčio, tačiau su jomis Sara negirdi- 
mai perėjo kambarį ir pro atviras duris įėjo į vonią. 

Šio sparno viešbučio numeriai, mažyčiai, medžiu iškal- 
tomis sienomis, buvo visi kaip vienas: kiekviename buvo 
svetainė-miegamasis ir siauras paprastas vonios kamba- 
rys; IŠ jo pro užpakalines duris dviem ar trim žemais medi- 
niais laipteliais buvo galima nusileisti į taką, kuriuo vaikš- 
čiodavo tik tie viešbučio tarnai, kurie valydavo kambarius 
ir nešdavo vandenį į nedidukes alavines vonias. 

Sarai neprisiėjo Žiebti šviesos, nes buvo visai gerai 
matyti ir nuo blyškaus švytėjimo, kuris pro atvirą langą 
sklido nuo mėnesienoje šaltai spindinčio sniego. Tačiau 
Sara nužengė gal porą žingsnių ir, išgirdusi tą vos girdi- 
mą garsą, kurį palaikė žiurkės graužimu, sustojo kaip 
įkasta. Dabar girdėjosi geriau — ir tai negalėjo būti žiur- 
kė, nes metalo žiurkės negraužia. Sara stovėjo visai neju- 

dėdama, sulaikiusi kvapą ir įtempusi klausą. Štai ir vėl! 
"Toks silpnas garsas, kad jei ne atvertos durys ir pradaras 
langas, nebūtų jo ne išgirdusi. Tylutėlis dilde brūžinamo 
metalo džeržgesys. 

Šįkart po to nestipriai brakštelėjo lango rėmas. O lau- 
ke jokio vėjo. Ir staiga Sara suvokė, ką visa tai reiškia. 
Kažkas iš lauko neapsakomai atsargiai bando nudildyti 
lango sklendę. Ne jos, nes langas atviras. Tada kieno? 

Kambarys iš kairės buvo tuščias, 0 už jo gyveno Indijos 
medicininės tarnybos majoras Makėjus, kuris didžiai ver- 
tino gryną orą ir girdavosi, kad bet kokiu oru miegas prie 
atvirų langų, taigi tie kambariai atkrinta. Dešinėje gyvena 
panelė Rašton, maždaug 25-erių metų mergina, o kitame 
kambaryje, esančiame tarp jos ir pulkininko Gidnėjaus 
kambarių, guli ponios Metijus kūnas. 

Sara suvirpėjo, pagalvojusi apie tą užrakintą kambarį ir 
jo tylųjį gyventoją. Sukandusi dantis, kad nebarškėtų, ji at- 
sargiai žengė toliau iki tos vietos, kur prisispaudusi prie 
sienos, galėjo įstrižai pažvelgti pro pravertą savo vonios 
langą. Ant šlaito ir tako apačioje krito platus šešėlis, ta- 
čiau toliau mėnulio apšviestas sniegas taip spindėjo ir Žai- 
žaravo, kad nuo sniego atsispindinčioje šviesoje net šešė- 
lyje buvo gana aiškiai matyti mediniai laiptukai prie Dža- 
netos Rašton vonios kambario. 

Kaip tik už tų laiptukų kažkas stovėjo: neaiškios for- 
mos figūra, kurios rankos, tamsios nubalusios sienos fone, 
kažką veikė ties panelės Rašton langu. O ant palangės gu- 
lėjo kažkoks metalinis daiktas — nuo jo atsispindėjo mė- 
nulio šviesa. Gal laužtuvas? Ar šiaip tam skirtas gelžgalys? 

Sara akimirksniu tiesiog įniršo. Dar nėra nė dvylikos 
valandų, kai numirė ponia Metijus, o kažkoks šlykštus ku- 
lis iš kaimo, gal nedorėlis viešbučio tarnas jau laužiasi, no- 
rėdamas nugvelbti mirusiosios daiktus! Tikrai taip turėtų 

būti, 1r vagis paprasčiausiai supainiojo langus, nes Džane- 
ta Rašton, ta mergina iš gretimo kambario, nenešiojo jo- 
kių brangenybių ir, rodos, turėjo ne ką daugiau, kaip slidi- 
nėjimo drabužių pamainą ir kelis sportinius kostiumus. 
Taigi vargu ar koks nors ilgapirštis vargtų dildydamas jos 
lango skląstį. Ypač kai ji, Sara — akivaizdžiai tinkamesnė 
auka, — pati paslaugiai paliko atvirą langą! 

Ji nusprendė sušukti ir padaužyti langą, nes buvo tikra, 
kad to pakaktų nubaidyti bet kokiam vagiui. Sara jau atvė- 
rė burną, kad padarytų tai, ką ketino, tačiau tą akimirką 
figūra pasuko galvą, ir jos riksmas įstrigo gerklėje: žmo- 
gysta neturėjo veido... 

Kurį laiką Sarai atrodė, kad jos širdis liovėsi plakusi. 
Paskui ji susivokė žiūrinti į žmogų su kauke: kažkokios 
pilkšvos medžiagos gobtuvas visiškai dengė jo galvą ir 
kaklą, o akims buvo išpjautos skylės. Beveik tą pačią aki- 
mirką Sara pamatė, kad tas daiktas ant palangės, gulintis 
taip arti savo tikslo siekiančių rankų, tai ginklas. Ir staiga 
jai pasidarė baisu. Taip baisu, kaip dar niekad nebuvo per 
jos trumpą dvidešimt dvejų metų gyvenimą. 

Tai nebuvo paprastas vagis. Joks Kašmyro vagišius ne- 
simautų kaukės ir nesineštų šautuvo. Be to, kam toks at- 
sargumas, einant pas negyvą moterį? Vadinasi, jis taikė į 
panelės Rašton kambarį... 

Sara ėmė atbula trauktis nuo lango, centimetras po 
centimetro, ir pagaliau grįžo į savo miegamąjį. Jai trūko 
kvapo, tarsi būtų bėgusi, o širdis, jai rodėsi, tyloje dunk- 
čioja tarsi būgnas. Džaneta Rašton... Ji turi įspėti Dža- 
netą. Sara šaltais pirštais sugrabinėjo verandos durų ran- 
keną ir šiaip taip ją nuspaudė. „Aš turiu nebėgti, — gal- 
vojo ji. — Privalau eiti tyliai. Aš negaliu kelti triukšmo“. 
Sara prisivertė verti duris taip pamažu, kad jos nė ne- 
girgžtelėjo. 

Siauroje medinėje išilgai viso fligelio einančioje veran- 
doje buvo šviesu nuo mėnesienos, o lauke tarsi nublizgin- 
tas sidabras spindėjo sniego jūra su tamsia pagrindinių 
viešbučio pastatų sala. Žemė priešais stačiai leidosi, pas- 
kui buvo daugmaž lygus golfo aikštelės ir pasivaikščiojimų 
aikštės plotas, o paskui vėl kilo aukštyn ir susiliejo su juo- 
duojančiais maumedžių miškais ir šaltu naktinio dangaus 
spindesiu. 

Anksčiau kokį pusvalandį buvo snigę. Snaigės buvo 
storai nugulusios verandos turėklus, o medines grindų 
lentas dengė plonytis trapus atklydusių sniego kristalėlių 
kilimas, kuris po Saros šlepetėmis traškiai girgžčiojo. 
Spengiančioje šio ramaus, miegančio pasaulio tyloje tylu- 
tėlis girgžčiojimas atrodė siaubingai garsus. „Toks garsas 
ir numirėlį prikeltų“, — nenorom šmėkštelėjo Saros gal- 
voje ir prieš akis iškilo vaizdas, nuo kurio nepalengvėjo. 

Ji priėjo Džanetos Rašton duris ir paspaudė ranke- 
ną — durys buvo užrakintos. Vis dėlto panelė Rašton ar- 
ba jau buvo atsibudusi, arba miegojo nepaprastai jautriai, 
nes Sara išgirdo, kaip viduje kažkas greit sušlamėjo, taip, 
tarsi kas būtų atsisėdęs lovoje. Sara tyliai, greitai pabeldė 
į gruoblėtas medines duris, tačiau viduje nieks neatsiliepė. 
Tik, tarytum šio garso sujudintas, nuo stogo krašto atsi- 
skyrė ten kyšojęs sniego luitas ir dusliai šlumštelėjo į pus- 
nį po verandos turėklais. Saros širdis vėl ėmė daužytis, ir 
apimta naujo panikos priepuolio ji sugriebė durų rankeną 
ir ėmė atkakliai barškinti. 

Iš vidaus pasigirdo skubių judesių garsai ir netrukus ty- 
lus balsas paklausė: | 

— Kas ten? 

— Čia aš — Sara Periš! — neapsakomai susijaudinusi 
sušnibždėjo Sara. — Atidarykite duris. Greičiau! Nagi, 
paskubėkite! 

Ji išgirdo atitraukiamą sklendę ir spynoje pasukto rak- 
to spragtelėjimą. Durys vos vos prasivėrė — siaurutis 
tamsus ruoželis mėnesienos užlietoje verandoje. Džaneta 
Rašton keistai įtemptu ir dusliu balsu pasiteiravo: 

— Ko jums? Ko jūs norite? 

— Ša! — nekantriai paprašė Sara. — Nekelkit triukš- 
mo! Kažkas bando įsilaužti pro jūsų vonios langą. Jums 
reikia kuo greičiau iš čia dingti. Jis jau gali būti viduje! Aš 
mačiau jį — tai... 

Džaneta Rašton vis dar tylėjo, ir Sara, įsibaiminusi, o 
staiga dar ir supykusi, iš visų jėgų stumtelėjo duris ir per- 
žengė slenkstį. 

Ją sugriebė už rankos ir stumtelėjo pirmyn į tamsą, ji 
išgirdo, kaip jai už nugaros užsivėrė durys ir vėl buvo už- 
šauta sklendė. 

— Nejudėk! — sušnibždėjo už jos — Sara niekaip ne- 
būtų pažinusi, jog tai linksmos ir draugiškos panelės Raš- 
“ ton balsas, — ir jau kitą akimirką iš šono prie kaklo ji pa- 
juto prispaustą kažką šaltą ir kietą. Kažką, dėl ko nebuvo 
galima suklysti. Mažytis ledinis metalo žiedas. 

Sara stovėjo nė nekrustelėdama, tarsi suakmenėjusi 
nuo šoko, o ranka tamsoje skubiai, su siaubą keliančiu 
įgudimu apčiupinėjo jos kūną. Paskui pasigirdo trumpas 
atodūsis, lyg ir palengvėjimo, tada šiurkštus šnabždesys: 

— O dabar pasakykite, ko norite. 

Sara liežuviu palietė išdžiūvusias lūpas. 

— Aš jau sakiau. Kažkas bando įsibrauti pro jūsų vo- 
nios langą. Dėl Dievo meilės, baikit kvailioti ir dinkim iš 
čia! 

Šaltas metalinis žiedas nepajudėjo, tačiau tuo metu 
stojusioje tyloje kažkur iš už pastato sienų atsklido tylus 
neaiškus garsas, ir staiga ledinis daikčiukas atsitraukė. Sa- 
ra už savęs tamsoje pajuto staigų judesį ir liko viena. Ji iš- 

girdo, kaip atsivėrė durys ir kažkas tamsiame kambaryje 
užkliuvo už kėdės, tada apsigręžė, apgraibom surado elek- 
tros jungiklį ir paspaudė jį. 

Nemalonioje geltonoje vienišos užtamsintos lempu- 
tės šviesoje iškilo tuščios medinės sienos ir skurdūs būti- 
niausi baldai — tiksli jos pačios kambario kopija. Lem- 
putė apšvietė siaurą suknistą lovą, blykstelėjo ant grindų 
gulinčių slidžių poros pakraščiuose, išryškino grakščius į 
spintą atremtų slidžių kontūrus ir nemaloniai atsispindė- 
jo trumpame blizgančiame ginklo vamzdyje Džanetos 
Rašton rankoje... 

Saros akys, primerktos nuo staigios šviesos, nuo mažo 
grėsmingo ginklo pamažu pakilo prie merginos veido; ši 
stovėjo vonios kambario tarpdury ir stebėjo Sarą. 

Džaneta Rašton buvo patraukli mergina — trykštan- 
ti sveikata ir dvelkianti laukų gaiva; tokios paprastai 
būna gražios ne dėl taisyklingų bruožų, o dėl šviežios 
odos spalvos ir vešlių garbanotų geltonų plaukų. Tačiau 
šiame veide virš blizgančio mažo pistoleto vamzdžio, 
veide, žvelgiančiame į Sarą, grožio nebuvo nė krislelio. 
Mėlynos akys — šaltos ir rūsčios, veidas iš baimės ir ne- 
vilties neapsakomai išblyškęs ir iškankintas — vos beat- 
pažįstamas. 

Mergina įžengė į kambarį, nenuleisdama nuo Saros 
akių laisva ranka uždarė už savęs duris ir tyliai ištarė: 

— Ten kažkas buvo: lango sklendė nudildyta kiaurai, 
ant sniego matyti pėdos. Kad ir kas ten buvo, jis, matyt, 
mus išgirdo ir paspruko. Kas atsitiko? Kas ten buvo? 

— Iš kur, po galais, aš galiu Žinoti? — įsikarščiavusi at- 
šovė Sara. Ji buvo taip siaubingai sukrėsta, jog nė nema- 
nė, kad taip išvis gali būti. Dabar baimė ėmė lėgti, ir ji pa- 
juto kylantį įniršį. — Aš nuėjau į savo vonią pasiimti kelių 
sausainių ir išgirdau kažkokius garsus lauke. Aš ir anks- 

čiau juos girdėjau, tik pamaniau, kad tai žiurkė; 0 pasiro- 
do, kažkas bandė atidaryti jūsų langą ir... 

— Kas ten buvo? — pašnibždom vėl įsiterpė panelė 
Rašton. 

— Aš gi sakiau! Neturiu jokio supratimo! 

— Ten buvo vyras ar moteris? 

— Na... — Sara stabtelėjo, suraukė antakius ir valan- 
dėlę pamąsčiusi lėtai ištarė: 

— Man rodos, vyras. Tiksliai nežinau. 

— Nežinote? Bet tai nesąmonė! Lauke šviesu kaip 
dieną. 

— "Taip, Žinau. Suprantate, jis — tas — buvo šešėlyje, 
prie pat sienos. Na, man bent jau nešovė į galvą, kad tai 
gali būti moteris. Pamaniau, kad ten koks nors kulis ar 
viešbučio vagišius, kuris norėjo apšvarinti ponios Metjus 
kambarį ir supainiojo langus. | 

— Kodėl gi jūs taip pamanėte? — klausimas buvo kupi- 
"nas įtarimo. 

— O ką kita galėjau pamanyti? — susierzinusi atkirto 
Sara. — Vargu ar kiltų kokio triukšmo, jei būtų pavogta 
dalis ponios Metijus daiktų, nes tikriausiai niekas negalėtų 
pasakyti, kas būtent dingo. Juk nesakysit, kad koks nors 
vagišius ims vargti lauždamasis pro jūsų langą, kai mana- 
sis ir taip atviras. Žinoma, jis manė, kad braunasi į ponios 
Metjus kambarį! Aš jau norėjau šūktelėti ir jį nubaidyti, 
bet tada... tada... — Sara taip sudrebėjo, kad net dantys 
barkštelėjo. 

— Kas tada? Kodėl nesušukote? 

— Jis — tas — pasuko galvą, bet ji neturėjo veido, — 
Sara vėl suvirpėjo. — Noriu pasakyti, kad buvo ją apsi- 
tempęs tokiu gobtuvu su skylėmis akims ir turėjo ginklą. 
Aš... aš tada supratau, kad... kad tai negali būti koks nors 
paprastas vagiūkštis, ir visai sutrikau. Mano galvoje buvo 

vienintelis dalykas — išvesti jus iš jūsų kambario anks- 
čiau, negu toji žmogysta ten paklius. Ir štai, — vėl apim- 
ta susijaudinimo ir pykčio audringai baigė Sara, — atly- 
ginimas už visas mano pastangas — tiesiai į mane įrem- 
tas ginklas! 

Džaneta Rašton giliai atsiduso ir įsikišo revolverį į ne- 
perpučiamos striukės kišenę, kurią buvo apsirengusi ant 
pižamos. Paskui neryžtingai pasakė: 

— Aš... aš labai atsiprašau. Tai buvo siaubingai kvaila. 
Rodos, visai pamečiau galvą. Bet aš... jūs išgąsdinote ma- 
ne. Šioje šalyje aš visada nervinuosi — ypač viešbučiuose. 
Su ginklu jaučiuosi saugiau ir aš... 

— Ak nesąmonė! — nukirto Sara. — Jūs ne iš tų, ku- 
rie nervinasi; mačiau, kaip slidinėjate! Viskas kažkaip la- 
bai keista, ir man tai nepatinka. Kas vyksta? 

Baltas panelės Rašton veidas pamažu paraudo, 0 pas- 
kui vėl išblyško ir liko, jei tik tai įmanoma, dar blyškesnis 
nei pirma. Visai netikėtai Sarai pasidarė jos gaila: mergi- 
na atrodė visai išsekusi ir netekusi bet kokios vilties. Saros 
pyktis atslūgo ir ji staiga nusišypsojo iškreiptam veidui. 

— Atsiprašau. Buvau piktoka ir šiurkšti. Nenoriu kišti 
nosies kur nereikia, bet man ima atrodyti, kad jūs kažkur 
įklimpote. Ar taip? Na, jei jums prireiktų pagalbos, aš čia. 
Ant mano peties galima visai neblogai išsiverkti, 0 savo 
kambaryje turiu buteliuką aspirino ir dėžutę druskų. Kas 
jums geriau. Būtų malonu susitaikyti. 

Sarai palengvėjo, kai įtampa panelės Rašton veide kiek 
atslūgo, ir Ši irgi nusišypsojo. | 

— Jūs labai maloni — prisiminus, kad priėmiau jus 
kaip tikra isterikė, — jau normalesniu balsu pripažino 
Džaneta. — Ačiū, kad atėjote. Nežinau, kaip ir atsiprašy- 
ti už šitokį savo elgesį, bet matote, aš — aš neseniai turė- 
jau didelių rūpesčių. Ak, tai tik paprastos asmeninės pro- 

blemos, bet... Na, man rodos, nuo to šiek tiek pakriko ner- 
vai. Iššokau iš lovos dar pusiaumiega, ir kai tamsoje įsiver- 
žėte į mano kambarį, nesuvokiau, kas jūs tokia. Šiek tiek 
mane išgąsdinote. Aš... aš tiesiog nežinau, ką apie mane 
pagalvosite. 

Merginos balsas tarytumei užlūžo, ji žengtelėjo keletą. 
nelygių žingsnių link artimiausios kėdės ir susmuko ant 
j0s, tarsi kojos daugiau nebebūtų jos laikiusios. Tada iš dė- 
žutės ant stalo išsiėmė cigaretę ir išsiblaškiusi apsidairė, 
ieškodama, kuo prisidegti. 

Sara padavė jai ant židinio atbrailos gulėjusią degtukų 
dėžutę ir nerūpestingai pasakė: 

— Žinot, meluoti jūs visiškai nemokat. Bet jei nenorite 
man pasakoti, ir nereikia. Aš užkursiu židinį ir pabūsiu, 
kol surūkysite cigaretę. O paskui, jei jums pasidarys kiek 
geriau, grįšiu į savo kambarį. 

Ji nusisuko ir ėmėsi iš malkų dėžės traukti pušines 
skiedras bei eglių kankorėžius ir dėti juos į židinį ant vis 
dar tebežėruojančių žarijų, o paskui įpūtė, kad jos įsideg- 
tų. Tuo metu panelė Rašton virpančiais pirštais prisidegė 
cigaretę ir tylėdama rūkė. 

Sara į ugnį įmetė kelias sausas kvepiančias maumedžio 
pliauskas ir atsitiesė prisėdusi užkulnius. 

— Na štai, tuoj gražiai įsidegs. Gaila, kad neturime ka- 
tiliuko. Norėtųsi kaip vaikystėje išsivirti puodą arbatos. 

Džaneta neatsiliepė. Ji stebėjo kaip Sara kūrė židinį: 
atidžiai ją tyrinėjo. Dabar ji į ant stalo stovinčią peleninę 
užgesino nuorūką, atsistojo, nuėjo prie Židinio ir, atsirė- 
musi į atbrailą, įsižiūrėjo į skaisčias liepsnas. O netrukus 
netikėtai paklausė: 

— Kodėl manote, kad aš meluoju. 

Sara atsilošė į krėslo šoną ir su nuoširdžiai šypsena pa- 
žvelgė į Džanetą. 

— Ne manau, žinau. 

— Ką tuo norite pasakyti? 

— Tikrai norite sužinoti? 

— Taip, žinoma. 

— Na, aš nesu visiška idiotė ir, kaip jūs pati ką tik sa- 
kėte, lauke šviesu beveik kaip dieną — ir jūs pro durų 
plyšį pakankamai ilgai mane apžiūrinėjote! Pusiau mie- 
godama — nesąmonė! Jūs kuo puikiausiai žinojote, į ką 
nutaikėte savo pistoletą, ir — na gerai, aš esu smalsi. 
Štai ir viskas. 

Šokinėjančios liepsnos apšviestas blyškus veidas viršu- 
je skausmingai nukaito, ir Sara atsiprašydama tarė: 

— Buvau šiurkšti. Atsiprašau. Jūs neprivalote man nie- 
ko pasakoti, jei nenorite, ir jei jums jau geriau, aš grįšiu į 
lovą. Galiausiai per pusryčius iš viso šito tik pasijuoksime! 

Ji atsistojo ir ištiesė ranką: 

— Labanakt. 

Džaneta Rašton pažvelgė į ištiestą ranką, paskui į Sa- 
ros veidą, tada nusigręžė, prisitraukė nedidelį kartūnu ap- 
trauktą krėsliuką, vėl atsisėdo ir užsikirsdama pratarė: 

— Dar neik... prašau! Aš... aš būčiau labai dėkinga, jei 
pabūtum dar truputėlį ir... ir paprasčiausiai pasikalbėtum 
su manimi, kol aš bent kiek aprimsiu. Neįsivaizduoji, kaip 
būtų gera atsilošti ir pasiklausyti kito, o ne sėdėti čia vie- 
nai ir... ir galvoti apie... Be to, dabar, kai išsigandau to va- 
gies, aš nebeužmigsiu. Taigi gal gali dar pabūti?.. 

— Žinoma, — maloniai sutiko Sara ir atsisėdusi ant 
grindų rankomis apglėbė kelius. — Apie ką norėtum kad 
papasakočiau? | 

— Gal apie save, — Džanetos balsas, buvęs visąlaik ty- 
lus, dabar jau skambėjo normaliai, ir Sara, derindamasi 
prie jo, nesąmoningai irgi ėmė kalbėti garsiau. 

— Savo gyvenimo istoriją? Aš „apie save“. Mėgstama 

žmonių tema! Gerai. Nemanau, kad bus beprotiškai įdo- 
mu, bet kaip yra, taip ir išgirsi. Nagi, pažiūrėkime... Na, 
pradėsiu nuo to, kad aš, kaip ir dauguma mūsų, esu An- 
glijos, Airijos, Škotijos ir Velso mišinys, o tai šiais laikais, 
kad būtų trumpiau, vadinama „britais“. Bet gimiau aš 
Kaire, nes tėvelis tarnavo užsienio korpuse, ir jiedu su 
mama tuo metu kaip tik į ten ir buvo paskirti. Aš net 
miglotai prisimenu, kaip sėdžiu priešais mamą ant kup- 
ranugario nugaros ir mes keliaujame aplink piramides. 
Man rodos, kad tada buvau maždaug trejų ir... Bet gal esi 
buvusi Egipte. 

— Dar ne. Tai viena iš tų vietų, kurias visada svajojau 
aplankyti — nuo tada, kai mokydamasi pradinėje mokyk- 
loje išgirdau apie Tutanchamono kapą. 

— Ir aš norėčiau kada nors dar tenai sugrįžti. Pamatyti 
tai, ko tada nepastebėjau. Daug daugiau prisimenu apie 
Romą, nes, kai tėvelį tenai paskyrė, buvau jau vyresnė. Aš 
- vis dar neužmiršau italų kalbos — ir visų kitų kalbų, kurių 
išmokau daugybėje mokyklų užsienio korpuso vaikams. 
Vaikui tai buvo nuostabus gyvenimas. Apie geresnį ir ne- 
svajočiau ir tenoriu... Ak, nemanau, kad bent viena iš tų 
vietų, kurias prisimenu, bus kada nors tokia pati, kaip ir 
prieš karą. Kaip ir Viena po pirmojo pasaulinio karo tapo 
visai nebe ta! „Žlugo, žlugo didysis Babilonas...“ — Sara 
atsiduso ir pasidėjo smakrą ant sunertų rankų. 

— "Tau pasisekė, — pastebėjo Džaneta. — Mano tė- 
vas tarnavo Indijos armijoje, taigi, kaip ir dauguma kitų 
„viešpatavimo vaikų“, aš ir mano broliai labai anksti bu- 
vome išsiųsti -namo „lavintis“. Tonis, Džonas ir Dži- 
mis — daug anksčiau už mane. Paskui, kol mūsų mokslai 
baigėsi, matydavomės su tėvais maždaug kartą per dve- 
jus metus. Tada grįžome čia. Ar kada nors lankei inter: 
natinę mokyklą Anglijoje? 

— Taip, bet tik tada, kai man suėjo keturiolika. Tai to- 
dėl, kad... Na, mano tėvai turėjo vykti į Ameriką ir mane, 
kaip visada, būtų pasiėmę kartu. Bet tais — tais metais ki- 
lo karas. Tą vasarą atostogavome Anglijoje, 0 rugpjūčio 
pradžioje išplaukėme Atėne. 

— Atėne? Bet argi ji?.. — Džaneta staiga nutilo, o Sara 
linktelėjo galva. 

— Taip. Ją torpedavo kitą dieną po karo paskelbimo, 
ir... mano tėvai nuskendo drauge su laivu. Gelbėjimo val- 
čių visiems neužteko. 

— Man labai gaila, — ištarė Džaneta. 

Sara garsiai atsidūsėjo. 

— Ir man. Tai atrodė tokia beprasmė netektis. Jiedu 
buvo tokie... Tai štai kaip baigiau savo mokslus Hempšyre; 
tėvelis kažkaip įgrūdo mane į gelbėjimo valtį, pilną kitų 
vaikų, ir visi mes laimingai, sirgdami jūros liga, grįžome į 
Angliją. Mane pasiėmė seneliai ir galiausiai išsiuntė į se- 
nąją Grano mokyklą. Kol ten mokiausi, ją dukart bombar- 
davo; pirmąjį kartą pasitraukėme į du kažkokių didingų 
namų fligelius, o kai sugriovė ir juos — į „Niseno trobe- 
les“ *, kuriose buvo kur kas šilčiau. Paskui, vos tik sukako 
septyniolika, mečiau mokyklą ir įstojau į WRAF **. Pernai 
mane demobilizavo. Norėjau pamatyti mūsų žlungančią 
imperiją, kol ji dar visai nepranyko, todėl griebiausi pasi- 
taikiusios galimybės, kai mano teta Alisa pasiūlė atvykti ir 
keletą mėnesių pabūti su jais Pešavare. 

— O ko atvykai į Gulmargą? 

— Na, žinoma, kad slidinėti! Ko gi dar? Prieš karą per 
žiemos ir pavasario atostogas visada važiuodavau slidinė- 
ti. Savo pirmąsias slides gavau dar neturėdama penkerių. 

* Niseno trobelė — surenkamoji slėptuvė, pavadinta anglų karo 


inžinieriaus Niseno vardu. 
** WRAF — Karališkosios moterų karinės oro pajėgos. 

Taigi kai Krydai papasakojo man apie šį susitikimą ir pasi- 
siūlė savo automobiliu nuvežti ir parvežti, atsispirti nega- 
lėjau. Baiminausi, kad gal nebemokėsiu slidinėti, tačiau, 
ačiū Dievui, tai, rodos, vienas iš tų dalykų, kurių neužmir- 
ši — kaip ir važiuoti dviračiu. 

— Kas tavo teta ir dėdė'— pasiteiravo Džaneta. 

— Edingtonai. Teta Alisa — vyriausioji motinos sesuo, 
o dėdė Džekas šiuo metu vadovauja Pešavaro pulkui. Tu 
tikriausiai juos pažįsti. 

— Taip, — lėtai ištarė Džaneta, — jie čia pernai buvo. 
Aš vis svarsčiau, kodėl tavo vardas lyg ir girdėtas — tai ta- 
vo dėdė, na, žinoma. Pernai per kviestinius pietus aš šalia 
jo sėdėjau ir jis paminėjo tave. Rodos, gavai aukštą karinį 
apdovanojimą? 

— Ne aukštesnį negu bet kuri kita moterų pajėgose, — 
juokdamasi atsakė Sara. — Čia tik dėdė Džekas giriasi sa- 
vo gimine. Jis ir pats nemenkai pasidarbavo — ordinas 
“ „Už puikią tarnybą“ po Alameino, o kitas — Birmoje. O 
aš tegavau paprastą medalį už tarnybą. 

— Ir karininkės pažymėjimą... — mįslingai pridūrė 
Džaneta. 

Sara nukaito. 

— Na... taip. Tai kažkiek susiję su mūsų transliacija iš 
Periš radijo stoties. Matyt, aš verčiau eisiu. Jei tik tau bent 
kiek geriau? 

— Rodos, geriau, — pripažino Džaneta, — bet jei dar 
truputėlį pabūtum, aš tau šį tą papasakočiau. Nemanau, 
kad turėčiau taip elgtis, bet šitomis aplinkybėmis, rodos, 
bus geriau patenkinti tavo smalsumą — ir galbūt „leisti vi- 
siems pasijuokti“ iš šito naktinio nuotykio. Be to, Dievas 
mato, man reikia pagalbos — tu dėl šito buvai teisi. 

Sara suglumusi pažvelgė į Džanetą ir nusprendė pasi- 
likti. Ji vėl įsitaisė ir kažkaip keistai jausdamasi — buvo ir 

smalsu, ir baugu — ėmė laukti. Bet Džaneta, rodos, ne- 
skubėjo pradėti. Ji grįžtelėjo ir, tarsi norėdama įsitikinti, 
kad kambarėlyje daugiau nieko nėra, atidžiai apsidairė. 
Saros akys, sekusios jos žvilgsnį, stabtelėjo ties į tamsią 
vonią vedančiomis durimis, ant kurių krito ilgų lakuotų 
slidžių šešėliai. Ant langų Židinio šviesoje ramiai ir lygiai 
kabojo sunkios užuolaidos, lempos gaubtas iš dažyto per- 
gamento metė apvalų šešėlį ant medinių lubų. Tyla šiame 
mažame kambarėlyje staiga ėmė slėgti, ir Sarai pasivaide- 
no, jog ir šalta tyli naktis, ir sustingusios pusnys prišliaužė 
arčiau sienų, kad galėtų klausytis. 

Liepsnos tyloje šlamėjo ir mirkčiojo, nuo židinio nukri- 
to vandens lašas ir sušnypštė ant įkaitusių pliauskų. 

Panelė Rašton sunkiai atsistojo, nuėjo prie vonios du- 
rų, atidarė jas ir, pasiekusi jungiklį, uždegė šviesą. Tada 
vėl uždarė duris ir valandėlę susimąsčiusi į jas Žiūrėjo. 
Sara, stebėdama Džanetą, prisiminė, kad jos vonios 
kambario duris galima užsklęsti tik sklende, kuri iš mie- 
gamojo pusės pritvirtinta tik plonu laikikliu, o iš kitos 
pusės — varžtu. Džaneta Rašton užšovė duris ir grįžo 
prie savo kėdės. 

— Aš noriu tau tai papasakoti, — pradėjo ji tyliai, — 
nes... na, iš dalies todėl, kad turiu ką nors papasakoti, o 
esu pavargusi kaip šuo ir vargu ar sugebėčiau nuosekliai 
meluoti. O iš dalies todėl, kad jeigu man kas nors atsitik- 
tų, bus Žmogus, kuris tai žinos. 

Ji nutilo, tarsi jau būtų viską paaiškinusi, ir Sara sku- 
biai paklausė: 

— Ką tu nori tuo pasakyti? Kas tau gali atsitikti? 

— Galiu mirti — kaip pusseserė Hilda. 

— Pusseserė Hilda?.. Ak, tu turi galvoje ponią Metjus? 
Aš visai užmiršau, kad ji tavo giminaitė; nieko keista, kad 
tu prislėgta. Tai šiurpu. Bet nereikia taip liguistai reaguo- 

ti. Galų gale tai tik nelaimingas atsitikimas, tokie įvyksta 
labai labai retai. 

— Tai nebuvo nelaimingas atsitikimas, — ramiai ir aiš- 
kiai ištarė Džaneta Rašton. 

— Ką, po galais, tu nori pasakyti? 

— Noriu pasakyti, kad ponia Metijus buvo nužudyta. 

Naktis, tyla ir susimąsčiusios pusnys, rodos, atsargiai 
žengtelėjo dar arčiau ir dabar tyliai alsavo aplink atskirtą 
tamsaus viešbučio sparną; aplink kedro pliauskas šiugž- 
dantys liepsnos liežuvėliai šnabždėjo: nužudyta... nužudy- 
ta... nužudyta. 

— Absurdas! — pasipiktinusi sušuko Sara. — Majoras 
Makėjus — gydytojas, ir jis sakė, kad tai nelaimingas atsi- 
tikimas. Jis sakė, kad ji, matyt, paslydo ant to bjauraus 
sniego ir krisdama galva trinktelėjo į tuos akmenis. 

Tačiau kažkodėl Sara nepatikėjo savo pačios žodžiais. 
Neįtikimas, santūrus Džanetos Rašton pareiškimas, mąs- 

"tant sveiku protu, buvo ne toks jau neįtikimas. 

— Aš žinau, ką jie sakė. Bet jie klysta. Aš Žinau, ji buvo 
nužudyta. Matai, mes jau kurį laiką to bijojome. 

— Mes? 

— Ponia Metijus ir aš. 

— Bet... bet... Ak Žinau, kad ji tavo pusseserė, na, bet iš 
tikrųjų, Džaneta! 

— Iš tikrųjų ji man visai ne giminaitė. Tai buvo tik prie- 
danga. 

Sara vienu judesiu atsistojo. 

— Man rodos, — ramiai ištarė ji, — kad tu per daug... 
truputį per daug įsifantazavai. 

Džaneta Rašton kreivai šyptelėjo. 

— Kodėl gi nesakai „smarkiai perdedi“? Juk taip norė- 
jai pasakyti, ar ne? Ne, aš neperdedu. O Dieve, kaip norė- 
čiau, kad taip būtų! — Džanetos balsas su paskutiniuoju 

žodžiu užlūžo, sunertų rankų pirštus iškreipė mėšlun- 
gis. — Atsiprašau: aš maniau, kad nori padėti. Bet dabar 
matau, kaip nenatūraliai, siaubingai ir komiškai visa tai 
tau atrodo. Jei nori, ir man pačiai tai skamba beprotiškai, 
tiesiog nesuprantu, kaip, po velniais, galėjau viltis, kad tu 
patikėsi. Turėjau būti protingesnė. 

— Bet aš... noriu pasakyti, negaliu... O velnias! — iš 
nevilties atsiduso Sara ir vėl susirangė ant kilimėlio prie 
židinio. — Tai aš turiu sakyti „atsiprašau“. Galbūt pama- 
niau, kad mulkini mane vien tik norėdama pažiūrėti, kiek 
priimsiu už gryną pinigą. O aš sureagavau kaip karalienė 
Viktorija: „Mums visai nejuokinga“. O gal galėčiau pasa- 
kyti: „Tęsk, įtikink mane“? Prašau, Džaneta, aš to noriu. 

Džaneta ne visai sėkmingai pabandė nusišypsoti ir 
linktelėjo. Sarai tokio atsako pakako ir ji irgi draugiškai 
nusišypsojo. Bet, matyt, šios trumpos pauzės pakako, 
kad vėl pabustų vyresniosios merginos atsargumas, nes 
gana ilgai ji neištarė nė žodžio. Džaneta sėdėjo nejudė- 
dama ir klausėsi, nors Saros ausys už kambario sienų ne- 
galėjo sugauti nė garselio ir tik kambaryje šlamėjo ir 
šniokštė liepsnos, retkarčiais sutreškėdavo deganti 
pliauska. Tačiau panelė Rašton nesiliovė klausytis. Paga- 
liau ji atsistojo, nuėjo prie laukujų durų, išjungė šviesą, 
kairiąja ranka atšovė duris (Sara pastebėjo, kad dešinią- 
ją ji laiko kišenėje su mažuoju pistoletu) ir palengva jas 
pravėrė.Verandą užklojusi mėnesienos juosta, mėnuliui 
kiek pasislinkus, buvo susiaurėjusi, tačiau ilga apsnigta 
arkada su nuo stogo krašto nukarusiu Žaižaruojančių 
varveklių nėriniu tebebuvo tyli ir tuščia, matėsi tik Saros 
šlepečių paliktos pėdos. 

Džaneta minutę kitą pastovėjo tarpdury dairydamasi ir 
įsiklausydama į tylą. Paskui žengtelėjo atgal, užvėrė ir už- 
šovė duris, vėl uždegė šviesą, patikrino langų sklendes, už- 

traukė užuolaidas, kad neliktų jokio plyšio. Tada pažvelgė 
į Sarą ir labai tyliai pasakė: 

— Tu neprieštarausi, jei įjungsiu radiją? Mudvi su pus- 
sesere Hilda paprastai taip darydavome, kai norėdavome 
pasikalbėti ten, kur kas nors galėjo mus išgirsti, taigi visas 
stotis moku atmintinai. Viena stotis naktimis apie šį laiką 
transliuoja diskusijų laidą — na, bent jau ką nors pana- 
šaus. Neturiu supratimo, iš kur ji transliuojama ir kokia 
kalba jie kalba, bet balsai geresnė priedanga negu muzika. 
Taigi jei tu nepersigalvojai... 

Ji pasilenkė ir iš komodos, stovinčios prie sienos tarp 
durų ir lango, ištraukė nedidelį baterinį radijo imtuvą, pa- 
dėjo jį ant viršaus, sureguliavo ir įjungė. Pasklido įsismar- 
kavusių balsų tarškesys — buvo panašu į Neapolio žvejų 
šeimyninį ginčą. 

Garsas nebuvo toks stiprus, kad pažadintų kurį nors iš 
gyventojų kituose kambariuose, tačiau jo tikrai pakako, 
- kad iš lauko nebūtų galima atskirti pritildytų panelės Raš- 
ton ir jos viešnios balsų nuo vyriško ir moteriško tauške- 
sio, nenutrūkstamo radijo cypčiojimo bei traškesio. 

— Suprantu, ką turėjai omeny!— pasakė Sara, nesą- 
moningai kalbėdama tyliau už nematomuosius ginčinin- 
kus. — Gerai, pasakok, ką norėjai pasakoti. Aš klausau. 

Džaneta atsisėdo ant savo kėdės, palinko į priekį, alkū- 
nes pasidėjusi ant kelių į ugnį ištiesė rankas ir pamažu, 
tarsi rinkdama žodžius, prakalbo: 

— Tu tikriausiai girdėjai apie slaptąją tarnybą, tik, ma- 
nau, tau niekad neatėjo į galvą, kad jai gali priklausyti pa- 
tys paprasčiausi žmonės — tokie kaip pusseserė Hilda — 
ponia Metjus — ir aš. Ne!— sustabdė ji Sarą, kuri susijau- 
dinusi sujudėjo ir buvo kažką besakanti. — Leisk man 
pabaigti. Tokie kaip mes — kaip aš — tai tik smulki žuvis. 
Mūsų darbas — rinkti informaciją: šnekų, gandų, paskalų 

nuotrupas, kurios pačios savaime yra, rodos, visai bereikš- 
mės, tačiau pridėtos prie kitų Žmonių surinktų trupinėlių 
reiškia — gali reikšti — daug. Taigi prieš keletą mėnesių 
skyrius, kuriame dirbame, rado... 

Džaneta stabtelėjo, matyt, ieškodama žodžio, kuris jai 
leistų per daug neatsiskleisti, ir galiausiai pasirinko labai 
neapibrėžtą: 

— Pėdsakus... 


Sėdėdama priešais židinį, ištiesusi savo nervingas mer- 
gaitiškas rankas į liepsną, Džaneta rūpestingai valdyda- 
ma balsą, kad jis pasiektų tik Saros ausis, papasakojo, 
kaip buvo pasiųsta į Kašmyrą susitikti su ponia Metijus ir 
gauti iš jos nurodymų. Netekėjusi mergina, gyvenanti 
viena, galėjo sukurstyti aplinkinių smalsumą, todėl ponia 
Metijus turėjo apsimesti jos giminaite, kad nediduką plū- 
duriuojantįjį namelį Dalo ežere netoli Šrinagaro, kuris 
„jau buvo išnuomotas Džanetos vardu, būtų galima pririš- 
ti prie kur kas didesnio ponios Metijus namelio. Jos rado 
tai, dėl ko buvo siųstos, — tik paaiškėjo, kad tai tėra bai- 
saus panirusio ledkalnio viršūnė, ledkalnio, apie kurį 
niekas nė nejįtarė... 

Su tokia situacija jos nebuvo pajėgios susidoroti, sly- 
pinti grėsmė buvo didžiulė, ir jos būtinai turėjo viską 
smulkiai papasakoti kokiam nors aukštesnės kompetenci- 
jos asmeniui. Tačiau joms griežtai draudžiama išvykti iš 
valstijos be savo skyriaus leidimo. Nei vienas iš daugybės 
jų ryšių Kašmyre nebuvo tokio lygio, kad būtų galima pa- 
tikėti šią mirtinai pavojingą, bet kurią akimirką galinčią 
sprogti „bombą“, todėl ponia Metijus išsiuntė kažką pana- 
šaus į Gegužės sveikinimą, prašydama pagalbos, — nors 
gerai žinojo, kad atvykti į Šrinagarą ir nepastebėtam,; ne- 
sukėlus kalbų, susitikti su jomis nebus lengva nei kokiam 

nors vietinės tautybės žmogui, Nei svetimtaučiui. Priežas- 
tis buvo paprasta — sezonas ėjo į pabaigą. 

Minios vasarotojų jau seniai buvo išvažiavusios, 0 po- 
nia Metjus ir Džaneta galėjo pasilikti per daug nekrisda- 
mos į akis todėl, kad abi mokėjo piešti akvarele, o lapkri- 
čio mėnesį slėnyje būna labai gražu. Sniegynai artinasi Že- 
myn prie miškų, platanai nusidažo visais spalvos 
atspalviais nuo ryškiai raudono iki tamsiai raudono, 
gluosniai, tuopos ir kaštonai nušvinta geltoniu ir auksu. 
Joms, dabar jau dailininkėms, ši kasmetinė gamtos meta- 
morfozė buvo nepriekaištinga dingstis pasilikti, kai visi ki- 
ti jau išvyko. Šitaip jos galėjo ne tik kuo ramiausiai važiuo- 
ti, joti, eiti ar plaukti šikara kur panorėjusios, bet ir už- 
megzti atsitiktinį pokalbį su dažnai pasitaikančiais 
svetimšaliais, kurie stabteli pasižiūrėti, kaip piešia daili- 
ninkės, šio to paklausia, ką nors pataria, o galiausiai prisė- 
da šalia šnektelėti. O pabaiga, anot Džanetos, galėjo būti 
bet kokia. 

Jau krito paskutinieji lapai, kai ponia Metijus išsiuntė 
tą „gegužinį“ sveikinimą ir ėmė laukti pagalbos. Nerimau- 
jančią Džanetą ji stengėsi įtikinti, kad tai ilgai netruks. 
Bet po keturių dienų viename iš žinomiausių Indijos dien- 
raščių Civil and Military Gazete buvo išspausdinta nedide- 
lė žinutė apie atsitiktinę majoro Breto žūtį: jis iškritęs iš 
Pasienio ekspreso vagono pakeliui į Ravalpindį. „Nema- 
noma, kad tai būtų buvusi žmogžudystė; policijos nuomo- 
ne, nelaimingasis kažkuriuo metu naktį apsimiegojęs su- 
painiojo ir atidarė ne vonios, 0 vagono duris...“ 

Šiam nelaimingam atsitikimui nebuvo teikiama tiek 
reikšmės, kad būtų išspausdintas pirmajame puslapyje, ir 
žinutė buvo nugrūsta į vidinį puslapį tarp daugybės kitų 
kuo įvairiausių naujienų. Tačiau, anot Džanetos, ponia 

Metijus perskaitė ją kartą, kitą ir atrodė nenusakomai su- 
krėsta ir liūdna. 

— Anksčiau nebuvau jos tokios mačiusi, — pasakojo 
Džaneta. — Ji visada būdavo rami ir santūri... Net kriti- 
niais momentais. Aš paklausiau, ar jis buvo jos draugas, ji 
atsakė, kad ne, kad jiedu buvo susitikę tik kartą: jis buvo 
kambaryje tada, kai jai buvo duodami nurodymai. Ponia 
Metijus vis svarstė, ar jis važiavo susitikti su mumis, nes ji 
nepatikėjo, kad tai buvęs nelaimingas atsitikimas. Jis bu- 
vęs ne iš tų, kurie taip kvailai apsirinka. 

— Bet gal, jeigu policija?.. — kimiai pradėjo Sara. 

— Jei vienas iš — iš mūsų Žmonių žūsta per nelaimingą 
atsitikimą, mes taip ir paliekame. Oficialiai. Gal tai ir at- 
rodo beširdiška, bet šitaip daug saugiau, negu pažerti krū- 
vą klausimų, kurie tegali atvesti prie daug keblumų suke- 
liančių atsakymų. Pusseserė Hil — ponia Metjus — pasa- 
- kė, kad mums nėra ko nerimauti, nes jei jis buvo tas 
asmuo ir keliavo čia, vietoj jo atsiųs ką nors kitą. Bet — 
bet man buvo neramu. Man niekaip neišėjo iš galvos, kad 
jeigu tai nebuvo nelaimingas atsitikimas ir jį nužudė todėl, 
kad jis čia neatvyktų, vadinasi — vadinasi, tai padarę 
žmonės gali Žinoti apie mus. Ir jeigu kas nors mums atsi- 
tiktų, niekas nesužinos, ką — ką mes žinojome. 

Kai nukrito paskutiniai lapai ir ežerus ėmė traukti le- 
delis, jiedvi iš savo plūduriuojančiųjų namelių persikėlė į 
Nedo viešbutį Šrinagare ir su vis didėjančiu nerimu laukė, 
kada gi bus atsiliepta į tą primygtinį pagalbos šauksmą. 
Jos kuo puikiausiai suvokė, kad su kiekviena diena darosi 
vis pavojingiau į jį atsiliepti, nes tuo metų laiku jokiam 
sveiko proto keliautojui nekiltų noras leistis į ilgą, šaltą ir 
dažnai pavojingą kelionę į slėnį vedančiais vingiuotais kal- 
nų keliais. Net jei tam būtų ir labai įtikinama priežastis — 

savaime krintanti į akis arba lengvai paaiškinama! Tačiau 
ir tada tokie reti atsiskyrėliai atkreipia į save dėmesį. 

Dėl vienos iš tokių priežasčių ponia Metijus ir jos jau- 
noji pusseserė, nesulaukusios net antakio kilstelėjimo, ga- 
lėjo apsigyventi beveik tuščiame viešbutyje, kuriame kelis 
kambarius buvo užėmę nuolatiniai iš savo pensijų gyve- 
nantys senyvi gyventojai, ir dar keli kambariai buvo pa- 
ruošti atsitiktiniams svečiams. Ta priežastis — abi mote- 
rys mėgo slidinėti. 

Šis pomėgis, kaip ir gabumai piešti akvarele, neprasly- 
do pro jųdviejų darbdavių akis. Gulmargas, nedidukas va- 
saros kurortas, tapęs viena iš mėgstamiausių britų poilsia- 
viečių ir svarbiausia Indijos slidininkų klubo susitikimo 
vieta, nuo Šrinagaro buvo nesunkiai pasiekiamas: pava- 
žiavęs automobiliu dvidešimt keturias mylias ir kalnų pa- 
pėdėje pasiekęs Tanmargo kaimelį, toliau per mišką vin- 
giuojančiu stačiu akmenuotu taku keturias mylias turėjai 
joti ant tvirto kalnų ponio ir galiausiai patekdavai į lėkštą 
Gulmargo įdubą šalia aukštojo Aparvato kalnagūbrio. 

Abi moterys su savimi atsigabeno slides, ir netrukus 
jau visi viešbutyje žinojo, kad prieš karą jos slidinėdavo 
Europoje, o paskui ne kartą su slidininkų klubu Gulmar-' 
ge, kai tik susirinkdavo tiek narių, jog kokiai dešimčiai 
dienų būtų verta atidaryti sniegais užverstą viešbutį. 

— Slidinėti pavieniui Žmonės čia neatvyksta, — aiški- 
no Džaneta, — nes atidaryti viešbutį dviem arba trims 
žmonėms neapsimoka. O slidinėti lygiame slėnyje nebai- 
siai įdomu. 

Praėjus dviem dienoms nuo to laiko, kai jos persikėlė į 
Šrinagaro viešbutį ir jau visai rimtai nerimo, kad nesulau- 
kia atsakymo į savo „gegužinį“ ženklą, iš šiaurės atūžė bai- 
si pūga. Užpustė visus praėjimus: tapo nepravažiuojamas 
Banihalo kelias ir abudu į slėnį vedantys Murėjo ir Abota- 

bado keliai; joks lėktuvas negalėjo perskristi kalnų ir nu- 
tūpti laikiname Šrinagaro aerodrome. Vėjas ir sniegas nu- 
traukė telefono, telegrafo bei elektros laidus, visas Kaš- 
myras aptemo ir daugiau negu savaitę išbuvo atskirtas nuo 
viso pasaulio. Galiausiai pūga baigėsi, tačiau dangus tebe- 
buvo tamsus ir grėsmingas, aukštąsias viršūnes slėpė aud- 
ros debesys, aerodromo lauką dengė dešimties - dvidešim- 
ties pėdų storio pusnynai, miestą užvertė sniegas. Kelių 
brigados plūkėsi valydamos vingiuotą kelią per kalnus 
anapus Baramulos, ir jiems visą laiką grėsė sniego griūtys. 
Nevertėjo nė bandyti atkasti Banihalo kelią ir jis buvo ne- 
pravažiuojamas keletą savaičių. 

Pirmasis prasibrovęs autobusas atvežė maišus pašto, ir 
Džaneta su ponia Metjus nučiuožė į paštą Bande pasiimti 
savo laiškų. Jos pasisiūlė parnešti ir kitą į viešbutį atsiųstą 
paštą ir tik viską išdalinusios atrado laiko atplėšti sa- 
viesiems laiškams; dauguma iš jų buvo kalėdiniai sveikini- 
mai. Kiti laiškai buvo įdomūs tik pačiam gavėjui, o viena- 
me voke — neužklijuotame, tokiame, kokiuose siunčiami 
reklaminiai lankstinukai, — buvo įdėtas dešimties pusla- 
pių kalėdinis katalogas, išleistas gerai žinomos Ravalpin- 
džio parduotuvės. 

Ponia Metijus, kuriai jis ir buvo adresuotas, peržvelgė 
katalogą ir paliko jį atverstą savo kambaryje ant rašomojo 
stalo. Kambario nešikas arba bet kuris viešbučio tarnas, 
kuriam, atliekant savo darbą, būtų prisiėję užeiti — jau 
nekalbant apie gyventojus, užeinančius pleptelėti ir išger- 
ti, — galėjo jį pamatyti ir, jei norėjo, visą perversti. Bet 
vėlai vakare, kai dauguma svečių jau buvo sulindę į lovas, 
užuolaidos gerai užtrauktos, ponia Metijus iš savo nedide- 
lės kelioninės mėgstamiausių knygų bibliotekėlės pasiėmė 
Stelos Gibons knygą „Šaltas jaukus vienkiemis“ ir su ja iš- 
šifravo kalėdiniame kataloge užšifruotą žinutę... 

— Ji man apie tai pasak kitą rytą, kai slidinėjome, — 
pasakojo Džaneta. — Vy1 kis, kuris iškrito iš Pasienio 
ekspreso, tikrai važiavo pa imatyti su mumis. Tačiau tai 
nebūtinai reiškia, kad opoz:-ija susiejo jį su mumis, todėl 
mums nesą ko nerimauti. Kaip įmanoma greičiau atvyk- 
siąs kas nors kitas ir įprastu būdu prisistatysiąs. Pusseserė 
Hilda pasakė, kad jis tą dieną ir turėtų atvykti, nes jei pra- 
sigavo pašto furgonas, vadinasi, Murėjaus-Baramulos ke- 
lias pravažiuojamas, o sprendžiant iš datos ant voko, kata- 
logas Ravalpindyje į pašto dėžutę įmestas daugiau kaip 
prieš savaitę. Tą žmogų, matyt, buvo užsnigę pakeliui ko- 
kiame nors Dako namelyje. 

Džaneta stabtelėjo ir ilgai tylėjo, niūriai žvelgdama į šo- 
kinėjančias liepsnas. Pagaliau Sara nedrąsiai sušnibždėjo: 

— Argi jis neatvyko? 

Džaneta atitoko nuo savo nemalonių minčių. 

— Atvyko. Jis vadinosi Adžitas Dulabas ir buvo vienas 
iš geriausių polo žaidėjų. Jis atseit atvyko čia pabandyti 
sumedžioti snieginio leopardo — kai subjūra oras šie Žvė- 
rys nusileidžia į žemesnes kalvas. Valstijos valdžia apgy- 
vendino jį vieno maharadžos svečių namuose, ir vyresnysis 
valstijos pareigūnas jo garbei surengė kokteilių vakarėlį, į 
kurį visi mes buvome pakviesti. Kad būtų trumpiau, pa- 
skysiu, jog jis sugebėjo susitikti su pussesere Rilda — ji 
ketino jį mokyti slidinėti, — ir ji jam viską papasakojo. O 
kitą dieną jis pareiškė, kad oras medžioklei per prastas, 
parduotuvėje Bande nusipirko du snieginių leopardų kai- 
lius ir iškeliavo. 

— Tai ko gi tu nerimauji? — pasiteiravo Sara. — Da- 
bar tai jau jo rūpestis, o ne tavo! 

— Jis nebesugrįžo, — kimiai sukuždėjo Džaneta. 

— Tu nori pasakyti... tu nori pasakyti, kad jį nužu- 
dė? — Sarai užėmė kvapą. 

— Aš nežinau! Galėjo būti ir nelaimingas atsitikimas. 
Paprasčiausia — paprasčiausia nesėkmė. Tas kelias labai 
pavojingas; automobiliai, autobusai ir sunkvežimiai daž- 
nai nuo jo nusiverčia. Daugybėje vietų šalikelėje kalnas 
stačiai leidžiasi žemyn, kur kelių šimtų pėdų gylio tarpek- 
lyje teka upė, — niekas ten neišlieka gyvas. Galbūt jo au- 
tomobilį nubloškė griūtis. 

Sara lengviau atsikvėpė: 

— Vadinasi, turėjo būti nelaimingas atsitikimas! 

— Galbūt. Tačiau griūtį gali sukelti ir žmogus. Kas nors 
galėjo laukti... Galbūt tai buvo padaryta su tikslu. Jei tik 
būtume galėjusios įsitikinti, jog tai buvo nelaimingas atsi- 
tikimas, būtume tikriausiai pasijutusios... na, geriau. Bet 
mes nebuvome tuo tikros. Po to mes net nežinojome, ar 
kas nors kitas buvo pasiųstas pas mus ar ne. Galbūt ką 
nors pasiuntė, ir tam taip pat nepavyko... kaip — kaip ir 
aniems dviem. . 

— Tu nori pasakyti, kad turėjote čia sėdėti, laukti ir 
nieko nedaryti? — apstulbusi paklausė Sara. — Negi ne- 
turėjote radijo siųstuvo, 1mtuvo arba ko nors panašaus? 
Aš būčiau sugalvojusi... 

— Maži portatyvūs siųstuvai, — šiurkščiai nutraukė ją 
Džaneta, — kalnuose blogai veikia, o be to, jais siunčia- 
mus signalus gali netyčia pagauti bet kas. Ir dar blogiau — 
susekti! Tučtuojau pasklistų kalbos, kad kažkas iš slėnio 
siunčia užkoduotus signalus, ir tada medžioklė būtų baig- 
ta — o drauge ir visas Žaidimas! 

— Ak! Taip, suprantu. Bet tikriausiai galėjote paskam- 
binti? — pasiteiravo Sara, susidomėjusi prieš ją atsisklei- 
dusiu slaptųjų agentų veiklos mechanizmu ir suglumusi, 
kad viskas numatyta iki smulkmenų ir vyksta taip lėtai. — 
Liniją iki to laiko turėjo pataisyti. Arba galėjote papras- 
čiausiai pasiųsti telegramą. 

— Indijoje? — pašaipiai paklausė Džaneta. — Tai kiek 
laiko tu čia nebuvai? 

— Tik mėnesį su trupučiu, — prisipažino Sara. — Ko- 
dėl klausi? 

— Tavo žiniai, visoje Indijoje — nekalbant jau apie 
Kašmyrą, — nėra tokio daikto kaip patikimas telefonas! 
Vicekaralius, vyriausiasis kariuomenės vadas, centrinės 
žvalgybos viršininkas ir dar vienas kitas didelis viršininkas 
tikriausiai turi asmeninius blokavimo įtaisus; tačiau pa- 
prastiems mirtingiesiems tai neprieinama. Bent jau ne 
gimtojoje valstijoje! Be to, linijos eina per galybę telefonų 
komutatorių ir vos ne visur bet koks mirtingasis gali pasi- 
klausyti pokalbio. O telegramos — jos eina iš rankų į ran- 
kas ir visi jas skaito — prisimink Kiplingą! 

— Bet jei jos užkoduotos? 

— Kodai, — nekantriai atšovė Džaneta, — pats blo- 
giausias būdas, nes jei tik kodas nėra trumpas ir neatro- 
do prasmingas — toks prasmingas, kad ir bukam būtų 
aišku! — užkoduota žinutė iškart atkreipia dėmesį ir su- 
kelia smalsumą bei krūvą įtarimų tiek siuntėjui, tiek ga- 
vėjui. Mūsų žaidime niekas nieko nerašo. Nebent... — Ji 
sudvejojo ir netrukus, atrodė, jau nebematė Saros, vėl 
mintimis nuklydo prie kažkokių jai ramybės neduodan- 
čių dalykų. Sakinį Džaneta užbaigė jau visai kitokiu bal- 
su, vos begirdimai: — ... nebent furime tai padaryti — 
jei ateina laikas. 

Saros nugara vėl nubėgo šiurpuliukas ir ji pyktelėjusi 
kandokai pareiškė: 

— Bet ta žinia, kurią ponia Metjus gavo Šrinagare, tu- 
rėjo būti užkoduota. Kalėdinis katalogas. 

— Taip, tiesa. Bet nuo to laiko, kai jį išsiuntė, jis daugy- 
bę dienų kažkur išgulėjo dėl audros — kaip ir tas vyras, 
kuris keliavo susitikti su mumis. Ir niekas tame kataloge 

nebūtų perskaitęs nieko daugiau, nė nebūtų įtaręs, kad 
ten galima dar ką nors perskaityti. Tai galėjo padaryti tik 
tas asmuo, kuriam jis buvo adresuotas. Nes tik tas vienin- 
telis asmuo turėjo raktą. Ir kiekvienąkart vis kitokį raktą! 
Tai kone vienintelis kodas pasaulyje, kurio neįmanoma at- 
skleisti: nieko neužrašoma, tu seki skaičius, o žodžius ran- 
di kitoje knygoje. Deja, šis būdas tinka tik labai trumpoms 
žinutėms, nes skaičių ne kažin kiek. O mums viskam pa- 
aiškinti būtų prireikę daugybės žodžių. 

— Visa tai man klaikiai painu, — nepritariamai pareiš- 
kė Sara. 

— Kaip mokytis vaikščioti virš Niagaros ištemptu lynu! 
Arba ieškoti kelio Gobio dykumoje. O čia dar blogiau. 
Galiausiai mes gavome dar vieną žinią — panašiu būdu 
kaip ir aną. Joje buvo nurodyta persikelti į Gulmargą, kur 
vyksiąs slidininkų klubo susirinkimas. Agentas, kuris susi- 
sieks su mumis, būsiąs slidinėtojas. Ir dar buvo pasakyta, 
„kaip niekam nematant galėtume su juo susitikti. 

Anot Džanetos, tai buvusi visai nebloga mintis. Kur 
kas geresnė dingstis atvykti į Kašmyrą žiemą — paslidinė- 
ti Gulmarge, o ne mėginti sumedžioti snieginį leopardą. 
Tačiau trumpa žinutė baigėsi vienu bauginačiu žodžiu, ku- 
ris jų glaustame žodynėlyje reiškė: „Saugokitės — jus su- 
sekė!“ Džaneta buvo baisiai sukrėsta. Jai, tiesa, po anų 
dviejų agentų žūties buvo kilę įtarimų, nors pati save 1r įti- 
kinėjo, kad antrasis atvejis — tai jau beveik tikrai nelai- 
mingas atsitikimas. O jeigu pirmąjį agentą ir nužudė, nėra 
ko bijoti, kad žudikai galėjo įtarti, pas ką važiavo jų auka. 
Ir štai trumpas.žodelis viską sugriovė. 

— Buvau tokia tikra, kad esame saugios, — šnibždėjo 
Džaneta. — Nesitikėjo, kad kas nors galėtų įtarti viduti- 
nio amžiaus plepią našlę, kuri mėgsta tapyti ir megzti, die- 
vina „kavutes“ ir vistą, arba merginą, kuri žaidžia golfą ir 

tenisą, piešia, šoka ir iškylauja su atostogaujančiais kari- 
ninkais. Bet, matyt, kažkur kažką pražiopsojome... Arba 
kas nors išdavė: viena iš dviejų tikrai atsitiko. 

Jos balsas užsikirto ir nuslopo. Džaneta mėšlungiškai 
vėl paslapčia greitai, tačiau atidžiai apžvelgė kambarį: 
traškantį radiją, uždarytas plikas duris ir langus, ant ku- 
rių vis taip pat ramiai kybojo nublukusios užuolaidos. 
Džaneta vėl prabilo ir vis taip pat pašnibždom pasakojo 
toliau: 

— Kai gavome tą žinutę, pradėjau bijoti... siaubingai 
bijoti. O ponia Metijus nebijojo. Ji buvo nuostabi. Bet ir ji 
pasidarė atsargesnė. Visur nešiodavosi ginklą ir man liepė 
nešiotis. Ji prižiūrėjo, kad nakčiai mudviejų durys ir langai 
būtų užrakinti ir užstumti ir kad nevalgytume jokio mais- 
to, kurio pirmiau neparagavo kas nors kitas. Nežinau, ką 
būčiau atidavusi, kad būčiau galėjusi išvažiuoti. Tačiau 
reikėjo laukti to žmogaus, kuris turėjo su mumis susitikti. 
Turėjome laukti. Bet jis vis dar neatvyko, o pusseserė Hlil- 
da nebegyva; ir aš bijau... bijau! 

Sara ramindama ištiesė ranką ir, nors anaiptol taip ne- 
sijautė, ramiai pasakė: 

— Pati supranti, kad šitaip nėra. Tai tik isterija. 

Džaneta Rašton staigiai atsilošė kėdėje ir piktai pa- 
sakė: | 

— Tu netiki! Manai, kad aš arba pamišusi, arba prisi- 
fantazavau, ar ne? Argi ne"? 

— Iš tiesų, — lėtai atsiliepė Sara, — nemanau. Nors 
vienas Dievas težino, kodėl! Bet man atrodo, kad tu šiek 
tiek sutirštini spalvas. Majoras Makėjus — karo gydyto- 
jas, ir jis, ir daktaras Leonardas sakė, kad ponios Metijus 
žūtis — nelaimingas atsitikimas. Taigi, atsižvelgiant į tai, 
ką tu Žinai, taip galėjo ir būti. Nelaimingas atsitikimas. 

Džaneta Rašton nusijuokė — tik jos juokas nebuvo 
malonus, — ir nustūmė nuo savo kelių Saros ranką: 

— Klausyk, tu, naivuole, gal aš ir išsigandusi, bet kvai- 
lė nesu. Galbūt nervai šiek tiek pašliję, bet protas blai- 
vus — kol kas! Aš sakiau, kad ponia Metijus nešiodavosi 
ginklą. Kai ją surado, ginklo nebuvo, ir yra tik viena prie- 
žastis, dėl kurios jį paėmė. Žmogžudystė turėjo atrodyti 
kaip nelaimingas atsitikimas, o jeigu pas ją būtų radę už- 
taisytą pistoletą, net ir paskutiniam kvailiui būtų kilę ko- 
kių nors abejonių, nekalbant jau apie begalę neparankių 
klausimų. Paprastai žmonės, net ir pusamžės našlės, nesi- 
nešioja užtaisytų ginklų — nebent jie ko nors bijo. 

— O ar negalėjo jis iškristi į sniegą, kai ji griuvo? Arba 
gal jį pavogė kūną atradęs kulis? — pasvarstė Sara. 

— Ji pistoletą nešiodavosi nedideliame dėkle po pažas- 
timi — kaip ir aš dieną, — ir norint jį surasti, reikėjo 
apieškoti kūną. Joks kulis tokiomis aplinkybėmis nebūtų 
išdrįsęs liesti lavono, nes bijotų būti įtartas, jog kažkaip 
prisidėjo prie tos mirties. Pagaliau, tarkim, kad kulis tikrai 
bandė apiplėšti kūną, — negi manai, kad jis būtų dar var- 
gęs nuimdamas dėklą? Ištraukti pistoletą visai nesunku, 
tačiau nuimti dėklą ir diržą ne taip jau paprasta. Juos tu- 
rėjo arba nupjauti, arba nurengti striukę, o paskui vėl ją 
aprengti, o tai buvo įmanoma padaryti, kol jos kūnas buvo 
dar šiltas, nes paskui ji... 

— Žinau, — paskubom atsiliepė Sara, — mačiau, kaip 
ją parnešė. 

— Bet iš kur žinai, kad kai ją rado, ginklo jau nebuvo. 
Galbūt jį paėmė majoras Makėjus? 

— Aš radau ją apie ketvirtą valandą, — nevalingai su- 
drebėjusi vos girdimai paaiškino Džaneta. — Kulis rado. 
ją vėliau. 

— Tu?! 

— Taip. Aš... Man buvo neramu. Buvau nemačiusi jos 
nuo praeito vakaro, nes kai po pusryčių nuėjau pas ją į 
kambarį, jos nebebuvo, ir tarnas pasakė, kad ji su grupe- 
le kitų iškeliavusi į Chilanmargą. O kai tu, Redžis Kredo- 
kas ir dvyniai Kopliai anksti iš ten grįžote ir pasakėte, 
kad jos nematėte, aš jau labai susijaudinau. Iššliuožiau 
jos ieškoti. Nežinau kodėl, bet nučiuožiau tiesiai prie l0- 
mos... Redžis, tiesa, mus perspėjo, kad sniegas ten pavo- 


jingas, ir aš baiminausi, kad... — Džaneta taip ir nepasa- 
kė, ką norėjo, o paskui ūmiai užbaigė: — Siaip ar taip, aš 
ją radau. 


— Bet, — dusliai sušnibždėjo Sara, — bet tai turėjo 
būti daug anksčiau, negu kad ją surado kulis! Kodėl tu 
nieko neatsivedei? 

— O kam? Ji buvo nebegyva. Buvo mirusi prieš keletą 
valandų. Net ir aš tai supratau. Be to, negalėjau į tai veltis. 
Taigi grįžau į viešbutį kitu keliu ir niekam nieko nesakiau. 
Tuo metu vėl pradėjo snigti, ir galėjau būti rami, kad ma- 
no pėdų nebeliks. 

Sara griežtai paklausė: 

— Ką tu dabar ketini daryti? Kodėl neini į policiją? 

— Į policiją? — pašaipiai pakartojo Džaneta. — Nagi, 
aš negaliu eiti į policiją! Ką aš jiems pasakyčiau? Nušluo- 
čiau tai, kas pasiekta mėnesiais trukusiu darbu, planavi- 
mu, paskutinę akimirką viską sugriaučiau? O gal pasaky- 
čiau, kad „nujaučiu“, jog tai nebuvo nelaimingas atsitiki- 
mas, ir išgirsčiau, jog aš tik isterikuoju iš sielvarto? Ne. 
Man nelieka nieko kita, tik laukti. 

— Laukti? — nepatikliai pakartojo Sara. — Ko, po ga- 
lais? 

— Aš sakiau. Kažkur čia mes turime susitikti. Kol jis 
neatvyks, aš negaliu išvažiuoti. Ponia Metjus nebegyva, 
bet aš Žinau viską, ką ji žinojo. Ir aš turiu tai perduoti tam, 

kam reikia. O paskui, kaip tu sakai, tai jau ne mūsų — ne 
mano rūpestis. 

Sarai nuo liežuvio jau slydo: „O kas, jei jis neatvyks?“, 
bet ji laiku susigriebė: pasakyti šitaip siaubingai įsibaimi- 
nusiai merginai būtų buvę paprasčiausiai Žiauru. Todėl ji 
ištarė ką kita: 

— O kodėl tau šįkart nepabandžius to užrašyti — tai, 
kas svarbiausia, — ir surizikuoti išsiųsti? Taip, žinau, sa- 
kei, kad tavo skyriaus agentai nieko neužrašinėja, nes 
laiškai gali paklysti, juos gali pavogti ir iššifruoti. Bet at- 
rodo, — ryžtingai užbaigė Sara, — kad agentus gali nu- 
žudyti! 

— Taip, lėtai atitarė Džaneta Rašton. — Agentus gali 
nužudyti. Štai kodėl nepasitikėjau tavimi, kai šįvakar at- 
ėjai prie mano durų. Pamaniau, jog tai spąstai. Jog tu at- 
ėjai nužudyti manęs. 

— Ką tu?! 

— O kodėl gi ne? Jei prieš kelias valandas tau kas būtų 
pasakęs, kad aš slaptosios tarnybos agentė, ar būtum pati- 
kėjusi? 

— Na... 

— Aišku, kad nebūtum! Nes aš neatrodau taip, kaip, 
tavo manymu, turėtų atrodyti slaptosios tarnybos agentai. 

— Taip, tikriausiai. Suprantu. Nieko keista, kad įbedei 
į mane pistoletą! Pamaniau, kad tu išprotėjai. Arba aš. 

— Žinau, — išvargusiu balsu ištarė Džaneta. — Suvo- 
kiau, kad jeigu tu nesi viena iš... jų... man bus nepaprastai 
sunku pasiaiškinti. Bet turėjau šitaip pasielgti, nes kitaip 
rizikavau kur kas labiau. 

— Ką tai reiškia? Kaip — kitaip? 

— Jeigu būtum buvusi viena iš jų, o aš iš baimės apsi- 
rikti būčiau bent kiek sudvejojusi, kitos galimybės nebe- 
būčiau turėjusi. Jau geriau buvo susilaukti keblių klausi- 

mų lavinos ir susipainioti bemeluojant, negu šitaip rizi- 
kuoti. Supranti, ant kortos pastatyta ne tik mano gyvybė. 
Yra kur kas svarbesnių dalykų. Dabar, kai ponia Metijus 
nebegyva, aš vienintelis žmogus, žinantis, ką žinojo ji. Vi- 
są laiką tebuvau jos dublerė. Ji man nurodinėjo, kaip ir ką 
daryti. Tačiau dabar likau pati viena ir turiu išlikti gyva. 
Privalau išlikti! Negaliu jos apvilti. Negaliu leisti, kad vis- 
kas pražūtų. 

Pavargęs, įsiaudrinęs balsas su paskutiniuoju žodžiu 
kažkaip keistai trakštelėjo, o Sara netrukus smalsiai pasi- 
domėjo: 

— O kodėl tu nusprendei, kad aš ne iš tų? 

Džaneta Rašton blankiai šyptelėjo. 

— Na, turbūt šiek tiek padėjo intuicija, bet šiaip jau — 
paprasta aritmetika. 

— Nesuprantu. 

— Nesupranti? Visai paprasta. Tu neturėjai jokio gin- 
klo ir sakei tiesą — kažkas tikrai buvo prie lango, kažkas, 
kas turėjo gana ilgai ten prabūti, kad kruopščiai nudildytų 
tą sklendę. Na, o jei tu nebūtum buvusi padorus Žmogus, 
nebūtum manęs perspėjusi. 

— Ak, nežinau, — nusišypsojo Sara. — Aš juk galėjau 
jį ten patupdyti kaip masalą. 

— Taip, ir aš apie tai pagalvojau. Tokiame darbe iš- 
moksti pagalvoti apie viską. Tačiau ir šią galimybę aš galų 
gale atmečiau. Jei būtum patupdžiusi ką nors po langu, tai 
tik tam, kad patvirtintum savo alibi: dingstis įeiti arba išsi- 
vadinti mane, jei, tarkim, neatidaryčiau tau durų. Tavo 
manymu, prieš įleisdama tave, aš galbūt nubėgsiu prie vo- 
nios kambario lango ir patikrinsiu, ar sakai tiesą, o paskui, 
pamačiusi jauką ir įsitikinusi tavo nuoširdumu, jau tikrai 
atidarysiu duris. 

— Tai kodėl tu pamanei... — pradėjo Sara. 

— Aš nepuoliau prie lango, — nutraukė ją Džane- 
ta. — Iš karto patikrinau, ar neturi ginklo. O kai nuėjau 
prie lango, tas, kuris ten buvo, išgirdęs mus jau buvo pabė- 
gęs. Man šovė į galvą, kad tai galbūt sąmokslas: norėta ne 
nužudyti mane, o sužinoti paslaptį. Bet jei taip, tavo masa- 
lui po mano langu užsiimti tokiu ilgu ir nepaprastai 
kruopščiu darbu vien tam, kad būtų patvirtintas alibi — 
visiškai nereikalinga prabanga; tai būtų buvę galima pada- 
ryti kur kas paprasčiau. 

— Suprantu, — lėtai ištarė Sara ir suvirpėjo. — Ro- 
dos, tu viską išsiaiškinai. Vadinasi, dabar jau tikrai Žinai, 
kad esu padorus žmogus. 

— Žinau, — keistu balsu patvirtino Džaneta. Savo 
pavargusias neramias akis nuo mažame plytiniame židi- 
nyje Žioruojančių pliauskų ji nukreipė į Sarą ir ilgai mąs- 
liai žiūrėjo. 

Tyliai dunkstelėjo krisdamos pliauskos, šoktelėjo lieps- 
nelė. Sara neskubėdama atsistojo ir paklausė: 

— Ką turėčiau padaryti? 

Įtampa ir budrumas Džanetos Rašton veide atslūgo. Ji 
ištarė: 

— Tu tikrai nekvaila. 

— Ne visai. Tu nebūtum viso šito man pasakojusi tik 
tam, kad nepliurpčiau per pusryčius. Jei tau būtų terūpėję 
tik šitai, būtum griebusis painių melagysčių. Visą tą laiką, 
kol pasakojau apie save, tu mėginai nuspręsti, ar ne? Esu 
tikra, kad norėdama būtum surezgusi kokį įtikimą paaiš- 
kinimą, tačiau tu nusprendei pasakyti tiesą. Tam. turi būti 
kokia nors priežastis. 

— Yra. Priežastis ta, kad aš — aš netekau vilties. Esu 
užspeista į kampą ir turiu išnaudoti paskutinę galimybę. 

— Ir ta galimybė esu aš. Ar ne taip? 

— Taip. Atrodo, turi užtektinai proto ir vargu ar būtum 
gerai tarnavusi WRAF ir taip puikiai slidinėtum, jei nebū- 
tum drąsi. O man reikia pagalbos. Ar padėsi man? 

Sara ištiesė ranką. 

— Sukertam, — rimtai pasakė, o paskui nusišypsojo. 

Antrosios merginos pirštai, šalti ir įsitempę, suspaudė 
jos ranką tik akimirkai. 

— Ačiū, — nuoširdžiai padėkojo. Ji pakilo nuo kėdės, 
nuėjo prie rašomojo stalo, atitraukusi stalčių išsiėmė voką 
bei automatinį plunksnakotį ir jais nešina grįžo pas Sarą. 

— Jei mane lydės laimė, — tarė ji, — tau, matyt, nerei- 
kės nieko daryti. Tikrai meldžiu Dievą, kad taip ir būtų. 
Bet... dėl visa ko norėčiau, kad štai čia užrašytum savo ad- 
resą. Ir jei kada nors gausi šį voką, kaip nors juo pasirū- 
pink. Nežinau kaip, paliksiu tai tau ir jaučiu, kad manęs 
neapvilsi. 

— Pasistengsiu, — rimtai atsiliepė Sara. — Bet kodėl 
mano vardu? Tikriausiai... 

— Aš nerizikuosiu niekuo kitu. Nerizikuosiu! Nes tai 
gali būti pavojinga. O tu kitokia. Tu nesi mūsiškė ir nieko 
nežinai. Tiesiog susipažinau su tavimi slidinėdama, taigi 
visai tikėtina, kad tau nekils jokių rūpesčių, jei — jei man 
kas nors ir atsitiks. 

— Nieko tau neatsitiks, — tvirtai pasakė Sara. 

Ji paėmė voką. Šis buvo užklijuotas, tačiau visai plo- 
nas — viduje buvo gal koks vienas, na, daugiausia du 
plonyčiai rašomojo popieriaus lapai. Paėmusi plunksna- 
kotį Sara ant voko brūkštelėjo savo pavardę bei adresą ir 
grąžino jį. 

Džaneta susimąsčiusi laikė voką rankoje. O kai ji vėl 
prakalbo, tarė žodžius taip tyliai, kad Sara juos vos tesu- 
prato ir pamanė, kad Džaneta gal kalba pati su savimi. 

— Kita problema — saugiai jį paslėpti, kai niekas ne- 

matys, 0 jei mane seka, tai ne taip jau ir lengva. Nebent... 
Taip ir padarysiu. Ryt pasiimsiu jį su savimi Žemyn... — 
Tarsi patvirtindama kažkokį sumanymą ji guviai linktelėjo 
1r įsibruko užklijuotąjį voką sau į kišenę. — O dabar, — 
ištarė įprastu balsu, — man rodos, tau būtų geriau grįžti į 
savo kambarį. 

— Bet ar tau tikrai nebus nesmagu? — susirūpinusi 
pasiteiravo Sara. — Juk tas langas dabar atviras, o su durų 
sklende susidorotų ir vaikas. Jei nori, aš pasiliksiu. O jei 
jis — tas — kas ten buvo — grįš? | 

— Nesijaudink, — atsakė Džaneta. — Bent jau šią- 
nakt tai tikrai niekas nebandys dar kartą. Dega šviesos, 
vadinasi, aš nemiegu ir esu pasiruošusi: Vonioje paliksiu 
įjungtą šviesą, o po durų rankena įsprausiu kėdę. 

— Na, jei tu taip manai, gerai, — dvejodama sutiko 
Sara. Bet pažadėk, kad jeigu išgirsi kokius nors neaiškius 
garsus, padaužysi į sieną ir imsi klykti. 

— Pažadu, — vos šyptelėjo Džaneta. 

Ji nuėjo prie durų, atitraukė velkę, atsargiai jas pravė- 
rė ir tik apsidairiusi po tuštutėlę verandą atsigręžė į Sarą. 

— Kaip gerai, kad tu atėjai, — pasakė užsikirsda- 
ma. — Aš... aš taip tau dėkinga. 

— Niekai, — nerūpestingai atsakė Sara. — Aš ketinau 
ateiti. Galime tai pavadinti lemtimi ar dar kaip nors. Liki- 
mas — visi mes Dievo valioje. Štai ir viskas. Labanakt, 
brangute. 

Durys užjos tyliai užsivėrė, Sara vėl išgirdo, kaip trekš- 
telėjo spynoje pasuktas raktas, dusliai sugirgždėjo užstu- 
miamos sklendės. Po kelių sekundžių išjungė radiją ir vėl 
pasidarė visiškai tylu. 

Sara, glausdamasi nugara prie durų, apsidairė aplink. 
Išėjus iš sąlygiškai šilto kambario su židiniu, veranda buvo. 
panaši į ledinį urvą, pritvinusį balkšvos prieblandos, ku- 

rioje juodavo paslaptingos durys ir užtraukti langai. Balti 
spindintys sniego patalai pūpsojo palei ruplėtas medines 
sienas, stori ir sunkūs karojo nuo žemų stogų — pražilu- 
siame danguje ryškėjo švelnūs, vingiuoti suapvalėjusių pa- 
statų kontūrai. 

Kažkur toli marge* nuo šalčio skardžiai pokštelėjo me- 
dis, ir tas garsas buvo panašus į tolimą pistoleto šūvį. Sil- 
pnutis tylą sudrumstęs garsas slopiai nuaidėjo per visą 
miegantį margą, ir prie savo durų beeinanti Sara staigiai 
sustojo. Tačiau ji stabtelėjo ne dėl šito vos girdimo garso. 

Mėnulis nakties dangumi jau buvo pasilypėjęs aukš- 
čiau, ir dabar pusę verandos dengė šešėlis. Tik pačiame 
pakraštyje liko šalta sidabrinė juosta, išmarginta ryškaus 
verandos turėklų rašto. Tačiau nuo anapus turėklų plytin- 
čių sniegynų atsispindėjo šviesa, ir jos pakako, kad Sara 
ant balto snaigių kilimo, nuklojusio verandos grindis, ga- 
na aiškiai matytų savo kailinių šlepečių pėdsakus. 

Bet dabar ant balkšvo trapaus kilimo buvo dar vienos 
pėdos. Kažkas pirštų galais atėjo tuščia veranda ir buvo 
stabtelėjęs prie Džanetos Rašton durų... 


*Margas — lanka. Čia margu vadinamos visos trys golfo aikštelės 
drauge. 


Sitos pėdos Sarą sukrėtė labiau, negu visa tai, ką pasako- 
jo Džaneta. Žvelgdama į jas Sara pasijuto taip, tarsi ją kas 
iš fantazijų pasaulio staigiai ir negailestingai būtų išstū- 
męs į žvarbią realybę. Nepasakytum, kad ji Džaneta nepa- 
tikėjo, bet vis dėlto manė, kad iš širdgėlos, baimės, dėl su- 
krėtimo ji šiek tiek perdeda. O dabar staiga tai pasidarė 
tikra. Įrodymas buvo čia, prieš jos akis. 

Pirmoji instinktyvi reakcija — įspėti Džanetą. Sara bu- 
"vo bekelianti ranką vėl pasibelsti, bet susilaikė ir atsisuko 
darkart apžiūrėti tų išdavikiškų pėdsakų. Tas, kas juos pa- 
liko, klausydamasis čia stovėjo neilgai. Vadinasi, jam nesi- 
girdėjo 1r jis, nieko nepešęs, turėjo pasitraukti. Kadangi 
Džaneta įtarė, kad jų gali slapta klausytis, ir pasisaugojo 
šito, be to, Saros galva, ji ir taip pakankamai patyrė per 
vieną naktį, — vargu ar buvo prasmės įsiveržti dar kartą 
vien tam, kad pasakytų, jog ji buvusi teisi. 

Ji gali nuveikti šį tą naudingesnio: pasekti pėdas ir pa- 
žiūrėti, kur jos veda! Bet netgi iš savo vietos Sara matė, 
kad pėdos ateina nuo trijų akmeninių laiptelių tolimajame 
verandos gale ir ten pat nueina. Visai tikėtina, kad tas, kas 
paliko pėdas, dabar gali tykoti kur nors šešėlyje viešbučio 
fligelio gale ir laukti, ar kas neseks pėdomis. Toks susitiki- 
mas labai gąsdino — Sara puolė atgal į savo kambarį ir 
vos atsidūrusi viduje užrakino ir užsklendė duris. 


Po visos per pastarąjį pusvalandį įvykusios maišalynės 
ji nė nesitikėjo vėl užmigti. Bet ir šįkart pravertė karo me- 
tais įgyta patirtis, kai išmoksti išnaudoti kiekvieną galimy- 
bę ir nusnūsti tarp oro antskrydžių, tomis valandėlėmis, 
kol būdavo išskridę nereguliariosios armijos bombonešiai 
ir naikintuvai. 

Sara jau buvo užsimerkusi ir beužmieganti, kai dingte- 
lėjo, kad tos kitos pėdos, kaip ir jos pačios, buvo paliktos 
moters... 

Kitą rytą per pusryčius Redžis Kredokas, slidininkų 
klubo pirmininkas, pasakė trumpą kalbą. 

Jis tarė kelis žodžius apie tragišką ponios Metjus mirtį 
ir priminė, jog jau anksčiau yra perspėjęs, kad Mėlynąja 
trasa slidinėti pavojinga. 

— Sniegas, — kalbėjo Redžis Kredokas, — vietomis 
subjuręs, dėl atlydžio didžioji trasos dalis apledijusi ir la- 
bai pavojinga. Per likusias keturias Pavasario susitikimo 
dienas niekam jokiais būdais neleidžiama slidinėti nei ta 
trasa, nei šalia jos. Jei paaiškės, kad kas nors taip daro, 1š- 
kart bus pašalintas iš klubo. 

Dar jis pranešė, kad ponios Metijus palaikai tą pačią 
dieną bus nugabenti į Šrinagarą ir ten palaidoti. Redžis 
Kredokas atsisėdo ir aiškiai pajuto palengvėjimą, kai prie 
stalų pasigirdo prislopintų balsų gaudesys. 

Sara nukreipė akis į tą pusę, kur skaisčiuose rytmečio 
saulės spinduliuose, srūvančiuose pro sniegu įrėmintus 
langus, švytėjo šviesiaplaukė Džanetos Rašton galvutė. 
Džanetos veide nesimatė jokių naktį patirto siaubo žymių. 
Ji buvo apsivilkusi ne įprastinį slidinėjimo kostiumą, o 
tamsaus tvido švarką ir sijoną. Sara suprato, kad ji lydės 
savo tariamosios pusseserės karstą žemyn į Šrinagarą ir 
dalyvaus laidotuvėse. Dabar Džaneta šnekėjosi su Hiugu 
Krydu — atviraširdžiu, linksmu ir dosniu žmogumi, kuris 

kol kas priklausė neslidinėjančiųjų sąrašui, nes nevykusiai 
„pasibadė“ su medžiu Raudonojoje trasoje. 

Džaneta pareiškė jam užuojautą, ir majoras Krydas, 
matyt, pasakė kažką, kas ją labai pralinksmino, nes Dža- 
netos juokas nuaidėjo per visą kambarį. Sarai jau norėjosi 
suabejoti, ar praeitos nakties įvykiai nebuvo tik labai ryš- 
kus košmaras ar įaudrintos vaizduotės padarinys? Vis dėl- 
to nors į Džanetos istoriją ji gal ir galėjo nekreipti dėme- 
sio, tačiau užmiršti tas ryškias išdavikiškas pėdas ant snai- 
gėmis nubertų verandos grindų buvo neįmanoma. 

Tą patį rytą vėliau, kai čiuožė į paštą išsiųsti laiško savo 
tetai Alisai, Sara ne kartą stabčiojo ir gręžiojosi atgal, nes 
niekaip negalėjo atsikratyti nuojautos, kad yra sekama. 
Tačiau, be kelių figūrėlių, tolumoje klupinėjančių nuožul- 
niais šlaitais Žemiau viešbučio, visame spindinčiu sniegu 
užklotame marge nebuvo nė gyvos dvasios. Jis visas spin- 
dėjo skaisčiuose saulės spinduliuose, nuo kurių sniegas po 
slidėmis tižo. Slidinėtojų matėsi mažiau negu paprastai, 
nes keletas vyresniųjų klubo narių drauge su Džaneta nu- 
sileido į Šrinagarą, iš kurio turėjo grįžti po gedulingų 
priešpiečių Nedo viešbutyje. 

Grįždama iš pašto Sara pamatė Krydus, stebinčius pra- 
dedančiųjų grupę ant nuožulnių šlaitų, ir nušliuožė prie 
jų. Sara su jais susipažino Pešavare, jų automobilyje atva- 
žiavo į Kašmyrą ir, nepaisant didžiulio amžiaus skirtumo, 
ponia Kryd (pakrikštyta Antonija, tačiau daugelio bičiulių 
vadinama Uogele) tapo gera jos drauge. 

— Sveikas, Hiugai, — čiuoždama prie šalia jų stirk- 
sančio stulpelio šūktelėjo Sara. — Kodėl Uogelė neve- 
žioja tavęs invalido vežimėliu? Maniau, kad tau reikia 
gulėti lovoje. 

— Ne visai, vaikuti, — patenkintas atsiliepė Hiugas ir 
prisimerkė nuo akinančios saulės. — Nieks nelūžo, nieks 

netrūko. Įsitaisiau keletą mėlynių, ir tiek. Esu kietas kaip 
senas puspadis, o Uogelė man įtrynė gal kokį kibirą tepa- 
lo ir dabar nuo manęs trenkia kaip nuo paplavų duobės. 
Gali mane užuosti per penkis šimtus jardų, bet aš darausi 
vis nuolaidesnis. 

Jis nubraukė nuo suoliuko, ant kurio sėdėjo, tirpstantį 
sniegą ir padarė Sarai vietos atsisėsti. 

— Eikš, sėskis. Žinau keletą kur kas gyvesnių pramo- 
gų, negu spoksoti, kaip koks nors vyrukas, čiuoždamas 
šlaitu, uoliai stengiasi neprarasti pusiausvyros, kai prie jo 
batų pririštos šešių pėdų lentos. Na, pavyzdžiui, kad ir 
anas: žiūrėk, koks jis atsargus. Štai jis pajuda — kaip tik 
tai, ko reikia! — dabar įsibėgėja — jo slidės kryžiuojasi — 
dabar pameta lazdą, nagi, luktelk!.. Nuostabu! Gyvenimo 
pajvairinimas. Neabejoju, kad ponai Goldvinas ir Majeris 
būtų sumokėję jam ne vieną tūkstantį, kad tik įamžintų šį 
vaizdelį kokiai nors komedijai su tortų mūšiu, o mes visa 
tai pažiūrėjome veltui. Bravo, sere! Išties bravo! 

— Liaukis, Hiugai! — paprašė Uogelė. — Sara, nesi- 
juok iš jo! Tai tik kursto jį. Tai majoras Makėjus. Redžis 
sakė, kad išjo slidinėtojo nebus, bet vis tiek bando. Valan- 
dų valandas praleidžia ant pradinukų šlaitų. Vargšelis — 
jis atrodo tiesiog įsiutęs, va, spjaudo sniegą. 

— O drauge išspjaus ir kelis dantis, — pagyvėjo Hiu- 
gas. — Klausyk, Uogele, ar ir aš taip atrodžiau, kai mo- 
kiausi slidinėti? 

— Baisiau, — atsakė Uogelė, — daug baisiau. Kaip 
Henrikas VIII, skaldantis malkas. 

— Toks palyginimas mane įžeidžia, — oriai pareiškė 
Hiugas. — Na, bent jau su skaičiais tai tikrai suklydai. Te- 
gu Henrikas, bet ne Aštuntasis. Greičiau Penktasis. Arba 
toks publikai neseniai pristatytas Lorensas Olivjė. Daugy- 
bė Žmonių pastebėjo, koks jis panašus į mane. „Lari, se- 

ni, — sako jie, — o gal čia Hiugas?“ Tiesiog pasidarė ne- 
įmanoma gyventi. Sara, nustok kikenti. Tau netinka. 

— Atsiprašau, — juokdamasi atsakė Sara, — bet aš vis 
galvodavau, ką tu man primeni, — nagi, tikrai Henriką 
Aštuntąjį. 

— Na štai! — pergalingai šūktelėjo Uogelė. — Ką aš 
sakiau? Ačiū, Sara. 

— Sąmokslas, — atsiduso Hiugas. — Bet aš tau, Sara, 
atleidžiu. Tu tokia daili. Kai šita mano ragana mirs nuo 
budelio kirvio, ar galiu tikėtis, kad teiksies užimti jos vie- 
tą? Be teisės valdyti, žinoma. 

— Aš pagalvosiu, — pažadėjo Sara. — Ar judu vyksta- 
te rytoj į vakarėlį Chilanmarge? 

— Aš vyksiu, — atsakė Uogelė. — Hiugas, deja, nega- 
lės, bet aš jį nakčiai paliksiu. Už jokius pinigus nepraleisiu 
paskutinės galimybės apsinakvoti slidininkų trobelėje. 

— Štai tau žmonos pasišventimas, — liūdnai atsiduso 
Hiugas. — Argiji negalėtų pamiršti savanaudiškų pramo- 
gų ir dar patepti mano girgždančių sąnarių? Nesulauksi! 
Ji palieka mane šalti, o pati išdumia slidinėti su tokiais 
klastūnais kaip senis Redžis. Sveikas, Redži. Susirinkai 
žmones rytdienai? 

— Taip, — atsakė Redžis Kredokas, iš apačios šlaitu 
pūškuodamas link jų; jo slidės patižusiame sniege slidinė- 
jo ir buksavo. — Velniai rautų tą saulę! Visiška bala. Jei 
atodrėkis nesibaigs, likit sveikos, keturios paskutinės sli- 
dinėjimo dienos. 

— Visai ne, — nuramino jį Hiugas. — Galima gerai 
pasilinksminti, važinėjantis nuo kalnų ant viešbučio pa- 
dėklų arbatai. Puikus, tyras vaikiškas malonumas. Kas ryt 
čiuožia į trobelę? 

Slidininkų trobelė stovėjo Chilanmargo šlaituose, ply- 
tinčiuose ilgoje plynaukštėje daug aukščiau už Gulmargo 

slėnį. Ten baigiasi medžių eilės, į Aparvato papėdę susibė- 
ga miškai; tas aukštas, plikas, griovų išraižytas kalnagūbris 
iškilęs dar keturiolika tūkstančių pėdų. Chilanmargas — 
Ožkų pieva — pavadintas labai vykusiai, nes vasaromis 
čia ganosi bandos ožkų ir avių, jos ėda žolę pievutėse, ka- 
barojasi uolomis ir stačiais šlaitais. O žiemą Chilanmargas 
virsta puikia vieta slidinėti. Paprastai slidininkų klubo na- 
riai grupelėmis kildavo į Chilanmargą ir pernakvodavo 
slidininkų trobelėje, kad kitą dieną turėtų daugiau laiko 
paslidinėti: iki trobelės iš Gulmargo, esančio pusantro 
tūkstančio pėdų žemiau, vedė ilgas kelias miškų takais. 

— Visas būrys nakvojančių, — atsakė Redžis, — tik 
dienai paliks vos keli. Į trobelę suskaičiavau keturiolika. 
Sara ir, žinoma, Uogelė, ir dvyniai Kopliai. Paskui Miras 
Chanas ir Janas Kelis, ir tie du paukšteliai iš Kalkutos — 
kuo ten jie vardu? Tingumis ir dar Kažkoks. 

— Tinlis ir Somervilis, — pasufleravo Uogelė. 

— Taip, šitie. Dar, žinoma, aš pats, dar Merilė Forbs ir 
ta mergiotė Kurtis, Helena ir Džonis Vorenderiai. Man 
rodos, visi. 

— Ak, brangusis! Ar Helena tikrai vyksta? 

— Ji taip sakė. O kas? 

— Nieko, tik... 

— Miau! — įsiterpė Hiugas. 

— Aš visai neketinau nieko sakyti! — pasipiktino Uo- 
gelė. 

— Esu tikra, kad neketinai. Aš juk Žinau, kaip tu myli 
Heleną. 

— Tai kas dabar katė? Tu pats „miau“! O aš neketinu 
slėpti, kad ji mane siutina. Ji kaip — kaip... 

— Gana, — pareiškė Hiugas. — Ji kaip dagys po uo- 
dega. Nieko daugiau nesakyk. 

Sara, kuri ant pirštų skaičiavo narius, staiga pasakė: 

— Bet išeina trylika, o ne keturiolika. Redži, tau teks 
surasti dar ką nors. Juk negali imti grupės iš trylikos žmo- 
nių. Tai atneštų nelaimę. 

— Kai dariau sąrašą, buvo keturiolika, — atsakė Re- 
džis, — kažką pamiršau. 

— Mane, — liūdnai atsiliepė Hiugas. 

— Na taip. Velnias! 

— Neatsiprašinėk, — atlaidžiai mostelėjo Hiugas. 

— Aš ir neatsiprašinėju. Tik nežinau, ką paimti vietoj 
tavęs. | 

— Šito negali būti. Aš vienas pasaulyje: aš nepakeičia- 
mas. Prie manęs Fifi et Cie prikabintų etiketę „Vienintelis 
modelis“. 

— Būtų gerai, jei mažiau plepėtum, — suirzo Re- 
džis. — Negaliu galvoti, kai tu tarški. Kaip manai, gal į ta- 
vo vietą paimti Tomliną? 

— Jis pasitempė riešą. 

— Prakeikimas, tikrai. Gal Stivensoną? 

— Jis rytoj teisėjauja pradedančiųjų lenktynėms. 

— Na gerai, tikiuosi, dar ką nors surasime. Šiaip ar 
taip, pats aš nesu prietaringas, ir jeigu Uogelė su Sara pri- 
kąs liežuvius, nemanau, kad kam nors dar šaus į galvą mus 
skaičiuoti. O Sara gali sukryžiuoti pirštus ir užsikabinti 
ant kaklo amuletą, jei jai išties neramu. 

— Sveiko proto balsas, — pritarė Hiugas. — Salia- 
moniškas sprendimas! Jei įsikalbi, kad kai kurie dalykai 
neša nelaimę, taip pat reikia įstengti patikėti, kad kai ku- 
rie kiti atneša laimę. Taigi, Redži, jei rytoj pamatysi ma- 
no brangiąją žmoną kėblinančią į Chilanmargą, apsi- 
karsčiusią pasagomis, apsikaišiusią baltais šilojais, vienoj 
rankoj sugniaužusią keturlapį dobilą, kitoj — nemenką 
rąstgalį, žinok, ji paprasčiausiai ėmėsi reikiamų atsargu- 
mo priemonių, kad neištiktų nelaimė. 

— Priešpiečių gongas, — tarė Redžis. — Aš nykstu. 
Gerasai Dieve — pažiūrėkit į Makėjų! Dievaži, nesuvo- 
kiama! Tiesiog stebuklas, kaip jie nenusisuka sprandų, ar 
ne? Ir jis šitaip išsidirbinėja kasryt? 

— Be paliovos, — atsakė Hiugas. — Beveik perpetum 
mobile. Užtat žiūrovams suteikia daug tyro džiaugsmo. Jei 
dėl savo užsispyrimo ;is apskritai neatsisakys šitos idėjos ir 
nepereis prie šokių, jam tikrai artimiausiu laiku pavyks 
nusisukti sprandą ir sudirbti porą puikių slidžių. Mes tada 
gausim smagiai pasijuokti, o tu galėsi neberiboti pradinu- 
kų šlaitų. 

— Prisiminus, kad šiandien laidoja ponią Metijus, ta- 
vo pastaba nelabai juokinga, — šaltai pasakė Redžis 
Kredokas. 

— Ak, Viešpatie! — ištarė Hiugas. — „Mums visai 
nelinksma!“ Atsiprašau, atsiprašau, atsiprašau. Uogele, 
vesk mane priešpiečių, kol dar ko nors neleptelėjau. Ei- 
ni, Sara? 

Likusi dienos dalis praėjo ramiai. Sara, tą vakarą per 
vakarienę stebėdama Džanetą Rašton, nusprendė, kad ši 
arba labai gera aktorė, arba jos baimės buvo sukilusios 
nuo sukrėtimo, radus ponios Metjus kūną. 

Tą naktį už plonos medinės miegamojo sienos nesi- 
girdėjo jokių neįprastų garsų, bet Sara vis vien negalėjo 
užmigti. Nebuvo taip tylu kaip praeitą naktį: nuo stogo 
tyliai kapsėjo tirpstantis sniegas, lašeliai tyliai ir monoto- 
niškai tekšėjo į pusnis po verandos turėklais, išbadydami 
jas mažytėmis tamsiomis skylutėmis su ledo pakraštė- 
liais. Be to, ši naktis buvo vėjuota: vėjas neramiai dūsavo 
tamsiose verandose, kažką tyliai šnabždėjo sniegu apklo- 
tose pakraigėse, ūžavo juoduose už viešbučio dunksan- 
čiuose maumedžių miškuose, ir atrodė, kad kažkur tolu- 
moje ošia jūra. 

Buvo praslinkusi kokia valanda ar dvi po pusiaunakčio, 
kai vėjas nurimo, ir stogų viršūnėmis negirdimai perbėgo 
šalčio pirštai; atodrėkis baigėsi, ir nuo kiekvieno nuteka- 
mojo vamzdžio, nuo kiekvienos atbrailos nutįso fantastiš- 
kiausių formų varvekliai. Margą užklojo tyla, ir Sara paga- 
liau užmigo. Pabudo nuo mandagaus beldimo į duris — 
atnešė rytmetinę arbatą. 

Bulakis, jos nešikas, pranešė, kad anksti rytą pasnigo ir 
kad kašmyriečiai viešbučio tarnai kalba, jog ateinąs blogas 
oras. Jis atrodė sušalęs ir nelaimingas, jo tamsus veidas 
pamėlynijęs, sustingęs ir liūdnas tarsi beždžionės. Kaukšė- 
damas dantimis Bulakis pasiteiravo, ar panelė-sahib vis 
dar ketina nakvoti trobelėje Chilanmarge, o sulaukęs tei- 
giamo atsakymo, niūriai pastebėjo, kad iš to gero nebus. 

„Slidininkų trobelėje drėgna ir nesaugu, — pasakė Bu- 
lakis, — drėgna ir nesaugu“. Ta vieta, be to, esanti nelai- 
minga — juk pirmąją trobelę palaidojo griūtis, ir ar ne su 
trijomis jaunomis sahib. Jis pats kalbėjęsis su žmogumi, 
padėjusiu atkasti tų pačių sahib kūnus, ir... Sara šitoje vie- 
toje jį kažkaip paskubomis nutraukė ir pakartojusi, jog 
tikrai nakvos Chilanmargo trobelėje, paprašė, kol ji pusry- 
čiaus, sukrauti šiai ekspedicijai reikalingus daiktus. 

Po dvidešimties minučių Sara išėjo į sniegu nubertą ve- 
randą ir šlaitu nusileido į valgomąjį, kuris buvo įrengtas 
dideliame pastate kiek žemiau už fligelį, kuriame ji gyve- 
no. Viešbučio pastatai buvo išsimėtę nedidukės stačios 
kalvelės viršūnėje ir šlaituose. Ji buvo iškilusi pačiame 
kalnais apjuostos lėkštos įdubos, Gulmargo — „Rožių 
pievos“, — viduryje. Vasarą ši dauba virsta plačia žalia 
golfo aikšte, apjuosta pušynais, Himalajų kedrų bei kašto- 
nų miškais, apsagstyta nesuskaičiuojama daugybe mažu- 
čių rąstų trobikių, labai panašių į tas, kurios rodomos fil- 
muose apie kaubojus. 

Nors Bulakis ir nuogąstavo dėl blogo oro, rytas buvo 
puikus. Saulės spinduliai dar nesiekė Gulmargo įdubos, 
bet jau apšvietė iškilusias kalnų viršūnes ir akinančia švie- 
sa užliejo Saulėtekio viršukalnę. Pusryčius pavalgė pasku- 
bom, ir iškart po jų maždaug dvidešimt slidininkų klubo 
narių susikrovė į kuprines sumuštinius bei termosus, prisi- 
segė slides ir patraukė į ilgą kelionę per pušynus į plačiuo- 
sius Chilanmargo sniego laukus. 


Dienos buvo trumpos, šešėliai darėsi vis ilgesni, sniegy- 
nais sėlino šaltis, ir tie, kurie turėjo grįžti į viešbutį, iš ter- 
mosų išvarvinę paskutinius arbatos lašus, suvalgę pyrago 
trupinius, susisegė slidžių diržus kelionei namo. Viena 
paskui kitą jų figūrėlės, juodos rausvo sniego fone ir to- 
kios mažytės šalia milžino Aparvato, stačiai kylančio nuo 
nuožulniųjų Chilanmargo šlaitų, nušvilpė Žaižaruojan- 
čiom pakopom ir pranyko pušynų šešėliuose. 

Sara, kuri Kalėdų griovoje slidinėjo drauge su Janu 
Keliu ir dvyniais Kopliais, stabtelėjo viršūnėje, norėdama 
pasigrožėti nuostabiu saulėlydžiu. 

— Argi ne puiku! — susižavėjusi ištarė ji. 

Iš už nugaros pasigirdo merginos balsas: 

— Taip, labai gražu. Kaip metamorfozė pantomimo- 
ję — ne visai realu. 

Sara staigiai grįžtelėjo: slidžių lazdomis atsirėmusi į l0- 
mos kraštą stovėjo Džaneta Rašton; ji žvelgė Žemyn, į toli 
toli žiburėliais žybsintį purpurinių šešėlių sklidiną dube- 
nį — Gulmargą. | 

— Sveika! — nustebusi pasisveikino Sara. — Nežino- 
jau, kad tu čia nakvosi. Tu tikriausiai vietoj Hiugo? Ketu- 
rioliktasis žmogus. 

— Taip. Negalėjau atsisakyti. Aš neketinau pasilikti, 


60 


bet Redžis pristojo. Sakė, kad jei kompanija aptiks, kad jų 
trylika, ko gero, ims niurzgėti. Seni prietarai. Bet, šiaip ar 
taip, jo pastangos buvo veltui. 

— Bet tu pasilieki? 

— Taip, pasakiau, kad pasiliksiu. Be to... na, dabar jau 
per vėlu. Kiti jau nuvažiavo, ir jei užsispirsiu juos vytis, tik 
sukelsiu kalbų. 

— Kodėl? Kas atsitiko? 

— Nieko ypatingo, tik Evadnei Kurtis sustreikavo pil- 
vas ar nušalo koja, ar dar kažkas. Aš tik nugirdau, kad ji 
nusprendė grįžti į viešbutį, ir tie du, Tinlis ir Kaiptenjis, 
nučiuožė drauge su ja. Ji kilusi iš jų krašto, ir, atrodo, abu 
jie varžosi dėl jos rankos. Taigi aišku, kad nei vienas iš jų 
neketina leisti jai keliauti su kitu. Visi labai supratingi, bet 
tai reiškia, kad dabar tesame vienuolika, ir man galų gale 
nereikia sakyti, kad užėmiau Hiugo vietą. Na gerai!.. 

Sara staiga pajuto palengvėjimą. Į mažytes tamsias fi- 
"gūrėles, pranykstančias tarp pušų, ji žiūrėjo slegiama ne- 
geros nuojautos, kurios tada nė nenorėjo aiškintis. O da- 
bar Sara suvokė, kad ją kamavo baimė, jog kažkur ten toli 
apačioje, tame greitai tamsėjančiame klonyje, Džanetos 
tyko mirtis; gal ji, mirtis, pirštų galais sėlina tuščiomis, ap- 
snigtomis senojo viešbučio verandomis, o gal lūkuriuoja 
Mėlynosios trasos papėdės šešėliuose. Bet dabar Džane- 
tos ten nebus. Ji čia, jai niekas negresia; ji aukštai aukštai 
virš juodų viską stelbiančių medžių ūksmės, virš paslaptin- 
gų medinių senojo viešbučio sienų. Čia, tyrame, gaiviame, 
šaltame pasaulyje. Saugi... 

Sarai taip palengvėjo, jog ji nusijuokė. 

— Eime, — paragino ji, — palenktyniaukim iki tro- 
belės. 

Sara slidinėjo gerai, bet Džaneta slidinėjo tiesiog pui- 
kiai: ji lengvai aplenkė Sarą ir slidėmis pažėrusi sniego 

prie trobelės privažiavo visa šešiasdešimt sekundžių anks- 
čiau už Sarą. Kai ši privažiavo, Džaneta, atsirėmusi į tro- 
belės kampą, valėsi nuo drabužių sniegą. Jos akys buvo 
nukreiptos į miglotą klonį toli apačioje, veidas blėstančio- 
je šviesoje vėl atrodė įsitempęs ir susirūpinęs. 

Staiga Džaneta pusbalsiu pasakė: 

— Nereikėjo man čia pasilikti. Per didelė rizika. Buvau 
kvailė. Reikėjo grįžti su kitais. 

— Rizika? — šaižiai pakartojo Sara. — Ką tai reiškia? 
Kokia rizika čia pasilikti? 

— Ne tai, — atsiliepė Džaneta. — Tai... ak, gerai, gal- 
būt tai nesvarbu. — Ji pasisuko į statų kalno šlaitą, kylan- 
tį iš už mažos trobelės į giedrą žvaigždėm nusagstytą dan- 
gų, ir pridūrė, rodos, visai iš kitos operos: — Beje, šįvakar 
mėnesiena. 

Pro jas su sniego šuoru prasirito tamsių figūrų kamuo- 
lys ir subiro priešais trobelės duris. 

— Alekai, patrauk nuo mano galvos savo slides! — pa- 
reikalavo Janas Kelis. — Kur kiti, Sara? 

— Kai kurie jau čia, kiti atčiuožia, — atsakė Sara. — 
Sveikas, Redži. Kur tu buvai? 

Redžis Kredokas ir du jo kompanionai — aukštas plo- 
nas graikiškai tobulo veido indas ir Merilė Forbs, rusvap- 
laukė strazdanota mergina blyškiomis akimis, — atčiuožė 
iš už trobelės ir prisijungė prie būrelio pas duris. 

— Gadžaro griovos viršūnėje, — atsakė Redžis, atsise- 
giodamas slides. — Beje, jūs visi pažįstami, ar ne? Panelė 
Forbs ir Miras — aš negaliu atsiminti visų tavo vardų, Mirai. 

Aukštasis indas nusijuokė. 

— Užteks ir vieno. Bet mes visi jau esame susitikę. 

— Jei kalbėtume apie mane — susitikę „skaudžiai“, — 
pasakė Janas Kelis. — Prieš dvejus metus susidūriau su 

Miru, besileidžiančiu Raudonąja trasa, ir iki šiol vaikštau 
visas mėlynas. Mirai, kur tu mokeisi slidinėti? Čia? 

— Ne, Austrijoje, o paskui Italijoje. Iki anų metų ne- 
buvau čia slidinėjęs. Čia geras sniegas. 

— Geriausias pasaulyje! — patvirtino ištikimasis slidi- 
ninkų klubo pirmininkas Redžis Kredokas. — Beje, ryt ry- 
tą ketinu čiuožti prie Užšalusiųjų ežerų. Startas penktą 
trisdešimt. Ar kas nors nori drauge? Gal tu, Džaneta? 

— Ne, ačiū. Per kietas riešutas. Aš mieliau patingi- 
niausiu. | 

— Aš čiuošiu, — pareiškė Miras Chanas, — ir Janas. 
Tai jam bus į naudą. Jis storėja. Prieš dvejus metus jis bu- 
vo kaip gazelė — kaip jaunas elnias. 

— Ak, jaunystė, jaunystė! — atsiduso Kelis. — Tada 
buvau jaunas — daugiausiai devyniolikos. Gerai, pakan- 
kinsiu save. Sara, trauki su mumis? 

— Dar pagalvosiu, — atsakė Sara. — Einam, Džaneta. 
. Pažiūrėkim, gal kas nors užžiebė lempas ir pakūrė krosne- 
lę. Aš sušalau. 

Durys už jų užsivėrė. Per kelias minutes ant kalnų vir- 
šūnių išblėso paskutiniai dienos atspindžiai. Šaltame dan- 
guje nedraugiškai sužybčiojo žvaigždės, ir jų šviesa geso 
tarp kalnų virtinių toli toli už tarsi tvirtovė dunksančios 
Nanga Parbato viršukalnės. Tačiau virš trobelės dangus 
buvo giedras, nuo baltos kylančio mėnulio pašvaistės jis 
po truputį blyško. 

Slidininkų trobelė viduje buvo padalinta į tris dalis: 
bendras kambarys, kairėje nuo jo vyrų miegamasis ir deši- 
nėje — moterų. Palei tris kiekvieno miegamojo sienas bu- 
vo įrengti dviaukščiai gultai; kiekviename miegamajame 
po keturiolika gultų ir dar trys, jei prireiktų, bendrajame 
kambaryje. Bet tos dienos, kai slidininkų trobelė būdavo 
pilnut pilnutėlė, negrįžtamai praėjo, ir Redžis Kredokas 

dabar ir stebėjosi, ir džiaugėsi, kad sugebėjo surinkti štai 
šį būrelį vietoj kažkada susirinkdavusių trisdešimt vieno. 

Uogelė Kryd, bedžiaustanti kojines ant geležinės kros- 
nelės vidury moterų kambario, džiaugsmingai pasisveiki- 
no su Sara ir Džaneta, o paskui prislopintu balsu susijau- 
dinusi ėmė šnabždėti: 

— Mano mielosios! Ačiū Dievui, kad atėjot: dar de- 
šimt minučių ir man būtų tekę sulįsti į žemę. Aš niekad 
anksčiau nesuvokiau, kokia kukli mano praeitis ir kiek 
mažai pažįstu reikalingų Žmonių — O gal ir visai nepažįs- 
tu. Man rodos, nėra nė vieno pero, kurį gatėčiau vadinti 
vardu — jau nekalbant apie pravardę! 

Džaneta prapliupo kvatoti ir iškart pasidarė jaunesnė 
ir ne tokia susirūpinusi. 

— Ar tik ne Helena! Kurji? 

— Už kitų durų vaškuoja slides. 

— Kai ėjome, man pasirodė, kad iš vyrų pusės girdėti 
moteriški balsai. Kaip nepadoru! 

— Šš! — įspėjo Sara. — Tavo draugužė ateina. 

Bet duris stumtelėjo ir įėjo ne Helena Vorender, bet 
Merilė Forbs — bespalvė jauna moteris visom šio žodžio 
prasmėm. Ji, nors ir labai strazdanota, būtų buvusi visai 
daili, jei ne ta nuolatinė užguito Žvėrelio išraiška. Merilė, 
savo nelaimei, buvo našlaitė ir turėjo seną valdingą tetą, 
vienintelę savo giminaitę ir globėją, kuri Kašmyre gyveno 
beveik nuolat. Jei Merilė kada ir turėjo savo charakterį, 
valią, tai juos jau seniai nugramzdino stipri jos tetos asme- 
nybė. Ledi Kandera buvo iš tų despotiškų senų ponių, ku- 
rios kalba nepadoriai tiesmukai, laikydamos tokį bendra- 
vimą visuomeninės galios išraiška; tokių bijomasi ir to- 
kioms paklūstama. 

— Labas, Merile, — pasisveikino Džaneta; ji atsisėdo 
ant žemės priešais krosnelę ir ėmė trauktis nuo kojų ba- 

tus. — Džiaugiuosi, kad tu vis dėlto galėjai atvykti į susi- 
tikimą. Man rodos, kažką girdėjau, kad negalėsi. Kas įvy- 
ko? Teta Ena susimylėjo? 

Strazdanotas Merilės veidas raustelėjo. 

— Panašiai, — prisipažino ji. — Iš pradžių ji pasakė, 
kad nenori apie tai ir girdėti, o paskui staiga pareiškė, kad 
galiu vykti. 

— Tavo vietoj aš tą seną žiežulą prismaugčiau, — atvi- 
rai pareiškė Džaneta. — Ir joks prisiekusiųjų teismas ne- 
pripažintų kalta. Tu labai švelni ir gera, Merile; čia tavo 
bėda. Tau reiktų smagiai nusigerti ir savo nukvakusiai te- 
tulei išdėstyti Nepriklausomybės deklaraciją. 

Merilė Forbs blausiai šyptelėjo. 

— Žinai, apskritai ji man buvo labai gera. Noriu pasa- 
kyt, kad jeigu ne ji, būčiau neturėjusi nieko. Ji man daug 
padarė. 

— Ak, gerai jau, — stodamasi atsiliepė Džaneta, — jei 
tau taip atrodo. O kas gi vakarienei? Nuo pusryčių tesu- 
kramčiau porą sumuštinių. 

— Aš Žinau, — patenkinta atsakė Uogelė. — Avienos 
sriuba ir troškinys. Skanu ir viena, ir kita — aš gaminau. 
Daug kavos — ir vėl aš. Ir citrinų pudingas iš viešbučio. 
Ką, jūsų manymu, aš veikiau, kol jūs visos trys plasnojot 
šlaitais su savo draugužiais? Gaminau vakarienę — tai, ką 
moku! 

— Duok Dieve tau sveikatos. Man jau vaidenosi, kad 
teks tai daryti pačiai. Einam ir puolam tuštinti puodų. 

Visi kiti jau buvo susispietę aplink krosnelę bendraja- 
me kambaryje ir atsargiai siurbčiojo keistą gėralą, kurį iš 
romo, citrinų ir visokių paslaptingų priedų buvo išviręs 
Džonis Vorenderis. | 

— Ak — mergaitės! — šūktelėjo Džonis, mosuodamas 
garuojančia stikline. — Eikšekit ir gurkštelėkit štai šito, 

brangutės. Kaip tik tai, ko reikia, kad sušiltum. „Pragaro 
gražuolė“ — štai kaip jis vadinamas. Ne blogiau skamba ir 
„Pragaro varpai“! 

Jis griausmingai nusikvatojo. Matėsi, kad Džonis jau 
kauštelėjęs — tokia jo būsena buvo gana įprasta. Sara pa- 
ėmė stiklinę ir ja nešina pasitraukė į kitą kambario galą ir 
atsisėdusi, atsargiai siurbčiodama gėrimą, ėmė smalsiai 
apžiūrinėti kitus atvykėlius. Ypač jos akį traukė Džonio 
žmona, Helena, besišnekanti su Miru Chanu ir Redžiu 
Kredoku. 

Kitos moterys, kaip ir vyrai, vilkėjo palaidus vilnonius 
megztinius. O Helena Vorender vienintelė iš visų šiam 
reikalui turėjo pasiėmusi kur kas egzotiškesnę drabužių 
pamainą: ji dabar vilkėjo puošniai klostytą vilnonę sukne- 
lę, trumpomis rankovėmis ir gilia iškirpte, ryškiai žalios 
smaragdų spalvos. Šilkinėmis kojinėmis aptemptos kojos 
apautos žaliais batukais su netikro brilianto sagtelėmis, 
tokie pat dideli briliantai prisegti prie suknelės iškirptės ir 
dar du ausyse. 

Štai dar viena moteris, kuri, kaip ir Merilė, būtų bu- 
vusi daili, gal net graži, jeigu ne veido išraiška — šiuo- 
kart visą laiką nuobodžiaujančio ir viskuo nepatenkinto 
žmogaus išraiška, kurios negalėjo paslėpti joks, tegu ir 
tobulas, makiažas. Net ir storas lūpų dažų sluoksnis ne- 
paslėpė pagiežingos piktos burnos ir nukarusių lūpų 
kampučių, 0 jos mėgstamas blizgantis nagų lakas, rodos, 
tik dar labiau paryškino, kokios nervingos jos rankos, be 
paliovos degančios vieną cigaretę nuo kitos ir numetan- 
čios jas pusiau surūkytas. 

Sara nusprendė, kad ponia Vorender prie prastos tro- 
belės vis dėlto visai netinka, tiesiog rėžia akį. Atrodo taip 
dirbtinai ir ne vietoje tarsi deimantai, žybčiojantys mirk- 
sinčioje, blausioje žibalinės lempos šviesoje. 

Kambaryje buvo labai tvanku, nuo paprastos geležinės 
krosnelės tvoskė karštis, tvyrojo tirštas cigarečių dūmų rū- 
kas, tarškėjo balsai ir kvepėjo Džonio „Pragaro gražuole“. 
Nuo viso šito Sara labai apsnūdo ir pavalgiusi iškart grįžo 
žiovaudama į savo gultą. 

Neilgai trukus jos pavyzdžiu pasekė ir kiti, nes visi 
anksti kėlėsi ir po ilgos dienos jautėsi sveikai pavargę. Be 
to, rytoj geriausia slidinėti bus iki pusryčių, kol po nakties 
šalčio sniegas dar traškus ir sausas. Iki dešimtos buvo už- 
gesintos visos aliejinės lempos ir slidininkų trobelėje pasi- 
darė tamsu ir tylu. 

Kai Sara nubudo, turėjo būti kokia valanda iki pusiau- 
nakčio, nes virš Chilanmargo viršūnių gerai matėsi pakilęs 
mėnulis ir nuo jo šaltos skaisčios šviesos, dar stipresnės 
nuo spindinčių sniego plotų, mažytėje trobelėje buvo keis- 
tai šviesu. 

Sara minutę kitą gulėjo nejudėdama. Ji žiūrėjo į ne- 
aiškius, neatpažįstamus siauro kambario kontūrus, į sun- 
kiai įžiūrimas gultų eiles ir klausėsi duslaus ritmingo 
knarkimo, sklindančio iš anapus pertvaros, kur, matyt, 
atsivertęs ant nugaros miegojo ponas Redžinaldas Kre- 
dokas. Apsnigtoje pakraigėje sušlamėjo nuo Aparvato 
atklydęs vėjūkštis, nušiureno tuščiomis baltomis kaska- 
domis, 0 apačioje pušyne šaižiai sutreškėjo nuo sniego 
naštos lūžtanti šaka. 

Po akimirkos tylus garsas pasikartojo jau kažkur trobe- 
lėje. Tamsa staiga praretėjo, ir Sara susivokė matanti ryš- 
kius geležinės krosnelės kontūrus, kurie tiesiog tik prieš 
sekundę tebuvo tamsi dėmė. Ji tuoj pat suprato, kodėl 
taip: kažkas atvėrė trobelės duris. 

Sara dar truputį pagulėjo ramiai, įtempusi ausis. Ta- 
čiau po to vyrių girgžtelėjimo nebesigirdėjo nieko ir Sara, 
atsargiai atsisėdusi, apsidairė per gulto kraštą. 


Slidininkų trobelėje buvo tik vienos durys į bendrąjį 
kambarį. Bet vidinės durys tarp moterų miegamojo ir ben- 
drojo kambario buvo atviros, atviros buvo ir laukujės tro- 
belės durys, nes bendrajame kambaryje buvo šviesu nuo 
mėnesienos, ir jos pašvaistėje Sara gretimame gulte įžiū- 
rėjo tyliai knarkčiojantį gumulą — Merilę Forbs. 

Toliau buvo Džanetos gultas, bet šis buvo tuščias, pro 
tarpdurį sklindančioje ir krosnelės sienelėse atsispindin- 
čioje šviesoje matėsi sukuistos antklodės. Ir staiga Sara su 
siaubu prisiminė tas pėdas tuščioje verandoje ir šviesos at- 
spindžius ant vamzdžio to mažo pistoleto Džanetos Raš- 
ton rankoje... 

Kitą akimirką Sara jau buvo iššokusi iš lovos ir bruko 
kojas į slidžių batus. Nusitraukusi nuo gulto savo storąjį 
švarką ji apsisiautė pečius ir akimoju atsidūrė prie durų. 
Perėjo bendrąjį kambarį ir jau žvelgė į naktį. Kažkas slin- 
ko palei trobelės sieną, ir kai ant blyksinčios sniego paklo- 
dės nutįso šešėlis, Sara su palengvėjimu dusliai ištarė: 

— Džaneta! 

Šešėlis stabtelėjo ir Džanetos balsu griežtai sušnabž- 
dėjo: 

— Sara! Ką, po velnių, tu čia veiki? Tučtuojau grįžk, 
kol dar nesusigavai plaučių uždegimo! 

— Išgirdau, kaip girgžtelėjo durys, kai išėjai, — paaiš- 
kino Sara, nepataikydama danties ant danties. — Atsibu- 
dau, apsidairiau ir pamačiau, kad tavęs nėra; išsigandau, 
kad kas nors atsitiko. 

Ji įkišo rankas į rankoves ir sagstydamasi žengė ant 
sniego. Paskui, tarsi kažką sugalvojusi, apsigręžė ir kuo ty- 
liausiai uždarė duris: nebuvo jokio reikalo žadinti kitų. 
Vėl tyliai girgžtelėjo vyriai ir klektelėjusi nusileido velkė. 

Džaneta Rašton, atsišliejusi į trobelės sieną, segėsi sli- 
des. Ji buvo visiškai apsirengusi, geltonąsias garbanas su- 

kišusi po dailia tamsia slidinėjimo kepuraite, kaklą apsivy- 
niojusi storu vilnoniu šaliku. Tampydama kietus dirželius 
ir sagtis ji tylutėliai, tiesiog pašnibždom, dainavo. Tai buvo 
sena melodija, kurią, prisiminė Sara, per karą Anglijoje 
šokiuose ir per radiją grodavo šokių orkestrėliai — prieš 
kiek gi laiko? 


Mėnesienos kerinti šviesa 
Ir linksma miela daina — 
Tik tau. 

Gegužis ir birželis, 

Auksu spindintis žiedelis — 
Tik tau... 


dainavo panelė Rašton. 

Ji užsegė paskutinį dirželį, atsitiesė, užsitempė kailiu 
pamuštas slidininko pirštines ir pakėlė slidžių lazdas. 
"Skaidrioje mėnesienoje Sara matė, kaip spinduliuoja Dža- 
netos akys, matė, kad ji vėl atrodo jauna ir linksma, tary- 
tum nusimetusi nuo pečių sunkią naštą. 

— Kur tu? — pasiteiravo Sara. — Džaneta, kas atsiti- 
ko? Kur tu eini? — tylumoje jos šnabždesys skambėjo 
šaižiai. 

— Ša! Tu visus pažadinsi. Eikš. 

Traškiai sugirgžčiojo sniegas po kojomis, kai jiedvi iš- 
ėjo į mėnesieną ir patraukė tolyn nuo trobelės. 

— Jis atvyko, Sara, — prakalbo Džaneta. — Jis paga- 
liau atvyko. Dabar jau viskas bus gerai ir rytoj aš galėsiu 
iškeliauti iš šitų prakeiktų kalnų ir vėl būti laisva. Pažiū- 
rėk ten! 

Ji sugriebė Sarą už rankos ir savo pirštinėta ranka pa- 
rodė ten, kur toli apačioje bolavo Gulmargo dubuo, skli- 
dinas mėnesienos pieno. 


69 


— Kas? — sušnibždėjo Sara. — Aš nieko nematau. 

— Ten, tarp medžių, į kairę nuo tarpeklio. 

Pačiame Gulmargo pakraštyje pro gauruotą medžių 
viršūnių kilimą, mėnesienoje nusidažiusį plieno spalva, 
tarsi raudona žvaigždutė audringame danguje žibėjo vie- 
nišas Žiburėlis. Mažas šiltas taškelis šalto, mėnesienos už- 
lieto pasaulio begalybėje. 

— Matau žiburėlį, jei tu tai norėjai parodyti, — su- 
šnibždėjo Sara. — Raudoną žiburėlį. 

— Taip, tą. Mes dienų dienas laukėme šito Žiburėlio. 
Nuo to laiko, kai čia atvykom, kiekvienąnakt kuri nors iš 
mudviejų jos dairydavosi, ir man jau buvo pradėję atrody- 
ti, kad jis niekad nepasirodys. Truputį ir dėl to nuspren- 
džiau nakvoti čia — išbandyti savo laimę. Žinojau, kad jei 
pasirodytų, iš čia jį matyčiau ne ką blogiau kaip per savo 
kambario langą. Gal net geriau. 

— Bet ką tu ketini daryti? — pasiteiravo Sara. — Tu 
negali dabar leistis žemyn. 

— Galiu. Aš gerai slidinėju. Geriau vos ne už visus čia 
esančius. Iki ten nusileisti neprireiks ir pusvalandžio. 

— Nekvailiok! — jos kalbėjosi pašnibždomis, bet da- 
bar Saros balsas pavojingai pagarsėjo. — Tu niekaip nesu- 
rasi kelio per tą mišką naktį. 

— Šš! Ką nors pažadinsi. Aš pro ten nevažiuosiu:-nusi- 
leisiu Slalomo kalva ir Mėlynąja trasa. Redžiui Kredokui 
tai užėmė dešimt minučių, o man užteks aštuonių. O pas- 
kui skersai per margą. Sakykim, daugių daugiausia dar 
dvidešimt minučių. 

— Džaneta, tu išprotėjai. Nedaryk to! Ir nečiuožk Mė- 
lynąja trasa. Girdėjai, ką sakė Redžis — ir... ir... 

Džaneta tyliai nusijuokė, iškvėpdama baltą garų de- 
besėlį. 

— Viskas gerai, Sara. Nebijok gi šitaip. Aš laikysiuos 

trasos krašto, o kelią pažįstu kaip savo penkis pirštus. Ne- 
sijaudink, tokiu nakties metu apačioje manęs tikrai ne- 
lauks joks žudikas, aš sugrįšiu anksti prieš rytą. Jei nesu- 
grįšiu — jei užtruksiu, grįšiu tiesiai į viešbutį ir apsimesiu, 
kad anksti atsikėliau ir nusileidau žemyn. Jei laiku nesu- 
grįžčiau, pasakyk tai kitiems, gerai? 

Sara atsiliepė: 

— Aš negaliu šitaip tavęs išleisti. Kas nors — bet 
kas — gali atsitikti! Klausyk, jei truputį luktelėtum, pasi- 
imčiau slides, ką nors užsimesčiau ir čiuožčiau drauge su 
tavimi. 

— Ne. Tu puiki mergina, Sara, bet nepakankamai ge- 
rai slidinėji. Tu toje trasoje, ko gero, nusisuktum spran- 
dą, ir tai mane sulaikytų. — Džaneta nusišypsojo, maty- 
dama susirūpinusį Saros veidą. — Viskas bus gerai. Tik- 
rai. Žiūrėk. 

Ji įsikišo ranką į savo slidinėjimo kostiumo kišenę ir iš- 
sitraukė mažytį pistoletą. Akimirką šaltas metalas sumir- 
gėjo, sužaižaravo mėnesienoje, ir Džaneta vėl įsikišo jį į 
kišenę ir užsegė mažučiu plieniniu užtrauktuku. 

— Nejaugi tu visą dieną nešiojaisi šitą daikčiuką kiše- 
nėje? — kažkodėl sukrėsta paklausė Sara. 

— Ne kišenėje — dėkle, štai čia... — Džaneta pa- 
plekšnojo kairiąją pažastį. — Tik paskutinę minutę su- 
mąsčiau, kad tokiu metu niekas gumulo ant slidinėjimo 
kostiumo nepastebės, todėl išėmiau jį ir įsidėjau į kišenę: 
iš čia lengviau išsiimti. Ne tam, kad jo man šiąnakt pri- 
reiktų. Tikiuosi, kad niekad neprireiks. Tačiau viską priva- 
lau nešiotis su savimi, negaliu rizikuoti ir palikti — dar 
kokia nors stropi tvarkinguolė kaip Merilė aptiks jį ir už- 
vers milijonais visokių klausimų. 

Sara staiga paklausė: 

— Džaneta, kas tau 1š viso šito? 

Džaneta patylėjo, jos veidas mėnesienoje pasidarė rim- 
tas ir susimąstęs. Paskui lėtai prakalbo: 

— Nieko, dėl ko dirba dauguma žmonių. Nei didelio 
materialinio atlygio, nei viešos šlovės. Galbūt jaudulys, 
bet labiausiai — baimė. Baimė, nuo kurios darosi bloga, 
kuri stingdo, kuri kausto protą ir valią. 

— Tada kodėl?.. 

— Mano tėvas, — atsakė, — buvo garsus karys. Ir 
mano senelis, ir mano prosenelis. Visi mano giminėje 
buvo kareiviai. Bet mano vyriausias brolis žuvo fronte 
trisdešimt šeštaisiais, Džonas mirė Italijoje, o Džimis ja- 
ponų karo belaisvių stovykloje. Likau aš viena ir šitaip 
kovoju. Kiekvienas turi daryti tai, ką gali. Vien patriotu 
būti neužtenka. 

Sara staiga prisiminė kitą anglę, seniai mirusią, kuri 
pakliuvo į vokiečių baudžiamojo būrio nagus. Tai jos ne- 
marius Žodžius nesąmoningai perfrazavo Džaneta Raš- 
ton: „Patriotizmo nepakanka“. 

Sara ištiesė ranką. 

— Laimingai, Džaneta. 

— Ačiū. Tu buvai šaunuolė, Sara, ir aš tau baisiai dė- 
kinga. Nemoku pasakyti, kokia svarbi man buvo tavo pa- 
galba. 

Sara nusišypsojo — draugiškai. | 

— Kaip protinga mergina, — tarė ji, — tu pliurpi bai- 
siai daug niekų. Pasirūpink savimi. 

— Pasirūpinsiu, — pažadėjo Džaneta. — Nesijaudink. 

Ji linktelėjo į priekį ir visai nelauktai greitai pabučiavo 
šaltą Saros skruostą. O kitą akimirką, stipriai pasistūmusi 
slidžių lazdomis, švilptelėjusi traškiu sniegu, ji jau nuva- 
žiavo — blausi, šaltoje mėnesienoje skriejanti figūra; ji vis 
mažėjo toldama besileidžiančiomis sniego tyrų pakopo- 
mis ir susiliejo su miško tamsa. Bekūnis šešėlis. 

Sara nusipurčiusi apsigręžė ir patraukė atgal prie tro- 
belės. Tik dabar ji pajuto, koks stiprus šaltis: pėdos buvo 
sustingusios, rankos sugrubusios, skruostai lediniai. „Dža- 
neta buvo teisi, — pagalvojo Sara drebėdama. — Susi- 
gausiu plaučių uždegimą — taip man ir reikia!“ Mėnesie- 
nos spinduliai, slysdami storu glotniu sniego patalu ant 
trobelės stogo, pavertė jį balto atlaso apklotu. Šešėlyje 
skendinčios rąstų sienos atrodė juodos lyg smala. Buvo 
taip tylu, kad Sara girdėjo — tarsi šnabždesį tuščiame 
kambaryje — tolimą tylų griaustinio dudenimą, ateinantį 
iš už tolimosios Nanga Parbato kalnų virtinės kitapus slė- 
nio. Nužengusi iki trobelės vos porą žingsnių, ji išgirdo ki- 
tokį garsą; dėl to garso paskui ji negalėjo užmigti, jis nuo- 
lat persekiodavo ją sapnuose. Durų vyrių girgždesys... 

Sara stabtelėjo, įsižiūrėjo ir tarytum suakmenėjo — 
durys, kurias ji ką tik buvo uždariusi... Kol jiedvi su Dža- 
neta kalbėjosi, kažkas jas pravėrė, o dabar vėl uždarė — 
-pamažu ir labai atsargiai. Netrukus Sara išgirdo tylų į vie- 
tą nukritusios velkės klaktelėjimą. Tačiau praslinko dar 
daug laiko, kol ji pagaliau išdrįso pajudėti. Stovėdama le- 
dinėje mėnesienoje, jausdama, kaip galvą dursto šaltos 
adatėlės, Sara prisiminė, kaip vos prieš kelias minutes 
Džaneta, kalbėdama apie Mėlynąją trasą, ramiai, nerū- 
pestingai pasakė: „Tokiu nakties metu apačioje manęs tik- 
rai nelauks joks žudikas“. 

Gal ir ne. Galbūt todėl, kad visą laiką žudikas laukė 
čia. Šalia jos, po sniegu užklotu mažos tamsios Chilan- 
margo trobelės stogu. 


"Tik tada, kai kurtinamai sudžeržgė Redžio Kredoko ža- 
dintuvas, skelbiantis, kad jau penkta valanda ryto, ir anoje 
pusėje pasigirdo brazdėjimas — nenoromis kėlėsi ponai 
Kredokas, Kelis ir Chanas (kiti malonumui paslidinėti prieš 
aušrą buvo abejingi), — Sara pagaliau neramiai užmigo. 

Ji valandų valandas pragulėjo nesumerkdama akių, 
drebėdama po visomis antklodėmis savo siaurajame gulte. 
Klausėsi monotoniško knarkimo iš anapus sienos ir Meri- 
lės Forbs šnarpštimo. O prieš akis vis iškildavo ir iškildavo 
tos vogčiom uždaromos durys. 

Kažkas ten stovėjo, žiūrėjo ir klausėsi. Jei kas nors bū- 
tų pabudęs atsitiktinai, kaip ji pati, tikriausiai būtų pašau- 
kęs? Tokioje ryškioje mėnesienoje negalima buvo neįžiū- 
rėti Džanetos ir jos pačios arba nepažinti; bet kas, pama- 
nęs, kad jos išgirdo balsus ir nusprendė pasižiūrėti, būtų 
joms šūktelėjęs. Be to... Sara vėl sudrebėjo, prisiminusi 
užveriamas duris: jas uždarė taip pamažu, taip atsargiai... 

Su ja pačia ir Džaneta trobelėje buvo vienuolika žmo- 
nių. Tačiau nei vieno iš jų Sara įtarti negalėjo, nęs kol ji 
įsidrąsino vėl pajudėti ir grįžti į trobelę, tas, kas uždarė 
duris, turėjo marias laiko tylutėliai šmurkštelėti atgal į sa- 
vo gultą. 

Sara mintyse perkratė viską, ką žinojo apie slidininkų 
trobelėje susirinkusią kompaniją. 

Redžis Kredokas, klubo pirmininkas — žemas kresnas 
ketvirtąją dešimtį bebaigiąs vyras, turintis kelis medvilnės 
fabrikus ir nepasotinamą aistrą žiemos sportui. Per karą 
tarnavo indų pulke ir tik visai neseniai demobilizuotas. 
Gimęs ir gražiausius gyvenimo metus praleidęs Indijoje, 
jis šioje draugingoje šalyje buvo pažįstamas skersai ir išil- 
gai. Turint tai omeny, sunku patikėti, kad ponas Kredokas 
iš „Kredoko ir kompanijos“, pastaruoju metu Bombėjaus 
grenadierių pulko narys, užsiimtų ardomąja veikla ar būtų 
susijęs su žmogžudyste. 

Toliau Janas Kelis. Apie Janą Sara žinojo šiek tiek dau- 
giau, nes šis buvo jaunas vyrukas, mėgstąs apie save pasa- 
koti, ypač dailioms merginoms — ta proga galima pami- 
nėti, kad panelė Sara Periš buvo labai daili mergina. "Ta- 
čiau iš viso to, ką jis jai pasakojo, nebuvo nieko, kas leistų 
patikėti, kad jis kaip nors būtų įsivėlęs į šnipinėjimą. Pir- 
mausia, visą tą dieną, kai buvo nužudyta ponia Metijus, jis 
nuo Saros neatstojo nė per žingsnį, taigi pats to padaryti 
negalėjo. Be to, paskutiniaisiais karo metais gavo sveika- 
tos pažymėjimą ir triskart buvo paminėtas oficialiuose 
pranešimuose. Todėl, rodos, jau savaime atkrinta galimy- 
bė, kad jis būtų užsienio agentas. 

Džonis Vorenderis... Apie Džonį Vorenderį ji žinojo 
visai mažai — tik tai, jog turi nemalonią žmoną ir turbūt 
žaidžia — arba Žaidė — polą. Reikia apie jį pasiklausi- 
nėti Uogelės. Atrodo, kad jis visai malonus žmogus; tvir- 
tas, judrus prie keturiasdešimties artėjantis vyras, dosnus 
ir draugiškas. Jo yda — girtuokliavimas, nes nebūdavo 
beveik nė vieno vakaro, kurio, kaip sakydavo pats Džo- 
nis, jis „nenušviestų“, o jo baro sąskaita vietiniais pini- 
gais kiekvieno mėnesio pabaigoje virsdavo keturženkliu 
skaičiumi. 

Miras Chanas. Dar viena nepažįstama asmenybė. Ją su 

Miru Chanu pirmąją dieną Gulmarge supažindino Janas 
Kelis, tačiau jiedu niekada daug nesišnekėdavo. Jis buvo 
Redžio Kredoko draugas, ir Redžis, rodos, perdėtai juo 
žavėjosi. Kažin ar ne dėl to, kad Miras visada pralenkdavo 
Redžį ir buvo Žinomas kaip vienas geriausių šaulių Indijo- 
je. Sara žinojo, kad jos tėvynainių nuomonę apie Žmogų 
dažnai nulemia jo gabumai sportui; jei jis toliau arba tiks- 
liau negu jo bičiuliai nuspiria kamuolį ir gali nušauti 
skrendančių paukščių tiek, kiek reikia, jie iškart nutaria, 
kad jis „šaunuolis“, ir apskelbia, kad jis „puikus vaikinas“, 
„vienas iš geriausiųjų“. 

Mirui šių sugebėjimų tikrai nestigo; be to, jis buvo ža- 
vių manierų ir turėjo begalę keistų titulų, rodančių, kad jis 
kilęs iš kunigaikščio rūmų. Už Gilgito jis sumedžiojo snie- 
ginį leopardą ir pakeliui į pietus sustojo Gulmarge daly- 
vauti slidininkų klubo susitikime. Tačiau jį įtarinėti nebu- 
vo jokios priežasties — jis buvo populiarus, žavus, drau- 
giškas ir britams nejautė jokio priešiškumo. 

Galų gale, mąstė Sara vartydamasi tamsoje, čia jo ša- 
lis, o mes esame „baltieji valdytojai“ — užkariautojai, te- 
gu ir beišeinantys! Gal vis dėlto Miras Chanas stovėjo 
tamsiame trobelės tarpduryje? Kur jis buvo tą dieną, kai 
žuvo ponia Metjus? Kiek ji pati prisiminė, su Redžiu Kre- 
doku ir kitais ant šlaitų anapus Chilano. Saros mintyse ties 
Miru Chanu liko klaustukas... 

Taigi lieka tik dvyniai Kopliai. Linksmi, žavūs, trykš- 
tantys gera nuotaika. Jiedu į Indiją atvyko jauni, būdami 
vos aštuoniolikos. O po kelių mėnesių nuo jų atvykimo 
ant Hirosimos nukrito atominė bomba, ir Antrasis pasau- 
linis karas baigėsi. Didžiam jų pasipiktinimui, karo tarny- 
bos jiems ragauti neteko ir dabar jie čia leido paskutinią- 
sias atostogas Indijoje, o paskui turėjo vykti į savo pulką 
Palestinoje. 

Sara iš įtariamųjų sąrašo juos būtų išmetusi, jei ne du 
dalykai; ir abu šie faktai tokiomis aplinkybėmis kėlė neri- 
mą. Jiedu turėjo rusų kraujo ir ponios Metijus žūties dieną 
slidinėjo vieni. Jų tėvas, dabar Indijos armijos generolas, 
buvo vedęs baltarusę, o patys dvyniai kalbėjo dviem kal- 
bom. Sara buvo susitikusi Nadią Kopli Pešavare ir su jau- 
nystei būdingu žiaurumu nusprendė, kad ji nusipenėjusi 
isterikė. 

Būtent Nadia, ta valinga moteris, sugalvojo savo dvy- 
nukus pakrikštyti Borisu ir Aleksiu, tačiau laikmetis ir už- 
dara angliška vidurinė mokykla pervadino juos Bonzo ir 
Aleku. Bonzo ir Aleku jiedu ir liko. Nadia, jei tik jos pasa- 
kojimais galima tikėti, buvo kilusi iš rusų diduomenės, nes 
labai mėgdavo kuo smulkiausiai pasakoti, kaip būdama 
mažytė mergaitė — „ir tokia gražutė“ — ji sėdėjo carui 
ant kelių ir iš brangakmeniais nusagstytos dėželės valgė 
saldainiukus. Vargu ar moteris su tokia praeitimi gali jaus- 
ti ką kita, o ne vien tik priešiškumą.Vis dėlto — dvyniai 
turi rusiško kraujo ir tą lemtingąjį antradienį didžiąją lai- 
ko dalį jiedu praleido vieni. 

Sara neramiai apsivertė tamsoje. Jei tik būtų įmanoma 
sužinoti, kada tiksliai žuvo ponia Metjus. Bet to niekas 
niekad nesužinos. Stiprus šaltis su žmogaus kūnu gali iš- 
krėsti nežinia ką, ir netgi daktaras negalėtų pasakyti nieko 
tikra. Gydytojai pasakė, kad ponia Metjus mirė maždaug 
prieš keturias ar penkias valandas, skaičiuojant nuo tada, 
kai jos kūnas buvo parneštas į viešbutį, t.y. nuo septintos 
valandos. Tačiau Džaneta rado ją apie ketvirtą, ir kūnas 
jau buvo sustingęs, nes Džaneta sakė... Prisiminus tą suša- 
lusį iškraipytą lavoną, minčių seka nutrūko. 

Dvyniai Kopliai to padaryti negalėjo. Jiedu tokie jauni. 
O vis dėlto — o vis dėlto? Ji prisiminė vokiečių belaisvių 
nuotraukas, kai buvo užkariauta Prancūzija.Būriai švie- 

siaplaukių geltonsnapių paauglių ir tik į trečiąją dešimtį 
persiritusių jaunuolių, kurie visai neseniai iš kulkosvai- 
džių tratino į moteris ir vaikus mažų taikių miestelių gat- 
vėse ir mėtė sprogmenis ant kelių, sausakimšų nuo bejėgių 
civilių pabėgėlių. Ne. Šiais laikais jaunystė ne alibi. Jau- 
nystė būna rūsti, Žiauri, nepakanti ir negailestinga senat- 
vei ir silpnumui. 

O kaipgi moterys? Juk tuos pėdsakus paliko moteris, 
nors prie Džanetos lango matytoji beveidė žmogysta, Sa- 
ros įsitikinimu, buvo vyras. Uogelę galima atmesti iškart. 
Merilė tam pernelyg baili, o Helena Vorender, kurios ji, 
Sara, negali pakęsti, tokia elegantiška ir gudri moteris, tu- 
rinti patikimų ryšių su „reikiamais žmonėmis“, kad sunku 
patikėti, jog ji įsiveltų į kokį nors visuomenės smerkiamą 
reikalą, pavyzdžiui, žmogžudystę. 

Redžis Kredokas, Janas Kelis, Džonis Vorenderis, Miras 
Chanas, dvyniai Kopliai, Uogelė, Merilė Forbs ir Helena. 
Vienas iš jų. Geliančios Saros smegenys be galo be krašto 
perkratinėjo juos visus vis iš naujo. Šitą prakeiktą nakties 
kankynę nutraukė prislopintas Redžio žadintuvo zirzimas, 
ir Sara pagaliau užmigo. Sapnavo Džanetą, bejėgę, apim- 
tą panikos, begalinėmis tamsiomis verandomis persekio- 
jamą beveidžių figūrų. 

Sara pabudo pavargusi ir suniukusi. Ją pažadino svy- 
lančių lašinukų kvapas ir mielas verdančio katiliuko bur- 
buliavimas. Pasirodė, kad visi jau išskubėję pasimėgauti 
ankstyvo ryto sniegu, tik Merilė Forbs pasilikusi energin- 
gai 1r nemokšiškai gamina pusryčius. Ir jokio ženklo, kad 
būta Džanetos. 

— Ponia Kryd liepė palikti tave miegoti, — pasakė 
Merilė, bejėgiškai vaikydama nuo pamirštos keptuvės 
kamuoliais kylančius dūmus. — Ji bandė tave pažadinti, 
bet buvai taip įmigusi, jog ji pasakė, kad geriau tave pa- 

likti ramybėje. Jie slidinėja lomoje; visi, išskyrus Redžį. 
Ir Mirą, matyt. 

— Kas? — nuo dūmų raukdama nosį paklausė Sara. 

— Na, visi kiti, — išsiblaškiusi atsakė Merilė. 

Prisiminus Džanetos prašymą joms išsiskiriant, Sarai 
nesinorėjo apie ją klausinėti, bet kadangi Merilė jos nepa- 
minėjo, buvo vilties, kad ji tikrai laiku sugrįžo, ir niekas nė 
nepastebėjo, kad jos kurį laiką nebuvo. 

Sara virpėdama iš šalčio apsirengė ir išėjo į lauką. 

Saulė vis dar buvo pasislėpusi už Aparvato krašto, bet 
sniegynai jos pašvaistėje buvo tarytum apgaubti aureolės. 
Blyškiame turkio spalvos danguje ryškiai matėsi violetinis 
viršukalnių raštas. Kažkur iš žemiau margo plytinčių pušy- 
nų nuo medkirčio laužo į tylų ryto orą stačiai kilo plonytis 
dūmų siūlelis. Tačiau, nors apačioje viskas skaidriai spin- 
dėjo, šitas kvapą gniaužiantis ryto šaltis buvo kažkoks 
grėsmingas ir slegiantis; tvyrantis nerimas. Ir Sara, nukrei- 
pusi žvilgsnį į tolumoje plytintį slėnį, pamatė, jog didžiąją 
Nanga Parbato kalnų tvirtovę dengia tamsi, pilkai ruda 
debesų skraistė. Ji buvo užklojusi visą horizontą iš rytų iki 
pat vakarų, o dangus viršum jo grėsmingai pageltęs. Jai 
bežiūrint, debesies tumuluose sumirkčiojo Žaibas ir nuo 
šaltųjų kalnų virtinių atsirito vos girdimas tolimos tolimos 
audros dudenimas. 

Pasigirdo išsigandusios ir susirūpinusios Merilės Forbs 
klyktelėjimas: 

— Kad tave! Vėl sudeginau lašinius! 

Sarai pabudo pareigos jausmas, ji pasisiūlė padėti šei- 
mininkauti ir buvo dėkingai priimta. Su lašiniais nebebu- 
vo ką daryti, todėl ji nusprendė išvirti daug kavos ir pri- 
skrudinti duonos. Bet mintys apie Džanetą vis nedavė ra- 
mybės, ir dabar Sara, nusprendusi klausti iš kito galo, 
nerūpestingai pasiteiravo: 

jų su savimi neėmė? 

— Ką tu! — atsiliepė Merilė, kitame kambario gale 
barškindama puodelius ir lėkšteles. — Jie stovi ant slidžių 
kaip porelė jūros kiaulyčių. Dar baisiau! Ne, jie su kitais 
išsitrenkė į Kalėdų griovą pasitreniruoti, kaip nusisukti 
sprandą. Jiedu išėjo prieš kokią valandą, ir jeigu jie greit 
negrįš, manau, kad galėtume pradėti pusryčius ir be jų, 
kaip manai? Kiti, jei nučiuožė prie Užšalusiųjų ežerų, at- 
siras negreit. 

Lauke sugirgždėjo sniegas ir linksmas balsas apreiškė: 

— Slidininkas grįžta namo prisislidinėjęs, jis alkanas 
kaip vilkas! Sara, gražuole, tu mažas tingus vikšreli, darai 
gėdą savo tautai. Kodėl, užuot čiuožusi su mumis, likai 
kiūtoti savo gulte? 

— Nekenčiu anksti keltis, — ryžtingai atsakė Sara. — 
Ką tu čia veiki, Janai? Mes taip greitai jūsų nelaukėm. 
Kur palikai kitus? 

— Likimo valiai. Nusprendėme čiuožti atskirai. Įtariu, 
kad senis Redžis vis dar blaškosi kur nors prie Aparvato 
viršūnės, o Miras nukeliavo į Marijos Petį: sakė, kad nori 
pasitreniruoti posūkį šuoliu ar ką ten. Pamaniau, kad man 
tų poros sudirbtų valandų, kurias praleidau besigrožėda- 
mas saulėtekiu, matyt, pakaks, taigi nusprendžiau grįžti 
atgal ir verčiau pasigrožėti tavimi ir lašiniais. 

— Oi!.. Lašiniai, deja, susvilo, — kaltai pasakė Meri- 
lė. — Bet gali suvalgyti virtą kiaušinį. — Ji nuėjo prie durų 
ir ėmė žvalgytis. — Ir kiti grįžta. Janai, o kur Džaneta? Ar ji 
su Redžiu nuvažiavo prie ežerų, ar patraukė su Miru? 

— Nei ten, nei ten, — atsakė Janas. — Ji su mumis ne- 
čiuožė. Gal užmiršai, kad mes iš savo šiltų gultų penkiais 
zenitinių pabūklų šūviais buvom išplėšti šiurpiai anksti. Ji 
turėjo čiuožti su kitais. 

Merilė atrodė suglumusi. 

— Bet ji nečiuožė. Noriu pasakyti, kad kai jie ruošėsi 
išeiti, jos jau nebebuvo, ir mes pamanėm, kad ji, matyt, 
nusprendė keliauti su jumis. 

— Bet nekeliavo, — ryžtingai atšovė Janas, — ir jei 
man bus leista vėl grįžti prie maisto temos, tai jei tu, bran- 
gioji Merile, manai, kad man pakaks vieno kiaušinio, tai 
smarkiai klysti. Man reikia mažiausiai šešių. 

Merilė susirūpinusi ištarė: 

— Bet jei Džaneta su jumis neišvažiavo... 

Sara paskubom įsiterpė: 

— Man rodos, ji anksti iškeliavo viena. Vakar vakare ji 
lyg ir minėjo, kad pusryčių leisis į viešbutį; gal norėjo šįryt 
pamatyti naujokų lenktynes. 

Pričiuožė dvyniai Kopliai, nuo dažno griuvinėjimo 
snieguoti nuo galvos iki kojų, Uogelė bei Vorenderiai, ir 
pokalbis nutrūko. Po pusvalandžio, kai po pusryčių plovė 
indus, pasirodė Redžis Kredokas. Jis dėl įtartino oro buvo 
atsisakęs savo kelionės prie Užšalusiųjų ežerų. Miro Cha- 
no nesimatė; jis, ko gero, dar treniravosi ant sniego gūb- 
rio, vadinamo Marijos Petimi. 

Redžis paskubom pavalgė pusryčius ir žvilgtelėjo į 
laikrodį. 

— Dar gana anksti, — pranešė jis. — Siūlau čiuožti Že- 
myn ir sustabdyti žmones, kurie atkopia į čia dienai. Man 
tie debesys visai nepatinka. Artinasi bjauri audra, ir nu- 
jaučiu, kad ji ateis kur kas greičiau, negu mes manome. 
Nenorėčiau, kad būrys žmonių įstrigtų čia dėl blogo oro. 
Džoni, ką tu pasakysi? 

Džonis Vorenderis stovėjo atsišliejęs į duris ir nukrei- 
pęs akis virš Gulmargo žvelgė į tolimąjį slėnio pakraštį: 
dangus virš Nanga Parbato virtinę slepiančių debesies tu- 
mulų tamsėjo. Vis dar buvo giedra ir švietė saulė, tačiau 

keista, purvinai geltona dėmė virš juodo debesies brūkš- 
nio greitai plėtėsi šaltoje dangaus mėlynėje, oru sklido ne- 
ramus grumenimas. 

— (Gal ir tavo tiesa, — pripažino Džonis. Rytmečio 
saulėje jis atrodė pavargęs ir piktas. Paakiai patamsėję ir 
paburkę, pats nesiskutęs. — Mano manymu, audra at- 
slinks dar labai negreit — jei išvis atslinks. Gali nusukti į 
slėnį ir mūsų nė neužkabinti. Vis dėlto, iš visko spren- 
džiant, telkiasi ne šiaip sau menka audrelė, todėl, matyt, 
būtų geriau elgtis protingai. 

Jie suvyniojo patalus ir visokius rakandus, kuriuos že- 
myn nugabens kuliai, susikrovė kuprines, prisisegė slides. 
Ir tada Redžis Kredokas paklausė: 

— Kur Džaneta? 

— Nusileido žemyn pirma mūsų, — atsakė Janas Ke- 
lis. — O kaipgi Miras? 

— Na, Miras kuo puikiausiai savimi pasirūpins ir pats. 
Grįždamas atgal, niekur jo nepastebėjau, matyt, ir jis nusi- 
leido žemyn. Bet jei kartais ne, paliksiu jam ant durų rašte- 
li, kad mes leidžiamės. — Redžis ant savo užrašų knygutės 
lapelio brūkštelėjo kelis žodžius, išplėšė jį, didžiosiomis rai- 
dėmis užrašė Miro vardą ir lapelį užkišo už velkės, kur jį 
būtinai turėjo pamatyti. — Judėkim, jei norim sustabdyti 
kopiančius čionai. Leisimės Raudonąja trasa. Judu, — 
kreipėsi jis į dvynius Koplius, — verčiau laikykitės tako. 
Nenoriu, kad rizikuotumėt nusisukti sprandus trasos vidu- 
ryje. Mes išvažiuosime penkiolika minučių po jūsų. Judėkit. 

Dvyniai įsižeidę pradėjo protestuoti, bet Redžis buvo 
nepalenkiamas. Uogelė savanoriškai pasisiūlė čiuožti 
drauge, kad šiedu laimingai nusileistų, kiek padvejojusi 
prie jų prisijungti nusprendė ir Helena Vorender. Ji slidi- 
nėjo ne per geriausiai ir nemėgo greitai čiuožti, nebent at- 
viruose sniegynuose. 

Praėjus penkiolikai minučių po jų išvykimo, Redžis 
Kredokas užsimetė kuprinę ir pasileido šlaitu žemyn, o 
paskui jį Sara, Janas, DžonisVorenderis ir Merilė. Ant 
Slalomo kalvos keteros jie išsiskleidė ir kiekvienas pasi- 
rinkęs savo kelią traškiu Žžaižaruojančiu paviršiumi tarytu- 
mei kregždės krito žemyn. Jie linkčiojo, svyravo, sukiojosi, 
pažerdami baltų kristalėlių miglą ir Žiburiuojančiame 
sniege už savęs palikdami ryškias vingiuotas vėžes. Pasuko 
Bruklendo vingiu, pralėkė 60-ąją kalvą, o pro ausis švil- 
piantis ledinis vėjas ūkavo savo sentimentalią dainelę. Ne- 
trukus jie atsidūrė tarp aukštų medžių kamienų ir sukio- 
damiesi, vingiuodami po tamsiomis sniego slegiamomis 
pušų ir kedrų šakomis leidosi toliau. 

Ne taip toli nuo pirmųjų namų Raudonąją trasą kerta 
Mėlynoji. Abiejų trasų susikirtimo vieta buvo vadinama 
„Bjauriuoju kampu“. Ir ne be reikalo: į čia neretai vienu 
"metu įvažiuodavo slidininkai iš abiejų, Mėlynosios ir Rau- 
donosios, trasų, taigi iš skirtingų pusių ir lekiantys dideliu 
greičiu. 

Sara lenkta linija nulėkė žemyn, tiksliai, kaip įgudu- 
si slidininkė, pašokusi pasisuko ir tiesioje atkarpoje virš 
dviejų trasų susikirtimo atsirado vos kokiu metru prieš 
nosį Janui Keliui — ir pažėrusi sniego gūsį staigiai su- 
stojo. 

Ji matė, kaip Janas, stengdamasis jos neužkliudyti, 
smarkiai pasuko į šoną, prašvilpė pro šalį ir trenkėsi į me- 
džio kamieną — susimaišė slidės, lazdos, sniegas ir suglu- 
musio bičiulio.keiksmažodžiai. Girdėjo, kaip sustojęs per 
kokį metrą jai iš kairės pasipiktinęs rėkia Redžis, kaip už 
jo ant šlaito stabdo kiti. Bet Sara nepajudėjo. Jos išplėstos 
akys buvo įsmeigtos į dvi figūras tiesiai priešais. Į dvynius 
Koplius, stovinčius dviejų trasų sankryžoje. 


Alekas pasilenkęs desperatiškai tampė savo slidžių dir- 
želius, o Bonzo tai prisidėjęs rankas prie burnos šaukė 
kažką nesuprantamo esantiems ant šlaito, tai rodė žemyn. 

— Kokio velnio!.. — nusikeikė Redžis Kredokas. 

Jis stipriai pasistūmė lazdomis ir pasileido žemyn. Kiti 
nusekė paskui jį, tik Sara liko stovėti kur stovėjusi, suak- 
menėjusi nuo staigios, šleikštulį keliančios nelaimės nuo- 
jautos. Tik išgirdusi atžalyne besikeikiantį Janą ir pama- 
čiusi, kad Redžis ir kiti privažiavo prie dvynių, ji prisivertė 
čiuožti paskui juos. 

Kai ji privažiavo, Alekas kaip tik atsikratė savo antro- 
sios slidės ir slidinėdamas, klupinėdamas ant apgaulingo 
sniego tekinas pasileido Mėlynąja trasa žemyn. O Merilė 
spigiu traškančiu balsu, tarsi būtų kalbėjusi per garsintu- 
vą, rėkė: 

— Bet jie nunešė ponią Metjus — aš Žinau, jie ją nune- 
šė! Ji negali būti vis dar čia. Jie ją nunešė! 

Sara tik vieną kartelį žvilgtelėjo į išsikėtojusią figūrėlę 
ledinio šlaito papėdėje po jais — tokią tamsią akinančiai 
baltame fone — ir pasileido nuo šlaito. Ji girdėjo, kaip 
perspėjamai suriko Redžis, suklykė Merilė, o tada ją su- 
griebė Alekas ir jiedu abu nukrito tarp sniegu užklotų ak- 
mens luitų šalia kitos taip ramiai gulinčios figūros. 

Be abejo, tai buvo Džaneta. Sara ir anksčiau žinojo, 
kad taip bus. Galbūt pasąmonėje ji tai Žinojo jau nuo tada, 
kai atsibudo slidininkų trobelėje, apsunkusiais vokais, ap- 
1mta baimės, ir pamatė, kad Džaneta negrįžo. Ant sniego 
mosuojantys dvyniai Kopliai tik patvirtino tai, ką ji baimi- 
nosi pasirodysiant tiesa. 

Sara ištiesė ranką ir palietė kūną. Džaneta sniege gulė- 
jo ant šono, kažkokia keistai patiklia poza — rodėsi, kad 
miega. Keliai sulenkti, rankos prie šonų, plaštakos vis dar 
gniaužė slidžių lazdas. Po galva ant sniego degė mažytė 

raudona dėmelė, mėlynos akys atmerktos. Sustingusiame 
veide nei nuostabos, nei baimės — tik panieka: tarytum ji 
būtų tikėjusis mirties ir juokusis iš jos. 

Sara suvokė, kad šalimais tyliai keikiasi Redžis Kredo- 
kas, isteriškai kūkčioja Merilė, pajuto, kaip ją apglėbė 
Uogelės rankos ir traukia šalin. 

— Einam, Sara. Nežiūrėk, brangioji. Mes nieko nebe- 
galime padaryti, ji mirusi. 

Sara išsilaisvino iš jos rankų ir atsistojo. Per šias pirmą- 
sias minutes ji pamatė viską, ką norėjo, o uždėjusi ranką 
ant snieguoto Džanetos slidinėjimo kostiumo kišenės, dar 
pasitikrino. 

Siaurutis metalinis užtrauktukas buvo užsegtas, bet 
ginklo nebebuvo. Paskui jie liauną sustingusį kūną užne- 
šė ant kalvos į viešbutį ir, tausodami panelės Periš ner- 
vus, paguldė tuščiame negyvenamo fligelio kambaryje. Ir 
tik tada Sara sužinojo — beje, iš daktaro Leonardo žmo- 
"nos Frensės, padėjusios vyrui nurengti mirusiąją, kad jis 
drauge su majoru Makėjumi galėtų kūną gerai apžiūrėti 
ir įsitikinti, jog tai tikrai ne žmogžudystė, — jog nieko 
neįprasta rasta nebuvo. Tai reiškė, kad dėklas su diržu 
taip pat buvo nuimti, nes jie būtų sukėlę didžiulį smalsu- 
mą ir begalę spėlionių. 


— Kur eini, Sara? — Jano balsas buvo kaip visada 
linksmas. 

— Į lauką, — trumpai atsakė Sara. 

Ji užsitempė slidininko pirštines ir pasiėmusi slidžių 
lazdas iš tvankaus viešbučio poilsio kambario žengė į šaltą 
apypiečio prietemą. 

— Tada aš eisiu drauge ir tave prižiūrėsiu. 

— Ačiū, Janai, nereikia, — atsisakė Sara; ji leido jam 
sutvarkyti ir prisegti slides. — Aš tik perčiuošiu margą ir, 
jei tu neprieštarausi, norėčiau važiuoti viena. 

Ji įkišo rankas į lazdų kilpas, o Janas užsegė paskutinį 
dirželį ir atsistojęs nusivalė nuo kelių sniegą. 

— Nekvailiok, Sara. Žinau, tau šis įvykis buvo nemen- 
kas smūgis, tačiau tai nereiškia, kad tu turi elgtis nepro- 
tingai. Ateina audra, tikra velniava, ir jei tu joje pasiklysi, 
niekam nuo to nebus lengviau. Jei jau taip nori pasibastyti 
po margą, bent leisk man čiuožti drauge. 

— Bet, Janai, aš nenoriu, kad tu būtum drauge. Ir nu- 
rimk, aš nepasiklysiu. Pasimatysim prie puodelio arba- 
tos — ir ačiū už pagalbą. 

Sara greitai nučiuožė apsnigtu taku ir iškart įsibėgėju- 
si, nes jis staigiai leidosi žemyn, pranyko už kalvos išlin- 
kio. Janas Kelis pusbalsiu nusikeikė ir paniuręs grįžo į 


86 


viešbutį. Ten, poilsio kambaryje, slidininkai būreliais ap- 
tarinėjo ką tik įvykusią tragediją. 

Kalvos papėdėje Sara pasuko į dešinę ir palei ją nu- 
čiuožė iki Raudonosios trasos galo, tada ėmė kilti į mišką. 

Dabar dangus buvo jau visiškai apsiniaukęs, ir nors bu- 
vo tik antra valanda, tvyrojo blausi prieblanda. Po atvirą 
margą švilpčiojo nestiprūs vėjo gūsiai, tačiau po sniegu 
nuklotomis miško medžių šakomis buvo ramu ir šalta. Sa- 
ra atidžiai rinkosi kelią tarp medžių ir netrukus pasiekė 
dviejų trasų sankirtą, vietą, kur tą rytą buvo sustoję dvy- 
niai. Ji nubraukė nuo kelmo sniegą, atsisegė slides ir atsi- 
sėdusi veidu į Mėlynąją trasą, ranka parėmusi smakrą su- 
simąstė. 

Dėl vieno ji buvo visiškai tikra. Džaneta, kaip ir ponia 
Metijus, buvo nužudyta. Nė akimirkai ji nepatikėjo gydyto- 
jo diagnoze apie atsitiktinę mirtį: velionė atseit čiuožda- 
ma dideliu greičiu krito ir į akmenį prasiskėlė galvą. Sara 
- neabejojo, kad Džanetą nužudęs smūgis buvo kirstas labai 
apgalvotai. Tai patvirtino faktas, kad, kaip ir ponios Met- 
jus atveju, pranyko pistoletas. 

Tik kaip? Sara mintimis vėl grįžo prie jųdviejų pokal- 
bio su Džaneta, ten, mėnesienoje prie Chilanmargo tro- 
belės. Ir vėl jai rodėsi, kad girdi žemą pasitikintį Džanetos 
juoką ir jos žodžius: „Viskas gerai, Sara. Nebijok gi šitaip. 
Aš laikysiuos trasos krašto, o kelią pažįstu kaip savo pen- 
kis pirštus. Nesijaudink. Tokiu nakties metu apačioje ma- 
nes tikrai nelauks joks žudikas“. 

Trasos krašto... 

Sara atsistojo ir nešina slidėmis, nelįsdama iš miško, 
emė kopti Mėlynosios trasos pakraščiu. Netrukus ji perėjo 
į kitą pusę ir, neprabėgus nė minutei, rado tai, ko ieškojo: 
trasos dešinėje pačiu pakraščiu, tarp medžių, vingiavo vie- 
nišos slidžių vėžės. 

Apsigręžusi Sara nusekė tomis vėžėmis žemyn, priėju- 
si trasų sankirtą, sustojo ir prisisegė slides, o tada vėl susi- 
rado vėžes. Jos vedė nuo kalvos žemyn palei Mėlynąją tra- 
są, ėjo pro mažą raudoną tašką, žymintį vietą, kur gulėjo 
Džanetos kūnas, ir tęsėsi dar kokius porą dešimčių jardų 
iki tos vietos, kur margo pakrašty medžiai praretėja; ten 
vėžės suko į dešinę ir įsipynė į naujokų grupės paliktų vė- 
Žių raizginį. 

Sara vėl sustojo, atsišliejo į snieguotą medžio kamieną 
ir nukreipė akis į niūrias margo plynes... Taigi bent jau aiš- 
ku, kad Džanetą nužudė ne tada, kai ji leidosi iš Chilano. 
Ji čiuožė viena tos klastingos, apledėjusios trasos puse ir 
išvažiavo į atvirą margą. Ji turėjo susitikti kažkur ten tarp 
juoduojančių pušų, kur praeitą naktį tarsi pikta lemianti 
žvaigždė spingsojo raudonas žiburėlis. Tai reikštų, kad ją 
nužudė grįžtančią atgal į Chilaną, tai yra jau atlikusią savo 
misiją. Bet kažkas čia ne taip. 

Sara atsigręžė ir pasižiūrėjo į mažėjantį Aparvato gūb- 
rį, tokį šaltai baltą plieninio dangaus fone. Dabar ji suvo- 
kė, kad Džaneta nuo slidininkų trobelės Mėlynąja trasa 
nusileisti galėjo, bet atgal tuo keliu ji niekuomet nebūtų 
grįžusi, nes trumpiausias kelias žemyn grįžtant būtų tapęs 
pačiu sunkiausiu. Ji būtų grįžusi miško taku. Tai kodėl kū- 
nas rastas Mėlynojoje trasoje? | 

Saros galvoje pamažu kūrėsi hipotezė. Ji atrėmė galvą į 
šiurkštų medžio kamieną, užsimerkė ir pabandė įsivaiz- 
duoti Gulmargą tokį, kokį matė nuo Chilano sniegynų 
praeitą naktį, mintimis pasekė Džanetos ranką, rodančią 
žemyn į tolimą mažytį šviesos taškelį. 

— Maždaug ties perėja, — balsu ištarė Sara. — Ir ne 
toliau, negu per ketvirtį mylios nuo čia. 

Ji atsimerkė ir pasisukusi pasižiūrėjo į viešbučio pusę, 
paskui, raukdama antakius, į virš galvos besiniaukiantį 

dangų. Paskui staiga sukando dantis ir ryžtingai leidosi 
perėjos link. 

Po penkiolikos minučių Sara atsidūrė vėl tarp medžių 
jau kitoje margo pusėje. Ir ji rado tai, ko ieškojo. Vienos 
vėžės iš begalės naujokų vėžių skyrėsi ir suko į dešinę link 
perėjos. Paprastai klubo nariai čia nevažinėdavo, ir Sara 
buvo visiškai tikra, kad seka Džanetos slidžių vėžėmis, pa- 
liktomis praeitą naktį. 

„Eglutės“ pėdsakas vedė į šlaitą, kuriuo palei golfo 
aikštelę ėjo kelias, paskui vėžės keletą šimtų jardų ėjo ke- 
liu, tada tarp medžių vingiuojančiu takeliu suko į šalį. 
Kiek juo pavažiavusi Sara atsidūrė priešais išklerusius me- 
dinius vartus. Už jų, slepiamas medžių kamienų ir apsnig- 
tų šakų, dunksojo žemas tradicinės Gulmargo statybos va- 
sarnamis iš rąstų. 

Iš rąstų suręstos „trobelės“ — taip čia vadinami visi 
namai — būna gyvenamos tik vasaros mėnesiais. Kai atei- 

-na ruduo ir pušynus nutaško žėrintis kaštonų auksas, kai 
nuo kalnų viršūnių žemyn ima tykinti sniegai, žmonės pa- 
sitraukia į slėnį apačioje, į Šrinagaro plūduriuojančiuosius 
namelius ir viešbučius, o trobelės užsidangsto langinėmis 
ir tuščios laukia kitos gegužės. Ir šis vasarnamis nebuvo iš- 
imtis — tik tiek, kad prie laukujų durų vedančiame trum- 
pamec takiuke buvo matyti vėžės, 0 nuo viršutinio vartų 
skersinio nubrauktas sniegas. 

Per pastarąsias dvidešimt keturias valandas į vasarna- 
mį buvo įėję ir iš jo išėjo bent jau trys Žmonės. Gal ir dau- 
giau, nes tas vėžes, kuriomis sekė Sara, kirto kitos, atei- 
nančios nuo perėjos pusės, 0 nuo vartų ėjo dar dvejos vė- 
žės, tiesa, taip arti vienos kitų, kad jas buvo galima 
palaikyti vieneriomis. Nepaisant šito, namas atrodė visiš- 
kai apleistas. | 

Stogą slėpė storiausias sniego patalas, pakraiges puošė 

varveklių kutai. Durys buvo uždarytos, o ant visų langų, iš- 
skyrus vieną, netašytų lentų langinės. O to neuždengtojo 
lango stiklai, švarūs, tik iš pakraštėlių apšerkšniję, netruk- 
domi visur išsikėtojusių medžių, žvelgė tiesiai į viešbutį, į 
virš jo dunksančias Aparvato viršūnes ir begalinius Chi- 
lanmargo sniegynų šlaitus. 

Tai, vadinasi, iš šito lango švietė Džanetą į mirtį įvilio- 
jęs Žiburys — Sara pasijuto visiškai tuo tikra. Ji giliai atsi- 
kvėpė, stumtelėjo neužsklęstus vartus ir patraukė takeliu 
prie namo. 

Slidės slysčiojo 1r kraipėsi ant ankstesniųjų lankytojų 
vėžių, sušalusių į ledą. Staiga, perlėkęs per margą ir ked- 
rų viršūnėmis nuošęs, atklydo vėjo gūsis — besiartinan- 
čios audros pranašas; jis krėtė sniegą nuo apsunkusių ša- 
kų ir kažką šnibždėjo nelygioms pušinėms tuščiojo namo 
sienoms. 

Sara atsargiai pabandė atidaryti laukujes duris ir, apti- 
kusi, kad jos neužrakintos, sukaupė visą drąsą ir abiem 
rankom jas stumtelėjo. Nedraugiškai sugirgždėjo vyriai, ir 
ji, staiga išsigandusi viduje kiūtančios tamsos ir tylos, buvo 
beapsigręžianti ir bepasileidžianti pramintuoju taku atgal, 
atgal į margo erdvę. Bet prisiminė Džanetą, vieną mėne- 
sienoje, jos paskutinį ilgą pasivažinėjimą slidėmis per gū- 
džius miškus... „Sara! — piktai prabilo panelė Periš. — 

Esi bjauri maža bailė — pagaliau, tai juk negali būti bai- 
siau už V-bombas!“ 

Sara atsisegė slides, pasidėjo jas šalia tako ir, sukandu- 
si dantis, žengė per tyliojo namo slenkstį. 

Viduje buvo pridvisę ir labai šalta, trenkė drėgme ir pe- 
lėsiais. Tačiau ankštame tamsiame prieškambaryje silpnai 
kvepėjo cigaretės dūmais ir buvo galima užuosti dar kaž- 
ką, vos vos juntamą, net ne kvapą, o tik jo pėdsaką: šleikš- 
tų, salsvą, pykinantį ir visiškai nepažįstamą. 

Sara suraukė nosį ir stabtelėjo pakelti pusiau surūkytos 
cigaretės. Ji, tarsi tikėdamasi, kad nuorūka gali būti vis 
dar karšta, gyvai ją paėmė, o paskui vyptelėjo iš pasibjau- 
rėjimo ir vėl numetė ant grindų. Durys buvo pusiau pravi- 
ros, ir dabar Sara pastebėjo, kad už jų stovi kėdė. Papras- 
ta verandos kėdė su mediniu atlošu ir ranktūriais, su įdu- 
busia nendrine sėdyne. Ir ant jos palyginti neseniai kažkas 
buvo sėdėjęs, nes priešais gulėjo pora nuorūkų ir buvo pri- 
barstyta pelenų. 

Ant kėdės ranktūrio matėsi dėmelė, nuo kurios Saros 
širdis ėmė daužytis lyg pagautas paukščiukas — mažytė 
trikampė kraujo dėmelė, ant nelakuoto medžio labai ryški 
ir, rodos, dar drėgna. Bet kai ji nusimovė pirštinę ir besi- 
riečiančiu pirštu ją bakstelėjo, pasirodė, jog tai visai ne 
kraujas, o tik plonytės šviesiai raudonos gumos skiautelė, 
galbūt išplyšusi iš miške sprogusio vaikiško balionėlio. 

Po tokio atradimo, kai širdis vos neiššoko iš krūtinės, 
"dabar Sarai staiga užėjo nevaldomo kikenimo priepuolis, 
ir tai nebuvo vien tik isterija. „Ak, velniai griebtų! — pa- 
galvojo Sara, pirštine šluostydamasi akis. — Reikia liautis 
bijoti net ir savo šešėlio. Iš to nieko nebus!“ 

Nemenkomis valios pastangomis ji pagaliau susivaldė 
ir apsidairė aplinkui. Prieškambario kairėje buvo trejos 
durys, kurios, pabandžius, pasirodė esančios užrakintos 
arba užsklęstos iš vidaus. Dešinėje siauras koridoriukas 
vedė prie dar vienų durų, matyt, svetainės. Koridoriuke 
buvo tamsu, trenkė žiurkėmis, pušies medžiu ir pigiu laku, 
o ant plikų lentinių grindų matėsi pėdsakai: drėgmės dė- 
mės ir sniego likučiai. Sara atsargiai nuėjo koridoriuku ir 
pabandė atverti jo gale esančias duris. Pasirodė, kad jos 
neužsklęstos ir atsidaro nesunkiai. | 

Kai vėžės, kuriomis ji sekė per margą, pasuko prie var- 
tų tarp pušų, ji neabejojo, kad tai tas pats namas, į kurį 

Džaneta buvo atvažiavusi praeitą naktį. Bet jei būtų reikė- 
ję įrodymų — jie čia... Štai tas kambarys su neuždengtu 
langu. Šį nediduką namą iš visų pusių buvo apspitę me- 
džiai, tik šis langas liko neužstotas ir tiesiai priešais vėrėsi 
platus vaizdas: margas, viešbutis, už jo kylanti miško sie- 
na, o dar aukščiau — tolima Chilanmargo erdvė. 

Kambaryje baldų buvo visai nedaug; visi apmušti bal- 
dai — sofos ir foteliai, — matyt, buvo užrakinti kuriame 
nors kambaryje. Čia pristumtas prie neuždengtojo lango 
stovėjo nedidelis apvalus staliukas, o ant jo tarp išmėtytų 
nudegusių degtukų, nuorūkų ir pelenų stovėjo sena, bet 
akivaizdu, kad dar gera žibalinė lempa. Lempos stiklas 
buvo raudonas, o kambaryje buvo kokiu laipsniu šilčiau 
negu kitose įšalusio namo patalpose. Ir vėl Sara pajuto 
kažkokį su išsisklaidžiusiu cigaretės dūmų dvoku sumi- 
šusį kitokį kvapą. Bet šįkart jis buvo kitoks, lyg ir pažįsta- 
mas. Sara stovėjo ir uodė bjaurų, troškų orą — kordi- 
tas*! Kažkas šitame mažame kambariūkštyje šovė iš pis- 
toleto. Džaneta? 

Sarą nuo šito ledinio, langinėmis uždangstyto namo, 
nuo tų užrakintų kambarių kitame siauro koridoriuko ga- 
le apėmė šiurpus siaubas. Skubiai atsigręžusi ji užtrenkė 
duris, drebančiais pirštais užstūmė velkę — dabar buvo 
užsidariusi kambaryje su skurdžiais mediniais baldeliais ir 
ta nelemtąja lempa. 

Šaltu oru numurmėjęs griaustinis aidu atsimušė kal- 
nuose; per margą vėl prašvilpė žvarbus vėjo gūsis, sudeja- 
vo tarp pušų, pabarškino į langus ir suinkštė pušinės sie- 
nos skylutėje, atsiradusioje nuo šakelės... 

Ne. Ne nuo šakelės. Nuo kulkos. 

Sara suėmė save į nagą ir nuskubėjo per kambarį patik- 


*Korditas — bedūmis parakas. 

rinti. Tačiau ji buvo mačiusi tiek kulkų išvarpytų skylių ir 
ant tiek taikinių, kad apsirikti negalėjo. Sara grįžo prie 
staliuko. Kambarys skendėjo pilkšvoje prieblandoje, grin- 
dis klojo šešėlis, tačiau šalia lempos gulėjo pustuštė degtu- 
kų dėžutė. Sara ištiesė ranką, paėmė ją, virpančiais pirš- 
tais uždegė vieną degtuką ir nuleido prie grindų. Maža 
liepsnelė blykstelėjo, tyliai suspragsėjo ir netrukus užgeso. 
Bet Sara spėjo pamatyti bjaurią išsiplėtusią dėmę, sudar- 
kiusią grubių plikų grindų linijas. 

Buvo visiškai aišku, nuo ko ji. Šitame mažame šaltame 
kambarėlyje kažkas mirė — beje, per pastarąsias dvide- 
šimt keturias valandas, nes kraujas tarpulenčiuose tebe- 
buvo nesudžiūvęs. Džaneta negalėjo būti, nes Džaneta žu- 
vo nuo smūgio į smilkinį, ir kraujo nutekėjo visai nedaug, 
o tas, kas paliko šitą dėmę ant grindų, turėjo netekti jo la- 
bai daug — tiek, jog nebeišgyventų. Be to, negali būti nė 
kalbos apie tai, kad žmogžudys rizikuotų ir kokią mylią 
"aplink margą temptų kūną vien norėdamas numesti jį pa- 
vojingiausioje Mėlynosios trasos vietoje. 

Beveik tą pačią akimirką Sara prisiminė slidžių vėžes, 
vedančias nuo vartų: nelygiagrečias, bet taip arti vienos 
kitų einančias vėžes, kurios atrodė beveik kaip vienerios. 
Netikėtai blykstelėjusi intuicija pašnibždėjo šlykštų šito 
paaiškinimą. Aišku, kad jei ji jomis pasektų, vėžės lanku 
išvestu į margo pakraščiu einantį kelią, o paskui vingiais, 
per užsnigtą atžalyną ir mažais šoniniais takeliais į Mėly- 
nosios trasos pakraštį. Tas vėžes paliko Džaneta ir jos žu- 
dikas — Džaneta priekyje, tarsi į skerdyklą varoma avis, 
su į nugarą įremtu pistoletu. Taip ji galiausiai sustojo 
spindinčios mėnesienos nužertoje Mėlynosios trasos le- 
dinio šlaito papėdėje, laukė mirtino smūgio ir paniekina- 
mai šypsojosi; tos šypsenos nuo jos veido nenubraukė 
netgi mirtis. 

Sara atsidususi atsitiesė ir rankomis atsirėmė į dulkėtą 
staliuką. Ji lėtai ir atidžiai apžvelgė kambarį, pervedė aki- 
mis pelenus bei nuorūkas ant staliuko ir vieną krauju su- 
mirkusią nuorūką, gulinčią išsiplėtusioje dėmėje ant grin- 
dų. Vadinasi, čia turėjo pabuvoti bent jau du žmonės: vie- 
nas uždegė lempą ir, sukdamas bei rūkydamas savas 
cigaretes, laukė Džanetos; o kitas laukė prieškambary- 
je — jis sėdėjo ant kėdės už durų ir rūkė populiarias, pla- 
čiai reklamuojamas fabrikines cigaretes... 

Sara įsikišo į kišenę degtukus ir prisivertė atšauti duris. 
Tamsiuoju koridoriuku ji grįžo į prieškambarį, užžiebė dar 
vieną degtuką ir pakėlė jį virš galvos. Tačiau, išskyrus nuo 
cigaretės nukrėstus pelenus, trumpas nuorūkas ir mažą 
trikampę gumos skiautelę ant kėdės už durų, daugiau nie- 
ko nerado; nieko, kas padėtų ką nors sužinoti apie žmogų, 
sėdėjusį čia tamsoje ir laukusį. Net tas keistas, vos junta- 
mas kvapo dvelksmas, atmiešęs troškų orą, kai ji tik įžen- 
gė į namą, dabar buvo išnykęs — išsisklaidęs nuo pro atvi- 
ras duris plūstančio šalto oro. 

Degtukas suspragsėjo, nudegindamas pirštus, Sara nu- 
metė jį ir uždegė naują, paskui dar vieną ir dar. Ji ilgai sto- 
vėjo ir atidžiai dairėsi po mažą, šešėliuose skendintį prieš- 
kambarį, tarsi tikėdamasi, kad privers tas tylias užsklęstas 
duris, juodas sienas ir tuščius, langinėmis uždengtų langų 
stiklus papasakoti tai, ką jie matė. 

Nedaug ką jie tegalėjo pasakyti, tik tiek, kiek Sara pati 
išskaitė čia, viduje, ir lauke iš slidžių vėžių. Sudėjusi šiuos 
visus nebylius liudijimus, ji padarė savas išvadas. 

Žmogus uždegęs lempą ir pastatęs ją lange, šaltojoje 
svetainėje koridoriaus gale, matyt, laukė ilgai, nes ant sta- 
liuko ir dulkinų grindų buvo primėtyta vos ne tuzinas ciga- 
rečių nuorūkų. Nes Džaneta vėlavo... 

Dėl netikėtos likimo išdaigos Hiugas Krydas negalėjo 

keliauti drauge su visais, ir Džaneta vienuoliktą valandą 
užėmė jo vietą. Todėl, kai buvo užžiebta signalinė lempa, 
ji buvo ne savo viešbučio kambaryje, kaip kad buvo tikė- 
tasi, o slidininkų trobelėje Chilanmarge. Džaneta, tiesa, 
buvo patyrusi slidininkė, tačiau leisdamasi mėnesienoje 
žemyn ji turėjo užtrukti daugiau kaip pusę valandos, ir į 
vasarnamį kažkas kitas atvyko anksčiau. Tas kažkas kitas 
turėjo ginklą ir, matyt, nužudė ne tik Džanetą, bet ir 
agentą, su kuriuo ji skubėjo susitikti, — žmogų, kuris už- 
žiebė lempą ir laukė jos šaltame kambarėlyje koridoriu- 
ko gale ir kuris mirė ant dulkinų, pelenais nubarstytų 
grindų. 

Bet kodėl Džaneta, negirdimai lekianti per snieginą 
margą, neišgirdo pokštelėjusio šūvio, kuris ją būtų laiku 
įspėjęs? Naktis buvo tokia tyli. Mirtinai tyli, ir net kamba- 
rio sienų slopinamas garsas būtų nuaidėjęs per visą mar- 
gą. Tai kaipgi Džaneta neišgirdo? O gal buvo iššauta jau 
- po to, kaiji įėjo į tamsųjį namą? Kėdė už durų ir dvi ciga- 
rečių nuorūkos šią teoriją lyg ir neigė, nes viena cigaretė 
buvo surūkyta visiškai, o kita vos iki pusės ir ne užspausta, 
o tiesiog numesta ant žemės. Akivaizdu, kad kažkas tam- 
soje ramiai sėdėjo už durų ir laukė, o laukti jam teko ne 
tiek ir ilgai... 

Dabar Sara atsiminė vieną iš tų garsų, sutrikdžiusių 
speiguotos nakties tylą. Šaižų medžio pokštelėjimą, po 
žieve sušalus augalo syvams, o gal sniego naštos neatlai- 
kiusios šakos trakštelėjimą, nuaidėjusį tarsi pistoleto šū- 
vis. Tolumoje šovusio pistoleto garsą būtų buvę lengviau 
pažinti, o čia nebuvo nieko, kas būtų įspėjęs Džanetą, kad 
ji eina į spąstus. Džanetą, kuri tada pasakė: „Rytoj galėsiu 
išvažiuoti... ir vėl būti laisva!“ | 

Ji patikliai, nieko nenujausdama, nuėjo trumpu už- 
snigtu takeliu ir tik stumtelėjusi duris į tamsųjį prieškam- 

barį suprato, kad jos tą naktį laukia kitoks išsilaisvinimas. 
Ir galbūt, kai pavasario saulė nutirpdys miške sniegą, koks 
nors klajojantis medkirtys aptiks yrantį lavoną to vyro, ku- 
ris uždegė lempą ir laukė Džanetos, kurio kraują sugėrė 
šalto neregio, tarp pušų kiūtančio namelio grindys. Bet ir 
taip vargu ar atsitiks, nes šiuose miškuose begalės nuoša- 
lių daubų ir painių griovų, kur kūnas gali gulėti tol, kol jo 
kaulus ištampys šakalai ir klaidžiojantys leopardai. 

Kalnais dar kartą perspėjamai nuniurnėjo griaustinis, 
kylantis vėjas trinktelėjo neužvertą koridoriuko gale esan- 
čio kambario langinę, ir Saros širdis nukrito į kulnus. Bet 
tuoj pasigirdo kitas, kur kas baisesnis garsas — dukart ty- 
liai girgžtelėjo grindų lentos viename iš trijų užrakintųjų 
kambarių. Dabar Saros nervai nebeatlaikė, nenusakomos 
panikos apimta ji metė degtukų dėžutę ir galvotrūkčiais 
puolė iš namo. 

Per margą nuvinguriavo žaibas. Sara pagriebė savo sli- 
des bei lazdas ir nudūmė užsnigtu takučiu, o paskui pro 
vėjyje pamėkliškai mojuojančius vartus. Savisaugos ins- 
tinktas liepė bėgti ir nesustoti, bet kai tik namo nebesima- 
tė, vėl prabudo sveikas protas. Jis liepė jai sustoti ir prisi- 
segti slides — aišku, kad tas „kažkas“, tykojęs už vienų už- 
rakintųjų durų tikrai buvo be slidžių, o ji su slidėmis 
nesunkiai paspruks nuo bet kokio pėsčiojo. 

Pirštai nuo šalčio ir baimės buvo tokie neklusnūs, kad 
sukietėjusiems dirželiams užsegti prireikė kokių trijų mi- 
nučių. Bet pagaliau Sara susitvarkė, pasičiupo lazdas, ku- 
rias buvo numetusi į nesumintą sniegą, ir leidosi keliu per 
margą. | 

Kai ji išlėkė iš namo, jau pradėjo snigti, bet dabar stai- 
ga baltos snaigės, sūkuriuodamos vėjyje, ėmė kristi taip 
tirštai, kad Sara į priekį matė ne daugiau kaip jardą. Ji 
akimirką sudvejojo, o paskui pakeitė kryptį, ketindama 

kirsti šlaitą ir išvažiuoti į pagrindinį kelią, nuo perėjos ve- 
dantį tiesiai į klubą. Į viešbutį einantis kelias šakojosi nuo 
jo pusiaukelėje ir nors buvo ilgesnis, bet juo važiuojant 
buvo mažiau pavojaus pasiklysti pūgoje. Sara tik tik įsibė- 
gėjo, kai tiesiai jai prieš nosį už krintančių snaigių širmos 
išniro tamsi figūra. 

Sara suktelėjo į šalį, bet buvo jau per vėlu ir ji rėžėsi į 
kažką kietą ir būtų griuvusi, jei ne ją sugriebusi ir ant pa- 
ties šlaito krašto sulaikiusi ranka. Sara vėl nutirpo iš bai- 
mės ir pabandė išsisukti, bet ranką suspaudęs gniaužtas 
buvo tarsi geležinis. Vyriškas balsas šiurkščiai paklausė: 

— Kas jūs? Ką, po velnių, čia veikiate? 

Sara atvėrė burną, bet paaiškėjo, kad negali išspausti 
nė garselio. Gerklė iš siaubo, rodos, susigniaužė, vėjas į 
akis bloškė sniego dribsnius, pro kuriuos ji nieko nebema- 
tė, veidas virto vientisa sniego kauke. 

— Kas yra? Balso netekot? 

Saros įkalintojas ištiesė masyvia slidininko pirštine ap- 
mautą ranką ir, šiurkščiai nubraukęs sniegą jai nuo veido, 
įsižiūrėjo pro sūkuriuojančią snaigių miglą. Pro drimbantį 
sniegą Sara tik spėjo įsidėmėti aukštą ūgį bei porą akių, tit- 
nago pilkumo ir labai piktų, ir jos akis vėl užlipdė snaigės. 

Balsas, kurio Sara negalėjo atpažinti, kažką sau pano- 
sėje sumurmėjo ir netrukus gniaužtas, spaudęs jos ranką, 
atsileido. Tą pačią akimirką Sara su iš baimės užplūdusia 
jėga ištraukė ranką, smagiai pasispyrė slidžių lazdomis ir 
paspruko. 

Šlaitas dabar jai buvo tikras pagalbininkas, nes nepa- 
žįstamasis buvo nusisukęs į priešingą pusę ir persukti sli- 
des jam būtų prireikę sekundės kitos. Ir pūga buvo pa- 
ranki. Sarai pasirodė, kad iš už nugaros girdi šūksmą; ji 
staigiai pasuko į kairę ir pranyko už neperžvelgiamos 
baltos sienos. 


Per dvidešimt minučių, per sniegą nematydama kelio, 
irdamasi prieš vėją, sukrėsta ir bent pustuzinį kartų iškly- 
dusi iš trasos, Sara prisikasė iki viešbučio. 

Ir pačiu laiku, nes sniegas, užklojęs visą margą, kai ji 
yrėsi namo, tebuvo ateinančios audros pradžia. Visą naktį 
ji šėlo virš Gulmargo: stūgaudamas sūkuriavo sniegas, 
švilpė vėjas. Sniegas ir vėjas visiems amžiams nušlavė iš- 
davikiškas vėžes, nutįsusias per margą ir nuošaliuoju miš- 
ko keliu. O po dviejų mėnesių, kai margas vėl sužaliavo ir 
iš kalvos papėdėje įsikūrusio Tanmargo stačiu vingiuotu 
taku raiti atkilo vasarotojai, vienas čaukidaras, indas pri- 
žiūrėtojas, prieš nuomininkų atvykimą valydamas vieną iš 
pušynuose kiūtančių trobelių viename kambaryje aptiko 
apdulkėjusią raudono stiklo žibalinę lempą ir ją pripildė. 
Dar ant nešvarių grindų buvo kažkokia keista dėmė, ta- 
čiau paklojus kilimą, jos nebesimatė. 

Audra šėlo dvi dienas ir dvi naktis: sniegą keitė kruša, 
krušą — liūtis, nuo krūvon susibūrusių stogų nuplovusi 
storas sniego kepures, 0 nuo stačiųjų Aparvato šlaitų su 
trenksmu paleidusi griūtį. 

Trečią dieną jie palaidojo Džanetą — pažliugusiose 
mažose kapinaitėse, kuriose po liūties žemės įšalas atsilei- 
do. Paskui patižusiais purvino sniego lopais nuėjo žemyn 
nuo kalvos į Tanmargą, prie laukiančių automobilių, pali- 
kę miškuose liūdnai aimanuojantį vėją. 

— Lik sveika, Sara. Laimingos kelionės. Brūkštelk 
man retkarčiais. Čia nyki vieta. Manau, neverta ilgiau pa- 
silikti. 

— Lik sveikas, Janai. Žinoma, parašysiu. Iki, Merile. 
Manau, dar susitiksim. 

— Ak, taip. Tu juk vis vien būsi šią vasarą Šrinagare, 
ar ne? 

— Ne. Ketinu vasarą su draugais praleisti Ceilone. 

Kvapu šildydamasis pirštus priėjo Redžis Kredokas. 
Matėsi, kad jis peršalęs serga. 

— Viso gero, Uogele. Judu su Hiugu nuvešit Sarą že- 
myn, ar ne? Vienas iš tų prakeiktųjų autobusų neatvažia- 
vo, ir, rodos, man čia teks dar gerokai pakiurksoti, kol įsi- 
tikinsiu, kad visi laimingai išsikrapštė. Gaila, kad viskas 
baigėsi būtent šitaip. Šlykštus reikalas. Matyt, toje trasoje 
reikėjo pastatyti sargybinį, užtverti lynu ar dar ką nors. 
Nelaimingosios nemėgo paklusti. Bjauri istorija. Na ką gi, 
tikiuosi vėl su jumis pasimatyti vasarą. Jei tik gausiu atos- 
togų, vėl atvažiuosiu į Šrinagarą. Keista pagalvojus, kad 
tai mums visiems, ko gero, paskutinė tokia galimybė. Kaž- 
kaip sunku patikėti. Tikiuosi, judu su Hiugu atvažiuosite? 

— Taip — gražiai atsisveikinti ir taip toliau. Nemanau, 
kad bus daug žmonių. Tada ir pasimatysim; ir nesikrimsk 
per daug dėl — dėl Džanetos ir ponios Metijus, Redži. Tu 
negalėjai šito numatyti. 

“ Redžis niūriai linktelėjo ir nusigręžė. Pro šūkalojančių 
kulių būrį brovėsi majoras Makėjus. 

Majoras irgi atrodė išvargęs. Sarai dingtelėjo, kad dėl 
dviejų tragedijų Mėlynojoje trasoje buvo nemalonu vi- 
siems slidininkų klubo nariams, tačiau didžiausia nemalo- 
numų našta prislėgė jo pečius. Jis šlubčiojo, jo paprastai 
rusvas veidas, „išpuoštas“ pleistro lopinėliais — suveny- 
rais iš atkaklių kovų ant naujokų šlaitų, atrodė išbalęs ir 
liūdnas. Jis skrupulingai paspaudė rankas Uogelei ir Sa- 
rai, palinkėjo joms geros kelionės į Pešavarą, o tada atsi- 
suko į Merilę Forbes: 

— Tu į Šrinagarą, ar ne, Merile? Kuo važiuosi? 

— Ak, viskas sutvarkyta, ačiū, — padėkojo Merilė. — 
Teta Ena atsiuntė automobilį manęs paimti. Tik tavo au- 
tobusas į Ravalpindį neatvažiavo. 

— Na, kaijis atvyks, man iš to nebus jokios naudos, — 

niūriai atsiliepė majoras. — Ką tik sužinojau, kad man vėl 
reikia į Šrinagarą. Maniau, kad atlikome jau visus su tuo 
nelaimingu įvykiu susijusius formalumus, bet, atrodo — 
na, norėjau paklausti, ar negalėtum manęs pavėžėti savo 
tetos automobiliu? 

— Žinoma, galiu. Bet kaip tau bjauru. 

— Man rodos, Džordžai, tavo atostogų pasislidinėji- 
mas buvo ne iš maloniųjų, — užjaučiamai pasakė Uogelė. 

— Nepasakyčiau, kad bent vienam iš mūsų jis būtų su- 
teikęs malonumo, — nukirto majoras Makėjus. — Asme- 
niškai... 

Jį nutraukė automobilio signalo ūksmas, ir Uogelė su- 
kruto: 

— Tai Hiugas. Jis nori pasiekti Ravalpindį iki arbatos 
laiko. Aš lekiu. Lik sveikas, Džordžai. Iki, Merile, brangu- 
te. Eime, Sara. 

Jos paliko Merilę, majorą Makėjų ir kitus slidininkus 
bestoviniuojančius žvarbiame vėjyje tarp sutryptų pusnių 
ir būriais besistumdančių kulių. O po kelių minučių di- 
džiulis, lagaminais apkrautas Hiugo ševroletas išriedėjo iš 
"Tanmargo į savo dviejų šimtų keturiasdešimties mylių ke- 
lionę vingiuotu ir kalnuotu Kašmyro keliu, vedančiu į sau- 
lę, į dulkes, į rožėmis sužydusį Pešavarą. 


S 


PEŠAVARAS 


Milorde, kad tai mums paaiškėtų, 
nereikia kelt iš kapo jokios šmėklos. 


Viljamas Šekspyras, Hamletas 


— Anas, — mąsliai ištarė Sara, akimis sekiodama baltai 
apsirengusią figūrą ant lekiančio polo ponio, — pats Ža- 
viausias vyras visame Pešavare. 

Sara, Hiugas ir Uogelė Krydai sėdėjo sulankstomuose 
krėsluose polo aikštelės pakraštyje ir stebėjo įtemptą 
dviejų atsitiktinai surinktų komandų žaidimą. 

— Dėkoju, — maloningai atsiliepė Hiugas ir timptelė- 
jo skrybėlę į priekį, kad į akis nespigintų saulė. — Tu apie 
mane, žinoma. 

— Ak, tavęs aš nepriskaičiavau... 

— Tokiu atveju savo padėką atsiimu. 

— Nepertraukinėk, Hiugai! Norėjau pasakyti, nepri- 
skaičiavau tavęs todėl, kad esi rimtas vedęs vyras ir auto- 
matiškai iškrenti iš žaidimo. Jei tu nebūtum vedęs Uoge- 
lės, aš, žinoma, išdrįsčiau pasakyti, kad su tavimi eičiau į 
pasaulio kraštą. 

— Būk gerutė, vaikeli, nereikia tokių frazių, — papra- 
šė Hiugas. — Be to, tau nepavyko priversti manęs pasijus- 
ti vienišu našliu, kuris, pakviestas arbatos, tarsi katinas 
puola prie paskutinės paprastos bandelės. Na, o grįžtant 
prie subjekto, kuriam buvo skirta tavo pastaba — dabar 
suprantu, kad ne man, o Čarlzui Meloriui, — jei pradedi 
juo romantiškai domėtis, išvengsi gausybės nemalonumų, 

paklausiusi pono Pančo žymiojo patarimo tiems, kurie ke- 
tina tuoktis: „Ne!“ 

Sara nusijuokė. 

— Aš neketinu. Bet kodėl gi ne? 

Hiugas vienu pirštu palenkė skrybėlės kraštą ir Žvairai 
pasižiūrėjo į ją. 

— Ar tikrai? 

— Deja. Jau kelios savaitės bandau jį apžavėti savo gai- 
vios jaunystės kerais — ir nieko. Tiesą sakant, matyt, dar 
nebuvo tokio vyro, kuris tyčia, nepalenkiamai nekreiptų į 
mane dėmesio. Ir nepasakyčiau, kad tai sveika patirtis. 

— Hmm, — skeptiškai numykė Hiugas. — Tačiau, ma- 
tyt, esama ir tam tikro žavesio — sprendžiant iš ant kiek- 
vieno kampo pardavinėjamų moterų parašytų romanų, 
skirtų vien tik keturkampiams vyrukams, kurie „ieško 
blondinių ir jas pritrenkia“. 

— Aš, — ramiai atsakė Sara, — nesu blondinė ir ne- 
mėgstu žiaurumo. 

— Ne. Tu rudaplaukė, žaliaakė ir turi mažą riestą nosy- 
tę. Ir aš dažnai stebiuosi, kodėl vietinės užsisėdėjusios 
mergelės neužpuola ir neiškabina tau akių, užuot ėmusios 
duoną iš tavo rankų. 

— Žavesys, — savimi patenkinta atsiliepė Sara. — Ža- 
vesys Ir asmenybė, ir dar meilus būdas. Bruožai, apie ku- 
riuos tu ničnieko neišmanai. Lagi, liaukis šniurkčioti apie 
mano kojas. — Ji pasilenkė ir pakėlė aplink jos krėslą be- 
simalantį mažą juodai rudai margą taksų veislės šunytį. — 
Klausyk, Hiugai, papasakok man daugiau apie mano 
Slaptąją Aistrą. Kodėl tai būtų tik laiko švaistymas ir ne- 
reikalingi rūpesčiai? 

— Su gražuoliu princu Carlzu? Nes jis turi imunitetą, 
mano vaikeli. Paskiepytas ir taip toliau. Per mylių mylias 
nebeliko nei vienos moters, nebandžiusios kokiu nors bū- 

du atkreipti jo dėmesio, tačiau nė viena nieko nepešė ir 
gavo gėdingai trauktis. Jam už vidaus žaidimus mielesnis 
sportas lauke. 

— Be to, jei nori žinoti, — pridūrė Uogelė, sėdinti su- 
lankstomajame krėsle kitapus Saros ir tingiai besiklausan- 
ti pokalbio, — jis kalba penkiomis kalbomis, dar moka 
pustuzinį dialektų ir, kaip pasakytų Redžis Kredokas, yra 
„Šaunuolių šaunuolis“. Ir pagaliau, deja, jis namie turi 
siaubingai žavią merginą. Jos vardas — sprendžiant iš mil- 
žiniškų jo kambarius puošiančių nuotraukų — Sintija, o 
ant dailaus pirštelio ji mūvi didžiulį soliterį, kurį jai, ma- 
tyt, padovanojo ne kas kitas, o Čarlzas. 

— Taip, — vyptelėjo Sara. — Aš pastebėjau. 

— Ak taip? Tikrai? Kaip ir kada — jei tai ne pernelyg 
asmeniški dalykai? 

— Mudu su Džeriu Daganu buvome anądien užsukę 
pas jį pakeliui į klubą. Džeris norėjo pasiskolinti balnakil- 
pę ar ką ten. Ji graži, ar ne? 

— Sakyčiau, Trojos Elenos grožio. Labai slegiantis 
vaizdas. 

— Ką aš tau sakiau? — atsiliepė Hiugas. — Tas vaiki- 
nas — tik tuščias brangaus laiko švaistymas. 

— Na, gal tu ir teisus. O, štai ateina teta Alisa. Tuoj pa- 
klaus, kodėl aš be skrybėlės — kaip ten vadina tas siaubin- 
gas grybų kepures — ir kas laimi. Ir aš nežinau, ką atsaky- 
ti nei į vieną, nei į kitą klausimą. 

Nuo polo aikštelės pakrašty sustatytų automobilių jų 
link plaukė apkūni žilaplaukė moteris gėlėta šilkine suk- 
nele. 

— Sara, širdele! Be skrybėlės! Tu gausi saulės smūgį. 
Na, kas gi laimi? Ne, ačiū, Hiugai, atsisėsiu čia. Kodėl ne- 
žaidžia maharadža? Turiu omeny — Radžoras. Kapitonas 
Meloris, matau, ant vieno iš savo ponių. 

— Valstijoje nedidelis sambrūzdėlis. Kažkoks apsukrus 
vagišius nušvilpė Radžoro smaragdus, — paaiškino Hiu- 
gas. Ir apgailestaudamas atsidūsėjo: — Norėčiau, kad ten 
būčiau buvęs aš. Maniau, iš armijos parsinešęs tokį daikt- 
maišį, tikrai išgarsėčiau. Visi tie princai ir valdovai, tiesiog 
varvantys brangakmeniais, — vagims tikra pagunda. 

— Tai štai kodėl kapitonas Meloris paleido į Žaidimą 
savo ponius! Sara, širdele, kiek kartų tau sakiau, kad iki 
ketvirtos valandos būti lauke vienplaukei pavojinga? 

— Bet jau po penkių, mieloji, — pastebėjo Sara. — Ir 
jūs gi Žinote, kad skrybėlės aš neturiu, 0 jei ir turėčiau, 
man pristigtų tuštybės ją užsidėti. Ir, beje, man rodos, jau 
kokią dešimtį metų kitur jų jau niekas nebedėvi. Jūs ir pa- 
ti neturite. 

— Ak, širdele, bet mes pripratę. Turiu omeny, prie sau- 
lės. Bet važiuodama iš Hempšyro... 

— Tetule, mieloji, kaip jums išmušti iš galvos, kad visas 
Hempšyras — šaltas, vėjų pustomas užkampis, drėgnas ir 
siaustomas miglų. 

— Ne miglų, širdele. Pūgų. Pameni, kai kartą mudvi su 
tavo motina ir seneliais Vinčesteryje leidome Kalėdas, be 
paliovos snigo ir pustė. Ant apatinių baltinių turėjau vil- 
kėti liemenę. Kuri komanda, širdele, sakei, laimi? 

— Nežinau, mieloji. Manau, kad ta, kurios kapitonas 
Džonis Vorenderis. Aš plepėjau su Uogele ir nelabai ką 
temačiau. Bet kuriuo atveju tai tik žaidimas, ar ne? Va dė- 
dė. Dėde Henri. Dėde Henri, ar laimi tavo komanda? 

— Žinoma, — patvirtino generolas Edingtonas ir su- 
dribęs į sulankstomąjį krėslą ėmė vėduotis savo skrybė- 
le. — Aš teisėjavau ir tuo pasirūpinau. Tiesą sakant, — 
pridūrė mąsliai, — nepaisant žvėriškų Džonio pastangų, 
jie vos neprakišo. Tas jaunasis gubernatoriaus globotinis 
kietas riešutėlis. 

— Ir Sarai taip atrodo, — piktdžiugiškai paantrino 
Uogelė. — Ar ne, Sara? 

— Tikrai? Mano jaunystės laikais, — balsu prisiminė 
generolas, — dainuodavo tokią dainelę: 


Mačiau, kaip užmetė kabliuką, 
Manęs jie neapmaus, 
Manęs jie nepagaus! 


Negaišk veltui laiko, Sara. 

— Hiugas ką tik patarė man beveik tą patį. Dar kas 
nors, ir man pasidarys tikrai įdomu. 

— Prisiminiau, — linksmai įsiterpė ponia Edington. — 
Taip ir žinojau, kad ką nors pamiršiu. Aš tą Žavųjį Melorį 
pakviečiau šįvakar vakarienės. Juk žinote, kad klube lab- 
daros vakarėlis. Dar vienas vyras tikrai pravers. Ir tik tada, 
kai jam pasakiau, kai po arbatos nusipaišiau stalo planą, 
pamačiau, kad pakviečiau trylika žmonių ir, žinoma, turiu 
pakviesti dar ką nors. Kai kurie taip nemėgsta būti tryli- 
kos draugijoje. 

Saros nugara nubėgo nemalonus šiurpuliukas: kurgi ji 
jau girdėjo tokį pokalbį? Na Žinoma!.. Hiugas atkrito 
nuo grupelės, vykusios į Chilanmargą, jų liko trylika, ir 
Džaneta nusprendė keliauti drauge. Ji truktelėjo pečiais, 
tarsi norėdama nupurtyti nemalonius prisiminimus, ir 
paklausė: 

— Teta Alisa, juk jūs jam taip nepasakėte? 

— Kaip, širdele? 

— Juk nepasakėte, kad kviečiate jį tik todėl, kad pas- 
kutinę akimirką supratote, jog pasikvietėte trylika svečių? 

— Bet dabar jau ne trylika, širdele. Jis bus keturiolik- 
tas, taigi viskas gerai. Ne dėl to, kad aš pati būčiau bent 
kiek prietaringa — na, žinoma, nekalbant apie juodas ka- 

tes. Aš kartą dviračiu vienos vos nesuvažinėjau, 0 jau po 
pusvalandžio išgirdau, kad Balandis ir Penktasis nugalėjo 
Derbyje — taip aš ir sakiau. 

— Kiek už jį statei? — susidomėjo Hiugas. 

— Ak, nieko nestačiau. Niekad nesilažinu. Bet tai ro- 
do, kad tie seni prietarai vis dėlto šį tą reiškia, argi ne? 

Sara šioje nelygioje kovoje nusileido ir pasidavė kike- 
nimo priepuoliui, o Uogelė grįžo prie ankstesnės temos. 

— Keista, kad jis neatsisakė, nesugalvojo pasiteisinimo 
ar dar ko nors. Čarlzas paprastai nesileidžia įviliojamas į 
klubo šokius. 

— Ak, nesitikiu, kad jis ateis į šokius, širdele. Pasakiau 
jam, kad svarbiausia, jog ateitų vakarienės. Esu tikra, kad 
niekam nešaus į galvą šokti trylikai. Žinoma, tai ir neįma- 
noma. Ir nesuprantu, Sara, širdele, ko tu čia kikeni. Gali 
galvoti ką nori, bet jis nė nepamanė, kad aš jam nuoširdi. 

Jis puikiai išauklėtas jaunas vyras, ir aš nesuprantu, ko po- 
"nia Kroli ir ponia Gidni ar Kidni, ar kokia ten jos ta pavar- 
dė, ir Džoana Forsait, ir ta Roberton kalba apie jį kaip 
plėšrios katės. 

— Matyt, persistengė beviliodamos, — spėjo Uoge- 
lė. — Tai sakai, kaip katės? 

— Na, širdele, turi pripažinti, kad tai mažumą keisto- 
ka. Turiu omeny, karas buvo prie pabaigos — kai jis į čia 
atvyko. Ir kai jo pulkas išvyko į Palestiną ar prie pirami- 
džių, ar į vieną Iš tų vietų, kur jie šimtais į nelaisvę ima ita- 
lus, — nors aš niekaip negaliu suprasti, kurių galų jie iš jų 
nori, — ką mes su jais veiksim? Tik pagalvokit, kiek mais- 
to jiems reiktų! Ir ne makaronų, ne bet ko. Vis dėlto, ma- 
nau, iš jų išėjo vienas ar du neblogi šokių orkestrėliai to- 
kiose vietose kaip Murėjus, o gal Maisore? 

Sara neištvėrė: 

— Teta Alisa, apie ką jūs? 

— Žinoma, apie kapitoną Melorį, širdele. Tu neklau- 
sai. Daugybė žmonių jį smarkiai kritikavo. Turiu omeny, 
dėl to, kad buvo gubernatoriaus adjutantas, — kol mes 
dar kariavome. Jiems atrodo, kad jis turėjo kariauti, kaip 
ir visi kiti; turiu omeny, jo pulką, o ne ponią Kidni ir tą 
Roberton, nors Dievas matė, jos prisikariavo pakanka- 
mai. Bet, turiu pasakyti, tikrai keistoka, kad gubernato- 
riui būtinai prireikė reguliariosios armijos karininko, kai 
aplink buvo tokia daugybė neuniformuotų, kurie kuo 
puikiausiai nusimanė ir apie einamuosius reikalus, ir ge- 
rai šoko. Bet, žinoma, yra tiek daug žmonių, niekinančių 
kare nekariavusį vyrą. Labai kvaila, nes nekariauti būtų 
kur kas protingiau, ar taip nemanot? Turiu omeny, jei 
mes visi būtume nekariavę, na, kurgi būtų tokie žmonės 
kaip Hitleris"? 

— Spėju, Bekingemo ir Baltuosiuose rūmuose, — 
burbtelėjo jos vyras. 

— Nenusišnekėk, brangusis. Kaip jis galėtų būti iš- 
kart dviejose vietose? Bet, kaip sakiau, Sara, širdele, 
kol vyko karas, jis visąlaik kažkur tarnavo asmeniniu 
adjutantu — turiu omeny, kapitonas Meloris, o ne Hit- 
leris, — o kai karas baigėsi, jis vis vien liko čia, o dabar 
jo pulkas siunčiamas į Palestiną ar kažkur kitur, kur 
jiems, rodos, vis dėlto prisieis pakariauti, ir, žinoma, vi- 
si mano, kad ir jis išvyks, nes dabar tai neturėtų būti 
pernelyg pavojinga — turiu omeny, ne taip kaip demo- 
bilizacijos dieną arba Birmoje, — bet, atrodo, jis ver- 
čiau pasiliks čia. 

— Manau, — kildamas iš sulankstomojo krėslo kreipė- 
si generolas į Sarą, — kad šiam vakarui tavo teta prišne- 
kėjo jau užtektinai. Veskimės ją, kol neįvyko nieko blo- 
giau. Eime, Alisa, jau po šešių, ir tavo keturiolika svečių 
atvyks po poros valandų. 

— Tik vienuolika svečių, brangusis. Kiti trys — tai 
Sara, tu ir aš. Lik sveika, Antonija. Iki, Hiugai. Judu tu- 
rite būtinai kada nors pas mus užsukti. Kurį vakarą iš- 
lenktume po burnelę, ką?.. Ak, jūs šįvakar ateinate pie- 
tų? Kaip puiku. 

— Alisa! 

— Einu, Henri, mielasis. Eime, Sara. Neversk savo dė- 
dės laukti. 

Procesija dulkėta polo aikštele patraukė link šalikelėje 
stovinčio generolo automobilio. 


IDidžiuliame baltame vienaaukščiame name prie Alėjos 
ant staliuko prieškambaryje gulėjo visa šūsnis panelei Pe- 
riš adresuotų vokų — su vidudienio paštu atnešti laiškai ir 
atidėti į šalį, kad pasiimtų, kai grįš. Sara godžiai juos pasi- 
čiupo — nuo angliškų spaudų ant išsipūtusių vokų staiga 
nuvėrė namų ilgesys, — ir nuskubėjo į savo kambarį mė- 
gautis iš namų atsiųstomis naujienomis ir paskalomis. 

Ji vis dar skaitė, kai po pusvalandžio į duris pabarbeno 
jos teta ir apskelbė, kad užmiršusi užrašyti korteles pietų 
stalui, ir ar nebūtų Sara tokia maloni ir nepasistengtų nu- 
sileisti anksčiau ir jas užrašyti. 

Sara, pasijutusi kalta, pašoko ir, skubiai permetusi pas- 
kutinius skaitomo laiško puslapius, įmetė juos į tualetinio 
staliuko stalčių. Liko tik vienas neatplėštas vokas. Jį Sara 
paliko pabaigai, nes ant jo buvo Indijos antspaudas, ir iš 
to, kad adresas užrašytas mašinėle, galima buvo spėti, kad 
viduje kokia nors sąskaita arba reklaminis lapelis. Bet da- 
bar nebebuvo laiko jam skaityti, ir Sara įsikišo jį į savo va- 
karinę rankinę, paskubom išsinėrė iš lininės suknelės ir 
niurktelėjo į vonią. 

Po kokio pusvalandžio ji išėjo iš savo kambario ir tarsi 
netikrais briliantais nusagstytas pilko tiulio debesėlis nu- 
plaukė per prieškambarį. Rudi įmantriai prišukuoti plau- 
kai blizgėjo, o iš po užriestų iš prigimties tamsių blakstie- 

nų, kurios nuolat kėlė pavydą jos rudaplaukėms, tačiau ir 
rusvas blakstienas turinčioms pažįstamoms, kaip brangak- 
meniai spindėjo žalios akys. 

Neapšviestame valgomajame kažkas laukė. Sara pama- 
nė, kad tai koks nors ankstyvas svečias lūkuriuoja sutemo- 
se, tik keista, kodėl čia jį atvedęs tarnas neįžiebė šviesų. 
Sode dar geso paskutiniai dienos atšvaitai, o valgomajame 
buvo jau beveik tamsu. Įėjusi Sara nuspaudė jungiklius ir 
šypsodamasi buvo beišsižiojanti atsiprašyti už tokį aplai- 
dumą. Bet jos akys — O gal protas? — pasirodo, iškrėtė 
jai pokštą, nes kambaryje nieko nebuvo. 

Didžiulis aukštas kambarys buvo tuščias, ir Sara sutri- 
kusi apsižvalgė aplinkui: įspūdis, kad kažkas čia laukia, 
buvo toks stiprus, jog ji ne iškart patikėjo klydusi. „Gal- 
būt tai anapus sodo tvoros keliu pravažiuojančio auto- 
mobilio Žibintų mestas šešėlis“, — pamanė. Nuo šiurpu- 
liuko truktelėjusi pečiais ji išėjo į erdvią verandą, kur tą 
"vakarą turėjo būti patiekta vakarienė, nes dėl kaitros net 
senojo vasarnamio kambariuose atrodė per šilta ir per 
tvanku. 

Dangus už plunksninių pipirmedžių šakų sodo gale iš 
geltono kaip citrina virto švelniai žaliu, ore jautėsi saldus 
rožių Ir jazminų aromatas, kvepėjo palaistyta sausa, saulė- 
je sukepusia žeme. Bet žvelgdama į greitai tamsėjantį so- 
dą Sara juto kažkokį keistą nepaaiškinamą nerimą. Nors 
mintimis perbėgusi visus dienos įvykius, nerado nieko, 
kuo būtų galima paaiškinti šitą staiga ją apėmusią nelai- 
mės nuojautą. 

Už nugaros pasigirdo kažkoks tylus garsas, ir Sara stai- 
giai, visa suklususi atsisuko. Bet tik mažytis driežiukas su 
karoliukų akytėmis nušmireno per demblį, o ne... ne... 
kas? Ką gi ji tikėjosi išvysti? Merginą mėlynu slidininko 
kostiumu? Taip — būtent tai! Apimta nenusakomo siau- 

bo, šalto prakaito išpilta Sara suvokė, kad ji atsigręžė tikė- 
damasi pamatyti Džanetą! 


Nuo tos akimirkos, kai Sara sugrįžo į Pešavarą, viskas, kas 
nutiko paskutinėmis slidininkų klubo susitikimo dieno- 
mis, rodos, nuslinko į nerealybę. Viskas atrodė lyg nakties 
košmaras, iš kurio ji pabudo ir atsidūrė saugiame, pažįsta- 
mame kambaryje. Ir ji neketino išeiti iš šio kambario, to- 
dėl vos ne su karštligišku entuziazmu puolė į čionykštį gy- 
venimą. Prisiminimus apie Džanetą Sara nugrūdo į toli- 
miausią sąmonės kampelį ir kaip įmanydama stengėsi 
užmiršti Chilanmargo sniegynus, Mėlynąją trasą ir pėdas 
tuščioje verandoje. Ir jai beveik pavyko — bent jau įtikin- 
ti save, kad jos ir Džanetos fantazijos pranyko drauge su 
viskuo kitu, ir kad vienintelė abiejų tragedijų priežastis 
buvo Mėlynosios trasos ledas. 

Apie namelį tarp pušų Sara net neleisdavo sau galvo- 
ti, baimindamasi, kad sugrius jos visi netikri argumentai. 
Bet štai dabar, nei iš šio, nei iš to, ji vėl prisiminė Džane- 
tą... Ar dėl šito vakarėlio — vakarėlio, kuriame turėjo 
būti trylika? — ar dėl to, kad, jei ji pati nebūtų Redžiui 
Kredokui pasakiusi, jog šis turįs surasti keturioliktąjį 
žmogų į slidininkų trobelę, Džaneta niekad nebūtų pasi- 
likusi? „Bet tai, — tarsi gindamasi mąstė Sara, — nie- 
kuo iš esmės nepakeitė Džanetos likimo, nes ji ir iš vieš- 
bučio būtų pamačiusi raudoną žiburėlį ir išvažiavusi su- 
sitikti su...“ 

— Sara! 

Kitame verandos gale išniro ponia Edington. Ji vilkėjo 
ryškiaspalvį kimono ir vos ne karaliaus Edvardo laikų 
rauktas kelnes, o plaukuose stirksojo daugybė metalinių 
suktukų. 

— Tetule, kas čia dabar? O Dieve! Ar jūs žinot, kad jau 

beveik penkios po aštuonių, 0 jūs savo svečius pasikvietėt 
8.15? O gal užmiršot, kad rengiat kviestinę vakarienę? 

— Na, žinoma, neužmiršau, širdele. Aš niekada nieko 
neužmirštu. Kaip tik šį tą prisiminiau. Šįvakar ateina Kry- 
dai. Antonija man taip sakė. 

— Žinau, kad ateina, — kantriai atsiliepė Sara. — Jūs 
pati pakvietėt juos prieš kokias šešias savaites, jei ne dar 
seniau. 

— Taip, taip, širdele. Nepertrauk manęs. Aš tik norė- 
jau pasakyti, kad paišydama stalo planą buvau apie juos 
visai užmiršusi. Taigi, galiausiai, aš iš tiesų pakviečiau ne 
trylika Žmonių, o penkiolika. 

— Ak, mieloji, jūs beviltiška! Ir visiškai netikra dingsti- 
mi privertėte nelaimingąjį Čarlzą Melorį ateiti į jūsų po- 
būvį. Man gėda dėl jūsų! 

— Na, dėl to aš ir norėjau su tavimi pasitarti, širdele. 
Kaip manai, ar negalima būtų jam paskambinti ir pasaky- 
ti, kad mums jo nebereikia? Visai pikantiška, širdele: 
„Raiti angelai“. Kaip būtų negražu, jei jų visiems neužtek- 
tų. Neatrodė, kad jis degtų troškimu ateiti, todėl, manau, 
tik apsidžiaugs galėdamas išsisukti. 

— Ne kiek tuo neabejoju, — sausai atkirto Sara. — 
Tik nepanašu, kad jam taip pasisektų! Ne, mieloji. Tikrai 
neleisiu šitaip Žaisti savo reputacija. Arba mudvi turime 
apsimesti, kad negalime pakęsti „Raitų angelų“, arba ap- 
skritai jų nepatiekti. Rinkitės. 

— Taip, gal tai ir geriausia išeitis. Ir kai dabar apie tai 
mąstau, širdele, galų gale gal tai ir nebuvo „Raiti angelai“. 
Aš pakeičiau juos sūrio šiaudeliais. Chansamas* visada jų 
prigamina šimtais: praeitą kartą jų dar liko kitai dienai, 
prie arbatos per tenisą. Ponia Kidni sakė, kad tai buvo taip 


*Chansamas — virėjas. 


originalu. O dangau! Penkiolika po aštuonių? Na ir užple- 
pinai tu mane, širdele. Aš gi nebūsiu pasiruošusi laiku! 

Valgomajame nedidukas paauksuotas laikrodis išmušė 
ketvirtį, ir ponia Edington pranyko — tarsi antis panėrė. 

Šlamindama savo platų ažūrinį sijoną į verandos dem- 
blį Sara nuėjo palei ilgą stalą, apkrautą sidabru, raižytu 
stiklu ir vazomis su maršalo Nilo rožėmis — padėjo oria- 
jam Mahometui Baksui, kitmagarui*, pertvarkyti stalą 
taip, kad atsirastų dar dvi vietos. 

Vienoje rankoje Sara laikė tetos sudarytą stalo planą, o 
kitoje pluoštelį kortelių, tačiau bet kas būtų nesunkiai pa- 
stebėjęs, kad korteles ji dėlioja nevisiškai taip, kaip nuro- 
dyta plane. Sara įterpė Krydus ir, be to, vieną dalyką pa- 
keitė: kai, praėjus pusvalandžiui, svečiai susėdo, majoras 
Gilbertas Riponas, turėjęs sėdėti Sarai iš dešinės, atsidūrė 
kitame stalo gale, ojo vieta atiteko kapitonui Meloriui. 

— Nevertėjo vargintis, — jau vėliau prisipažino Sara, 
per Uogelės petį apžiūrinėdama save Pešavaro klubo rū- 
binės veidrodyje. — Jis pliurpė beveik vien tik su ta šir- 
dingąja Patersonų mergiote, o kai pasitaikė proga pasi- 
šnekučiuoti mudviem, įsikišo Arčis Lavetas ir galiausiai 
jiedu mane visiškai pamiršo ir kokią dešimtį minučių per 
mano nosį aptarinėjo paskutinę medžioklę. O paskui, kas 
be ko, teta Alisa — ar tu girdėjai, Uogele? — staiga apsi- 
žiūrėjo, kad jos pietų planas pakeistas ir — nebūtų teta 
Alisa, — nesusilaikė to nepakomentavusi visu balsu: tikra 
nelaimė ta miela sena iškasena! O Čarlzas Meloris kilste- 
lėjo vieną antakį ir šiek tiek nustebo — velniai jį rautų, — 
Gilbertas Riponas įsispoksojo, o ta nevėkšla Patersonų 
merga įsikikeno. Taigi, mieloji Uogele, viena iš mano 
bjauriausių nesėkmių. 


*Kitmagaras — vyriausiasis liokajus. 

— Ne taipjau ir baisu, — paguodė Uogelė, rūpestingai 
pudruodamasi nosį. — Pagaliau, juk jis atėjo į šokius, ar 
ne? — nepaisant visų tavo geranoriškos, bet bukos tetulės 
komentarų. O tai, pasakysiu tau, iš jo pusės jau nuolaida. 
Šokiuose jį nedažnai pamatysi. Na gerai — sėkmės, bran- 
gioji, tik nesakyk paskui, kad tavęs neperspėjau! 

— Ir jei tu dar nors kartą mane perspėsi, — atšovė Sa- 
ra, — imsiu tavo motyvais nebepasitikėti, taigi nustok 
šmėžuoti ir eime šokti. 

Sara buvo populiari mergina, norinčių su ja pašokti at- 
sirado daug, ir tik vos ne pusei vakaro praėjus, Čarlzui 
Meloriui pavyko pašokti su pobūvio šeimininkės dukterė- 
čia. Jis pasirodė besąs puikus šokėjas, ko Sara dėl tam tik- 
rų priežasčių visai nesitikėjo, ir ji entuziastingai plojo, 
prašydama šokį pakartoti. 

Orkestrėlis, grojęs linksmą ir gana triukšmingą kviks- 
tepą, už aplodismentus atsidėkojo valsu. Jo posmui pasi- 

"baigus, orkestrėlio solistas tyliai, gergždžiančiu balsu pa- 
dainavo priedainį: 


Meėnesienos kerinti šviesa 
Ir linksma miela daina — 
Tik tau. 

Gegužis ir birželis, 

Auksu spindintis žiedelis — 
Tik tau... 


Sidabriniu bateliu apauta Saros kojytė kryptelėjusi su- 
klydo, ir Čarlzas Meloris pajuto, kaip mergina visa įsitem- 
pė. Jis pažvelgė į Sarą — jos veide nebebuvo likę nė laše- 
lio kraujo. 

— Gal geriau prisėskime? — pasiūlė Čarlzas. — Aš 
valsą nekaip šoku. 

Sara tyliu, kimiu balsu ištarė: „Taip, prašom“, ir Čarl- 
zas ją iš tvankios, žmonių pilnos salės išsivedė į klubo so- 
dą, kur viešpatavo vėsi naktis. Čia jis ryžtingai nužingsnia- 
vo per veją ir pasodino Sarą į pintą kėdę. 

Kelias minutes Čarlzas Meloris kiek suraukęs antakius 
stovėjo ir žiūrėjo į merginą: ji tikrai atrodė nepaprastai su- 
krėsta. 

— Luktelkit čia, einu, atnešiu ko nors išgerti, — pasa- 
kė jis trumpai. 

| Sara liko sėdėti žvaigždžių šviesoje. Po kelių minučių 
Čarlzas grįžo nešinas po matinę taurę kiekvienoje ranko- 
je. Sara vis taip pat negarsiai padėkojo ir tylėdama ėmė 
gerti. Carlzas prisitraukė kitą kėdę, atsisėdo ir pro taurės 
kraštą nepastebimai stebėjo merginą; jo paties veidas liko 
šešėlyje. 

Salėje orkestrėlis, aiškiai patenkintas savo pasirink- 
tuoju kūrinėliu, tą pačią dainą ėmė groti iš naujo, ir Sa- 
ra taip sudrebėjo, kad net dantys barkštelėjo į taurės 
kraštą. 

Kelias paskutines savaites ji taip smagiai gyveno, jog 
manė, kad to Gulmargo košmaro jau bus atsikračiusi. Ta- 
čiau dėl kažkokios priežasties šįvakar viskas tarytumei grį- 
žo ir persekioja kiekviename žingsnyje, o ji negali pabėgti. 
Ir dabar štai tas košmaras čia — pažadintas nuvalkiotos, 
įkyrios danelės, — ji ir vėl vaiduokliškoje mėnesienoje 
prie sniego drobule uždengtos Chilanmargo trobelės, 
Džaneta segasi slides savo paskutinei kelionei ir tyliai niū- 
niuoja nesudėtingą melodiją... 

„Rugsėjis arba gruodis, saldžiausias meilės žodis — vien 
tau, tik tau“, — sentimentaliai dainavo orkestrėlio daini- 
ninkas. 

Sara nebeištvėrė: 

— Kojie čia įsikando šitą! 

Jos balse pasigirdo tikros isterijos gaidelės, ir Čarlzas 
Meloris, pasilenkęs į priekį, iš virpančių Saros pirštų paė- 
mė taurę. 

— Išliesit ir sutepsit suknelę, — dalykiškai perspėjo 
jis. — Nelabai melodinga, ar ne? Bet ji tuoj pat baigsis. 

Jis pasiūlė Sarai cigaretę, bet ši atsisakė, ir Čarlzas, už- 
sirūkęs pats, ėmė nerūpestingai pasakoti kažkokią įdomią 
istoriją apie nuskurdusį šokių orkestrėlio dainininką vie- 
noje Budapešto kavinėje, kuris, pasirodo, buvęs impera- 
toriškųjų rūmų princas. Šitaip jis Sarai davė laiko atsito- 
kėti ir savo pasakojimu atitraukė jos mintis nuo muzikos, 
besiliejančios pro atvirus salės langus. 

Galiausiai orkestras baigė groti, į žibintu apšviestą so- 
dą pakvėpuoti vėsesniu oru pasipylė šokėjai, ir Sara pra- 
kalbo: 

— Atsiprašau. Šitaip elgtis buvo baisiai kvaila. Neži- 
nau, kas man šįvakar darosi. Bet ta melodija man priminė 
šį tą nemalonaus, ir... 

— Ir apie ką gi judu čia liežuvaujate? — gyvai įsiterpė 
Helena Vorender. — Tikrai apie ką nors siaubingai įdo- 
maus. Gal ir mums galima paklausyti? 

Čarlzas atsistojo, ir ji nė nedvejodama šleptelėjo į jo 
kėdę, savo partneriui paliepė atnešti jai brendžio su soda 
ir atgręžusi Sarai nugarą pareiškė: 

— Argi ne karšta, Čarlzai! Mano suknelė tiesiog prili- 
pusi. Tai didžiausias taftos trūkumas; modeliuoti ji tinka 
idealiai, bet karštyje pasidaro lipni kaip musių popierius. 
Ačiū Dievui, po savaitės išvažiuojam į Kašmyrą. Aš jau 
tikrai nebegaliu ištverti šitos kaitros. Beje, mes su Dagla- 
sais apsistosime Murėjuje. Tu turbūt jį pažįsti, ar ne? Jis 
lordo Siberio sūnus. Toks mielas. Pasiimk kitą kėdę, Čarl- 
zai. Ir dar Timui. 

Čarlzas pastatė dar dvi kėdes ir nedidelį žaliai nudažy- 

tą staliuką, nes per veją nešinas gėrimu grįžo Helenos 
partneris. 

— Ačiū, Timai. Ak, po galais! Jie įdėjo ledo! Kodėl ne- 
gali atšaldyti sodos vandens, o ne mesti ledo? Nieko, nie- 
ko — tu nekaltas. Gal malonėtum duoti man ir cigaretę, 
Timai? 

Nuolankusis Timas padavė ko prašomas ir įsitaisė lais- 
voje kėdėje. Helena su savo kėde atsisuko tiesiai į kapito- 
ną Melorį: 

— Klausyk, Čarlzai, ką tu manai apie šiandienos polą? 
Na, apskritai? Ar manai, jog kada nors įstengtume subur- 
ti pakankamai žmonių, kad būtų žaidžiama nuolatos? Ži- 
noma, jei Džonis šiandien būtų pritaręs handikapui*, mes 
kur kas labiau būtume jiems įkrėtę. Bet su šiomis atsitikti- 
nėmis komandomis nėra ko per daug stengtis. 

— Ačiū, Helena, — rimtai padėkojo Čarlzas. 

— Už ką? Ak! Bet, Čarlzai, aš visai ne tave turėjau 
omeny. Mačiau, kaip tu žaidei Delyje bei Mirute ir, ma- 
nau, tu labai rizikuoji žaisdamas su tais valkatomis ir pa- 
dugnėmis. Bet, ko gero, reikia būti dėkingiems net ir 
jiems. Šiaip ar taip, žaisdami su jais įgyjame šiokios tokios 
praktikos. Na jau, Timai! Tu gi Žinai, aš niekada nerūkau 
pigių papirosų! Ačiū, Carlzai. Kaip sakiau... 

Sara nusižiovavo ir atsidariusi savo vakarinę rankinę 
išsitraukė ploną margą kosmetikos krepšelį, o su juo dar 
kažką, kas nukrito prie kojų į žolę. Tai buvo niekuo neypa- 
tingas vokas, kurio ji nespėjo atplėšti, kai skaitė kitus laiš- 
kus, ir kyštelėjo į rankinę, norėdama perskaityti vėliau. 
Keldama voką Sara žvilgtelėjo į savo draugiją, bet Čarlzą 
Melorį slėpė tafta klostyta ponios Vorender nugara, taigi 
iš pokalbio ji buvo visiškai išstumta, o ponios nepatenki- 

*Handikapas — varžybos, kuriose silpniausiems varžovams tei- 
kiama lengvatų. 

nęs Timas su visais savo išpeiktaisiais cigarais pranykęs 
naktyje. Sara gūžtelėjo pečiais ir atplėšė voką; laikė jį taip, 
kad apšviestų ant medžių kabantys žibintai. 

Viduje buvo dar vienas vokas ir Ravalpindžio advokatų 
kontoros pranešimas, pasirašytas prieš dvi dienas. Doku- 
mente, išvertus iš taip teisininkų mėgstamo painaus žar- 
gono į paprastą anglų kalbą, panelei Periš buvo praneša- 
ma, kad jai siunčiamą užklijuotą laišką sausio mėnesį į 
Nedo viešbučio Šrinagare, Kašmyre, -valdytojo raštinės 
seifą padėjo saugoti velionė panelė Džaneta Rašton. Val- 
dytojas „pagal jos testamentą“ šį voką perdavė jos bankui, 
kad šis jį persiųstų jos advokatams. Jie voką laikė tol, kol 
velionės testamentas buvo oficialiai patvirtintas ir įsigalio- 
jo. Štai kodėl viskas taip ilgai užtruko: advokatai ir patikė- 
tiniai, tarsi Dievo girnos, mala lėtai... 

Dabar Sara pažvelgė į užantspauduotą voką, ant kurio 
jos pačios ranka buvo užrašyti jos pavardė ir adresas. Dža- 
"neta, matyt, nemačiom jį atidavė ponui Kroului, Nedo 
viešbučio valdytojui, tądien, kai buvo nusileidusi į Šrina- 
garą, į ponios Metijus laidotuves. Ir Sarai, rankoje vėl lai- 
kančiai šitą voką, pasirodė, kad per žmonių pilną veją at- 
sėlina juodų pušynų šešėliai ir šaltas sniegynų dvelksmas. 

Štai kodėl ją, sugrįžusią į didįjį namą tarp pipirmedžių, 
užplūdo keistas slogumo pojūtis, blogio nuojauta. Štai ko- 
dėl tą vakarą vaidenosi, kad už nugaros juoduoja Džane- 
tos šmėkla. 

Sara taip ryškiai, kad net darėsi nejauku, regėjo, kaip ji 
stovi mažame, židinio ugnies apšviestame kambarėlyje su 
šiuo laišku rankoje. Kažką sakė, kad „pasiimsianti jį su savi- 
mi žemyn“... Na, žinoma, į Šrinagarą, kur jiedvi su ponia 
Metjus Žiemai Nedo viešbutyje turėjo išsinuomojusios 
kambarius. Ten palaidojo ponią Metijus, nes į akmenį suša- 
lusią Gulmargo žemę dengė storiausias sniego sluoksnis... 

Šalti Saros pirštai sutrupino antspaudo vašką ir šis 
tarsi kraujo lašeliai nubiro ant švelnių plonyčių jos sijono 
klosčių. Sara, suvirpėjusi iš siaubo, nubloškė trupinius ir 
iš voko ištraukė du popieriaus lapus. „Šrinagare, plūdu- 
riuojančiajame namelyje „Vandens laumė“, — be įžan- 
gos ar kokių nors paaiškinimų buvo parašyta tvirta 
moksleiviška Džanetos rašysena, — priklausančiame 
Abdului Gafurui, palikau įrašą. Jei man kas nors atsitiks, 
važiuok kuo greičiau tenai ir surask jį. Už namelį sumo- 
kėta iki šių metų birželio pabaigos ir nurodyta, kad jeigu 
jame negyvensiu pati, bet kuris mano draugas, turintis 
čia pridėtą kvitą, gali apsigyventi vietoj manęs“. Toliau, 
tarsi nusilpus ir nervams, ir rankai, nelygiai pakeverzota: 
„Žinau, kad negaliu šito daryti, bet nujaučiu, kad turiu 
taip elgtis. Negaliu pasakyti nieko daugiau. Negaliu. Bet 
jis ten“. 

Parašo nebuvo, ir neaišku, kokiam asmeniui ar asme- 
nims Džaneta šį laišką skyrė iš pradžių. Laiškas tikriau- 
siai buvo parašytas tik po ponios Metjus mirties. Galbūt 
kokią valandą ar dvi iki to momento, kai Sara mėnesie- 
noje nulėkė prie Džanetos durų perspėti jos apie beveidę 
figūrą už lango. 

Kitas popieriaus lapas buvo nuomos kvitas. Nuoma 
už plūduriuojantįjį namelį „Vandens laumė“ sumokėta į 
priekį iki 1947-ųjų birželio pabaigos. Kitoje kvito pusėje 
surašyti nuomos terminai ir pasirašyti namelių nuomos 
agentų. 

Sara tą trumpą žinutę su tokiais glaustais neįtikimais 
nurodymais ir kančios klyksmu pabaigoje perskaitė tris 
kartus, ir tik tada žodžiai ėmė įgyti prasmę. Tiesiog ne- 
įmanoma, neįtikėtina, kad štai ji, Sara Periš, sėdi po Indi- 
jos žvaigždėmis sename Pešavaro mieste ir laiko rankoje 
raktą nuo tarptautinių paslapčių, nuo kurių galbūt pri- 

klauso daugybės Žmonių gyvenimas ir likimas. Kelios eilu- 
tės, kurias parašė nužudyta mergaitė... 

Sara dar kartą perskaitė laišką, pamažu ir atidžiai, ta- 
rytumei už plikų žodžių būtų galėjusi įžiūrėti ką nors dau- 
giau — tai, ką rašydama žinojo Džaneta ir ką su savimi 
nusinešė nebūtin, palikusi tik popieriaus skiautelę. O joje 
tiek nedaug. Kam laiškas buvo skirtas? Ką ji ketino su juo 
daryti? Kam jį apskritai parašė? 

Na, bent jau į paskutinį klausimą atsakymas, rodos, 
aiškus: Džaneta bijojo mirties. Ne tiek dėl pačios savęs, 
kiek dėl to, ką žinojo. Ją ėmė siaubas, kad visos tos žinios 
gali pražūti, ir todėl ji ryžosi didžiulei rizikai. Ir ji rizikavo 
dvigubai! Užrašyta informacija galėjo pakliūti ne į tas ran- 
kas, dar daugiau — staiga nusprendusi pasitikėti Sara Pe- 
riš, Džaneta galėjo nepataisomai suklysti. 

Ponia Vorender, atsidariusi didžiulę pulko ženklais iš- 
„puoštą rankinę, pudravosi nosį ir kalbėjo apie senus laikus 
Ranelage ir Harlingeme. Baigusi garsiai uždarė rankinę ir 
atsigręžė į Sarą. 

— Manau, Sara, vasarai važiuosi į Kašmyrą? Mes va- 
žiuojame po dviejų savaičių. Nors dabar visai nebesmagu. 
Bet, man rodos, tai paskutinis mūsų sezonas, už kurį su 
kaupu atsiimsim kitais metais, taigi... O, klausyk — čia 
pranešimas apie lenktynes? 

Ji pasilenkė į priekį ir nė kiek nesivaržydama išpešė 
popieriaus lapą iš Saros pirštų. - 

Sara nesutriko. Ji ištiesė ranką ir atėmė laišką, o drau- 
ge nuo stalo nustūmė nedaug tenugertą ponios Vorender 
taurę — skystis šliūkštelėjo ant raudonų taftos suknelės 
klosčių, į skreitą prikrito aptirpusių ledukų. Ponia Voren- 
der suspiegė ir pašoko, o Sara stodamasi mažu sidabriniu 
bateliu primynė užmirštąjį popieriaus lapą, savo banguo- 

jančiais sijonais viską uždengė ir vaidindama labai susijau- 
dinusią ir sutrikusią puolė atsiprašinėti. 

Ponia Vorender žybtelėjo į ją įpykusios katės akimis ir 
sušnypštė, kad atsiprašinėti neverta, suknelė sugadinta; ir 
leido Čarlzui Meloriui savo nosine nusausinti gėrimą. 

— Nesuprantu, kaip šitai atsitiko, — aiškinosi Sara. — 
Matyt, stumtelėjau stalą. Galbūt, jei eitumėt tiesiai namo 
ir užmerktumėt suknelę, dėmių nė neliktų? 

— Nesąmonė! Taftos išskalbti neįmanoma. Reikės 
siųsti į valyklą. Ačiū, Čarlzai. Užteks. Po minutės kitos iš- 
džius. Ne, žinoma, ne! Nė nemanau jos nusirengti. Žiū- 
rėk, jau džiūva. Timas gali — Timai! Kur tas velnio vaikas 
prašapo? Išties, tie šių laikų jaunesnieji karininkai nė su- 
dilusio skatiko neverti! Vėl groja. Eime, Čarlzai, pašok su 
manimi. Tikėjausi šį šokį sušokti su Džoniu, bet tu gi Ži- 
nai, kokie tie vyrai. Šiaip ar taip, jis dabar, žinoma, užsiė- 
męs, jis visada praleidžia mano šokius. 

— Atsiprašau, Helena, bet, deja, šį šokį esu susitaręs 
šokti su panele Periš, — maloniai, bet tvirtai atsiliepė 
Čarlzas, nė nežiūrėdamas į Sarą. Jis žvelgė tiesiai į ponią 
Vorender ir ironiškomis akimis atrėmė jos žvilgsnį. 

Helena Vorender, kaip sakė Uogelė, buvo kvaila mote- 
ris. Tačiau abejingą Čarlzo žvilgsnį būtų supratusi net ir 
kvailė. Ponios Vorener veidą užliejo tirštas, tiesiog nepa- 
dorus raudonis, jos akys nuo jo peršoko į Sarą ir vėl atgal. 
Galiausiai ponia Vorender šaižiu balsu išdrožė: 

— Labai atsiprašau! Aš ir nesupratau, kad įsibroviau į 
intymų pokalbį. Ką gi, einu ieškoti Džonio. — Ji atsigręžė 
į Sarą ir nusijuokė metaliniu juoku. — Juk nežiūri į jį per 
daug rimtai, ką? Na, o jei nežinai — tai jis visiškai užim- 
tas. Juk taip, mielasis Carlzai? 

Čarlzo išraiška liko kokia buvusi, tik jis atstūmė kėdę, 
tarsi leisdamas jai praeiti. Ponia Vorender atmetė galvą ir 

nuskuodė per veją — tik taftos sijonai piktai nušvilpė virš 
sausos žolės. 

Sara pasilenkė ir pakėlė popieriaus lapą. Nustebo, kad 
rankos iš įniršio dreba, keliai virpa. Ji greit atsisėdo, pasi- 
siekė savo nebaigtąjį gėrimą ir godžiai išgėrė. Paskui, sta- 
tydama tuščią taurę, pažvelgė į Čarlzą. 

— Ačiū, — šyptelėjo Sara. — Labai šaunu iš jūsų pu- 
sės. Gal galėtumėt — gal dar būtumėt toks malonus ir 
dar paskolintumėt savo žiebtuvėlį? Ne, ačiū, cigaretės 
nenoriu. 

Čarlzas padavė mažytį sidabrinį žiebtuvėlį, ir Sara pač- 
musi išgelbėtąjį Džanetos laišką prikišo jį prie liepsnos. 
Plonytis popierius, laimei, nesušlapęs nuo Helenos bren- 
džio su soda, lengvai įsidegė, suliepsnojo ir greit sudegė, 
tik apatiniame kamputyje liko trys įskaitomi žodžiai: „Bet 
jis ten!“ Sara žvelgė į juos pro besitvenkiančių ašarų miglą 
ir galvojo: „Ak! Vargšė Džaneta!“ Paskui numetė pajuo- 
davusius skutelius ant žemės ir kulniuku įmynė į perdžiū- 
vusią žolę. 

— O dabar, — prabilo Čarlzas, — gal man pasakysit, 
kam Helenai Vorender ant kelių išvertėt tą brendį su so- 
da? Nesakau, kad ji pati neprisiprašė. Bet vis dėlto prisi- 
pažinkit, tai buvo šiek tiek drastiška. 

Sara nukaito. 

— Aš ne — noriu pasakyti — tai tikrai netyčia. 

Čarlzas nepatikliai kilstelėjo antakį. 

— Tikrai? 

— Norėjot pasakyti: „Ak, nejaugi?“ — irzliai patiksli- 
no Sara. | 

— Suklydau, — Čarlzo balse slėpėsi juoko gaidelės. — 
Pamaniau, kad taip padarėt tyčia. 

— Na, gerai jau. Padariau tyčia, ir ji pati to prisiprašė. 
Na ir kas? 


123 


— Nieko. Tiesiog įdomu. Gana efektyvus būdas iš- 
reikšti savo nepasitenkinimui. 

— Viskas, deja, išėjo ekspromtu, — prisipažino Sa- 
ra. — Matot, tai buvo labai asmeniškas laiškas, ir aš išsi- 
gandau, kad ji bus spėjusi perskaityti kelis žodžius. Bet 
jei tai ir atsitiko, galiu lažintis, kad ji tučtuojau juos už- 
miršo, nes per tokį bjaurų šoką iš galvos viskas išdulka 
akimirksniu. 

— Prisiminsiu, gal ateityje prireiks, — rimtai pasakė 
Čarlzas. 

Jis užsidegė cigaretę, atsilošė kėdėje ir pro besisklai- 
dančius pilkus dūmų kamuolius žiūrėjo į Sarą. Už jų salė- 
je orkestras grojo lėtą fokstrotą — svajingą šviesią melo- 
diją, populiarią karo pradžioje. 

Kažkur už klubo teritorijos tamsoje klaikiai užkaukė 
šakalas, tą kauksmą pasigavo kiti šakalai ir susijungė į kly- 
kiantį, spiegiantį besikankinančių sielų chorą. Sara sudre- 
bėjo ir nutirpo iš siaubo. Iš siaubo dėl milžiniškų, saulės 
išdegintų plotų aplinkui, dėl bevaisių, iškart už Pešavaro 
kylančių Chaiberio kalvų, žvaigždžių šviesoje tokių grasių 
ir paslaptingų. Už tų kalvų Afganistanas, žiaurios ir neža- 
botos gaujos, o toliau, dar toliau į šiaurės rytus nutįsusi 1!- 
ga Himalajų grandinė, ir kažkur ten Chilanmargo sniegy- 
nų šlaitai. 

Per veją atšiugždėjęs vėjelis atnešė dulkių ir žydinčių 
medžių kvapą, išžarstė pajuodusias Džanetos laiško skiau- 
teles ir nupūtė per tuščią terasą. ,... Nebus iš to nieko ge- 
ro, — desperatiškai galvojo Sara. — Žinau, pažadėjau, 
bet aš negaliu grįžti į Kašmyrą! Negrįšiu. Niekas nieko 
man nepadarys, aš nebenoriu matyti tų kalnų...“ 

Tarytum ji būtų kalbėjusis su blyškia, ją kaltinančia 
Džanetos šmėkla. Sakiusi, kad kai ji, Sara, tą naktį atėjo į 
Džanetos kambarį, laiškas jau buvo parašytas, o vokas 

užklijuotas, vadinasi, jis buvo skirtas nebūtinai jai ir, jei ji 
nebūtų atsitiktinai užėjusi, Džaneta jį būtų atidavusi kam 
nors kitam. Redžiui Kredokui arba Merilei, arba Janui 
Keliui... Kad ir kaip ten būtų, laiškas jau sudegintas ir ji 
gali apie jį pamiršti. Ar tikrai gali pamiršti?.. 

Sarai prieš akis iškilo ilgas, rangytas kalnų kelias — ky- 
lantis, besisukantis, besileidžiantis, beveik du šimtus my- 
lių vingiuojantis iš karšto dulkėto karinio miesto Raval- 
pindžio į Šrinagarą, į vėsaus, žalio Kašmyro slėnio sostinę. 
Tačiau pagalvojus apie grįžimą į tą slėnį, apsuptą šaltų vi- 
sa stebinčių kalnų ir juodų kedrų miškų, Sarą apėmė šiur- 
pi panika. Ji negali grįžti — ji negali... 

Saros minčių sąmyšį nutraukė ramus Čarlzo Melorio 
balsas, grąžinęs ją į realybę: 

— Kas yra, Sara? Atrodai kaip vaiduoklis. 

Jis buvo pakilęs iš savo vietos ir stovėjo šalia jos. Sara 
pašoko. 

— Atsiprašau. Šįvakar esu šiek tiek prislėgta. Eikite ir 
pašokite su Helena. Aš verčiau pabūsiu viena. 

Šie žodžiai net ir jai pačiai nuskambėjo neįtikinamai ir 
netvirtai, o Čarlzas atsakė: 

— Nekalbėk nesąmonių. Drebi kaip šlapias kačiukas. 
Dėl ko, Sara? Pastarąjį pusvalandį elgiesi taip, tarsi tau ką 
tik būtų pasakę, kur paslėptas lavonas. Kas atsitiko? Blo- 
gos naujienos? 

— Ne, — atsakė Sara virpėdama ir stengdamasi nepra- 
virkti. — Nieko, tikrai. Aš — aš... 

— Blogai jautiesi? Nori, kad parvežčiau tave namo? 

— Ne. Ne. Viskas gerai. 

— Na, jei taip, — gyvai atsiliepė Čarlzas, — susiimk ir 
eime vidun pašokti. Negali gi visą vakarą čia sėdėti ir ben- 
drauti su šmėklomis. 

— Ak, eikite gi! — vos ne isteriškai sušuko Sara. — 
Negi nematot, kad aš noriu likti viena? 

— Ar tam, kad nervai visiškai pašlytų? Bet juk pati ži- 
nai, kad bus tik blogiau. Eikš, Sara. Tu nepanaši į isterikę. 
Tik šiek tiek drąsos. 

— Jūs, — įniršo Sara, — apie tai, žinoma, išmanote. 

— Apie ką? — Čarlzo balsas pasidarė grėsmingai 
švelnus. 

— Drąsą, — aiškiai ištarė Sara. — Kiek suprantu, jūsų 
pulkas išsiųstas į Palestiną. 

Vieną baisią akimirką Sara pamanė, kad Čarlzas su- 
duos jai, ir instinktyviai staigiai žengtelėjo atbula. Bet už 
nugaros buvo kėdė ir Sara sustojo. 

Čarlzas žiūrėjo į ją ir juokėsi; juokas, tiesa, buvo ne iš 
maloniųjų. O paskui, Sara net nelabai suvokė kaip, jis tvir- 
tai ją apglėbė, atlošė jos galvą sau ant rankos ir akiplėšiš- 
kai pabučiavo. 

— Jūs ištisas savaites, — atsainiai pareiškė Čarlzas, — 
šito prašėtės. 

Jis atsitraukė nuo Saros ir pasiėmė savo neišgertą taurę. 

Sara ilgiausiai stovėjo nenuleisdama nuo jo akių. Pas- 
kui pasičiupo rankinę, apsigręžė ir per veją nubėgo į švie- 
som spindinčią salę. Čarlzas žvaigždžių šviesoje liko sto- 
vėti vienas. 


S 


ŠRINAGARAS 


Ieškok manęs mėnesienoje, 
Lauk manęs mėnesienoje... 
Alfredas Nojė, Plėšikas 


Buvo paskutinė gegužės savaitė, dešimt dienų nuo labda- 
ros šokių vakaro Pešavaro klube. Krydai drauge su netikė- 
ta pakeleive — panele Sara Periš — važiavo į Kašmyrą 
praleisti Hiugo atostogų. 

Vos prieš kelias valandas ilgame kelyje iš Pešavaro į Ato- 
ką prie Indo, paskui į Pandžabą, į didįjį įgulos miestą Ra- 
valpindį, kur nuo Didžiosios magistralės atsišakoja vienas iš 
svarbiausių į Kašmyrą vedančių kelių, jie dar leipo kaitroje 
ir duso nuo lygumų dulkių, o dabar užkandžiavo šalikelėj 
tarp pušų, kėnių bei kedrų ir kvėpė gaivų kalnų orą. 

— Kaip čia atsitiko, kad ta miela sena perekšlė, tavo 
teta Alisa, susitaikė su šituo žaibišku planų pakeitimu? — 
su imbierinio pyragaičio kąsniu burnoje pasiteiravo Hiu- 
gas. — Nebūčiau nė pagalvojęs, kad ji sutiks. 

— Keista, — atsiliepė Sara, — bet ji sureagavo gana 
šaltai. Manau, jai pagaliau priplaukė, kad per tokį pragarą 
armijoj tarnavusi mergina gali savim pasirūpinti. Be to, 
vos tik pasakiau, kad važiuoju su jumis, nebeliko jokių 
prieštaravimų. Antonija — „miela mergaitė“, o Hiugas — 
„toks nuostabus vyriškis“. 

— Ji visiškai teisi, — patenkintas ištarė Hiugas. — Dėl 
manęs, žinoma. Vertindama mano žmoną, ji aiškiai sukly- 
do, bet nereikia jos smerkti. Tikriausiai supainiojo ją su 
kitom dviem moterim. 

Pro šalį, pakėlęs ant jų dulkių debesį, prašvilpė auto- 
mobilis ir už dvidešimties jardų cypdamas stabdžiais su- 
stojo. 

— Įdomu, ko jiems? — pasvarstė Uogelė, sumuštiniu 
su vištiena vaikydama nuo nosies dulkes. — Baigėsi ben- 
zinas, ar nori paklausti, kiek valandų? 

— Jei tik nenori pasiskolinti alaus, — burbtelėjo Hiu- 
gas, — kas mano, tas ir jų — taip pat ir mano žmona. Pra- 
keikimas! Helena. Galėjau suprasti. Eik ir pasiųsk ją, šir- 
dele. Nuo jos kad ir į dilgėlyną lįsčiau. 

— Nepraustaburnis! — konstatavo Uogelė, nuslinko 
nuo žemos tvorelės ir nuėjo pasitikti iš automobilio jų link 
žengiančios išsipusčiusios figūros. 

— Mieloji! — povo balsu klyktelėjo Helena. — Taip ir 
maniau, kad jūs! Liepiau Džoniui sustoti. Mes jau taip il- 
gai važiuojame — pamaniau, galėtume sustoti ir užkąsti 
drauge su jumis. O Dieve, kaip ta kelionė mane vargina! 
"Jei tik būtų kokia kita padori vieta. Betgi nėra. Ir, kad ir 
kaip ten būtų, niekas iš mūsų daugiau ten nebenuvyks. 
Ačiū Dievui, šis kartas bent jau paskytinis. — Išvydusi Sa- 
rą ji ūmiai stabtelėjo. — Dieve mano! Čiagi Sara. Ką, po 
galais, tu čia veiki, mieloji? Maniau, tu vyksti į Ceiloną, 
Singapūrą ar dar kur nors? Tik nesakyk, kad ir tu negali 
be Kašmyro. 

— Na, atrodo, kad taip, — lipšniai atsiliepė Sara. Jai 
staiga kilo labai didelis įtarimas, kad ponia Vorender savo 
automobilį sustabdė ne todėl, kad pamatė Krydus, o to- 
dėl, kad su jais pastebėjo trečią Žmogų ir, įtardama, kas 
jis, norėjo pasitikrinti. Ponios Vorender nuostaba buvo 
kiek perdėta. 

— Bet, brangioji! Tiesiog puiku. Tu Šrinagarą imsi die- 
vinti. Aš tai jo nekenčiu. Džonis, žinoma, pasakytų, kad aš 
pernelyg smulkmeniškai renkuosi draugus. Taip, aš visada 

sakau, kad šiuo požiūriu per daug smulkmeniškas niekas 
nebūna, bet aš pažįstu kitus, kurie nepakankamai... Na, 
šiaip ar taip, esu tikra, kad smagiai praleisi laiką. Nors 
vargu, ar šiemet ten kas nors bus. Tiesą sakant, girdėjau, 
kad bus visai tuščia — nors, manau, tai šen, tai ten kokį 
gęstantį mirktelėjimą dar išvysi. Nagi, Hiugai, sveikas! 

-— Taip, Helena, čia aš. Gyvas ir sveikas. Keista, ar ne? 
Net ir Uogelė mane su šiom kojinėm pažįsta vos ne vos. 
Kas Džoniui atsitiko? Ar nuėjo pabendrauti su motina 
gamta, ar šiaip kiurkso? 

— Traukia pintinę su maistu. Turbūt visai užkrauta 
daiktais. Štai ir jis. Ak, ačiū Dievui, Hiugai, turi alaus. Vi- 
sai užmiršau įsidėti, o mudu mirštam iš troškulio. Išger- 
čiau kokius šešis butelius. 

Hiugas užsimerkė ir sukrutino lūpas — gal tyliai mel- 
dėsi, bet greičiausiai ne, ir Uogelė paskubom paaiškino: 

— Man labai gaila, Helena, deja, čia paskutinis butelis. 
Na, bet jei pasidalinsit perpus, labai prašom. 

Ji grakščiai užmetė apsiaustą ant vieno iš dviejų liku- 
siųjų butelių ir šypsodamasi atsisuko į Džonį Vorenderį. 
Šis vienoje rankoje nešėsi didžiulę pintinę su maistu, o ki- 
toje patiesalą iš automobilio. 

— Labas, Džoni. Ei, nestatyk tiesiai ant sumuštinių! 
Kada išvažiavot iš Ravalpindžio? 

— Neišvažiavom. Na, mes nakvojom Murėjuje, — pa- 
aiškino Džonis, dėdamas savo naštą ant tvorelės. — Svei- 
ka, Sara. Nežinojau, kad vasarą ketini praleisti Šrinagare. 

— Na, jau seniai norėjau, bet vis neprisiruošiau, — 
neapibrėžtai atsakė Sara. — O ši galimybė, rodos, pas- 
kutinė, ir nusprendžiau Uogelės ir Hiugo pasiprašyti pa- 
vežama. 

— Gražu ten. Gaila, kad nematei jo klestėjimo. Kažka- 
da buvo puiki vieta. Smagiai ten žaisdavom tą prakeiktąjį 

polą... Nagi čia dabar! Dieve gerasis, Helena! Čia viskas, 
ką tu paėmei priešpiečiams? — Jis su neslepiamu pasi- 
bjaurėjimu žiūrėjo į košę iš sumuštinių su pomidorais. 
Paskui švystelėjo kalvų pusėn ir pasiėmė Uogelės pyragai- 
tį su imbieru. 

Džonis Vorenderis buvo negražus mažaūgis vyras, kaž- 
koks žokėjaus ir paniurėlio hibridas, bet, viso šito nepai- 
sant, gana žavus. Paliktas likimo valiai, jis būtų buvęs pa- 
trauklus ir linksmas menkysta; bet taip neatsitiko. Nuo to 
laiko, kai buvo pastebėta, kad Džonis Vorenderis, Lunjo- 
ro ulonas, ant šuoliuojančio polo ponio bambuko kamuo- 
lį muša toliau, tiesiau ir dažniau negu daugelis kitų jo 
draugužių, jo gyvenimas pasuko kita vaga ir jis tapo šiokia 
tokia garsenybe. 

Baigėsi laimingos nežinomybės, begėdiško ir linksmo 
skurdo dienos: nepaprastoji Džonio ranka ir akis įvedė jį į 

turtingų, dykinėjančių garsenybių ratą. Jam atsivėrė Vy- 
"riausybės Rūmų ir rezidencijų durys, štabo karininkų ir 
Indijos turtuolių namai, jį mėgdžiojo maharadžos, radžos, 
nabobai ir princai: skolindavo jam polo ponius ir kaip gar- 
bingą svečią kviesdavosi į savo rūmus. 

Nelaimei, likimas yra likimas, net ir tokioje palyginti 
siauroje srityje, — jis apgaudinėja ir žlugdo kiekvieną, jei 
tik jis neturi tvirto būdo ir sveiko proto. O Džonis Voren- 
deris nebuvo nei tvirtas, nei protingas — jis nusimanė tik 
apie arklius ir polo aikštę. Jis vis dar buvo laikomas „šau- 
niu vyruku“, vis taip pat mėgo linksmintis ir gerti. Bet iš 
nerūpestingo ir patrauklaus Žmogaus jis virto išlaidžiu 
snobu; o jo žmonelė pranoko jį ir vienu, ir kitu. 

Helena iš jaunos paprastos merginos vos ne akimirks- 
niu virto kieta savanaude, intrigas rezgančia moterimi ir, 
kas blogiausia iš visų Indijos veltėdžių, nenuilstančia kar- 
jeriste. Jos tikslas nebuvo didelis, ir per meilikavimus, sa- 

vo ryžtą ir raito vyro miklumą ji nemažai pasiekė — tiesa, 
tam tikra kaina. Vaikai, kurių ji norėjo, buvo pirmoji ne- 
sėkmė, nes jie „neturėjo pinigų“ — o gal laiko. Šiaip ar 
taip, tik ne dabar: nors, žinoma, ji kada nors įsteigs vaikų 
darželį. Tik ta diena kažkaip vis neateina. 

Antroji nesėkmė — ankstesnių laikų draugai; jų ji, 
siekdama aukštesnių dalykų, negailestingai atsikratė, o 
pinigai, kurių Džonis ne kiek tegaudavo, išeidavo praš- 
matniems naujųjų draugų priėmimams. Sąskaitos kaupė- 
si, ir Vorenderio pereikvojimas pasiekė milžinišką sumą. 
Tačiau Helena, jei bent kiek ir baiminosi dėl ateities, 
stengėsi apie tai negalvoti, o Džonio devizas buvo „gy- 
venk šia diena“. Tačiau dabar jųdviejų pasaulis nebeat- 
statomai subyrėjo. 

Pirmasis smūgis — kavalerijos mechanizavimas. „Taip 
niekad neatsitiks“, — tvirtindavo Džonis ir tokie kaip jis. 
Bet atsitiko; arklių nebeliko, juos pakeitė tankai ir šarvuo- 
čiai, pulkuose, jau ne tokiuose turtinguose, polas nebe- 
klestėjo kaip kad anksčiau. Tada į Lenkiją įsibrovė Hitle- 
rio smogiamieji daliniai ir per pasaulį plūstelėjo Antrasis 
pasaulinis karas, pralaužęs dvidešimt metų puvusias už- 
tvaras. Džoniui ir Helenai, kaip ir tūkstančiams kitų jų 
sluoksnio ir tokio tipo Žmonių, tai buvo ne epochos pra- 
džia, o pabaiga. Dievų saulėlydis. 

Visa tai sukosi Saros galvoje, kai ji, sėdėdama ant že- 
mos akmeninės tvorelės Kašmyro kelio šalikelėj, klausėsi, 
kaip Džonis kalba apie arklius, o Helena skundžiasi pasta- 
raisiais metais į Indiją atsiųstais anglų karininkais („Mie- 
loji mano, pusė jų net neatskiria ristūno nuo darbinio po- 
nio!“). Negailestinga vidurdienio saulė apšvietė lengvabū- 
diško gyvenimo ir silpnybių Žymes viename veide ir 
žiaurius nebe jaunystės ženklus kitame. Galbūt, karui pa- 
sibaigus, jiedu ir daugybė į juos panašių kur nors širdies 

kampelyje tikėjosi, kad laikrodis bus pasuktas atgal. Bet 
seni laikai praėjo amžinai. Indija atgauna savo laisvę ir 
150-ies metų britų valdymas baigiasi. Ir džoniams, hele- 
noms nebelieka nieko — tik atsiminimai ir skolos... 

Staiga Sarai labai pagailo ir jų abiejų, ir kitų tokios rū- 
šies žmonių, kurių laukė neišvengiama tragedija. Visada 
didesnį graudulį sukelia menko, bet labiau vertinamo tur- 
to praradimas, o ne dinastijų žlugimas — šis bent jau bū- 
na įspūdingas ir dramatiškas, o anas istorijai ne svarbesnis 
už sulaužytą žaisliuką. 

Hiugas paskutinį sumuštinį su vištiena atkišo niekad 
vilties neprarandančiam Lagiui ir nuslinko nuo sienelės. 

— En avant, mes enfants!* „Saulė leidžiasi, diena gęs- 
ta“, — giesmės A. ir M. Kitaip tariant, jau beveik penkios 
po dviejų, tai yra, mes čia prasmaksojom daugiau kaip va- 
landą. Jei tikimės pasiekti Šrinagarą dar šįvakar, reikia 
suktis greičiau. Aš šituo vingiuotu keliu tamsoje nenardy- 
siu. Mūsų priekiniai Žibintai sugedę, o mano nervai ne ge- 
ležiniai. Nulipk nuo to pledo, Helena, jis nuo užpakalinės 
sėdynės. 

Helena tingiai atsistojo, paskui pasilenkė prie šalia sto- 
vinčios maisto pintinės ir ištraukė apdaužytą arbūzą. 

— Štai, paimk jį, Hiugai. Džonis arbūzų negali pakęsti, 
be to, šiaip ar taip, mes gerokai apvalgėme jūsų pyragai- 
čius su imbieru. Bet sąžiningi mainai — tai jau ne apiplė- 
šimas, ar ne? 

— Ar tikrai, Helena? Na, ką gi — tu labai dėmesin- 
ga, — Hiugas noriai paėmė žaliąjį rutulį ir atsargiai padė- 
jo bagažinės dugne. 

— Galėsit suvalgyti ryt pusryčiams. Sara, kur apsistosi 
Šrinagare? Pas Nedą? 


*Pirmyn, mano vaikai! (Pranc.) 

— Turbūt, — atsakė Sara. — Nors galiu išsinuomot ir 
plūduriuojantįjį namelį. Žinai, „Kaip Romoj“. 

— A, tai tu ne su Uogele ir Hiugu? 

— Žinoma, kad su mumis, — nukirto Hiugas. — Mes 
vasarai išsinuomojome keturis namelius. Kiekvienam po 
vieną ir dar vienas šuniui. Mes žmonės su užmoju. Kurią 
nors dieną turėsi ateiti mūsų aplankyti. Ei! Ajazai! 

Iš už kelio vingio išlindo bebarzdis Hiugo nešikas mu- 
sulmonas, ten atskirai valgęs savo maistą, o Helena atsakė: 

— Žinoma, užsuksime. Ir kurią dieną atsiųsiu Gveną 
pakviesti jūsų į rezidenciją. Mes, žinote, gyvensime su To- 
liveriais. Na, au revoir. Ar perduot nuo tavęs, Sara, linkė- 
jimų Čarlzui Meloriui, kai rašysiu? Bet ne! — tu gi jam 
tikriausiai rašai pati. Taip visos daro. 

— Sara, — linksmai savo trigrašį įkišo Hiugas, — vos 
spėja skaityti laiškus, o rašymui ir laiko nelieka. Neįsivaiz- 
duoji, kiek žmonių jai rašo. Tiesą sakant, visi vaikinai. Na, 
iki. Pasimatysim pas Filipą. 

Automobilis slystelėjo iš vietos, pasuko už kampo ir 
pranyko. 

— Nemandagu, — pastebėjo Hiugas, viena ranka 
degdamasis cigaretę, — bet, matyt, kur kas veiksmingiau 
negu subtilūs būdai. Sarkazmas ir rafinuotos frazės He- 
lenos neveikia. Na, puiku, kad tu, Sara, su mumis, ir 
džiaugiuosi, kad bent paskutinę minutę nusprendei apsi- 
eiti be Ceilono. 

— Taip, — lėtai ištarė Sara, — turbūt ir aš džiaugiuosi. 

Jiatsilošė, užsimerkė nuo saulės ir nuo kalnuoto peiza- 
žo ir mintimis grįžo prie įvykių, dėl kurių ji vis dėlto ryžosi 
grįžti į Kašmyrą. 

Po labdaringo šokių vakaro Sara grįžo namo drebėda- 
ma iš įniršio ant kapitono Melorio. Ji buvo nusprendusi 
kuo greičiau išvažiuoti į Ceiloną. 

Bet užmigti niekaip nesisekė. Ji išvadino Čarlzą Melo- 
rį bailiu, bet juk ir pati ne kitokia. 

Nėra ko išsisukinėti, kad Džanetos žinutė buvo skirta 
ne jai. Žinoma, ne jai! Tačiau atiteko jai, Sarai, nes Dža- 
neta buvo priversta ja pasikliauti. Ir ji, Sara, pažadėjo pa- 
dėti, — jei Džanetai „kas nors atsitiktų“. Štai ir atsitiko. 
Tai kaipgi dabar galima išsižadėti savo pažado? Iš visko 
sprendžiant, Džanetos įrašas gali būti nepaprastai svar- 
bus. Ir ne keliems asmenims, bet šimtams tūkstančių — 
gal net milijonams Žmonių. 

Sakykim, ji grįš į Kašmyrą, perims Džanetos laivelį ir 
ras įrašą. Ką ji su juo darys? Ne, žinoma gi, tai neįmano- 
ma! Reikia viską užmiršti ir nežadinti miegančio žvėries. 
Na, jei būtų kas nors, kam būtų galima perduoti laišką. 
Kas nors, kam būtų galima perduoti visą atsakomybę... 
Sara svarstė, ar nenuėjus pas gubernatorių arba pas polici- 
jos viršininką. Bet iš galvos nėjo Džanetos žodžiai: „Nagi, 
aš negaliu eiti į policiją! Ką aš jiems pasakyčiau? Nušluo- 
čiau tai, kas pasiekta mėnesiais trukusiu darbu, planavi- 
mu, paskutinę akimirką viską sugadinčiau?“ 

O kąji, Sara, jiems pasakytų, kai pati sudegino vienin- 
telį įrodymą — Džanetos laišką? Dabar ji svarstė, kodėl 
taip padarė. „Ir vėl iš bailumo“, — niekino save Sara. No- 
rėjo atsikratyti to daikto, besikėsinančio į jos dvasios ra- 
mybę. Na ir štai — kamuolys jos pačios vartuose, ir anks- 
čiau ar vėliau teks nutarti, ką gi su visu šituo daryti. 

Taip nusprendusi Sara pagaliau užsnūdo ir sapnavo, 
kad Čarlzas ją bučiuoja: ne niekinamai kaip pievutėje prie 
klubo, bet švelniai ir aistringai. Ir visai be priežasties 
įsiuto, kai sapnas susiliejo su tikrove: pabudusi rytmečio 
saulėje suvokė, kad jos veidą entuziastingai laižo Lagis. 

Tą pačią dieną vėliau Sara išėjo į sodą ir tarp žydinčių 
jazminų krūmų, geltonų ir raudonų kanų lysvių bandė 

įveikti pati save. Galų gale, labiau net negu jos lengvai 
duotasis pažadas, svarstykles nusvėrė Džanetos netyčia 
perfrazuotas Editos Kevel* posakis: „Patriotizmo neužten- 
ka“. Ne, neužtenka vien tik būti „patriotu“, mylėti savo 
šalį ir savo Žmones, jei nesi pasirengęs jų labui rizikuoti 
arba aukotis. Ir jeigu tai šovinizmas, tai Šekspyras — jo 
kūrėjas, taigi jos kompanija tikrai neprasta! 

Ji važiuos į Kašmyrą, apsigyvens Džanetos laivelyje ir 
suras jos paliktą įrašą. Tiesa, Sara neturėjo jokio suprati- 
mo, ką radusi su tuo įrašu darys. Bet viskas gali išsispręsti, 
kai jis bus surastas. O dabar bent jau sąžinė nebegrauš ir 
nebereiks kamuotis dėl savo bailumo. Į Ceiloną ji pasiųs 
telegramą, paskui paprašys Krydų, gal jie galėtų nuvežti ją 
į Šrinagarą. Kaip tik dar yra laiko viskam sutvarkyti... 

Ir štai ji vėl važiuoja vingiuotu Kašmyro keliu. Vis ar- 
čiau Šrinagaras ir Dalo ežeras, kur savo plūduriuojančia- 
jame namelyje „Vandenų laumė“ gyveno Džaneta. 


*Edith Louisa Cavell (1865—1915) — anglų medicinos sesuo, 
per Pirmąjį pasaulinį karą nužudyta vakiečių. 


Buvo po penkių, kai Krydų automobilis, palikęs už nuga- 
rų kalnus, išvažiavo į lygų slėnį, į ilgą, tiesų tuopomis ap- 
sodintą kelią, vedantį iš Baramulos į Šrinagarą — abipus 
Dželamo upės įsikūrusį miestą, kuriame keistai sumišo se- 
novės ir dabartinė Indija. Jį globė lenkta kalnų ranka ir 
puošė virtinė gražių ežerų. 

Saulė buvo jau žemai, jos blėstančiuose spinduliuose 
"slėnį supančios baltos snieguotos viršukalnės nusidažė ro- 
žine ir gintarine spalvomis. Upė, kunkuliavusi siaurais 
kalnų tarpekliais, dabar plačia ramia juosta taikiai tekėjo 
tarp žalių krantų, apaugusių karklais ir platanais. 

Abipus kelio driekėsi geltoni garstyčių laukai, smarag- 
diniai pasėliai, raudonavo ir bolavo vėlyvųjų irisų lopiniai, 
spietėsi maži gluosniais ir riešutmedžiais apaugę kaime- 
liai. Namo pamažu slinko avių bandos, paskui jas mažo- 
mis nendrinėmis dūdelėmis grojo piemenukai rudais ap- 
siaustais. Prieblandoje mielai čiurleno paukščių trelės, 
sklandė ilgesys, neišsipildžiusių svajonių nuojauta ir pava- 
sario kvapas. 

Kai atvažiavo į Šrinagarą, buvo jau sutemę, ir Sara liko 
nakvoti Krydų plūduriuojančiajame namelyje. O kitą.rytą 
iškart po pusryčių ji sėdo į šikarą — į vieną iš tų grakščių 
plokščių laivelių su ryškiaspalviu baldakimu, kurie šioje 

Rytų Venecijoje pabūna ir už gondolas, ir už vandens tak- 
Si, — ir išplaukė ieškoti „Vandenų laumės“. 

Pasirodė, jog rasti ją nesunku. Agentūroje, kurioje bu- 
vo įregistruota laivelio nuoma, Saros aiškinimais ir kvitu 
domėjosi ne daugiau negu dera ir pasiuntė ją drauge su 
mandagiu jaunu kašmyriečiu į Šota Nagimą, keletą mylių 
už miesto, kur „Vandenų laumė“ buvo prišvartuota. Sara 
šito grįžimo į praeitį visai nelaukė, bet pirmoji kelionė į 
Nagimą ją pakerėjo. 

Šikara, išslydusi iš miesto, nusliuogė vėsiais, saule mir- 
guliuojančiais vandens laukais pro gluosnių garbanas, pro 
kojūkais į srovę įsibridusius senus medinius namelius, to- 
kius panašius į Jonuko ir Grytutės trobelę. Per tiesiai iš 
vandens iškilusius kaimelius, kurių pjaustinėti, ornamen- 
tais išpuošti balkonai kyšo tiesiai virš praplaukiančių lai- 
velių. Per kaimus, kurių pagrindinė gatvė — vanduo. 

Širdelių formos irklai sutartinai čia kilo, čia leidosi, ir 
laivelis slydo po senais senais tiltais, pro šventyklas spin- 
dinčiais stogais, kurie, iš arčiau įsižiūrėjus, buvo dengti 
ne sidabru, o gabalėliais skardinių nuo žibalo. Virš ra- 
mios tėkmės šmėkščiojo ir žemyn krisdavo žvilgantys 
mėlyni tulžiai, o gluosniuose ulbėjo šimtai mažyčių 
paukščiukų. Pagaliau jie įplaukė į tylų užutėkį, už kurio 
vėrėsi ežero erdvė. Čia prišvartuotas prie žalio kranto po 
milžiniško platano šakomis snaudė mažytis plūduriuo- 
jantysis namelis. 

Nedidukas tvarkingas laivelis, kuriame, anot Saros pa- 
lydovo, yra gyvenamasis kambarys ir mažulytis valgomasis 
su sandėliuku, iš ten siauri mediniai laiptai veda ant stogo. 
Priekinė stogo dalis plokščia, dengta tentu su oranžiniais 
ir baltais dryžiais. Už sandėliuko įrengti du mažyčiai vie- 
nas su kitu sujungti miegamieji, o kiekviename jų — nedi- 
dukė vonia. 

Skirtingai negu daugelio kitų ežere plūduriuojančių 
namelių, „Vandenų laumės“ šonai buvo nudažyti baltai, o 
mediniai gontai, kuriais buvo uždengtas kitos laivo dalies 
stogas, — žaliai, ir laivelis atrodė tarsi vaikystės Nojaus 
laivas. Žalių gluosnių fone, atsispindintis skaidriame eže- 
ro vandenyje jis atrodė toks linksmas ir mielas, kad Sara 
staiga pajuto didžiulį palengvėjimą. 

Ji nebūtų sugebėjusi paaiškinti, ko tikėjosi, bet, matyt, 
pasąmonėje laivelis, kuriame Džaneta gyveno, kuriame 
užrašė ir paslėpė savo paslaptį, siejosi su tamsa, griuvė- 
siais ir slaptingumu. Tačiau šis mažutis tvarkingas laivelis 
su vėjelio judinamomis šviežiai išskalbtomis užuolaidomis 
nebuvo nei tamsus, nei paslaptingas. 

Šikara priplaukė prie laivelio, jo vidury atsivėrė slan- 
kiojančiosios durys ir virš borto išniro raudonbarzdis 
mandži, laivelio šeimininkas, spinduliuojąs svetinga šypse- 
na. Persimetęs keliais žodžiais su agentūros žmogumi, jis 
"žemai nusilenkdamas pasveikino Sarą ir atskubėjo įsivesti 
jos į vidų. 

„Vandenų laumė“ buvo apstatyta beveik taip pat kaip 
ir kiti ežere plūduriuojantys nameliai. Sienos iškaltos ne- 
dažyto medžio plokštėmis, ant žemų lubų iš keturkam- 
piais, rombais ir šešiakampiais sukomponuotų medžio ga- 
balėlių sudėliota įmantri mozaika. Ant langų kabojo pi- 
gios medvilninės užuolaidos, 0 gyvenamasis kambarys 
užgrūstas baldais: nublukusiu ir nutrintu pliušu aptraukta 
sofa, kurios spyruokles jau būtinai reikėjo keisti; trys fote- 
liai su švariais, bet nušiurusiais kretono užtiesalais, di- 
džiulis rašomasis stalas, du smulkiai drožinėto riešutme- 
džio staleliai, dar keli žalvariniai ir iš papjė mašė ir galiau- 
siai siaubinga lempa. 

Aplink visą kambarį langų viršaus aukštyje ėjo siaura 
lentyna drožinėtu krašteliu. Ji buvo kimšte prikimšta ap- 

dulkėjusių knygų užlankstytais kampais, senų Žurnalų, 
laikraščių. Sara sutrikusi ir išsigandusi nužvelgė šitokią 
krūvą nudriskusios literatūros. 

„Visų pirma reikės ieškoti čia“, — mąstė Sara. Jai da- 
rėsi silpna, pagalvojus, kaip reiks perversti tūkstančius 
šitų suplėkusių puslapių. Sara tikėjosi, kad apieškoti šį 
mažutį laivelį pakaks kelių, na, keliolikos valandų, bet 
nepagalvojo, kad slaptavietė gali būti ir keli šimtai viso- 
kiausių knygų ir žurnalų. Praeis ne kelios valandos, oO iš- 
tisos dienos, kol ji kruopščiai peržiūrės visas šitas pri- 
kimštas lentynas... | 

— Puikus kambarys! — įtikinėjo mandži, liaupsinda- 
mas savo namelio grožybes. — Labai patogios kėdės. Iš- 
skalbiau visus užtiesalus. Daug gražių knygų. Daug pane- 
lių palieka mano laive knygas. Čia valgomasis. Pažvelkit, 
panele-sahib, labai gražus valgomasis. 

Durų tarp gyvenamojo kambario ir valgomojo nebuvo, 
jas atstojo senoviška karoliukų užuolaida. Mandži patrau- 
kė į šalį pluoštą spalvingų barškančių vėrinėlių ir įvedė Sa- 
rą į kitą kambarį. 

Čia buvo jau geriau! Valgomajame, rodos, buvo visai 
nedaug baldų ir galimų slėptuvių, taigi po gyvenamojo 
kambario chaoso — tikra paguoda. Stovėjo lakuotas iš 
riešutmedžio meniškai padarytas stalas. Jis buvo ovalo 
formos, o visas pakraštys papuoštas giliai išpjautais, dai- 
liai išdrožinėtais platano lapais. Praeidama Sara pagarbiai 
perbraukė ranka spindintį stalo paviršių ir, lydima nenu- 
trūkstamų lyriškų mandži komentarų, įžengė į ankštą san- 
dėliuką. Pusę jo užėmė neilgi mediniai laiptukai, kurie 
pro nuleidžiamas duris vedė ant stogo. 

Miegamasis, mažulytė vonia, toliau kitas miegamasis, 
dar viena vonia. Mažajame laivelyje buvo švaru ir tvarkin- 
ga. Iššluota, išgražinta ir jokios slegiančios nuotaikos. Pa- 

prastas taikus laivelis be jokių užuominų, be jokių ženklų 
apie kažkur čia, jo viduje, slypinčią paslaptį. Ant lubų tylią 
sarabandą šoko nuo vandens atsispindintys saulės zuiku- 
čiai, po Saros kojomis garsiai ir linksmai girgždėjo nely- 
gios grindų lentos, laivelis švelniai sūpavosi ir į jo šonus 
smagiai teškenosi bangelės. 

Apie Džanetą čia nebylojo niekas. Džaneta buvo iš pil- 
kų slidžių, baltų sniegynų ir juodų Gulmargo žiemos miš- 
kų pasaulio; ne iš linksmos, žalia, auksine, mėlyna trykš- 
tančios gegužės ant Dalo ežero. 

Po pusantros valandos Sara grįžo į Gadžribalo kyšulį 
pas Uogelę ir Hiugą priešpiečių. Su agentūros žmogumi 
jau buvo sutvarkiusi viską, ką reikia, ir nurodžiusi, kad 
„Vandenų laumė“ liktų prišvartuota ten pat. Be to, ji gre- 
timą švartavimosi vietą laikinai užsakė Krydams. 

— Tu juk neprieštarausi, kad jūsų namelis būtų pri- 
švartuotas ne Nagime, o ten, ar ne, Uogele? Juk tai čia 
pat, už kampo. Ten taip ramu ir nuošalu. Nagimas, atrodo, 
bus pilnas laivų. 

— Neprieštarausiu? Mielas mano vaikeli, už tai tau tes- 
tamentu paliksiu pusę savo pereikvojimo, — nuoširdžiai 
pažadėjo Hiugas. — Uogelė šiuo požiūriu labai konserva- 
tyvi. Tik todėl, kad prieš kokią ten keturiolika metų, per 
medaus mėnesį pirmąkart apsilankę šitame sveikatai nau- 
dingame kurorte, savo barką prišvartavome Nagime, kitos 
vietos ji nė neįsivaizduoja. Ir nepaiso, kad senasis žydintis 
nuo beprotiškos minios nutolęs Edenas apauga begali- 
niais medžio ir akmens monstrais — klubais, kavinėmis, 
pensionais ir dar velniaižin kuo, o plūduriuojančiųjų na- 
melių jau taip tiršta, kad mano kaimynas iš kairės visada 
žino, ką veikia mano kaimynas iš dešinės. Ne. Bent jau aš 
tai su didžiausiu malonumu apsistočiau kur nors kitur. 
Nes, pirma, nemėgstu plūduriuoti srutose, o antra... 

— To jau pakaks! — skubiai nutraukė jį Uogelė. — 
Puiki idėja, Sara. Iškart po priešpiečių mūsų laivas bus ten 
nuplukdytas. 

Popietę jie praleido ant didžiulio Krydų plūduriuojan- 
čiojo namelio stogo. Stiprių kašmyriečių komandos ir- 
kluojama valtis jį tempė tais pačiais vandens keliais, ku- 
riais rytą plaukė Sara. Vakare jie jau buvo vietoje. 

„Vandenų laumė“ kelių šimtų pėdų ilgio viela buvo 
prijungta prie pagrindinių elektros laidų, einančių palei 
Nagimo kelią. Dabar visos šviesos buvo įžiebtos, laivelis 
prieblandoje linksmai švietė savo langais, ir Uogelė, 
bandžiusi Sarą įkalbėti pasilikti „Saulėgrąžoje“, dabar 
apsiramino — mažasis laivelis buvo tikrai mielas. 

— Jis atrodo ne taip jau blogai, — pripažino Uoge- 
lė. — Kaip tu jį suradai, Sara? 

— Ak, tiesiog apsižvalgiau, — abejingai atsiliepė Sa- 
ra. — Nesijaudink, mieloji. Man ten bus visiškai saugu. Su 
manimi bus Lagis, o jūsų laivas taip arti, kad man užteks 
suklykti, jei tik pasidarys neramu. 

Krydų namelis prisišvartavo maždaug per trisdešimt 
jardų nuo mažosios „Vandenų laumės“. Jis plūduriavo 
taip, kad virėjo laivelis, kuriame gyveno jų mandži su savo 
šeima ir kur prisiglaudė Ajazas, pasislėpė už namelio. 
Kiekvieno namelio mandži paprastai dar būdavo ir virė- 
jas, ir padavėjas, ir valet de chambre*, bet šįvakar Sara at- 
sisakė išbandyti savojo patikėtinio kulinarijos meną ir liko 
vakarieniauti drauge su Krydais „Saulėgrąžoje“. 

Jie buvo tik įpusėję, kai tamsoje į laivo šoną bumbtelė- 
jo šikara ir balsas kašmyriečių kalba šūktelėjo ką nors iš 
virėjo laivelio. Po kelių minučių tarpdury pasirodė Ajazas, 
Krydų nešikas. Jis ant nedidelio žalvarinio padėklo atnešė 


*Valet de chambre — kamerdineris (pranc.). 

voką. Jame pasirodė besąs majorui ir poniai Kryd bei pa- 
nelei Periš adresuotas kvietimas į kokteilių vakarėlį Rezi- 
dencijoje, kuris turėjo įvykti kitą vakarą. 

— Greit suveikė, — nusistebėjo Sara, o Uogelė brūkš- 
telėjo teigiamą atsakymą ir padavė Ajazui. — Iš kur jie 
sužinojo, kad mes čia? Matyt, Helena. 

— Nemanau, — atsiliepė Uogelė. — Mudu su Hiugu 
šįryt knygoje įrašėme savo pavardes ir, su geriausiais keti- 
nimais, drauge ir tavąją. Mes klube gėrėme kavą ir susiti- 
kom naująjį AP — seną tavo pažįstamą. 

— Atleiskit vargšei naujokei neišmanėlei, — tarė Sa- 
ra, — bet ką gi reiškia tas AP? 

— Asmeninis padėjėjas, — išvertė Hiugas, kraudama- 
sis grietinėlės. — Vargšelis, kurio darbas siuntinėti kvieti- 
mus į Rezidencijoje rengiamas arbatėles ir bandelių puo- 
tas. Dar, matyt, ant jo pečių užkrautos nepakeliamos pa- 
reigos versti iš vietinės kalbos į prancūzų valgiaraštį, ant 
pietų stalo komponuoti rododendrų puokštes, vedžioti ir 
vežioti ledi gubernatorienę ir šnipštelėti į ausį, kai ši ima 
painioti svečių vardus. Ir dabar šią šiltą vietelę užtūpė be- 
veidė gražuolė, pavarde Forbs. 

— Forbs? Turi galvoje Merilę? 

— Tą pačią. O ne Trojos Heleną, kaip tu pamanei. Tie- 
sa, ši ne tokia gabi. 

— Nebūčiau pamaniusi, kad ji apskritai ką nors suge- 
ba. Nors slidinėja visai neblogai. 

— Ką tu sakai? O aš nepastebėjau nieko ypatinga. Ma- 
tyt, vis dėl tų akinių. Turiu prisipažinti, man tos mergužė- 
lės gaila. 

— Kodėl gi? Todėl, kad „akiniuotos merginos niekada 
neleidžia pakutenti kaklo“? 

— Ir dėl to, žinoma, — sutiko Hiugas. — Bet ši pilka 
mergina, be to, prispausta tetos, kuri lyg erkė įsikirtusi 

valdo gardų Indijos kąsnelį, prieinamą visiems norin- 
tiems. 

— Hiugai! — pasipiktinusi sudraudė Uogelė. 

— Atsiprašau, brangute. Netikęs palyginimas, bet Sara 
tikrai suprato. 

— Girdėjau kažkokių gandų, — pritarė Sara, prisimi- 
nusi keletą įspūdingų Džanetos pastabų apie Merilės te- 
tą. — Kas jai? 

— Ryt šitose išgertuvėse tikrai pamatysi šią ledi, — at- 
sakė Hiugas, — ir galėsi spręsti pati. Mane, pavyzdžiui, ji 
žavi ir aš vis apgailestauju, kad po mirties iš jos nepadarys 
iškamšos ir nepastatys kokiame nors viešame muziejuje. 

— Ir dar sako, kad moterys — katės, — pakomentavo 
Uogelė, rinkdamasi vaisių vazoje bananą. — Ne, taip 
draskytis gali tik vyrai! 

— Nesąmonė! — atkirto Hiugas. — Sakau gryną tiesą. 
Ledi Kandera — sėklinio straubiiuko originalas. Jos akys 
pragręžtų skylę šešių pėdų storio šarve, o liežuvis nudirtų 
odą ir drambliui. Apsaugok Viešpatie nuo tokios! Galingi 
vyrai jos akivaizdoj bąla, o moterys slepiasi. 

— Ar ji tikrai tokia pabaisa, kaip čia nupasakojo Hiu- 
gas? — pasiteiravo Sara Uogelės. 

— Na, beveik, — pripažino Uogelė, masliai dažydama 
bananą į cukrų ir nekreipdama dėmesio į Hiugą, kuriam 
tai aiškiai nepatiko. — Man pačiai nuo jos yra kliuvę; ir 
nuo tada labai stengiuosi jai nesipainioti. 

— Kirmelė! — tėškė Hiugas, patraukdamas cukrinę. 

— Pats kirminas! Ji tau kelia siaubą. Ji didžiuojasi, kad 
višada pasako būtent tai, ką nori, ir dar kuo bjauriausiai. 
O publikai šitai visuomet atima drąsą. 

— Papasakok apie ją, — susidomėjo Sara. — Atrodo, 
ji tikras perliukas. 

— Tam tikra prasme — tikrai, — juokdamasi sutiko 

Uogelė. — Aš neretai pamąstau, kad gyvenimas be tokių 
ryškių ir spalvingų asmenybių būtų daug pilkesnis. Jei visi 
būtų tokie rožiniai kaip ta Hoplių panelė arba ponia Riči, 
mums visiems būtų didžiai nuobodu! Man ir pačiai pra- 
verstų vienas kitas žavus raudonas potėpis. Tokie žmo- 
nės — tarsi paprika, jei ne dar daugiau. 

— Ledi Kandera, — paskelbė Hiugas, — tokio tipo 
žmogus, kurių gana dažnai pasitaiko, ar pasitaikydavo, vi- 
same pasaulyje. Tačiau Indijos imperijoje mes išsiaugino- 
me ypatingą rūšį. Kitąmet jokios Indijos imperijos nebe- 
liks ir ta rūšis išnyks — drauge su džoniais, helenomis ir 
kitais tokiais. Jie nesikels į Angliją, nes ten negaus to, ko 
nori. Taigi ponios kanderos užtvindys tokias vietas kaip 
Kipras ir Madera, o džoniai ir helenos galbūt įsikurs Keni- 
joje. Ir jeigu, Uogele, tu dar kartą šitą vaisiaus glitėsį kyš- 
telsi į cukrinę, atsistosiu ir prikulsiu tave. 

— Jūs taip nieko daugiau ir nepapasakojot apie tą ledi 
Kažkokią, — neatstojo Sara. — Į ką ji panaši? 

— Į nieką pasaulyje, — nedelsdamas atsakė Hiugas. 

Uogelė jį tiesiog prismeigė žvilgsniu. 

— Ji aukšta, liesa, o jos akys, anot Hiugo, kaip grąžtai. 
Manau, kad ji turi prancūzų arba afganų, arba kieno nors 
iš tų kraujo. Žmonės šneka, kad jaunystėje ji buvusi pašė- 
lusi gražuolė. Dabar jai turėtų būtų apie devyniasde- 
šimt — na, bent jau devinta dešimtis — ir ji atrodo taip, 
tarsi būtų pakilusi iš Bizantijos griuvėsių. 

— Miau! — kniauktelėjo Hiugas, patraukdamas pric 
savęs ąsotėlį su grietinėle. Uogelė nekreipė į jį dėmesio. 

— Jos vyras buvo kažkuo Indijos civilinėje tarnyboje. 
O gal UPS? 

— Užsienio ir politikos skyrius, — paslaugiai išvertė 
Hiugas. — Tiems vyrukams tereikėjo kvėpuoti, kad pa- 
baigtų su keturženklėmis pensijomis ir titulu prie pavardės. 

— Na, šiaip ar taip, jis buvo nemenka žuvis kažkurioje 
Indijos valstijoje, — pasakė Uogelė. — Bet dabar jis mi- 
ręs, O ji gyvena laive netoli Gadžribalo drauge su Merile ir 
kažkokia pelyte kompanione, pavarde Pond*. 

— Leiskite pastebėti, labai tinkama pavardė, — įsiter- 
pė Hiugas. — Nedaug teko sutikti tokių šlapsių kaip ta 
moteriškė. Ji raibuliuoja nuo menkiausio vėjelio. 

Uogelė demonstratyviai susigrąžino ąsotėlį su grietinėle. 

— Apie ką aš čia? Ak, taip. Jos gyvena kažkur netoli 
Gadžribalo didžiuliame name ant vandens. 

— Iškart pastebėsi, — suskubo įkišti trigrašį Hiu- 
gas, — nes ant stogo iškeltas teleskopas — pro jų nenuils- 
tančias akis nepraslys jokia neapdairi piktadarybė. 

Uogelė sukikeno. 

— Jos ten prasmakso daugybę laiko, ir prieš metus ledi 
Kandera pabandė Šrinagare įkurti „Nekaltųjų sąjungą“. Ji 
pareiškė pastebėjusi, kad kituose nameliuose ir praplau- 
kiančiose šikarose elgiamasi siaubingai nepadoriai ir tai 
esą reikia sustabdyti. Ji net buvo pristojusi prie 
gubernatoriaus, o šis, matyt, atsakė, kad ko nors imsis tik 
tada, jei jam pirmiausia bus leista į tuos nepadorumus pa- 
sižvalgyti pro teleskopą. Daugiau ji su juo nebesikalbėjo. 

— Vargšė Merilė! — pagailėjo Sara. — Nieko nuosta- 
baus, kad ji atrodo tokia užguita. 

— Eime, pasėdėsim ant stogo, — stodamasi pasiūlė 
Uogelė. — Šiąnakt mėnesiena. 

— Tik be manęs, — ryžtingai atsisakė Hiugas. — Ne- 
turiu jokio noro savo paskutiniąsias atostogas Kašmyre 
prasikasyti nuo moskitų įkandimų. 

— Negi tikrai? Paskutinės atostogos Kašmyre? — atsi- 
duso Uogelė. — Ak, brangusis? Kažkaip negaliu tuo pa- 


*Pond — tvenkinys, kūdra. 

tikėti. Mudu čia praleidom šitiek atostogų. Kaip manai, ar 
kada nors dar čia sugrįšim? 

— Ne, — atsakė Hiugas. — Na, nebent Jungtinė brūž- 
kų* gamintojų brolija, kurioje tu tada būsi nepageidauja- 
ma narė, vieną gražią dieną atvyks čia į pasaulio darbinin- 
kų sąskrydį su gausiomis išgertuvėmis. Stovėsi prie daugy- 
bės jaukių profsąjungų bendrabučių, žvelgsi į betoninį 
Lido**: nusidriekusį ežere, ir, nuvarvinusi ašarą į šiuos gy- 
domuosius vandenis, sumurmėsi: „Ak! Kaip buvo gražu, 
kai čia buvo tik srutos!“ 

— Stuobry tu netašytas! — dribtelėjo Uogelė. — O 
buvo laikai, kai tu valandų valandas mėnesienoje laikyda- 
vai mano ranką. 

— Nesiginčysiu. Bet tai buvo tada, kai mudu buvom tik 
susižadėję, o gal dar tik to norėjom, ir daugiau man nebu- 
vo leista. Tačiau dabar, po sėkmingo merginimosi, apim- 
tas romantiškų jausmų, galiu veikti ką kita, o ne eiti grožė- 
„tis mėnuliu kaip kadaise. 

— Hiugai! 

— Tik ne vaiko akyse! — pareiškė Hiugas. — Gra- 
žiuoju sakau, keliauk ant stogo ir ten virpėk, o mane ir 
mano portveiną palik čia. 

— Žinai, Uogele, jei tu nesupyksi, aš eisiu gulti, — pra- 
bilo Sara. — Diena buvo tokia ilga, ir man jau norisi miego. 

— Protingas sprendimas, — nusižiovavo Hiugas. — 
Mudu palydėsim tave į tavo jachtą. 

Jie palydėjo Sarą prietilčiu ir tuos keletą jardų ant 
kranto, kurie skyrė abu namelius. Lagis laigė, skalijo mė- 
nesienoje ir šešėliuose vaikėsi įsivaizduojamas kates. 

— Ar tikrai nebijosi? — susirūpinusi pasiteiravo Uo- 
gelė. — Jei ko reikės, šauk. 


*Brūžka — staklės su velenėliais skalbiniams lyginti. 
**Lido — eilė smėlėtų salų Venecijos lagūnoje. 

— Tikrai nebijosiu. Ir šauksiu. Labanakt, Uogele. Ge- 
ros nakties, Hiugai. Eikš, Lagi, tu mažas nenaudėli. 

Sara apsigręžė ir ėmė kopti savo prietilčiu. Mažoji 
„Vandenų laumė“ nuo jos žingsnių siūbavo ir girgžčiojo. 
Bent jau, dingtelėjo Sarai, nieks paslapčia negalės įsėlinti 
į namelį, nes net ir tyliausi Žingsniai bus girdimi ir junta- 
mi. Nuo menkiausio krustelėjimo laivelis suvirpėdavo, 
grindų lentos kirkteldavo. 

Sara užvėrė ir užšovė slankiojamąsias duris ir eidama į 
savo miegamąjį pakeliui užgesino šviesas svetainėje, val- 
gomajame ir mažajame sandėliuke. Paskui nusirengė ir 
įsiropštė į lovą, šiaip taip įveikdama norą atsigręžus apsi- 
dairyti ir pašokti nuo kiekvieno garselio lauke. 

Lagis užšoko ant lovos ir kojūgalyje susirietė į aksomi- 
nį kamuolėlį. Sara užgesino elektrą ir kurį laiką gulėjo 
žiūrėdama į tamsą. Paskui, paklususi staigiam impulsui, 
ištiesė ranką ir atitraukė užuolaidą. Atviro lango kvadra- 
tas, užtrauktas vieliniu tinkleliu nuo musių, moskitų ir 
naktinių vabzdžių, per mėnesienos nužertą ežerą žvelgė į 
anapus juoduojančius kalnus. 

Kažkur ten, aukščiau, snaudžia Gulmargas — nemato- 
ma dauba po baltosiomis Chilanmargo lygumomis ir ilga 
Aparvato ketera. 

Mėnulis nušviečia nedidelę slidininkų trobelę — kaip 
ir tada, kai ji ant sniego kalbėjosi su Džaneta. Jis šalta 
vaiskia šviesa užlieja tylaus viešbučio verandą — kaip ir tą 
naktį, kai ji stovėjo ir žvelgė į išdavikiškas pėdas ant plo- 
nyčio snaigių kilimo; jis Žiūri į nuošalaus namelio sodą ne- 
toli perėjos, kur ant sulūžusių vyrių vėjyje pirmyn atgal 
tingiai sūpuojasi vartai... 

Sara nusipurtė, užuolaidomis uždengė baltą naktį ir 
paniro į neramų miegą. 


UM as M R 


V ėlyvos popiečio saulės spinduliai šildė lygias vejas ir 
platanų bokštus Rezidencijos sode. Čia ilgose gėlių lysvė- 
se puošniai žydėjo bijūnai, rožės ir varpeliai, iš nuo daržų 
atsklindančių kvapsnių buvo aišku, kad jau pražydo ir kva- 
pieji pelėžirniai. 

Paprastai Britų rezidencijoje Šrinagare sezono metu 
būdavo rengiama daugybė pobūvių, bet šie metai buvo ki- 
tokie. Tai buvo epochos — eros — pabaiga, todėl tokios 
nuotaikos tarytumei sklandė ir šiame vakarėlyje. Nerimo 
dvelksmas, atsisveikinimo su įprastais daiktais nuojauta. 
Kitąmet nebebus laiko pobūviams. Visi krausis daiktus ir 
sakys „sudie“. Taigi valgykim, gerkim ir linksminkimės, 
nes rytoj išsibarstysim tarsi vėjo pustomi pelai ir širdžiai 
mielos vietos mus užmirš... 

Vakaro šeimininkė pasitiko Sarą ir Krydus apytamsia- 
me Rezidencijos prieškambaryje ir nukreipė juos į erdvią 
žaliai baltą svetainę, pilną svečių ir gėlių. 

— Sveika, Merile! — pasisukusi pasveikino Sara kaž- 
kur skubančią merginą. 

— O, tai tu, Sara! Girdėjau, kad atvažiavai su Krydais. 
Man rodos, tu sakei, kad į Kašmyrą daugiau nebeatvažiuosi. 

— Neketinau, — sutiko Sara, — bet gaila buvo pra- 
leisti galbūt paskutinę tokią galimybę pamatyti šią vietą. Ir 
staiga persigalvojau. 


149 


— Na, tikiuosi, kad tau čia patiks. Šiemet, matyt, nebus 
labai linksma, nors visiems to norėtųsi. Vis dėlto Nagimas 
tau turėtų patikti. Maudytis visai smagu. 

— Kas visai smagu? — pasiteiravo iki kaulų smegenų 
pažįstamas balsas už jų. — Bent jau aš šioje vietoje dar 
neradau nieko smagaus. 

— Ak, sveiki, ponia Vorender. Ar galiu jums pristatyti 
panelę Periš? Ponia... ak, žinoma, kokia aš kvaila! Jūs jau 
pažįstamos. Juk jūs abi buvot slidininkų klubo susitikime. 

— Taip. Mudvi su Sara gerai pažįstamos. Sakyk, kaip 
laikosi Čarlzas? Ir ką manai apie Šrinagarą? Labai nyku, 
tikrai. Jokio gyvenimo. Kašmyre verta važiuoti tik į Gul- 
margą, bet ir jis šiais metais užsiraukė. Šiaip ar taip, jis 
ėmė darytis beviltiška provincija. Ar tik ne Džordžas Ma- 
kėjus? Kurių galų jis apsirengė tą bjaurų švarkiūkštį? At- 
rodo kaip dryžuotas tentas! Matyt, kokio nors šiurpaus 
kriketo klubo arba dar kieno nors... Labas, Džordžai. Ma- 
niau, kad gydytojauji Sialkotoj ? 

— Tik vakar grįžau. Dabar, iki išplaukiant laivui, atos- 
togauju. 

Majoras Makėjus paspaudė ranką Merilei, linktelėjo 
Sarai. Jis buvo vidutinio ūgio tvirtai sudėtas vyras, netoli 
keturiasdešimties, malonaus, bet neišraiškingo veido; el- 
gėsi manieringai ir dėl to atrodė vyresnis negu iš tiesų. 

— Taip, tikrai išvykstu, — atsakė majoras į pasipylu- 
sius klausimus. — Ir panorau dar paskutinį kartelį žvilgte- 
lėti į Kašmyrą. Čia daugiau žmonių, negu tikėjausi. Ir visi, 
matyt, susirinko to paties. Ištarti „sudie“. 

— Na, aš tikiuosi, kad iš Šrinagaro tau liks geresnių pri- 
siminimų negu iš Gulmargo, — nusikvatojo Helena. — Vi- 
si tie lavonų skrodimai vos ne visas atostogas pavertė dar- 
bu, ir girdėjau, kad judviejų su mūsų darbštuolėliu pirmi- 
ninku Redžiu nuomonės dėl vieno iš jų nesutapo. Tai tiesa? 

— Tikrai nežinau, — šaltai atsakė majoras Makė- 
jus. — Aš negaliu kalbėti apie tokius dalykus. 

— Ak, brangusis? Negi būsiu leptelėjusi ko nereikia? 
Kaip nemalonu! Kur apsistojai? 

— Šiuo metu Nagimo Bago klube. Bet vėliau tikiuosi 
kiek pažvejoti. Ar yra tavo vyras? 

— Taip, Džonis kažkur čia. Dangau! Kandera čia. Ne- 
suprantu, kam, po velnių, reikėjo Gvenui ją kviesti. Oi, at- 
siprašau, Merile. Užmiršau, kad ji tau teta. 

Merilė blankiai šyptelėjo ir su kažkokia ujamo padaro 
išraiška per petį Žvilgtelėjo į paskutiniąją atvykėlę — 
aukštą senyvą moterį nepriekaištingu tvido kostiumėliu, 
stovinčią tarpdury ir pro brangakmeniais išpuoštą lornetą 
tyrinėjančią susirinkusią draugiją. „Ne, ne senyva, — min- 
tyse patikslino Sara, — sena“. Bet, nepaisant savo am- 
žiaus, ji, kaip buvo privalu Viktorijos laikais, buvo tiesi 
kaip styga. 

— Jei ji traukia čia, manęs nebėr, — tarstelėjo Helena 
Vorender ir skubiai pasitraukė. 

Merilė, matyt, irgi mielai būtų taip padariusi, bet ją 
prikaustė griežtas įsakmus balsas. 

— Aha, Merile, — ledi Kandera palinko prie susigūžu- 
sios panelės Forbs. — Tai liežuvauji? Aš maniau, kad turi 
tam tikrų oficialių pareigų. Dabar matau, kad suklydau. 

Merilė pasidarė beveik burokinė ir sumindžikavo lyg 
maža mergaitė. 

— Atsiprašau, teta Ena. Gal ko nors atnešti? 

— Taip. Prašom brendžio su soda. Tu gi Žinai, kokteilių 
aš negaliu pakęsti. 

— "Taip, teta Ena. Žinoma, teta Ena, — Merilė nusku- 
bėjo vos ne tekinom, o ledi Kandera, atsukusi savo lorne- 
tą į Sarą, kaip neginčijama despotė akiplėšiškai nužvelgė 

ją nuo galvos ligi kojų. Sara nė kiek nesutriko ir ne mažiau 
susidomėjusi žvelgė į senąją ledi. 

Iš legendinio ledi Kanderos grožio nedaug kas buvo 
belikę. Galbūt jo atšvaitus galėjai įžiūrėti žandikaulių for- 
moje, smilkinių ir smakro linijose, kumpoje nosyje. Veidas 
buvo išvagotas daugybės geltonų raukšlių ir, kaip kai ku- 
rių senyvų indžių, keistai dėmėtas. Jos blyškiai pilkos akys 
rodėsi šviesesnės už tamsią veido odą ir blankesniu atspal- 
viu atkartojo plaukų plieninį pilkumą. Ledi Kandera buvo 
pasidabinusi pasakišku netaisyklingų perlų vėriniu, o jos 
kaulėti pirštai apmaustyti deimantais ir smaragdais su ma- 
syviais senamadiškais nenuvalytais aptaisais. 

Saros išvaizda, o galbūt jos šaltas žvilgsnis ledi Kande- 
rą, rodos, sudomino. Keldama lornetą ji įsakmiu balsu 
kreipėsi į majorą Makėjų: 

— Majore Makėjau, kas ši paukštytė? Ji nematyta. Ne 
iš tų prasčiokų, kurie mus užplūsta tokiu metų laiku. O gal 
ir ji tokia? 

Majoras Makėjus, kurio raudoname veide atsispindė- 
jo ir jo sutrikimas, ir šaltas nepritarimas, manieringai 
pristatė: 

— Ledi Kandera, leiskit jums pristatyti panelę Periš. 
Panelę Periš... 

—-...1š Londono ir Hempšyro, — privairavęs su stiklu 
rankoje maloniu balsu įsiterpė Hiugas. — Kaip laikotės, 
ledi Kandera? Sveiks, daktare, smagu vėl tave matyti. 

— Ji viena iš tų turistų, ar ne? — ledi Kandera išleido 
garsą, kurį, kalbant ne apie tokį didingą asmenį, būtų gali- 
ma pavadinti prunkštelėjimu. 

— Ką jūs! Ką jūs! — puolė prieštarauti Hiugas ir kaip 
įžeistas Žmogus sumosavo savo taure. — Sakykim, „ke- 
liaujanti paukštė“ — ir kokia paukštė! Mano galva, Žvit- 
rioji kregždė. 

— Ak, — pratarė ledi Kandera vėl keldama lornetą. — 
Labai įdomu. 

Ji linktelėjo Sarai, staigiai apsigręžė ir nuėjo. 

— Hiugai, tu buvai tikras begėdis! — Sara pabandė 
būti griežta ir leidosi kikenti. 

— Kodėl gi? Esu smarkus kareivis ir vertinu praktiką. 

— Ir kokia ta praktika? — šypsodamasis pasiteiravo 
majoras Makėjus. 

— Kontrataka, — rimtai atsakė Hiugas. — Nori dešre- 
lės? — Jis paėmė Sarai lėkštę mažų karštų dešrelių, už- 
mautų ant smeigtukų, ir taurę chereso. — Cheresas daug, 
daug geresnis už tą neaiškų mišinį, kurį jie pilsto, — pa- 
reiškė Hiugas. — Siūlyčiau jo. Tikra palaima! Beje, Ma- 
kėjau, gal gali... — jis nutilo. Majoro su jais nebebuvo. — 
Keista, — nusistebėjo Hiugas. — Jis ką tik buvo čia. 

— Nagi, Sara, sveika! — Pro svečius jų link yrėsi vy- 
ras tvido kostiumu — Redžis Kredokas, kurį Sara pasku- 
tinįsyk matė Tanmarge, kai jis rūpinosi išvykstančiais sli- 
dininkų klubo nariais. — O!.. Labas, Hiugai, nepastebė- 
jau tavęs, — nelabai patenkintas pasisveikino su 
Hiugu. — Vėl čia? 

— Ką reiškia „vėl“? Aš beveik nuolatinis gyventojas. Iš 
tikrųjų jie svarsto, ar nepaskelbus manęs saugotinu pa- 
minklu. O tave, Redži, kokie vėjai atpūtė? 

— Atvažiavau Kašmyre praleisti paskutiniųjų atostogų 
dienų, — paaiškino Redžis. — Greit trauksiu namo. Ži- 
nai, mus išparduoda iš varžytynių. Beveik septyniasdešimt 
penkeri metai šioje šalyje, trys kartos, o dabar — na, ką gi. 
Jūs pažįstat šį nabobzadą, ar ne? 

Redžis sugriebė liekno, plonavilniu kostiumu apsiren- 
gusio žmogaus ranką ir išpešė jį iš minios. 

— Taip, žinoma, — nusišypsojo Sara. — Mes susipaži- 
nom slidinėdami. 

Ji ištiesė ranką Mirui Chanui, ir šis gracingai prie jos 
palinko. 

— Malonu vėl jus matyti, panele Periš. Dabar aš nebe- 
slidinėju. Nebeliko sniego. Taigi dabar žaidžiu tenisą ir 
golfą. Ar jūs žaidžiate šiuos žaidimus? 

— Truputį. 

— Netikėk ja, bičiuli! Ir vieną, ir kitą žaidžia kaip senas 
vilkas, — pareiškė Hiugas. 

Sara nusijuokė ir, per minią sugavusi Džonio Vorende- 
rio žvilgsnį, pasiteiravo Miro Chano, ar jo sporto šakų 5ą- 
raše yra polas. 

Miras Chanas gūžtelėjo pečiais. 

— Kai atrandu. Bet polas Indijoje nyksta; net ir princai 
nebežaidžia. 

— Klausyk, veltėdi plutokrate, — kreipėsi į jį Re- 
džis, — ar tu kada ką nors dirbi? 

— Jei tik galiu, ne, — prisipažino Miras, kerinčiai 
šypsodamasis. — Kurią nors dieną darbas galbūt sučiups 
mane, bet kol kas aš greitai bėgioju ir manęs nepasieksi. 
Šiuo metu aš esu toks žmogus, kurį amerikiečiai vadina 
pleibojumi. 

— Nuostabu, — atsiduso Hiugas, iš praeinančio chid- 
matgaro imdamas naują pilną taurę, — jei tik galėčiau pa- 
sekti jūsų žaviu pavyzdžiu. Bet kai turi brangiai išlaikomą 
žmoną, kuriai reikia kojinaičių ir skrybėlaičių, neminint, 
kad man pačiam reikia kelnių, apavo, nori nenori, esi pri- 
verstas arti be poilsio. Labai liūdna. Bet niekur nedingsi. 

— Ir kaipgi jums patinka Šrinagaras? — Miras Chanas 
vėl pasigręžė į Sarą. 

— Na, mes tik užvakar atvažiavom, bet, ką mačiau, la- 
bai patiko. 

Kalba nukrypo apie slėnį ir apie daugybę gražių vietų, 
kurias Sarai reikėtų pamatyti. Tik staiga Hiugas pasakė: 

— Beje, Redži, šįvakar čia yra dar vienas iš tavo slidi- 
ninkų būrio. Makėjus. 

— O, — lakoniškai atsiliepė Redžis Kredokas; jo mie- 
las veidas pasidarė abejingas ir nedraugiškas. Stojusią 
keistą nejaukią tylą nutraukė vakaro šeimininkė: ji priėjo 
prie Miro Chano ir nusitempė jį supažindinti su kažkokiu 
prancūzu, rašančiu kelionių knygas. Hiugas nuėjo pakal- 
binti ponios Viloubi. 

Sara liko su Redžiu Kredoku, kuris užvedė kalbą apie 
slidinėjimą. Bet Sara klausėsi tik viena ausim, jai kur kas 
įdomiau buvo pasidairyti po pilną žmonių kambarį ir pa- 
ieškoti pažįstamų veidų. Ar tik ne vienas iš dvynių Koplių 
prie pianino kalbasi su dailia blondine? Vaikinas pasuko 
galvą — taip, Alekas. O gal Bonzo? Ji niekad jų neatskir- 
davo. Tik kai dvyniai drauge, galima pastebėti neryškius 
jų skirtumus. O kai būdavo pavieniui, tik keli žmonės te- 
atskirdavo, su kuriuo iš jų kalbasi. 

Redžis Kredokas vis kalbėjo, kalbėjo. Bet dabar jis 
prakalbo apie Džanetą Rašton ir šis vardas privertė Sarą 
suklusti... 

— Velniškai apmaudu dėl Džanetos, — kalbėjo Re- 
džis. — Ji buvo tikrai šauni mergina — ir, kiek man teko 
sutikti, viena geriausių slidininkių. Kandaharo* lygio. Už- 
mušk, nesuprantu, kodėl tos velnio moterys nepaklūsta 
kuo aiškiausiems protingiems įsakymams. Tarsi nebūčiau 
kiekvieno perspėjęs nesiartinti prie Mėlynosios trasos ir 
nebūčiau paaiškinęs kodėl. Pone Dieve, ir vienos nelai- 
mės turėjo užtekti atbaidyti nuo tos trasos, jei jau nepaka- 
ko įsakymo. Dar niekad nebuvau taip prislėgtas. Ir klubas 
įgijo prastą vardą. Bet man taip ir liko neaišku; ji nebuvo 
kvaila, toji Džaneta. Ne iš tų, kurios galėtų taip buka- 


*Kandaharas — miestas Afganistane. 

protiškai pasielgti. Tiesą pasakius, Sara, — daug tyliau 1š- 
tarė Redžis, — man dėl to reikalo su Džaneta kyla šiokių 
tokių abejonių. 

Jis nutilo ir atidžiai pasižiūrėjo į Sarą, tarsi tikėdamasis 
jos veide pastebėti šmėkštelint pritarimą. Vaiskios Redžio 
akys buvo smalsios kaip zylės karoliukai. 

Sara pajuto, kad nuo jo žvilgsnio rausta, ir įniršo pati 
ant savęs; ji niekaip negalėjo šito išaugti ir mintyse vadino 
tai Viktorijos laikų ypatybe ir „moteriškumu“. Slėpdama 
savo sutrikimą Sara prakalbo greitai ir galbūt per daug 
ryžtingai: 

— Kokie niekai, Redži! Nemaniau, kad tu gali taip nu- 
sifantazuoti. 

— Kur nusifantazuoti? — paklausė Redžis Kredokas. 
Jis nukreipė akis į savo taurę ir perdėtai susidomėjęs 
ėmė tyrinėti jos turinį. Sara tylėjo, ir dar truputį palau- 
kęs jis pasakė jau tiesiai: — Tu juk gana neblogai pažino- 
jai Džanetą. 

Tai buvo ne klausimas, o teiginys, ir Sarai šmėkštelėjo 
įtarimas, kad jis tai pasakė nerūpestingai — pernelyg ne- 
rūpestingai — tam, kad... ką? Ar tik ji pati neįsifantaza- 
vo? Kodėl gi jai staiga šovė, kad Redžis Kredokas, iš visų 
žmonių būtent jis, spendžia jai spąstus? Gudriai gaudo 
nerūpestingai leptelėtu teiginiu? 

Redžio akys vėl buvo įsmeigtos į Sarą — vaiskios 
paukštiškos akys. Ne, ne paukštiškos, pamanė Sara. 
Paukščio akys vaiskios, švelnios ir smalsios. Redžio akys 
buvo vaiskios ir smalsios. Ir šaltos. Šaltos kaip plieno 
drožlės; o kažkur jų gilumoje spingsėjo atsargumas ir 
budrumas. 

Jo klausimas tarytumei pakibo ore tarp jų, ir Sara su- 
prato, kad atsakyti reikia taip pat nerūpestingai, kaip ir 
buvo klausta. 

— Ne, — Sara pajuto, kad keistai gniaužia gerklę. — 
Nesakyčiau, kad gerai ją pažinojau. Kalbėjomės, žinoma. 
Bet aš tada, susitikime, kalbėjausi su daugeliu žmonių. 

— Jūsų kambariai Gulmarge buvo šalimais, ar ne? — 
Redžis vėl įsistebeilijo į savo taurę; jis lėtai ją suko ir ant 
dugne gulinčios alyvos šoko atspindžiai. 

— Taip. Bet matydavomės retai. Juk ji buvo kito lygio 
slidininkė. 

— Žinau, — lėtai pratarė Redžis Kredokas. Jis pa- 
smeigė alyvą smeigtuku. — Pamaniau, kad turėjot būti 
neblogai pažįstamos, jei apsigyvenai jos laivelyje. 

Jo žvilgsnis peršoko ant Saros veido, ji pajuto, kaip 
vo. Sara kilstelėjo taurę — keista, bet ranka nedrebėjo, — 
ir prieš atsakydama siurbtelėjo chereso. 

— Tikrai? — Saros balsas buvo ramus, nors ji pati taip 
anaiptol nesijautė. Tai buvo lyg ir klausimas, o kilstelėti 
antakiai išreiškė mandagią nuostabą, kad kišamasi į jos 
asmeninius reikalus. 

Redžio Kredoko veidą užliejo tirštas raudonis ir jis nu- 
kreipė akis į šalį. Tada skubiai prakalbo: 

— Aš gerai pažinojau Džanetą. Kai aną vasarą atosto- 
gavau, ir ji buvo čia. Mudu drauge buvome viename ar po- 
roje vakarėlių; ir, žinoma, abu mėgome slidinėti. 

Jis stabtelėjo, suvalgė alyvą, o nebereikalingą smeigtu- 
ką išsiblaškęs įkišo į netoli jo alkūnės ant fortepijono sto- 
vinčią vazelę su našlaitėmis. 

— Ji turėjo žavų mažytį namelį ant vandens, — jau lė- 
čiau pasakojo Redžis. — Atsimenu, kai ji man pernai sa- 
kė, kad ilgam išsinuomojusi jį kitiems metams, nes čia 
esanti viena iš geriausių švartavimosi vietų, o padorią vie- 
telę sunku gauti. Kai šiemet čia atvažiavau, tikėjausi jį 1š- 
sinuomoti, bet kai paskambinau į agentūrą, reikiamo 

žmogaus nebuvo, o kai kitą kartą, tai yra šiandien, nuėjau 
ten, jie man pasake, kad namelyje apsigyvenai tu. 

Sara neatsiliepė ir toliau siurbčiojo cherėsą. 

Redžis atsikrenkštė ir ėmė žaisti taurės kojele. 

— "Tu tikriausiai nenorėsi jo perleisti? Aš ir neprašy- 
čiau, bet — na, žinau, kad skamba absurdiškai, — bet aš 
labai noriu išsinuomoti tą mažą laivelį. Sentimentai ir visi 
kiti tokie niekai, bet man tai tarsi paskutinė galimybė. Aš 
tau, žinoma, surasiu kitą, nė kiek ne blogesnį, ir galėsi pa- 
silikti toje pačioje vietoje. Nemanau, kad tau yra koks 
nors skirtumas, kokiame laivelyje gyventi, tik svarbu, kad 
būtų padorus ir šalia Krydų. Tiesą sakant, sužinojęs, kad 
mane aplenkei, šiek tiek sutrikau. Na... mm... tai kaip? 

Sara pro taurės kraštą susimąsčiusi žvelgė į Redžį Kre- 
doką. Galvoje viena po kitos radosi įvairiausios gana ne- 
įtikimos teorijos, jos plyksčiojo ir skriejo tarsi fejerverkai 
Gajaus Fokso naktį*. 

Redžis gerai pažinojo Džanetą. Redžis pasirūpino išsi- 
aiškinti, o gal pats prisiminė, kad Džaneta Gulmargo vieš- 
butyje gyveno greta jos. Redžis bandė išsinuomoti „Van- 
denų laumę“, o kai nepavyko, dabar stengiasi ją įtikinti, 
kad perleistų laivelį. Jis, tiesa, griežtai uždraudė važinėti 
Mėlynąja trasa; o jei tai tebuvo apgavystė? 

Be to, buvo dar du dėmesio verti faktai: Redžis Kredo- 
kas buvo slidininkų trobelėje Chilanmarge ir jis vienintelis 
tais metais buvo gavęs teisę atlape segėti mėlynos emalės 
ženklelį su mažyte auksine „K“ — Kandaharo slidininkų 
klubo ženklą. 


*Gajaus Fokso (Guy Fawkes) diena — Anglijoje minima lapkri- 
čio 5-ąją. 1605 m. tą dieną per „Parako sąmokslą“ buvo suimtas Ga- 
jus Foksas. Sąmokslo metu keršijant už prieš Romos katalikus priim- 
tus įstatymus, nesėkmingai bandyta nužudyti karalių Jokūbą I ir su- 
sprogdinti Anglijos Parlamentą. 

Šios ir kitokios mintys Saros galvoje vijo viena kitą, vie- 
na kitai prieštaravo, jas kurstė nepagrįstas nepasitikėjimo 
jausmas. Tai, žinoma, visiški prasimanymai, ji per tuos sa- 
vo įtarimus prarado savitvardą. Kvailystė, absurdas, tie- 
siog neįmanoma, kad ir akimirkai, įsivaizduoti, kad toks 
vyras kaip Redžis Kredokas... Bet ir Džanetos mirtis buvo 
absurdiška, rodėsi neįmanoma; Saros galvoje staiga nu- 
skambėjo kadaise Džanetos ištarti žodžiai: „O jei prieš 
kelias valandas tau kas būtų pasakęs, kad aš slaptosios tar- 
nybos agentė, ar būtum patikėjusi?.. Žinoma, nebūtum! 
Nes aš neatrodau taip, kaip, tavo galva, turėtų atrodyti 
agentas“. 

— Na? — tarstelėjo Redžis Kredokas. 

Sara šiaip taip susitvardė. 

— Siaubingai nemalonu, Redži, tave nuvilti, bet aš ne- 
sutinku. Pamėgau tą laivelį ir nekenčiu kraustytis, kai jau 
esu įsikūrusi. 

Ji visa tai jam pasakė linksmai ir draugiškai, bet labai 
tvirtai. 

Redžio veidu perbėgo grėsmingas šešėlis, bet atsakė jis 
gana ramiai: 

— Ak, nieko, nieko. Tik pamaniau, kad pabandyti ver- 
ta. Bet, žinoma, kadangi buvai Džanetos draugė... 

— Sakiau juk, kad mudvi buvome tik pažįstamos, — 
šiurkštokai atšovė Sara. 

Redžis ištuštino taurę ir garsiai pastatė ant fortepijono. 

— Matyt, užmiršau pasakyti, jog agentai, pranešę man, 
kad „Vandenų laumėje“ apsigyvenai tu, dar pasakė ir tai, 
kad turėjai Džanetos Rašton laivelio nuomos sutartį, be 
kurios nebūtum galėjus įsikraustyti. 

Trumpam stojo tyla. Paskui Sara paklausė: 

— Kurį mėnesį pernai čia atostogavai, Redži? 

— Rugpjūtį. Kodėl? Kas iš to? 

— Nieko. Tik įdomu išgirsti, kad Džaneta aną rugpjūtį 
tau pasakė, jog užmokėjusi už „Vandenų laumę“ ir ki- 
tiems metams. 

Redžis rūsčiai suraukė antakius. 

— Nesuprantu, — pasakė jis. 

— Ta sutartis, — tyliai ištarė Sara, — pasirašyta gruo- 
džio trečiąją. 2 

Kažkas, svečių stumiamas, žengtelėjo atbulas, netyčia 
stuktelėjo Sarai alkūnę, ir neišgertas cheresas gintarine 
srove šliūkštelėjo ant jos pilkos drobinės suknelės. Uždu- 
sęs balsas padrikai ėmė atsiprašinėti: 

— Ak, mieloji! Ak, brangioji mano, aš /abai atsiprašau! 
Kokia aš kerėpla! 

Sara su palengvėjimu atsigręžė ir pamatė mažutę susi- 
jaudinusią moterytę, iš savo didžiulės prikimštos rankinės 
bepešančią nosinę. Kai pagaliau pavyko, ji savo nosinaite 
ėmė bergždžiai tapšnoti išteptą suknelę. Kitąkart toks įvy- 
kis būtų, švelniai tariant, suerzinęs. O dabar Sara vos neiš- 
bučiavo prasikaltėlės: ši stuktelėjo pačiu laiku, ir Sarai ne- 
prisiėjo nieko aiškinti. Juk atkirtis Redžiui Kredokui būtų 
atsisukęs ir prieš ją pačią. 

Jei, kaip Sara tvirtino, ji su Džaneta tik kartą kitą šnek- 
telėjo, tai kaipgi jai atiteko „Vandenų laumės“ nuomos 
sutartis? 

Besigręždama raminti savo išgelbėtojos Sara matė, 
kaip prie Redžio Kredoko priplaukė stambi energinga 
moteris, vilkinti rausvai rudo krepdešino suknelę, ir ėmė 
tarškėti kaip užsukta. Sara su palengvėjimu atsikvėpė. Jai 
išties reikia išmokti valdytis ir prikąsti liežuvį. Šitaip pavo- 
jingai išsiduoti tik tam, kad būtum pranašesnė už Redžį 
Kredoką, kvaila ir rizikinga, ir, be to, dar neaišku, ar, ši- 
taip pasielgusi, ji nesuteikė Redžiui Kredokui galimybės 
tapti pranašesniam už ją! 

— Nežinau, nė kaip atsiprašyti, — nelaiminga aimana- 
vo moterytė. — Kokia aš neatsargi. Gražioji jūsų suknelė! 
Bet šie vakarėliai — čia tiek žmonių. 

Ji susijaudinusi ėmė grabinėtis savo berėmės pensnė, 
kuri, nukritusi nuo jos miniatiūrinės noselės, dabar betiks- 
liai sūpavosi ant plonos auksinės grandinėlės. 

— Prašom nesijaudinti, — kuo Žaviausiai nusišypsojo 
Sara. — Tiesą pasakius, aš jums nepaprastai dėkinga. 

— Man? — bejėgiškai ištarė moterytė. — Jūs šaipotės 
iš manęs! 

— Visai ne, — nuoširdžiai patikino ją Sara. — Tikrai 
dėkinga. Buvau įklimpusi į labai keblų pokalbį, o jūsų 
stuktelėjimas mane tiesiog išgelbėjo. Nuo chereso dėmių 
nelieka. Namie pavalysiu kempine ir, patikėkit, neliks nė 
žymės. 

— Jūs tokia maloni, — sukruto moterytė. — Esu tikra, 
kad taip nebuvo, bet man jau ne taip gėda dėl savo kerėp- 
liškumo. Ar galiu prisistatyti? Mano pavardė Pond. Pane- 
lė Pond. 

— O! — susidomėjo Sara. — Aš Sara Periš. 

— Kaip laikotės? — ceremoningai pasiteiravo panelė 
Pond. 

— Ačiū, puikiai, — atsakė Sara. — Gal atsisėskim? Ta 
sofa atrodo gana patogi. 

Ji nuvairavo savo naująją pažįstamą prie kartūnu ap- 
trauktos sofos, nuo kurios matėsi sodas, įsitaisė ant jos ir 
nuoširdžiai susidomėjusi pasigręžė į grėsmingosios ledi 
Kanderos kompanionę. 

Pond. Hiugas buvo teisus. Tikrai labai tinkama pavar- 
dė. Lopinėlis užžėlusio vandens; kvailų ančių ir buožgal- 
vių mėgstama vietelė. | 

Šalia sėdinti mažoji moteriškaitė galėjo turėti nuo tris- 
dešimties iki šešiasdešimties metų ir atrodė visa sudėliota 

iš sagų: nedidukė plokščia nosies sagelė, tvarkinga burnos 
saga ir pora rudų akių — tarsi batų sagutės. Ji vos ne visą- 
laik dėl ko nors jaudinosi, ir tą įspūdį sustiprino jos drabu- 
žiai — tarytum paskubom būtų susivilkusi kas po ranka 
pakliuvo. Pro sužavėtas Saros akis nepraslydo panelės 
Pond avimi trumpaauliai batukai su sagutėmis, jos šilkinis 
batika išmargintas šalikas, garstyčių geltonumo pirštinai- 
tės ir keli skirtingi karolių vėriniai. 

Jos balsas buvo tylus, kimus, ir atrodė, kad ji kalba vie- 
nais atodūsiais. Ar Sara pirmąkart Kašmyre ir ką ji ma- 
nanti apie mieląjį slėnį? Kur ji apsistojusi? Ir ar ji nema- 
nanti, kad ežeras pernelyg gražus? 

Sara, dėkinga už išvadavimą iš Redžio Kredoko, atsa- 
kinėjo maloniai. Už langų geso diena, sodas prisipildė še- 
šėlių ir razetų bei naktinių gėlių kvapų. 

Jiedvi vis dar šnekučiavosi, kai, praėjus gerokai dau- 
giau kaip ketvirčiui valandos, kokteilių vakarėlio klegesį 
tarsi peilis sūrį perrėžė griausmingas balsas. 

— Elinora! — užtrimitavo ledi Kandera. 

Panelė Pond pašoko lyg širšės įgelta. 

— Oi, mieloji! Deja, čia manęs... Taip, Ena, ateinu. Bu- 
vo be galo malonu, panele Periš, su jumis susipažinti. Aš 
labai atsiprašau. Dėl to chereso. Jau, Ena, jau... ateinu. 

Susirinkusi savo išmėtytas pirštines, rankinę, nosinę ir 
šaliką, ji išlėkė iš kambario. 

— Ko gi čia kikeni? — pasiteiravo Hiugas, šleptelėjęs 
ant palangės šalimais. — Ar tave pralinksmino ta ištižėlė? 
Fantastiška būtybė, ta mūsų Pondytė. Kaip manai, kaip ji 
tai padaro? 

— Ką padaro? 

— Apsirengia drabužius. Mano teorija, kad ji pirmiau- 
siai išsitepa klijais, o paskui palenda po lova ir surenka ten 
visus pūkus. 

Sara pratrūko kvatoti. 

— Tu esi kvailys, Hiugai. Bet dabar tu gal ir teisus. 

Per kambarį atėjo Uogelė ir atsirėmė į sofos atkaltę. 

— Ko čia judu juokiatės? Pabaik savo gėrimą, Hiugai. 
Mums pats laikas eiti. Netrukus jie drauge su trupiniais 
mus iš čia iššveis. Sara! Ką, po galais, tu čia išliejai ant 
suknelės? 

— Cheresą, — paaiškino Sara. — Ir patikėk, dar nie- 
kad užnieką nebuvau taip dėkinga. Ar Redžis vis dar čia? 

— Redžis Kredokas? Ne, man rodos, prieš kokias dvi- 
dešimt minučių išėjo drauge su Miru. 

— Na, ir ačiū Dievui, — nuoširdžiai apsidžiaugė Sa- 
ra. — Eime, Hiugai. 

Jie atsisveikino su šeimininku bei šeimininke ir išėjo į 
prieškambarį palaukti, kol raudonai apsirengęs tarnas iš- 
kvies automobilį. 
 Prieblanda virto sutemomis, pro medžius už Reziden- 
cijos vartų mirkčiojo Šrinagaro klubo žiburiai. Sara išėjo 
ant paradinių laiptų, — Uogelė ir Hiugas sustojo šnekte- 
lėti su kažkokiais draugais, — ir stovėdama žvelgė ten, 
kur aukštai virš sodo platanų ties Takt-i-Sulimano šven- 
tyklos viršūne žėrėjo ryškus šviesos lašelis. 

Keliuko gale, netoli vartų iš krūmokšnių staiga išniro 
vieniša figūra — matyt, vienas iš išeinančių svečių. Virš var- 
tų ryškiai švietė Žibintas, ir žmogui pro juos išeinant, Sara 
pastebėjo, kad jis vilki dryžuotą švarką. Ji tik abejingai pa- 
galvojo, ką, kažin, sode veikia majoras Makėjus. O netru- 
kus kažkas iš teniso kortų pusės išniro iš šešėlio, skubiai 
perkirto žvyruotą keliuką ir lengvai užbėgo laiptais. 

— Sveika, Merile, — pasitiko ją Sara. — Kaip tik mū- 
sų išlydėti. 

Merilė stabtelėjo, netvirta ranka nubraukė nuo kaktos 
netvarkingai užkritusią plaukų sruogą ir neramiai paklausė: 

— Jau taip vėlu? Nebegalėjau ištverti tame tvankiame 
kambaryje ir išėjau pasivaikščioti po sodą. Gėlės naktį, ro- 
dos, kvepia daug saldžiau. Nė nepajutau, kad taip vėlu. 
Žmonės jau skirstosi. 

— Man rodos, dauguma jau išėjo, — tarstelėjo Sara ir 
per petį pažiūrėjo į nušviestą salę. — Tavo teta vis dar 
ten — sprendžiant iš jos išraiškos, aiškina Hiugui, kur jis 
nusirito! Ir, atrodo, dar likę nemažai žmonių, taigi tau nė- 
ra ko jaudintis: spėsi išlydėti dar kokį tuziną svečių. 

Merilė, atrodo, panikavo. 

— Oi, mieloji, nereikėjo man išeiti. — Ji nesėkmingai 
pabandė nubraukti nepaklusnią sruogą ir nelauktai pa- 
klausė: — Kodėl tu vėl čia atvažiavai? 

Sara kilstelėjo antakius — labiau dėl tono, kuriuo bu- 
vo paklausta, o ne dėl paties klausimo, — ir juokdamasi 
atšovė: 

— Čiagi laisva šalis! 

Merilė staiga nukaito ir tirštas raudonis kuriam laikui 
paslėpė jos strazdanas. 

— Aš... aš ne tai norėjau pasakyti. Man tik keista... — 
Jos balsas nuslopo, nes ji susijaudinusi per Saros petį įsi- 
stebeilijo į prieškambaryje su nedideliu beišeinančių sve- 
čių būreliu stovinčią savo tetą. 

Sarą ėmė graužti sąžinė: vargšė Merilė! Gėda šitaip ją 
sukirsti. Gyvenimas su tokia sena tirone tikriausiai niūrus 
ir slegiantis. Nieko nuostabaus, kad ji tokia silpnavalė 
menkysta! 

-— Tiesą sakant, — ėmėsi aiškinti Sara, — Krydai čio- 
nai važiavo, be to, visi man aiškino, kad prieš išvažiuoda- 
ma iš Indijos būtinai turiu pamatyti Kašmyrą be sniego. 
Todėl aš ir čia. Mes prisišvartavę tokiame užutėkyje iškart 
už Nagimo. Kurią dieną ateik, išsimaudysim, drauge pa- 
valgysim priešpiečius. 

— Mielai, — išsiblaškiusi atsiliepė Merilė, vis nenu- 
leisdama akių nuo būrelio prieškambaryje. — Čia nedaug 
tesimaudom. 

— Vadinasi, sutarta. Mes esam iškart kitapus Nagimo 
tilto. Šota Nagime, taip, rodos, jie vadina mūsų užutėkį. 
Mano laivelis žaliai baltas. „Vandenų laumė“. 

— Kas? — staiga atsigręžė Merilė. 

— „Vandenų laumė“. 

— Bet... bet tai yra... tai buvo Džanetos laivelis! 

— Taip, — maloniai pritarė Sara. — Ar ji buvo tavo 
draugė? 

— Džaneta? Na, ne... ne visai. Žinoma, pažįstamos bu- 
vom. Pernai ji čia lankėsi. Ji gyveno tame laivelyje už Na- 
gimo, bet retai tebūdavo namie. Tenisas, vakarėliai ir taip 
toliau. Visi ją pažinojo. Tetai Enai nepatinka, kai einu į 
vakarėlius. Nors per daug ir nesiprašau, — baikščiai šyp- 
sodamasi pridūrė Merilė. 

— O Redžis Kredokas jai buvo tikras draugas? 

— Džanetai Rašton? Nežinau. Kodėl klausi? 

— Šiaip sau. Tiesiog iš smalsumo. Kažką tokio jis šįva- 
kar pasakė. 

— Redžis Kredokas ir Džaneta Rašton, — mąsliai nu- 
tęsė Merilė. — Gal ji jam ir patiko. Niekad anksčiau apie 
tai nepagalvojau. Pernai ji čia atostogavo, ir majoras Ma- 
kėjus sakė... 

Bet taip ir liko neaišku, ką sakė majoras Makėjus, nes 
tuo momentu iš prieškambario išėjo Uogelė su Hiugu, nu- 
sitempė Sarą laiptais žemyn, plačiu Žvyruotu keliuku prie 
automobilių stovėjimo aikštelės, o paskui nusivežė namo. 


UIS DLL S 


Keletą kitų dienų Sara nuo ryto iki vakaro krėtė „Vande- 
nų laumę“. Tai pasirodė ne taip jau ir lengva, nes bet ku- 
riuo dienos metu į laivelį galėjo užsukti Uogelė su Hiugu 
ir pareikalauti, kad ji kartu vyktų į maudynių vakarėlį, iš- 
kylą arba išvyką. Sunku buvo kiekvienąkart įtikinamai at- 
sikalbėti. 

Ne kartą Sarai magėte magėjo jiems viską papasakoti 
ir paprašyti, kad padėtų jai ieškoti. Nuo šitokio žingsnio 
sulaikydavo tik viena (nekalbant apie įsitikinimą, kad apie 
šį reikalą verčiau neprasitarti niekam) — savo neįtikimai 
istorijai patvirtinti ji neturėjo nė menkiausio įrodymo, o 
perspektyva, jog bus sureaguota mandagiai arba ironiškai 
nepatikliai, visai neviliojo. 

Šaltoje dienos šviesoje net ir pačiai Sarai neretai visa 
tai atrodydavo fantastiška ir neįmanoma, ji vis dar kar- 
tais suabejodavo, ar tik nesusapnavo arba neišsigalvojo 
visko pati. Bet faktas, kad kai kas — Sara įtarė Redžį 
Kredoką — slapta stengiasi gauti „Vandėnų laumę“, šitą 
teoriją lyg ir parėmė. Kitą rytą po vakarėlio Rezidencijo- 
je atėjo kašmyrietis, anot jo, iš agentūros, ir visaip sten- 
gėsi ją įkalbėti, kad iš „Vandenų laumės“ persikeltų į ki- 
tą laivelį. 

Sara atsisakė ir, įtardama, jog nebuvo apsieita be kyšio, 
kandžiom pastabom išprašė tą vyriškį lauk. Taigi ji liko lai- 

ve ir toliau pati sau viena ieškojo, bet kuo toliau, tuo la- 
biau šis darbas jai rodėsi nuobodus ir beviltiškas. 

Pirmiausia ji apžiūrėjo visas aiškias vietas, 0 jai labai 
noriai padėjo Lagis — jis lojo, draskėsi ir, matyt, įsivaiz- 
davo, kad jį paleido į žiurkių medžioklę. Bet kebliausia 
Sarai buvo dėl to, kad gyventi plūduriuojančiajame na- 
melyje beveik tas pats, kas auksinei Žžuvelei plaukioti ak- 
variume: nekalbant jau apie tai, kad bet kurią akimirką 
galėjo užeiti vienas ar kitas tarnautojas, o taip atsitikda- 
vo dažnai ir paprastai netikėtai, tarsi moskitų ir uodų de- 
besys laivelį apspisdavo plūduriuojantys smulkūs prekei- 
viai, prašantys apžiūrėti jų niekučius arba stengdamiesi 
įpiršti vaisių arba gėlių. O šitų atsikratyti būdavo dar 
sunkiau negu mašalų. 

Kartą, norėdama patikrinti, ar čiužinyje tarp neapdo- 
rotos medvilnės kauburėlių nėra sulankstyto popieriaus 
lapo, Sara įnikusi ardė vieną dalį, ir taip ją užklupo man- 
dži. (Lagis labai triukšmavo, ji buvo suirzusi, užsiėmusi ir 
nepastebėjo, kaip atsirado mandži.) Saros paaiškinimas, 
kad ji ieško kažkokio kieto, čiužinyje duriančio daikto, 
buvo sutiktas nelabai palankiai. Mandži pareiškė, jog dar 
niekas nesakęs, kad jo laivelyje būtų kenksmingų vabz- 
džių, o jei panelė-sahib kokią bluselytę ir rastų, tai toji į 
laivelį galėjusi atkeliauti nebent su panelės-sahib šunimi, 
o už tai jis neatsakąs. Sara pamėgino nesusipratimą išsi- 
aiškinti, bet nuo to pasidarė tik blogiau, ir mandži išėjo 
pasipūtęs kaip gaidys, visa savo povyza rodydamas, koks 
jis įsižeidęs. 

Bet kadangi laivelyje buvo tiesiog neįmanoma pajudė- 
jus nesukelti triukšmo — na, nebent kokia nors mažulytė 
pelytė būtų galėjusi negirdimai šmirinėti — po to įvykio 
Sara visada pasirūpindavo, kad, kol ji ieško, Lagis nelaigy- 
tų kaip patrakęs. 

Deja, nebuvo kas daryti su gausybe kilimų, šalių, papjė 
mašė ir apatinių baltinių pardavėjų. Jų šikaros, tylutėliai 
plukdomos vandens, staiga atsirasdavo už langų, ir prekei- 
viai prašydavo, kad panelė-sahib: „Nepirktų, ne — tik pa- 
žiūrėtų!“ Sara niekaip nesiliovė krūpčiojusi nuo netikėtų, 
tylių šių džentelmenų pasirodymų. Ji jau ėmė stebėtis, 
kaip Džaneta apskritai įstengė čia ką nors užrašyti, o visas 
Šrinagaras apie tai nesužinojo! Matyt, ji parašė ir paslėpė 
naktį, kai dega lempos, kai užuolaidos aklinai užtrauktos, 
o visos durys ir langai užsklęsti ir užšauti... 

Tik tuomet, kai visos įprastos slėptuvės buvo patikrin- 
tos, Sara nuolankiai ėmėsi knygų lentynos svetainėje. Ji 
atidžiai vieną po kitos tikrino visas knygas. Varginantis, 
dulkinas ir nemalonus darbas, nes dauguma knygų buvo 
senos, sutrintos, trenkė dulkėmis, pelėsiais ir pelėmis. 
Nuo dulkių Sara čiaudėjo, įsiskaudėdavo galva, tačiau ji 
atkakliai plušo toliau: netyčia aptikdavo Džanetos knygų, 
kurių priešlapiuose būdavo jos pavardė, išvedžiota ta pla- 
čia mokiniška rašysena, kuri Sarai taip įsiminė, vos kartą 
žvilgtelėjus į laišką, kurį sudegino Čarlzo Melorio žiebtu- 
vėlio liepsnoje. 

Šias knygas Sara tyrinėjo puslapis po puslapio ir vieno- 
je rado keletą popieriaus lakštų, prirašytų Džanetos ran- 
ka. Jie buvo įkišti tarp viršelio ir apdulkėjusio aplanko, ir 
kokias penkias stebuklingas minutes ji tikėjo, kad rado 
tai, ko ieškojusi, nes, atrodė, lapuose surašytas kodas. Ta- 
čiau Sara apsigavo — tai tebuvo skalbinių sąrašas. 

„Kitą dieną, vos tik ji ėmėsi darbo, atvyko netikėta vieš- 
nia — Helena Vorender. 

Helena važiavo į klubą Nagime, kuris buvo vos už ket- 
virčio mylios nuo tos vietos, kur prišvartuota stovėjo 
„Vandenų laumė“, anoje siauros, Nagimo Bago ežerą 
nuo Šota Nagimo įlankos skiriančios žemės juostos pusė- 

je. Palikusi ten automobilį, ji per laukus atėjo aplankyti 
Saros. 

Pranešdamas apie viešnios pasirodymą Lagis pasiuto 
loti, ir Sara šiaip taip suspėjo po sofos apsiuvais pakišti 
nesurūšiuotas tos dienos knygas, paskubom nusibraukti 
nuo rankų dulkes ir išeiti jos pasitikti. Pasirodė, kad Hele- 
na pas Sarą atėjusi su pasiūlymu dėl laivelio. 

Ponia Vorender nerūpestingai paaiškino, kad jos bičiu- 
liai labai norėję šio nepaprasto laivelio, o kai išgirdo, kad 
jis jau užimtas, klaikiai nusivylę. Bet sužinoję, kad Helena 
pažįsta dabartinę gyventoją, paprašę jos nueiti pas Sarą ir 
pasiūlyti pasikeisti laiveliais. 

— Ir tikrai, mieloji, — baigė Helena, niekinamu žvilgs- 
niu apmesdama sujauktą „Vandenų laumės“ svetainę, — 
matau, kad tu išties tam neprieštarausi. Pasakysiu jiems, 
j0g jau sutarta. Juk taip, ar ne? 

— Ne, — šaltai atšovė Sara. — Deja, ne. Visai neketi- 
nu kam nors užleisti šito laivelio. Ir perduokit tai Redžiui, 
kai susitiksit! 

— Redžiui? — šūktelėjo Helena Vorender. 

— Ir dar galit pridurti, — grėsmingai žaibuodama savo 
žaliomis akimis nukirto Sara, — kad aš esu santūrus 1r tai- 
kus žmogus, tačiau nemėgstu, kai mane stumdo. 

— Nesuprantu, apie ką tu čia kalbi, — ištarė Helena Vo- 
render. Įprastai ji kalbėdavo tęsdama žodžius, o dabar staiga, 
jau nebesimaivydama, išbėrė greitai ir šiurkščiai: — Redžis? 
Koks Redžis? Turi omeny Redžį Kredoką? Žmogų, kuris... 
bet jis negali... — Helena ūmai nutilo ir prikando lūpą. — 
Atsiprašau, — pasakė ji jau lėčiau. — Čia, rodos, kažkokia 
painiava. Laivelio norėjo ne Redžis Kredokas. Tai buvo... ak, 
tiek to. Tu jo nepažįsti. Mano bičiulis. 

Ji nusisuko ir suraukusi antakius, akinių nuo saulės 
krašteliu barkšnodama į dantis, įsistebeilijo pro langą. 
Rodėsi, Sarą ji visai užmiršo. 

Galiausiai Helena Vorender atsigręžė ir paklausė: 

— Kodėl pamanei, kad laivelį stengiuosi išprašyti Re- 
džiui Kredokui — ar ir jis bandė? 

— Panašu į tai, — atsiliepė Sara. — Atsiprašau, ponia 
Vorender, aš buvau šiurkšti, bet... 

— Ak, vadink mane Helena, — nekantriai paliepė po- 
nia Vorender. — Nereikia atsiprašinėti. Nežinojau, kad 
tavo laivelis toks paklausus. Kodėl jo norėjo Redžis Kre- 
dokas? 

— Dėl sentimentų. Taip bent jau jis sakė. Aš per daug 
nesigilinau. Šrinagare pilna plūduriuojančiųjų namelių ir 
dauguma šiemet, matyt, liks tušti. Bet jei jau aš apsigyve- 
nau šitame, tai norėčiau jame ir likti. 

— Tai skirta ir man, ar ne? — pasiteiravo Helena. 

— Na, taip, deja. Tavo draugai tikrai suras tuziną laive- 
lių, nė kiek ne prastesnių už šitą ir, ko gero, perpus piges- 
nių. Juk kainos šįmet turėtų smarkiai nukristi. — Staiga 
suvokusi, kad padarė taktinę klaidą, Sara nukaito. 

— O, — susidomėjo Helena Vorender. — Tai tu šitą 
laivelį užsisakei pernai? Bet juk negalėjai šito padaryti. 
Tavęs čia pernai nebuvo. Tai kaip tu jį išsinuomojai? Ir ko- 
dėl moki daugiau negu reikia? 

Sara kelias sekundes mąstė. Be galo norėjosi poniai 
Vorender tekštelėti, kad nesikištų ne į savo reikalus, bet 
toji būtų čia įtarusi kažkokią paslaptį; be to, Sara būtų pa- 
sirodžiusi nemandagi. Tiesą sakant, gal būtų buvę ne taip 
ir baisu Helenai Vorender ką nors dribtelėti (Saros galva, 
j1 pati šito prašėsi), bet ji jokiu būdu nenorėjo, kad jos bu- 
vimas laivelyje būtų siejamas su kokia nors paslaptimi. 
Taigi Sara nusprendė, jog geriausiai tiks kiek pakoreguota 
teisybės versija. 

— Aš šitą laivelį perėmiau iš vienos draugės, — atsar- 
giai paaiškino ji. — Iš Džanetos Rašton. 

— Tos merginos, kuri slidinėdama užsimušė Gulmar- 
ge? Bet aš gi ją pažinojau! 

— Taip, iš jos. Ji šitame laivelyje gyveno pernai ir išsi- 
nuomojo jį šiam pusmečiui. O paskui persigalvojo ir kartą 
man pasakė, kad, jei norėčiau čionai atvažiuoti vėliau, kol 
nuomos laikas nesibaigęs, galėčiau jame apsigyventi. Pa- 
maniau, jog būtų visai neblogai, taigi perėmiau nuomą, 
nusprendusi, kad, jei ir nevažiuosiu, galėsiu jį pernuomo- 
ti. Bet aš atvažiavau, ir laivelis man patiko; ir vieta patin- 
ka. Tik manau, jog ilgai čia negyvensiu, o kai išvažiuosiu, 
ir tavo bičiuliai, ir Redžis Kredokas, agento dėdės pusbro- 
lis ar dar kas nors, kas užsigeis laivelio, galės gerkles viens 
kitam dėl jo pergraužti. O kol kas čia gyvensiu aš. 

Ponia Vorender neryžtingai atsikrenkštė ir prisėdo ant 
sofos ranktūrio. 

— Ką gi, nieko nepadarysi, ar ne? Velniškai karšta pa- 
sidarė; visai nenustebsiu, jei sulauksim audros. Jei turi, 
mielai ko nors išgerčiau. 

— Labai atsiprašau. Turėjau anksčiau pasiūlyti, — at- 
siprašė Sara. — Ko norėtum? Gal limonado? 

— Jei šliūkštelėsi į jį džino ir dar šlakelį kartaus antpi- 
lo — taip. 

— Atleisk, džino nėra. Bet jei valandėlę palauktum, 
nulėkčiau į Krydų laivelį ir nugvelbčiau iš Hiugo. 

— Būtų labai miela, — išdainavo Helena ir nusitrau- 
kusi skrybėlę nuo saulės ėmė ja vėduotis. — Prisipažįstu, 
nemėgstu silpnų gėrimų, galiu pasitenkinti tirštuoju Džo- 
nu Kolinzu*. 

Sara nusileido prietilčiu, perbėgo siaurutį laivus ski- 
riantį žemės tarpelį, per kokią minutę ar dvi surado ant ra- 


*Kolinzas — pagal pavardę pavadintas gėrimas iš džino, viskio, 
romo arba degtinės ir citrinos arba laimo sulčių, sodos vandens ir 
cukraus. 

šomojo stalo už gėlių vazos Hiugo paliktą džiną, o kai su- 
grįžo, Heleną Vorender rado besėdinčią ant žemės tarp 
daugybės knygų. Vieną knygą ji laikė rankoje, o kai Sara 
įėjo, nė kiek nesutrikusi pakėlė akis. 

— Įdomioj vietoj laikai knygas, — nusistebėjo Hele- 
na. — Tavo dešrelinis šunytis ėmė jas kasti iš po sofos, ir 
pamaniau, kad geriau jau aš jas išgelbėsiu. Tavo mandži, 
matyt, baisiai netvarkingas tipas. Čia jų dar daugybė. 

— Tikrai? — paklausė Sara, vildamasi, kad jos balsas 
skamba abejingai; mintyse koneveikdama Lagį, ji sumaišė 
Džoną Kolinzą ir padavė nekviestajai viešniai. — Deja, 
nėra ledo. Ar nieko? 

— Visiškai nieko, mieloji. Ačiū. Ak, kokia palaima! 

Helena, nenuleisdama akių nuo knygos jos rankoje, 
pastatė pusiau nugertą stiklą. Sara pamatė, kad ji žiūri į 
priešlapį, kuriame Džaneta buvo įrašiusi savo pavardę. 

— Ta Rašton, — pratarė ponia Vorender. — Ji juk bu- 
vo laikoma puikia slidininke. 

— Taip, — trumpai pritarė Sara. 

— Visas tas sumautas reikalas tiesiog absurdiškas. Bet 
ji, matyt, gerai suvokė, ką daro. Man tik keista, kad tu no- 
rėjai perimti jos laivelį. 

— Kodėl? — šaltai pasiteiravo Sara. 

— Na, nežinau. Negi nebaisu? Net ir po tiek laiko. Ne- 
kokie metai buvo Kašmyre, ar ne? Iš pradžių ta moteriškė 
Metijus, o paskui šita mergiotė Rašton. Nepaliausiu karto- 
ti, kad bus ir trečias kartas. Juk tokios nelaimės vaikšto po 
tris, ar ne? Na, matyt, aš verčiau eisiu. 

Sara nepuolė jos atkalbinėti, ir Helena atsistojo, susi- 
tvarkė savo sijonus ir, nusviedusi Džanetos knygą ant kė- 
dės, nuėjo prie veidrodžio, pritvirtinto prie sienos, su 
bjauriais Viktorijos laikų stiliaus rėmais iš pliušo ir kiau- 
kutų. Čia ji užsidėjo skrybėlę nuo saulės ir įsispoksojusi į 
save kvyktelėjo: 

— Viešpatie, kaip kvailai aš atrodau! Vis per tą karštį. 
Belieka tikėtis, kad smagi audra pagrynins orą. 

Ponia Vorender ganėtinai nešvariu pūkučiu pasipudra- 
vo nosį ir, lūpų dažais pabaksnojusi lūpas, išdainavo? 

— Na, mano vizitas, rodos, visai nepavyko, ar ne? Gai- 
la, kad tau nesinori užleisti laivuko. Ką gi, tiek to. Jei kar- 
tais persigalvotum, pranešk man. 

Sara ir dabar nieko nepasakė, ir ponia Vorender gar- 
siai spragtelėjusi uždarė rankinę, užsidėjo tamsius akinius 
ir išvinguriavo iš laivelio į saulėkaitą. Jau beveik nusilei- 
dusi prietilčiu ji dar atsigręžė. 

— Ačiū už gėrimą. Tikiuosi, tau neteks gailėtis. Turiu 
omeny, dėl laivelio. 

Po šios paslaptingos replikos ponia Vorender pamoja- 
vo išglebusia ranka ir nužingsniavo tarp gluosnių. 

— Ir ką gi tai galėtų reikšti? — balsu pamąstė Sara, 
žiūrėdama į Lagį. — Grasinimą ar pažadą? Man tai nela- 
bai patinka. Nepatinka man šitos varžytinės, bet ir aš ne iš 
kelmo spirta — ne! Manęs neapsuks. 

„Vandenų laumėje“ buvo du prietilčiai. Vienas vedė 
nuo kranto į sandėliuką, ir juo vaikščiodavo beveik vien 
tik mandži ir kiti namelio tarnai, o kitas — į nedidukę 
aikštelę keturkampiame laivelio priekyje, iš kur galima 
buvo įeiti į gyvenamąjį kambarį. Sara stovėjo laivelio prie- 
kyje karštuose saulės spinduliuose ir žiūrėjo, kaip Helena 
Vorender patraukė lauko takeliu, per jaunus kukurūzus ir 
geltoniu spindinčias garstyčias vedančiu prie Nagimo Ba- 
go kelio. Sara vėl, dabar jau daug ryžtingiau pakartojo: 

— Ne, Lagi. Manęs neapsuks! 

Sudėjusi į vietą taip begėdiškai Lagio parodytas knygas, 
Sara visus tolesnius apdriskusios laivelio bibliotekos tyri- 
nėjimus atidėjo vėlesniems laikams ir likusią dienos dalį 
praleido su Krydais. 

Nuliūdusi ji nusprendė, kad pradeda prasimanyti ne- 
būtų dalykų ir įtarinėti visus bei viską. O tai pavojinga. Pa- 
galiau, kodėl gi Redžio Kredoko pasakojimas negalėtų bū- 
ti tiesa? Kaip galima žinoti, kad tai melas? Jis buvo pažįs- 
tamas su Džaneta ir galbūt tikrai ją mylėjo. Gal ponios 
Vorender bičiuliai išties užsigeidė šio laivelio — ir dėl kuo 
nekalčiausių priežasčių? Šis laivelis tikrai labai mielas ir 
visai normalaus dydžio, palyginti su daugeliu tų milžiniškų 
plūduriuojančių rūmų. Nereikia prarasti sveiko proto... 

Šitaip pagirtinai nusiteikusi, Sara su Krydais pavalgė 
priešpiečius, drauge surengė iškylą į Salimaro sodus. Grį- 
žę visi kartu pavakarieniavo ant Krydų laivo stogo, nors 
pagal išankstinį planą jie turėjo vakarieniauti ir pasišokti 
Nedo viešbutyje ir net buvo užsisakę staliuką. Bet majoras 
Makėjus, turėjęs būti ketvirtuoju draugės nariu, paskuti- 
niu momentu atsiuntė žinutę, kad žaisdamas tenisą pasi- 
tempęs raumenį, ir jų trijulė su tam tikru palengvėjimu, 
kad šokių nebus, pasitenkino greitosiomis laivelio tarno 
pagamintu valgiu. 

Diena buvo karšta, be menkiausio vėjelio, bet leidžian- 

tis sutemoms, nuo kalnų papūtęs švelnus vėjas sušiaušė 
ežero paviršių ir į laivelio šoną ėmė gyvai teškenti mažytės 
bangelės. 

Paprastai mėnesėtomis naktimis paežerėse netildavo 
varlių koncertai. Bet šįvakar balų dainininkės kažkodėl ty- 
lėjo. Dangus virš galvų vis dar buvo grynas, tolumoje piet- 
vakariuose Pir Pandžalio grandinę lyžčiojo amalas, ore 
vos girdimai kažkur niurnėjo griaustinis. 

Už gluosnių auganti piramidinių tuopų greta nulenkė 
viršūnes gaiviam brizui, laivelių šeimininkai išlipę į krantą 
tvirčiau rišo švartavimo lynus bei grandines. Hiugas, tuo 
metu pilstęs kavą, pakilo nuo stalo ir nuėjo prie stogo 
krašto pažiūrėti, kas ten vyksta. 

— Ohė, Mahdoo! — vietiniu dialektu šūktelėjo Hiu- 
gas. — Kąjūs ten veikti? 

— Naktį tikriausiai bus audra, pone. Mes tvirtiname 
laivelius, jei vėjas bus didelis, kad jie nenuplauktų ir nepa- 
"'skęstų ežere. ) 

— Puiki mintis! — pritarė Hiugas, grįždamas į savo 
vietą. — Smagu būtų atsibusti tuoj po vidurnakčio ir ap- 
tikti, kad sparčiai tolsti nuo gimtojo kranto ir bet kurią 
akimirką gali apsiversti. 

Sara nusižiovavo ir atsistojo. 

— Na, matyt, einu miegoti. Labanakt ir ačiū už puikią 
dieną. 

— Labanakt, Sara. Saldžių sapnų. 

Sara pamažu nužingsniavo mėnesienos nušviesta pa- 
krante ir sustojo prie prietilčio palaukti, kol Lagis pakrū- 
mėmis pagainios įsivaizduojamas kates. Jo nebuvo nepa- 
doriai ilgai, ir Sara, jau ėmusi nekantrauti, švilptelėjo ir 
pašaukė šunytį. Šis davėsi šešėlyje kažkur už gluosnių,.bet 
pas ją nėjo, o kai galiausiai vėl atsirado, laižėsi ir atrodė 
labai patenkintas. 

— Lagi, velniūkšti, — rūsčiai subarė jį Sara, — knai- 
siojaisi po šiukšlyną! Ką ėdei? Juk žinai, kad neleidžiu tau 
ėsti visokio šlamšto! 

Lagis kaltai nuleido ausis ir nosį, pabruko uodegytę ir 
paklusniai paskui Sarą užkiceno prietilčiu. 

Mandži šviesas buvo palikęs įjungtas, ir Sara apėjo lai- 
velį, tikrindama, ar visos durys ir langai užsklęsti. Galiau- 
siai grįžusi į svetainę apsidairė ir čia. Sara su Uogele juok- 
davosi iš menko Šrinagaro apšvietimo, nes jėgainė nepajė- 
gė gaminti pakankamai elektros ir net šešiasdešimties 
vatų lemputė skleidė tik silpną geltoną šviesą. Bet šįvakar 
Sarai kažkodėl atrodė, kad lempos staiga pasidarė perne- 
lyg ryškios, akinančios, 0 jų spindesy mažasis namelis vir- 
to didesniu, ne tokiu užkrautu ir keistai tuščiu. 

Naktis lauke buvo pilna garsų. Vėjo genamo vandens 
pliuškenimasis į laivelio šonus, jį prie kranto laikančių ly- 
nų ir grandinių girgždesys ir inkščiojimas; vėjo judinamų 
lapų ir šakų šlamesys, visa gama paties laivelio dejonių ir 
girgžčiojimų, kai jis pririštas svyruoja, trūkčioja, šokčioja. 

Nejauki geltona šviesa liejosi ant išblukusių fotelių ir 
sofos užtiesalų, ant iškraipytų be saiko išpuoštų staliukų 
drožinių, ant nudriskusio Eksminsterio kilimo ir ant ilgos 
dulkinų knygų bei žurnalų rietuvės. Apžiūrinėdama tą ei- 
lę Sara pasijuto nejaukiai: rodėsi, kad viskas šiame lai- 
ve — kiekviena baldo dalelė — gyvena savo gyvenimą ir 
stebi ją smalsiai, gudriai ir priešiškai. Taip jie, matyt, ste- 
bėjo ir Džanetą. Džanetą, iš baimės stingstančiais pirštais 
vedžiojančią savo įrašą ir nuolatos bežvilgčiojančią sau 
per petį. Džanetą, slepiančią jį kažkur čia, šiame mažame 
laivelyje. 

Kambarys žino. Kambarys matė. Tuščios langų akys 
tarsi mirkčiojo ir persekiojo, atspindėdamos tuziną sarų 
drobine alyvų spalvos suknele. Pigios kartūninės užuolai- 

dos nuo skersvėjo vos vos bangavo, o valgomojo durų už- 
danga sūpavosi ir tyliai skimbčiojo, tarsi ką tik būtų pra- 
ėjęs kažkas nematomas... 

Vėjas lauke vis stiprėjo, laivelis nuo jo gūsių įsisūpavo, 
o Lagis ėmė neramiai šmirinėti po kambarį, uostinėti 
grindjuostes, kėdžių šešėlius ir inkšti. Sara jį subarė, už- 
traukė užuolaidas, užgesino šviesą ir ryžtingai nužingsnia- 
vo į lovą. 

Pakeliui užgesino šviesą valgomajame, o sandėliuke 
lemputę degti paliko; įsitaisiusi lovoje su kojūgalyje susi- 
rietusiu Lagiu ir išjungusi miegamojo lempą, pro pusiau 
praviras duris Sara matė iš ten sklindančią šviesą. Taip bu- 
vo lyg ir drąsiau — tarsi naktinė lemputė vaikų kambary- 
je, — ir ji, liūliuojama besisupančio laivelio ir didžiulio 
platano šakose ūkaujančio vėjo, užmigo. Bet po kokių po- 
ros valandų Sara staiga pabudo ir akimoju atsisėdo. Ji ne- 
suprato, kas ją pažadino: ką tik dar buvo panirusi į gilų be- 
sapnį miegą, o dabar sėdėjo visiškai išsibudinusi, visos jus- 
lės įtemptos ir budrios. 

Grėsminga audra, nuslinkusi palei ežerą, leidosi žemyn 
į slėnį link Banihalo Perėjos kalnų, bet laivelis, tvirtai pri- 
rištas prie kranto, vis dar sūpavosi ir girgždėjo, į jo šonus 
vis taip pat garsiai plakėsi bangos. Pašėlusiais gūsiais stū- 
gavo vėjas, 0 jam trumpam nurimus, Sara girdėjo, kaip 
virš lubų pešasi Žiurkės ir vienodai šnarpščia po antklodė- 
mis palindęs Lagis. Praėjo keletas minučių, kol Sara suvo- 
kė, jog sandėliuke šviesa nebedega ir visas namelis skendi 
tamsoje. Ją nusmelkė siaubas. 

Sara ištiesė ranką, sugraibė šalia lovos esančio lango 
užuolaidas ir jas truktelėjo, tačiau į kambarėlį neįspindo 
joks mėnulio spindulėlis, nes dangus buvo užtrauktas dc- 
besų ir į pasišiaušusį ežero paviršių kapnojo lietus. Sara 
užčiuopė sieninės lempos jungiklį, girdėjo, kaip jis nu- 

spaustas klaktelėjo, bet šviesa neblykstelėjo ir kambarys 
liko tamsoje. 

Audra, pamanė Sara. Vėjas tikriausiai nutraukė laidus 
arba kur nors ant linijos užvertė medį. Ir nėra čia ko bijoti... 

Tada kodėl jai baisu ir nuo ko ji pabudo? Kodėl ji tokia 
pastėrusi sėdi tamsoje ir ištempusi ausis laukia, kada pasi- 
kartos garsas? 

Ir ji išgirdo: ir žinojo, jog čia tas pats garsas, kuris pa- 
budino ją iš miego ir privertė suklusti. 

Jis sklido iš priekinės laivo dalies. „Iš valgomojo“, — 
spėjo Sara, stengdamasi nustatyti konkrečiau. Nors naktis 
šiugždėjo įvairių garsų, šis tarp vėjo gūsių girdėjosi gana 
aiškiai: prislopintas čiuženimas, dėl kurio beveik nebuvo 
įmanoma suklysti. Garsas, kilęs atstumiant vieną iš slan- 
kiojančių laivelio langų. 

Sara tuos langus žinojo. Iš lauko juos dengė vieliniai 
tinkleliai nuo vabzdžių, ir kai langą atidarydavai, jie irgi 
susistumdavo į laivelio sienas. Ant šių langų nebuvo skląs- 
čių, jie būdavo iš vidaus sukabinami vienas su kitu lyg ir 
kabliukais. Rėmai, persimetę arba nerūpestingai sukalti, 
retai kada susieidavo visiškai lygiai, ir nieko nereiškė iš 
lauko įkišti tarp jų peilio geležtę ir pakelti kabliuką. 

Kažkas ką tik taip ir padarė. Ir dabar pamažu, colis po 
colio bando atstumti užbrinkusius, persikreipusius rėmus. 

Sara sujudėjo lyg nutirpusi, besidaužančia širdimi; lau- 
kė kito greit pasigirsiančio garso. Na štai: tylutėliai dunks- 
telėjo, laivas vos juntamai sudrebėjo — kažkas įlipo pro 
atvirą langą. 

"Į langą šalia lovos bloškė lietaus šuoras, per bešisupan- 
čios „Vandenų laumės“ girgžčiojimą Sara nebejstengė iš- 
girsti žingsnių. 

„Jei sėdėsiu čia, — paklaikusi iš baimės svarstė Sa- 
ra, — nejudėsiu, tylėsiu, gal jie čia neateis. Gal čia tik 

koks vagišius. Jei tyliai tūnosiu...“ Bet ji negalėjo šitaip. 
Buvo Džaneta — ir ponia Metijus. Kodėl gi ji buvo tokia 
kvaila, ko taip užsispyrė viena miegoti šitame prakeikta- 
me laive? Bepigu buvo sau pasakyti, kad nėra ko panikuo- 
ti ar krėsti kvailystes, nes nieko blogo atsitikti negali. Na, 
o kas atsitiko anoms? Ne, jai negalima tyliai sėdėti ir lauk- 
ti. Reikia skubiai dingti. Bet ji užmiršo Lagį. Jei ji išlips iš 
lovos, jis pabus ir sulos... 

Na, žinoma! Štai kas — Lagis. Ją išgelbės Lagis! Jis 
puls į tamsą piktai lodamas ir atitrauks dėmesį, nes tamsa 
jam nieko nereiškia, o prireikus sukels tokį triukšmą, kad 
numirėlį prikeltų. Tai tikriausiai nubaidys įsilaužėlį, — 
nors Krydų tokią pašėlusią naktį ir neprižadins, — o Sara 
per tą triukšmą išsmuks pro laivelio galą ir išbudins virėjo 
laivelį. 

Ji tamsoje palinko į priekį ir išpešė Lagį iš jo antklo- 
džių gūžtos. Jis buvo šiltas, švelnus, suglebęs ir toliau sau 
tyliai šnopavo. Šunytis nepabudo. Sara jį papurtė ir įsak- 
miai sušnabždėjo į nulėpusią ausį: 

— Lagi! Lagi! Pabusk. Lagi, žiurkės! 

Bet mažylis taksiukas nė nekrustelėjo. Sara jį smarkiai 
pakratė. „Jis apsvaigintas!“ — Jai nesinorėjo tuo patikėti. 
Jis kažką ėdė. Kur? Kada? Ir Sara prisiminė, kai, jai grįŽ- 
tant iš Krydų, Lagis spruko į sutemas, o paskui grįžo laižy- 
damasis. Jis suėdė kažką su narkotikais. Maisto, kuris, 
greičiausiai, tam tyčia ten ir buvo padėtas... 

Sara sudrebėjo iš įniršio, pyktis kuriam laikui prislopi- 
no paniką, pasibruko po pažastim bejėgį Lagį, išsliuogė 
ant grindų ir apčiuopom ėmė slinkti per kambarį. 

Vieną beprotišką akimirką Sara jau buvo nusprendusi 
atverti langą ir imti klykti. Bet ji suvokė, kad vėjas išsklai- 
dytų riksmą ir tai tebūtų tuščios pastangos. Jai reikia per- 
eiti per tuščią antrąjį miegamąjį už jos, per vonią, išeiti į 

laivo paskuigalį, o iš ten jau bus galima pažadinti mandži. 
O dar geriau tyliai palei siaurus, abipus laivo einančius 
bortelius nusigauti iki tiltelio prie sandėliuko durų, nusi- 
leisti juo ant kranto ir nulėkti pas Krydus. 

„Vandenų laumė“ susiūbavo nuo dar vieno staigaus vč- 
jo pliūpsnio, Sara smarkiai pokštelėjo galva į atviras spin- 
tos duris ir išmetė Lagį. Ji įsikibo į spintos durų kraštą ir 
palaukė, kol tamsoje liausis šokusios įvairiaspalvės ki- 
birkštys: ji, matyt, užmiršo užrakinti spintą, ir ši nuo skers- 
vėjo ir bangavimo atsidarė. 

Po minutės kitos Sara svaigstančia galva pasilenkė ir 
tamsoje ėmė grabinėti aplinkui Lagio. Pagal vis tokį patį 
tylų šnopavimą ji susirado šunytį ir netvirtai žengė prie 
antrųjų miegamojo durų — dabar jau daug atsargiau. 

Tamsoje tai pasirodė netrumpas kelias. Durys buvo 
praviros — tikriausiai vėl vėjas, — ir Sara išėjo pro jas. 
Už užtrauktų langų juodavo naktis, nė menkiausio šviesos 
spindulėlio, laivelio plyšiuose švilpavo vėjas, palei grindis 
traukė šalti skersvėjai. Kažkas vėl palietė skruostą, ir Sara 
į kulnis nukritusia širdim žengtelėjo atbula. Bet tai tebuvo 
skersvėjy judanti užuolaida. 

Sara pabandė prisiminti, kaip kambarys apstatytas. 
Prie sienos lova, kairėje nuo jos durys į vonią; po vienu 
langu tualetinis staliukas. O po kitu komoda? Sara nega- 
lėjo prisiminti, bet jei ji paliestų lovą, susiorientuotų. 

Ištiesusi į priekį ranką, ji pasistūmėjo kokį colį. Kur 
prasmego ta lova? Ir staiga pirštai palietė poliruotą medį. 
Bet tai buvo ne lovos galas. Turbūt tualetinis staliukas. Ne, 
per daug aukštas, pernelyg lygus ir pjaustinėtu kraštu. Bet 
juk antrajame miegamajame lyg ir nebuvo jokio staliuko 
su pjaustinėtu krašteliu? 

Sara stovėjo tyli, sutrikusi ir dvejojanti, po smagaus su- 
sitikimo su spintos durimis vis dar svaigstančia ir skaudan- 

čia galva. Ir šitaip stovėdama ji išgirdo dar kažką: keistą 
tarškenimą kažkur visai šalia. Jis pasigirsdavo tarp krio- 
kiančio vėjo gūsių. Tarkšt... barkšt... tarkšt... Tyliai tyliai, 
tarsi kažkieno masyvūs karoliai. Karoliai!/ Ryški karoliukų 
uždanga, kabanti tarpdury tarp valgomojo ir svetainės... 
Štai kas!.. Čia, visai už nugaros; besisūpuojanti ir skimb- 
čiojanti tamsoje. Ir staiga nusmelkta koktaus siaubo Sara 
suvokė, ką ji liečia. Pailgas valgomojo stalas su giliai išrai- 
žytų platanų lapų pakraščiu. 

Ji visai ne antrajame miegamajame. Ji valgomajame! 
Matyt, prarado orientaciją, kai susitrenkė galvą, o paskui 
pasilenkė sugraibyti Lagio. O skruostą palietusi užuolaida 
plevėsavo nuo atviro lango; štai kodėl šiame kambaryje 
buvo daug šalčiau. Čia buvo atvertas langas; o tai tereiškė 
viena: garsas, kurį ji girdėjo — atidaromo lango garsas, — 
sklido iš čia. 

Ji atėjo ne ten. Ir staiga Sara pajuto, kad kambaryje yra 
"dar kažkas. 

Sara sustingo, nedrįso nė krustelėti. Rodos, net širdis 
sustojo. Ji girdėjo tik vėją ir vandenį, tik laivo girgžčioji- 
mą, kai jis sūpavosi ir tampė švartavimosi lynus, bet ir taip 
žinojo, kad kažkas yra, ir visai arti, beveik ranka pasiekia- 
mas. Pakako tikro gyvuliško instinkto, šeštojo pojūčio, 
įspėjančio, kad netoliese yra dar vienas iš tos pačios pa- 
dermės... 

„Privalau judėti, — dilgčiojo paklaikusios Saros galvo- 
je. — Privalau kvėpuoti...“ Ji pajuto, kaip po kojomis su- 
virpėjo grindų lentos, aplink sujudėjo oras — tarytumei 
juodoje tamsoje kažkas būtų pro ją praėjęs. 

Vėjas netikėtai nurimo, ir šitoje trumputėje tyloje 
šnarpšdamas garsiai knarktelėjo Lagis. 

Sara išgirdo, kaip tamsoje kažkas garsiai įkvėpė ir kaž: 
koks daiktas — delnas — brūkštelėjo jos pliką ranką. 

Sara išmetė Lagį, paklaikusi puolė atgal ir iš visų jėgų 
suklykė. Ir tada plykstelėjo šviesa; balta elektrinio Žibintu- 
vėlio šviesa tiesiai jai į veidą; o balsas nepatikliai ištarė: 

— Dėl Dievo meilės! Sara! 

Kitą akimirką ją tvirtai apkabino rankos, o ji, vis dar 
kaustoma siaubo, kaip pamišusi priešinosi. Jos įkalintojas 
priglaudė ją viena ranka, o laisvąja atsuko žibintuvėlį į sa- 
vo veidą. 

— Čarlzai! 

Sara nuo per didelės įtampos pratrūko verkti, ir Čarlzas, 
laikydamas ją glėby, ėmė raminti: 

— Atleisk, Sara. Aš nežinojau, kad laive kas nors yra. 
Neverk, brangioji. Dabar jau viskas gerai. Dabar nebėra 
ko bijoti. 

Taip, dabar nebebuvo ko bijoti. Sara iškart tai pajuto. 
Siaubas, dvejonės, abejonės, persekiojusios ją nuo tos 
šviesios nakties Gulmarge, kai ji pabudo mėnesienoje, pa- 
galiau baigėsi. Čarlzas čia, ir ji saugi. Sara ilgai ilsėjosi ant 
jo peties, o paskui atšoko; staiga užplūdo visiškai nepažįs- 
tamas jausmas — ji susidrovėjo. 

— Štai, — ištarė Čarlzas. — Nosinė. 

Sara dėkinga ją paėmė, nusišnypštė nosį ir vaikiškai 
šniurkštelėjo. 

— Kaip manai, ar negalėtume užžiebti šviesos? — pa- 
siūlė Čarlzas. — Nežinau, kiek šitie elementai dar temps. 

— Šviesos nėra, — netvirtai atsiliepė Sara. — Turbūt 
linija kur nors nutraukta. Bet kitame kambaryje yra Žva- 
kių, jei turi degtukų. 

— Turiu žiebtuvėlį. Tiks. O Dieve! Kas gi čia dabar, 
po velnių? 

Čarlzas skubiai žingtelėjo atgal ir žibintuvėlio spindulį 
nukreipė į grindis. 

— Čia Lagis, — paaiškino Sara, klaupdamasi prie su- 
glebusio švelnaus kamuolėlio. — Užmiršau jį, vargšą šu- 
nytį. Numečiau jį, kai tu mane palietei. Taip išsigandau. 

— Kas jam? Jis serga? 

— Ne. Prišertas narkotikų, — Sara pakėlė į Čarlzą iš- 
plėstas išsigandusiais akis. — Ar tai tu padarei? — ūmiai 
paklausė. 

Čarlzas priklaupė ant kelio ir atvertė šunytį. 

— Ką padariau? Prišėriau narkotikų? 

— Taip, — sušnibždėjo Sara. 

— Ne. Kam, po velnių, man to būtų reikėję? — nekan- 
triai atšovė Čarlzas. Jis kilstelėjo vieną Lagio voką ir kurį 
laiką tyrinėjo akį. — Spėju, kad opiumas. Viskas bus gerai. 

Sara virpančiu balsu sušnibždėjo: 

— Kažkas tai padarė. Jei ne tu, tai yra dar kažkas, kas 
ketino įsigauti į mano laivelį šiąnakt. 

— Ką tai reiškia? — griežtai paklausė Čarlzas. — 
Klausyk — atrodo, kad čia dedasi gana neaiškūs dalykai. 
Čia ne vieta kalbėtis. Eime tų žvakių. 

Sara laikydama ant rankų Lagį atsistojo, jiedu nuėjo į 
svetainę ir uždegė du apdulkėjusius geltonus žvakigalius, 
likusius pajuodusiose Benareso žalvario žvakidėse. Lieps- 
nelės nuo skersvėjo suplastėjo, o paskui nurimo ir įsidegė 
ryškiau. Mažasis kambarėlis vėl virto paprasčiausiu kam- 
bariu: užgrūstas praėjusių laikų baldais, skurdus, be saiko 
išpuoštas, neįdomus ir abejingas. Prisiminusi tą ryškų 
įtampos ir budrumo įspūdį, kurį patyrė tą vakarą anks- 
čiau, Sara nusistebėjo pati savimi. 

Ji pakėlė akis ir pamatė, kad Čarlzas stebi ją: akių iš- 
raiška neįskaitoma, o lūpų kampučiuose žaidžia šypsenė- 
lė. Sara staiga prisiminė, kad ji apsirengusi tik naktiniais 

kitą akimirką niršdama pajuto, jog rausta. 

— Atrodai nuostabiai, — svajingai ištarė Čarlzas. — 
Tačiau manau, kad bus geriau, jei apsivilksi dar ką nors, 
nes kitaip susigausi slogą. Be to, — pridūrė jis, — norė- 
čiau pasikalbėti apie daugybę dalykų, o tam reikia darbin- 
go proto. 

— Ak! — Sarai užėmė kvapą. — Ak! Tu... tu... Duokš 
tą Žibintuvėlį! 

Ji įbruko Čarlzui Lagį, čiupo žibintuvėlį ir išlėkė. Po 
keleto minučių grįžo vilkėdama griežto sukirpimo tamsiai 
žalią šilkinį chalatą, dengiantį ją nuo kaklo iki pat kulkš- 
nių, ir įsispyrusi į mažutes žalio tymo šlepetes. Atidi akis 
būtų pastebėjusi, kad Sara dar rado laiko truputį pasiryš- 
kinti lūpas, pasipudruoti ir brūkštelėti šepečiu per savo 
rusvai auksines garbanas. 

Kapitoną Melorį rado su Lagiu glėby išsitiesusį ant so- 
fos ir į lubas leidžiantį dūmų žiedus. 

— Prašom nesikelti, — šaltai pasakė Sara, sėsdamasi į 
„fotelį priešais. — O dabar, jei nebūtų per sunku, gal malo- 
nėtum paaiškinti, ką veikei mano laive? 

— Aš nežinojau, kad jis tavo, ir nežinojau, kad apskri- 
tai kas nors yra viduje. Šiemet užimta taip mažai laivelių, 
kad, rodėsi, tikrai neprašausiu ir šis bus tuščias. 

— Klausyk, — Sara palinko įpriekį, — ar mano akyse 
matai ką nors žalio? 

— Taip, — nė kiek nesutrikęs atsiliepė Čarlzas, — 
smaragdus, chrizolitus ir nefritus, nubarstytus auksinėmis 
dulkelėmis ir sudrėkusius rasa. Nepaprastai gražu. 

Sara plykstelėjo raudoniu ir staigiai atsilošė. 

— Ačiū. Bet aš norėjau pasakyti, kad nors ir turiu ža- 
lias akis, bet pati nesu visiškai žalia. Jei būtum manęs, kad 
laivas tuščias, nebūtum į jį sėlinęs paryčiais. 

Čarlzas išpūtė dar vieną dūmų ratilą ir įdėmiai pažvel- 
gė įją pro cigaretės galą. Jis, ročos, kažką mąstė. Netru- 

kus, matyt, apsisprendė, nes nuleidęs kojas atsisėdo ir 
prakalbo visiškai rimtai: 

— Gerai. Nemaniau, kad jis tuščias. Man pasakė, kad 
čia apsigyveno „netekėjusi ledi“. Čia informatoriaus api- 
būdinimas, ne mano. Jos pavardė esanti Haris. Man tai 
nieko nesakė. Paskui sužinojau, kad šįvakar ji ketino eiti į 
šokius Nedo viešbutyje ir grįš namo gerokai po vidurnak- 
čio. Tiesa, ar nieko, kad rūkau? Neatsiklausiau. 

— Nieko. Toliau. Ko tau reikia šitame laive? 

— Norėjau apžiūrėti, bet nenorėjau, kad kas nors suži- 
notų, jog juo domiuosi. Pamaniau, jog susipažinti su nete- 
kėjusia ledi, vadinama panele Haris, vien tam, kad galė- 
čiau žvilgtelėti į jos laivą, užims daugiau laiko, negu aš tu- 
riu. Todėl nusprendžiau greitosiomis apžiūrėti jį 
neatsiklausęs. Ir, švelniai tariant, nustebau, kai radau čia 
panelę Periš, ir dar labai balsingą. 

— "Tai irgi netiesa. Ar ne? 

— Kodėl tau taip atrodo? 

— Nes man nesitiki, kad tamsta būtum iš tų žmonių, 
kurie klysta. Ypač, kai tai svarbu. 

— O šįkart suklydau, — sausai ištarė Čarlzas. 

— Ne, nesuklydai. Tu manei, kad aš būsiu šokiuose. Aš 
ir būčiau ten buvusi, jei majoras Makėjus nebūtų pasitem- 
pęs raumens. O šokiai trunka iki pirmos valandos nakties, 
dar valanda kelio šikara atgal, taigi žinojai, kad turi ma- 
rias laiko. Tu nesitikėjai, kad kas nors bus viduje, bet žino- 
jai, kad jame apsigyvenau aš, argi ne taip? 

— Galbūt, — išsisuko Čarlzas, pro primerktas akis ste- 
bėdamas Sarą. — Kodėl manai, kad yra būtent šitaip? 

— Nes... — Sara ūmiai nutilo. — Ne, pirma pasakyk, 
ko čia atėjai. 

Čarlzas, raukdamas antakius ir stebeilydamasis į žio- 

ruojantį cigaretės galą, valandėlę dvejojo. Paskui iš lėto 
prakalbo: 

— Pažinojau tą merginą, kuriai šis laivelis priklausė 
pernai. Ji buvo vardu Džaneta Rašton. 

Sara staigiai įkvėpė oro, ir Čarlzas iškart pakėlė akis. 

— Ir tu ją pažinojai, ar ne? Tas laiškas, kurį sudeginai 
pievutėje prie Pešavaro klubo, buvo parašytas Džanetos 
ranka. Buvau tuo visiškai tikras. Mes domėjomės tavimi. 
Buvai Gulmarge pavasario susitikime. Tavo kambarys bu- 
vo greta Džanetos. Tu atvažiavai čionai ir perėmei jos lai- 
vą su jos pasirašyta sutartimi. Ką į tai pasakysi, Sara? 

Sara neatsakė. Ji sėdėjo nė nekrustelėdama, begalinę 
minutę nenukreipdama žvilgsnio nuo ramių, skvarbių 
Čarlzo akių. 

Vėjas į langus bloškė dar vieną lietaus šuorą, žvakių 
liežuvėliai nuo skersvėjo supleveno ir sumirkčiojo, ant iš- 
„kaltų sienų, ant įmantrios medinių lubų mozaikos ėmė 
šokti šešėliai, laivelis ant savo grandinių trūkčiojo, sūpa- 
vosi, girgždėjo ir dejavo. 

Pagaliau, tiesa, neryžtingai, Sara prakalbo: 

— Nesuprantu. Jei tu esi vienas iš jų, jei sekei mane... 
Čarlzai, ką visa tai reiškia? 

Čarlzas paguldė Lagį ant sofos pagalvėlės, atsistojo, 
neramiai apėjo mažąjį kambarėlį ir grįžęs sustojo prie Sa- 
ros. Suraukęs antakius Žaidė su cigarete. 

Po valandėlės jis nelauktai pasakė: 

— Neturiu supratimo, ką tu Žinai, bet akivaizdu, jog 
kur kas daugiau, negu derėtų tavo pačios labui. Matyt, bus 
geriau, jei man papasakosi. Prašom viską, nuo pat pradžių 
ir nieko nepraleisk. | 

Sara papasakojo: sėdėdama nudriskusiame minkšta- 
krėslyje, kuriame sėdėdavo Džaneta, laive, kuris kažkada 

buvo Džanetos laivas, blausioje žvakių šviesoje, nuo ku- 
rios šokinėjo šešėliai ant Džanetos veido. Ji pasakojo, ir 
rodėsi, jog įvykiai vienas po kito atgyja: ji tarytum vėl ma- 
te Džanetos pistoleto vamzdyje atsispindinčią lempos 
šviesą, savom akim netikėdama žvelgė į pėdas ant mėne- 
sienos užlieto gurgždančio verandos sniego. Rodėsi, ir vėl 
girdi Džanetos balsą slidininkų trobelės šešėlyje Chilan- 
marge, ir vėl mato, kaip tamsi figūrėlė nuskrieja sniego 
laukais ir pranyksta miško nakty; vėl Žiūri žemyn, ten, kur 
toli, už migloto Gulmargo slėnio, spingsi raudonas šviesos 
taškelis... 

Džiūstančia burna, pašnibždom, su grįžusiu tų akimir- 
kų siaubu Sara pasakojo apie tai, kas atsitiko Džanetai 
nuvažiavus — apie vogčiomis uždaromas duris po sniegu 
pakibusiomis slidininkų trobelės atbrailomis. Apie tai, 
kaip Mėlynojoje trasoje surado Džanetos kūną ir kaip ji 
pati nuvažiavo į namelį prie perėjos. Kiekvienas epizodas 
buvo rėžte įsirėžęs jos atmintyje ir Sara galėjo pasakoti 
taip, tarsi viskas būtų atsitikę tik vakar. Vėžės ant užsnig- 
to takelio. Tamsa ir tyla tuščiame name. Kvapų dvelksmas 
šaltuose kambariuose — cigaretės dūmas, drėgmė, kordi- 
tas ir tas kitas koktus vos juntamas kvapas, kurio ji nepaži- 
no. Ji papasakojo apie kulkos skylę ir dėmę ant grindų. 
Apie Žmogų pūgoje ir galiausiai apie Džanetos laišką, po 
poros mėnesių atėjusį į Pešavarą. 

Sara kuo smulkiausiai pasakojo iki to momento, kai ji 
sudegino Džanetos laišką, o Čarlzas sėdėjo ant sofos atra- 
mos ir klausėsi; jo veidas buvo be jokios išraiškos, tik akys 
įdėmios. Pagaliau Sara baigė ir nevalingai sudrebėjo. Kie- 
tai sugniaužusi rankas sau ant kelių, kad nesimatytų, kaip 
jos virpa, ji paklausė: 

— Čarlzai, ką visa tai reiškia? Aš nesuprantu ir man 
baisu. Taip, baisu! Aš klaikiai bijau. Būtų dar nieko, jei tai 

būtų kokie nors preiš britus nusiteikę veikėjai... indų tero- 
ristai. Bet taip nėra. Kažkas klausėsi slidininkų trobelėje. 
O paskui Redžis Kredokas mėgino mane iškrapštyti iš šio 
laivelio, o paskui dar kažkas, anot jo, siųstas agentūros. O 
šįryt apsireiškė ponia Vorender su pasaka apie bičiulį, ku- 
ris Su manimi norėtų pasikeisti laivais. Ką visa tai reiš- 
kia?.. O gal aš einu iš proto? 

— Pakartok, — santūriai paliepė Čarlzas. 

Sara šaižiai nusijuokė. 

— Aš pasakiau: „O gal aš einu iš proto?“ 

— Ne, apie Redžį Kredoką ir Heleną Vorender. Papa- 
sakok apie tai ir, prašom, žodis žodin. 

Sara vėl ėmėsi pasakoti ir pakartojo viską, ką tik prisi- 
minė... 

Cigaretė nudegino Čarlzui pirštus, jis nusikeikė ir pele- 
ninėje užspaudė smilkstančią nuorūką. 

— Velnias! Yra ką apmąstyti. Eik gulti, Sara. Šiai die- 
nai tau jau pakaks. Tolesnes kalbas atidėsime iki ryto. 

Sara kietai sučiaupė lūpas, plevenančioje žvakių švie- 
soje žybtelėjo jos žalios akys. 

— Aš nepajudėsiu iš vietos, — ryžtingai ištarė ji, — kol 
visko man nepaaiškinsi. Pats Žinai, kad neįstengsiu nė 
bluosto sudėti. Nėra ko saugotis ir slapukauti, nes, patin- 
ka tau ar ne, ir aš čia įklimpusi. Ir, kiek suprantu, iki pat 
ausų! Ką visa tai reiškia, ČCarlzai? 

— Jei tu apie Redžį Kredoką ir Ko, tai aš nežinau. O 
dėl viso kito, galiu papasakoti ne ką daugiau, negu sužino- 
jai iš Džanetos... 

Čarlzas atsistojo ir vėl ėmė žingsniais matuoti nedidelį 
išblukusio Eksminsterio kilimo plotą — rankos kišenėse, 
suraukti antakiai ir žemyn nuleistos akys. 

— Prieš metus, — iš lėto pradėjo pasakoti Čarlzas, — 
vienas iš mūsų agentų atsiuntė žinutę, kad aptiko kažką 

labai svarbaus. Jis nepateikė nė menkiausios užuominos 
apie tai, tik atsiuntė... ženklą. Tokį, kurį naudodavome la- 
bai retai ir kuris reiškė, kad aptikta išties kažkas nepa- 
prastai svarbaus ir turi būti kuo skubiausiai perduota. 

Sara įsiterpė: 

— Džaneta sakė, kad lapkričio mėnesį ponia Metijus iš- 
siuntė Žinutę, prašydama padėti. Paskui persikėlė į Nedo 
viešbutį. 

— Išsiuntė. Ir vos tik Žinutė buvo gauta, buvo pasiųstas 
majoras Bretas. Bet... 

— Ar tai tas žmogus, kuris iškrito iš traukinio? — vos 
ne dusdama pasiteiravo Sara. 

Čarlzas linktelėjo ir nusisukęs vėl ėmė žingsniuoti. 

— Bet pirmąjį perspėjimą gavome praėjusį gegužį. Jį iš 
Šrinagaro atsiuntė mano geriausias draugas. Pasiuntėme 
žmogų susitikti su juo Murėjuje, bet Pendrelas į ten taip ir 
nenuvažiavo. Automobilis, kuriuo jis keliavo, kely pakliu- 
vo į avariją, ir jis žuvo. Tai buvo labai kruopščiai suplanuo- 
ta avarija. 

— Kaip... kaip ir tas indas, kuris vyko susitikti su ponia 
Metijus gruody, — sušnibždėjo Sara. 

Čarlzas žvilgtelėjo į ją ir vėl linktelėjo. 

— Adžitas. Taip. Ponia Metjus buvo pasiųsta perimti 
informacijos po Pendrelo mirties. Buvo keletas tęstinų da- 
lykų, bet ne kažin kas; tiesa, čia buvo keletas mūsų žmo- 
nių, jie buvo kito lygio negu ponia Metjus. Džaneta nuvy- 
ko kaip jos porininkė, ir mes apie jas daugiau nieko neži- 
nojome, kol į lapkričio pabaigą ponia Metijus neatsiuntė 
to ženklo. Tai reiškė, kad ji rado įrodymų, ir reikia tuoj pat 
pas ją ką nors siųsti. 

— Niekaip nesuprantu, kodėl ji nevažiavo pati, — Sara 
suraukė kaktą. — Džaneta sakė, kad joms nebuvo leidžia- 
ma, bet... 

— Taip, nebuvo. Jei Pendrelas būtų tupėjęs vietoj, kas 
žino, gal ir šiandien dar būtų gyvas. Bet jis nusprendė išva- 
žiuoti iš Kašmyro, ir ta kelionė baigėsi tragiškai. Matyt, jį 
jau įtarė ir, kai išgirdo, kad jis išvažiuoja į Pindį, nuspren- 
dė apsisaugoti nuo bet kokios rizikos. Jie apsidraudė ir jį 
pašalino. 

— Bet Džaneta?.. Ji sakė, kad buvo kitų... 

— Kur kas paprasčiau pasiųsti naują agentą, kuris su 
esančiais nėra turėjęs jokių reikalų, susitikti „vietoje“. Bet 
koks ponios Metjus arba Džanetos Rašton bandymas išva- 
žiuoti iš Kašmyro tikriausiai būtų sukėlęs įtarimų: tarkim, 
jei anai pusei dėl jų būtų kilę kokių nors abejonių. Teoriš- 
kai joms buvo saugiau likti ten, kur buvo — tiesa, nelai- 
mei, praktika parodė ką kita. Po to, kai Adžitą su automo- 
biliu ir jo vairuotoju nuo kelio nušlavė kaip tik tuo metu 
nugarmėjusi griūtis, mes suvokėm, jog visai tikėtina, kad 
ponią Metjus ir Džanetą iššifravo ir kad čia, šiaurės Indi- 
70je, prieš mus veikia kur kas galingesnė komanda, negu 
tikėjomės. 

Kai Adžitas žuvo, buvo nuspręsta kaip priedanga pasi- 
naudoti slidininkų klubo susitikimu ir pasiųsti pasimatyti 
su kuria nors iš moterų slidininką, atseit dar vieną žiemos 
sporto fanatiką. Agentas turėjo atvykti sutemus ir susitik- 
ti visiškai slaptai. Kitą dieną jis jau turėjo atvykti viešai ir 
visą likusį laiką vengti kalbėtis su abiem moterim, na, ne- 
bent tik draugijoje. 

Žinias apie susitikimo vietą ir ženklą — tą raudoną 
žiburėlį, kurį matei, — poniai Metjus nusiuntėme su ka- 
talogu. Rizikos, žinoma, buvo, tačiau po to, kas atsitiko 
Pendrelui, majorui Bretui ir Adžitui, šitaip pavojaus bu- 
vo mažiau, negu bandyti planą perduoti gyvu žodžiu. 
Viena iš jų, Džaneta arba ponia Metijus, atvykusios į 

Gulmargą, turėjo kiekvieną naktį dairytis to žiburio. Jei jį 
būtų pastebėjęs dar kas nors, tiesiog būtų pamanęs, kad 
tai čaukidaras — panaktinis — verdasi vakarienę arba 
nakvoja tuščioje trobelėje. Pamačiusios žiburį, arba ponia 
Metijus, arba Džaneta turėjo atkakti į trobelę. Abi jos bu- 
vo puikios slidininkės ir kuriai nors iš jų būtų buvę visai 
nesunku po vidurnakčio išsmukti iš viešbučio, nuvažiuoti 
ir po pusvalandžio niekieno nepastebėtai grįžti atgalios. 

— Bet, sakykim, pūga ar dar kas nors, ir jos būtų Žibu- 
rio nepamačiusios? — pasiteiravo Sara. 

— Jei jos nebūtų pasirodžiusios pirmąją naktį, pasiun- 
tinys būtų laukęs dar dvi naktis. Bet ne ilgiau, — Čarlzas 
sustojo priešais žvakę ir visai atsietai pastebėjo: — Jos 
greitai sudegs. | 

Jis stovėjo ir į šokčiojančią liepsnelę žiūrėjo taip ilgai, 
kad Sara nekantriai pasimuistė krėsle ir paragino: 

— Pasakok toliau. 

Čarlzas, tarsi kuriam laikui ją užmiršęs, staigiai kilste- 
lėjo galvą. 

— Maždaug viskas, — trumpai atsikvėpė. — Kitką ži- 
nai pati. 

— Ne, nežinau, — Sara kalbėjo beveik pašnibž- 
dom. — Kas atsitiko tam žmogui? Pasiuntiniui. Jie ir jį 
nužudė, ar ne? 

— Pasiuntinio ten nebuvo, — iš reto paaiškino Čarl- 
zas. — Jis užtruko kely ir atvyko per vėlai. 

— Bet kaip?.. — Sara niekaip neįstengė suregzti 
klausimo. 

— Mes nežinom, kaip jie sužinojo, — niūriai ištarė 
Čarlzas. — Apie trobelę ir ženklą. Bet akivaizdu, kad in- 
formacija kažkaip nutekėjo, nes žiburys Džanetai tapo 
spąstais. 

— Bet ten tikrai dar kažkas buvo. Juk sakiau! Mačiau 
kulkos skylutę ir... ir kraują ant grindų. 

— Žinau. Mačiau. 

— Tu! — Saros balsas pasidarė visiškai duslus. 

— Taip, — Čarlzo akyse, stebinčiose ją pro blausią žva- 
kės šviesą, šokčiojo mažytės geltonos kibirkštėlės. — Ma- 
tai, tai aš buvau tas pasiuntinys. Aš buvau tas vyras, į kurį 
atsitrenkei per pūgą marge. 

— Ak! — Sara įkvėpė oro. — Nežinojau. Tik žinojau, 
kad... — Ji ūmiai nutilo. 

— Tik žinojai ką? — susidomėjo Čarlzas. 

Sara raustelėjo ir prikando lūpą. 

— Nieko. 

Ji visai neketino Čarlzui aiškinti, kad Pešavare juo taip 
labai susidomėjo dar ir dėl to, kad buvo keistai ir tvirtai 
įsitikinusi, jog jau yra jį mačiusi anksčiau. 

Čarlzas valandėlę smalsiai žiūrėjo į Sarą, bet atsakymo 
nepareikalavo. Jis vėl atsisėdo ant sofos, iš kišenės išsi- 
traukė plokščią auksinį portsigarą ir pasiūlė Sarai. Šiai pa- 
purčius galvą, išsiėmė dar vieną cigaretę sau ir prisidegė 
nuo žvakės. 

Sara, tyrinėdama virš plevenančios liepsnos palinkusį 
Čarlzo veidą, nusistebėjo pati savimi, kad iškart nepažino, 
j0g tai tas pats pūgoje sutiktas vyras. Kaipgi ji galėjo už- 
miršti skruostikaulių ir smakro linijas, tegu tamsoje bei 
sniege ir neryškias? Pilkas akis, manierą kiek tęsiamai tar- 
ti žodžius ir tik Čarlzui būdingą nesąmoningą, iš prigim- 
ties valdingą gaidą? 

Čarlzas nelauktai pakėlė akis ir sugavo jos įdėmų 
žvilgsnį. Kreivai šyptelėjęs pasakė: 

— Man buvo lengviau. Tu buvai rudaplaukė. 

Sara kažkodėl skaisčiai nuraudo ir, norėdama pakreip- 
ti pokalbį kitur, paskubom paprašė: 

— Papasakok, kaip buvo. Ką tu darei? 

— Ne ką tegalėjau padaryti, — rimtai atsiliepė Čarl- 
zas. — Buvo numatyta, kad į klubo susitikimą atvyksiu su 
vėlyvaisiais — buvo keletas žmonių, kurie galėjo pabūti 
tik paskutinėmis dienomis, — taigi, gavęs informaciją, ne- 
ilgai trukus būčiau išvažiavęs drauge su visais kitais. To 
laiko būtų pakakę, kad kiti pamatytų, jog su ponia Metijus 
ir jos tariama dukterėčia jokių reikalų neturiu! Vis dėlto 
pasirodė, kad šitoks sprendimas buvo netikęs, nes oras 
aiškiai stojo priešininkų pusėn... 

Išsiliejo Kabulo upė, ir pasiekti Ravalpindį man prirei- 
kė visos dienos. Paskui iškart už Urio kelią atkirto griūtis: 
jis visas buvo užverstas akmenimis, medžiais, ir buvo aiš- 
ku, kad pravažiuoti bus galima po trijų keturių dienų. Tai- 
gi patraukiau pėsčiomis ir slidėmis, stūmiausi lėtai ir su- 
gaišau daugybę laiko. Netoli Babamarišio mane pasitiko 
mūsų žmogus, kašmyras, kuris dirbo vedliu Gulmargo 
apylinkėse. Jis visai atsitiktinai užsiminė, kad slidinėdama 
užsimušė pagyvenusi mem-sahib. Iš pasakytos pavardės 
supratau, kas ji tokia. Tai buvo rimtas įspėjimas. Tačiau 
ten dar buvo likusi Džaneta. 

Traukiau toliau mišku Kaderos man parodytu medkir- 
čio taku, norėdamas kuo greičiau iškelti ženklą. Turėjau 
trobelės raktą ir ketinau joje pabūti, kol pakankamai su- 
tems ir galėsiu įžiebti signalinę lempą, kurią nešiausi. Ne 
per toliausiai nuo trobelės susitikau kulį, kuris buvo vieš- 
butyje parsisamdęs rinkti ir nešioti malkų. Jis buvo ant pe- 
čių užsimetęs nemenką ryšulį, sustojo pailsėti ir paprašė 
manęs užrūkyti. Žmogelis papasakojo man apie senąją 
mem-sahib, kuri užsimušė, ir pasakė, kad jaunoji panelė- 
sahib, atvykusi drauge su ana, tąryt irgi panašiai Žuvo; jis 
tvirtino, kad tai piktųjų dvasių darbas. Štai kaip sužinojau 
apie Džanetą... 

Čarlzas kurį laiką tylėjo, tarp pirštų sukiodamas cigare- 
tę. Atrodė pavargęs ir piktas. Galiausiai jis vėl prakalbo: 

— Kadangi abi jos buvo žuvusios slidinėjimo trasoje, 
rodos, nebuvo pagrindo manyti, kad kas nors Žino apie 
trobelę prie perėjos. Kad ir kaip ten būtų, aš nuvažiavau 
įją. Man būtinai reikėjo kur nors pailsėti prieš leidžian- 
tis į ilgą sunkų kelią atgal į Babamarišį. Nebebuvo jokios 
prasmės ilgiau būti Gulmarge ar oficialiai pasirodyti klu- 
bo susitikime. Ketinau grįžti atgalios ir pranešti, kad ne- 
galėjau nieko padaryti dėl kliūčių kelyje ir kad laukti, kol 
kelias bus išvalytas, buvo neverta. Taip jau elgėsi kiti... 

Tik pasiekęs trobelę, išvydęs tas vėžes ant tako ir apti- 
kęs, kad rakto man nereikia, nes durys ir taip atviros, su- 
vokiau, kad kažkur mūsų tinkle yra spraga — ir labai 
aukštam lygmeny. Ką radau viduje, tu žinai. Ilgai netruko 
suprasti, kas įvyko, ir sumoti, kad tas kažkas, inscenizavęs 
du „nelaimingus atsitikimus slidinėjant“, žinojo ir apie 
trobelę, ir apie ženklą. Tiesą sakant, nesuprantu tik vieno 
dalyko. 

Čarlzas raukydamas antakius nutilo, ir Sara paklausė: 

— Kodėl jie nepatykojo ir tavęs? 

Čarlzas linktelėjo. 

— Taip. Jei jau jie tiek daug žinojo, kodėl nepalaukė 
manęs? Jiems tikrai buvo Žinoma, kad atvyksta dar vienas 
ryšininkas, ir ką jis ketina daryti. Nors vargu ar jie tiksliai 
žinojo, kas jis toks, nes pasiųstas galėjo būti bet kuris. Na, 
kodėl gi jie nepalaukė, kol atvyksiu ir duosiu ženklą? Tada 
būtų mane nukepę, palaukę, kol atvažiuos Džaneta, o ta- 
da sutvarkę ir ją? 

— Galbūt jie ir planavo taip padaryti, — pasvarstė Sa- 
ra, — O paskui jiems kas nors sutrukdė? 

— Audra. Spėju, kad tai. Jie, matyt, laukė manęs IG 
belėje naktį ar dvi, o paskui pamatė, kad tvenkiasi pūga. 

— Taip sakė ir Bulakis, — pusbalsiu įsiterpė Sara. 

— Kasjis toks? 

— Mano nešikas. Tą rytą, kai ruošėmės išvykti į slidi- 
ninkų trobelę Chilanmarge, jis perspėjo mane, kad ateina 
blogas oras. 

— Matyt, taip ir buvo. Jei jie, norėdami išaiškinti ryši- 
ninką, būtų dar laukę, galėjo užslinkti prastas oras, ir jie 
nebūtų galėję panaudoti ženklo. Taigi nusprendė imtis 
Džanetos. Juk, pagaliau, tai ji buvo pagrindinis grobis. Jei 
ji negyva, tai ne taip jau ir svarbu, kiek ryšininkų atvyks į 
trobelę. Mums belieka guostis, kad Džaneta vieną iš jų 
nudėjo. Ji nešiodavosi ginklą, ir galiu lažintis, kad kulka, 
palikusi tą skylutę, paleista būtent iš jo. 

Sara paklausė: 

— Ar tu buvai tame name, kai aš įėjau? 

— Turbūt ne. Matyt, mudu visai nedaug prasilenkėm. 
Nepamanyk, kad buvau ten trumpai! Pamačiau viską, ko 
man reikėjo, o paskui pro medžius nuėjau už trobelės 
pasižiūrėti, gal rasiu svetainėje nušautojo žmogaus kūną. 
Aptikau šlaite į kalvą vedančias vėžes ir šiek tiek jomis 
pasekiau; bet man ėmė nebepatikti oras, todėl grįžau at- 
gal ir tik tada pastebėjau, kad nuo šoninių durų numušta 
spyna. Įėjau pro jas pasižiūrėti, gal dar ką rasiu, bet ten 
tebuvo krūva apdulkėjusių baldų. Pamačiau, kad prade- 
da snigti, mečiau viską ir išvažiavau. Kirtau sodą už tro- 
belės, nusileidau lygiagrečiai takui ir išvažiavau į margą. 
Ir vos kiek pačiuožęs trenkiausi į tave. Patikėk, gerokai 
išgąsdinai. 

Sara kiek nenatūraliai nusijuokė. 

— Manau, nė pusės tiek, kiek tu išgąsdinai mane! Va- 
dinasi, tai tave girdėjau trobelėje. — Kiek patylėjusi pri- 
dūrė: — Tada... tada daugiau niekas nežino. 

— Ko nežino? 

— Apie... apie tą „didįjį dalyką“. Apie tai, ką aptiko ta- 
vo draugas... ir Džaneta su ponia Metjus. Dabar, kai jie vi- 
Si nebegyvi, ar dar kas nors Žino? 

— Žmogus — nė vienas, — lėtai ištarė Čarlzas. 

— Ką tu tuo nori pasakyti? — greitai paklausė Sara. 

— Kai kas žino. Šitas laivelis žino. 

Po šių jo Žodžių trumpam stojusioje tyloje žvakės lieps- 
nelė plykstelėjo ir užgeso. Tik dūmų siūlelis nuvinguriavo 
tirštėjančioje kambario prietemoje ir pakvipo nelaimės 
nuojauta. 

Nuo pasiutusio vėjo gūsio laivelis pasviro į šoną, paže- 
me nuinkštavo skersvėjis ir nelygiai sugarankščiavo nu- 
driskusį kilimą. Ir vėl, kaip aną vakarą, Sara pajuto negy- 
vų mažojo kambarėlio daiktų buvimą. Ir vėl jos vaizduotė- 
je visi tie daiktai atgijo kaip jautrios individualybės, 
paslaptingos būtybės, kurias matė net ir nenukreipdama 
žvilgsnio nuo tvirtų Čarlzo akių. Drožinėtus staliukus, nu- 
skurusias kartūnu aptrauktas kėdes, pigius žalvarinius pa- 
dėklus ir eiles apdulkėjusių knygų lentynoje. Visus tuos 
daiktus, stebėjusius ponią Metijus; stebėjusius Džanetą, o 
dabar stebinčius ją, Sarą Periš... 

Taip, laivelis žino. 

Per ežerą su šeriančiu lietumi atkaukęs nirštantis vėjas 
supurtė mažąjį laivelį, kaip terjeras purto žiurkę. Staliukai 
ir kėdės sudrebėjo ir pavažiavo iš savo vietų, žvakidė, ku- 
rioje degė likusioji žvakė, nuvirto ant grindų. Kambarį už- 
plūdo tamsa. 

Paskui, taip pat netikėtai kaip ir kilo, vėjas nurimo. 
Vieną akimirką naktis griaudėjo garsais, o kitą akimirką 
pasidarė tylu — tik bangelės pliuškeno ir teškėjo į laivelio 
šonus, į lapus ir ežero paviršių šiureno lašnojantis lietutis, 
tolumoje vos girdimai niurnėjo griaustinis. 

Į slėnį, rodos, srūte sruvo tyla, ramindama audros 
triukšmą, kaip kad alyva išlygina šėlstančias bangas. Ir ši- 
toje tyloje be jokio žingsnių garso laivelis staiga sujudėjo 
kitaip — sakytumei, kažkas būtų užtykinęs prietilčiu ir ty- 
lutėliai pakrebždenęs į sandėliuko duris... 


Še asas 


Sara iš siaubo garsiai aiktelėjo. Čarlzas įžiebė savo žibin- 
tuvėlį ir ranka per pečius apglėbęs merginą pajuto, kad ji 
iš įtampos ir baimės virpa lyg elektros krečiama. 

Jis paskubom pasakė: 

— Nurimk, brangute! Čia tik Habibas. Atleisk — turė- 
jau tave perspėti. Tiesiog per visą šitą maišalynę visai išėjo 
iš galvos. Buvau pastatęs jį ant kranto ir liepęs dairytis ap- 
linkui, o jei pasirodytų kas įtartina, užlipti į laivą. Aš valte- 
lę palikau po valgomojo langu. 

— Kas — kas toks tas Habibas? — išdrebino Sara, nie- 
kaip negalėdama susitvardyti. 

Čarlzas paleido ją, pasilenkęs pakėlė nukritusią žvaki- 
dę, įstatė ją į vietą ir tik tada atsakė: 

— Oficialiai — mano nešikas ir vairuotojas, — Čarlzas 
žiebtuvėliu vėl uždegė žvakę. — O iš tiesų, neįkainojamas 
padėjėjas. Verčiau einu, pažiūrėsiu, kas ten. 

Jis nuėjo iki durų, o paskui apsigręžė ir grįžo. 

— Sara, ar moki naudotis pistoletu? 

— Aš... manyčiau. Bet... 

Čarlzas išsitraukė mažytį juodą koltą, ne ką didesnį už 
portsigarą, ir pamėtėjo jai į sterblę. 

— Būk atsargi. Jis užtaisytas. Aš einu pasikalbėti su 
Habibu ir truputį pasižvalgyti, ir jeigu, kol manęs nebus, į 
laivelį ateis koks nors nepažįstamas Žmogus, negaišk laiko 

klausinėjimams. Pirma šauk, paskui aiškinkis! Ilgai ne- 
truksiu... 

Nespėjus Sarai nė paprieštarauti, Čarlzas nusigręžė ir 
pranyko valgomojo tamsoje. Netrukus ji išgirdo, kaip pa- 
lengva atsistūmė sandėliuko durys, paskui laivelis suvirpė- 
jo nuo begarsių žingsnių ant prietilčio. 

Sara sėdėjo įsitempusi, nekrutėdama, ištempusi ausis. 
Jai klaikiai norėjosi pulti paskui jį ir klykiant nulėkti 
krantu prieglobsčio pas Krydus. Bet nuo jos laivelio pir- 
magalio iki jų juodavo beveik trisdešimt jardų šlapios 
tamsos su nendrynu iš vienos pusės ir gluosnių brūzgynu 
iš kitos. O žibintuvėlį pasiėmė Čarlzas. Saros pirštai 
spaudė mažytį pistoletą ir liesdama šį šaltą metalą ji jau- 
tėsi tvirčiau; tačiau kai Čarlzas po kokių penkiolikos mi- 
nučių grįžo, Sara įsitempusi, suklususi tebesėdėjo ant 
paties sofos kraščiuko. Žvakė buvo sudegusi, ir visas na- 
melis skendėjo tamsoje. 

Šįkart Čarlzas atėjo nuo kranto ir pakilo prietilčiu. Iš- 
girdusi jo balsą, Sara iš palengvėjimo sukūkčiojo ir susmu- 
ko ant sofos pagalvėlių. Čarlzas dar kurį laiką bruzdėjo 
sandėliuke, ir ji matė ten švysčiojantį Žibintuvėlį. Galiau- 
siai jis įžengė į kambarį nešinas įžiebtu Žibintų, rastu vie- 
noje iš spintų. Jis bjauriai mirkčiojo ir dvokė alyva, tačiau 
Sara buvo dėkinga ir už tokį apšvietimą. 

— Na? —— pasiteiravo ji, stengdamasi kalbėti ra- 
miai. — Ką jis ten aptiko? 

— Habibas? Nieko ypatingo, — atsakė Čarlzas, krės- 
damas nuo plaukų lietaus lašus. Ant drabužių juodavo 
drėgmės ir lapų trūnėsių dėmės, batai aplipę šlapia Že- 
me. — Tavo elektros linija nutraukta. Jis krante užkliuvo 
už laido galo ir pamanė, ar tik nebus tai padaryta tyčia. Tai 
įrodytų, kad, be manęs, dar kažkas kitas šiąnakt kėsinosi į 
šį laivelį. Tačiau mes be šviesos, kad neatkreiptume į save 

dėmesio, atradome ir kitą galą — greičiausiai laidą nu- 
traukė vėjas. 

Čarlzas liovėsi žaisti su žibinto dagtimi, kuri mirkčiojo 
pakrypusi į šoną ir dūmijo stiklą. Baksnodamas dagtį deg- 
tuku jis bespalviu balsu pasakė, kad į laivelį įsibrauti buvę 
visai nesunku, todėl jis Sarai siūląs rytoj duris ir langus už- 
šauti kokiomis nors stipriomis sklendėmis. Jei tik, Žino- 
ma, ji ketinanti čia likti. 

Paskutiniuose žodžiuose nuskambėjo lyg ir menkutė 
abejonė, ir Sara skubiai atsiliepė, kad būtent taip ir ketina 
daryti. Žodžiai, tiesa, buvo drąsūs, tačiau bendrą įspūdį 
gadino Saros dantų kalenimas. Mat, net ir kalbėdama, Sa- 
ra mąstė apie tai, kas jai būtų atsitikę ir apskritai ar ji dar 
būtų gyva, jei valgomojo lango kabliukus būtų atsikabinęs 
ne Čarlzas, o kas nors kitas. 

Išplėstom akim žiūrėdama į Čarlzą Sara tarsi prieš sa- 
vo valią sušnibždėjo: 

— Aš bijau. Čarlzai, aš bijau. 

Čarlzas greitai atsiklaupė ir tvirtai suėmęs jos ledines 
rankas priglaudė prie savęs. Jo paties rankos buvo šiltos, 
tvirtos ir labai patikimos. Čarlzas nusišypsojo, tik ta šypse- 
na taip ir nepalietė jo akių. 

— Ne, nebijai. Sara, susiimk, brangioji. 

— Tau lengva... — sukūkčiojo Sara. 

— O dabar tu klysti, — šiurkščiai pertraukė ją Čarl- 
zas. — Man velniškai sunku! 

Jis paleido jos rankas, staigiai atsistojo ir nuėjo į valgo- 
mąjį. Sara nusekė iš paskos ir rado jį su Žibintuvėliu nar- 
šantį po apatinę bufeto spintelę. 

— Negi neturi čia nieko daugiau, tik limonado ir so- 
dos? — suniurzgė Čarlzas. 

— Kampinėje spintelėje yra brendžio. 

— Ačiū Dievui! Mums abiem būtų neprošal. — Jis ge- 

rokai šliūkštelėjo į stiklą ir išsitiesė. — Išgerk ir pasijusi 
geriau. 

— Ne, ačiū, — šaltai atsakė Sara. 

— Nebūk tokia panelė, — įgėlė Čarlzas. 

— Nesu. Tiesiog nemėgstu brendžio! 

— O kas tavęs klausia? Išgerk, ir tiek, prašom, būk ge- 
rutė, mergaite. Mudviejų laukia dar ilga naktis! 

Jis stumtelėjo stiklą per stalą ir nelauktai nusišiepė. 

— Tau nėra ko jaudintis, — patikino Čarlzas. Aš kuo 
puikiausiai suvokiu, kad mudu laivelyje esame vieni ir jau 
gerokai po vidurnakčio. Tu žavi ir situacija miela. Bet aš 
nemėginu tavęs nugirdyti. 

Sara piktai sušnairavo į jį ir vienu mauku ištuštino stik- 
lą. Čarlzas ištiesė ranką ir pritariamai patapšnojo ją per 
petį. 

— Gera mergaitė. 

— Tu tyčia taip pasakei, — susivokusi Žėrė Sara, — 
vien tam, kad įsiusčiau ir išgerčiau. Juk taip? 

— Na, kad ir kaip ten buvo, tačiau suveikė, — ramiai 
atšovė Čarlzas. 

Jis pasidarė sau stipraus kokteilio ir paėmęs Sarą už 
parankės nusivedė atgal į svetainę. 

— O dabar grįžkime prie reikalų, — Čarlzas įtaisė Sa- 
rą ant sofos if padėjo jai ant kelių Lagį. — Pirmiausia, kas 
buvo tame Džanetos laiške, kurį tu sudeginai? Kuo grei- 
čiau tai išsiaiškinsim, tuo geriau. Pasistenk prisiminti Žo- 
dis žodin. 

Suraukusi antakius Sara pamėgino viską prisiminti ir 
persakė Čarlzui. 

— Hm, — numykė Čarlzas, — man įdomu, kurių vel- 
nių ji ne... Na, gerai, ji nepasakė, štai ir viskas. Bent jau Ži- 
nom, kad ji kažką paslėpė šiame laive. Bėda ta, kad, ro- 
dos, tai žino dar keletas žmonių. O gal tik taip atrodo. Bet 
kaip? Ir kodėl? Ar kam nors sakei apie tą laišką? 

— Ne. 

— Ar galėjo jį kas nors pamatyti? Kai atplėšei voką, 
nepastebėjai, kad jis būtų buvęs apgadintas? 

— N-e, — dvejodama atsakė Sara. — Man rodos, ne. 
Matai, man neatėjo į galvą ieškoti ko nors panašaus. Tą 
dieną grįžau namo — kaip tik turėjo būti tetos Alisos va- 
karėlis Mėlynojo kryžiaus labdarai, — vėlai grįžau ir ra- 
dau daug laiškų. Pirmiausiai perskaičiau visus iš namų at- 
ėjusius laiškus, o šitam perskaityti pritrūko laiko. Atrodė, 
nieko įdomaus, ir įsikišau jį į rankinę, kad perskaityčiau 
vėliau. 

— Kiek laiko jis pragulėjo prieškambaryje ant sta- 
107 — pasiteiravo Čarlzas. 

— Nežinau. Gal dvi, gal tris valandas. Aš išėjau maž- 
daug trečią, 0 grįžau po septynių. 

— Taigi bet kas galėjo jį pamatyti, su garu atklijuoti, 
perskaityti ir vėl padėti į vietą? 

— Tikrai ne! — pasipiktino Sara. — Tik kas nors iš na- 
miškių, 0 mes visi tą popietę žiūrėjome polą, vadinasi, na- 
muose buvo tik tarnai, nei vienas iš jų angliškai nei skaito, 
nei rašo. Be to, kokia prasmė būtų buvę šitaip daryti? Jei 
kas nors norėjo laišką perskaityti, tikrai būtų buvę papras- 
čiau jį tiesiog pavogti. Ir aš apie jį nebūčiau nė sužinojusi. 

— Na, gerai, — nusileido Čarlzas. — Palikim tai. Kas 
paskui? Ar buvai kur nors palikusi rankinę? 

— Ne. Matei, ta rankinė pritaikyta prie suknelės. Ji pa- 
puošta pilkomis rožėmis ir ant dirželio kabėjo ant mano 
riešo. Ją iš rankų buvau išleidusi tik per pietus, ir tada ji 
kabėjo ant mano kėdės atkaltės. Tu ten buvai. Tu galėjai ją 
paliesti. Niekas kitas. 

— Taip, — lėtai ištarė Čarlzas. — Tiesa. Kad būčiau 
žinojęs, jog tas prakeiktas laiškas vos ne valandą prakabė- 
jo mažiau nei per šešis colius nuo mano rankos! Jei tik bū- 
čiau žinojęs... Na, pasakok toliau. 

— Laišką atplėšiau tik įpusėjus šokiams. Kadangi neži- 
nojau, kas voke, tai nė nepamaniau apžiūrėti, ar vokas ne- 
buvo jau kartą atplėštas. Be to, ir tamsoka buvo. Tik tie 
popieriniai žibintai. Paskui įsikišo Helena Vorender ir... 
na, tu pats žinai, kas buvo toliau. Buvai ten. Tu... 

Sarą nusmelkė netikėta mintis ir ji, linktelėjusi pirmyn 
taip staigiai, kad vos nuo kelių nenustūmė išglebusio La- 
gio, įsmeigė į Čarlzą kaltinamą žvilgsnį: 


— Tai todėl? 

— Kas todėl? 

— Pats žinai! Atėjai į vakarėlį dėl manęs? Tai todėl vis 
sukiojaisi aplinkui, tačiau niekad... — Sara nutilo ir pri- 
kando lūpą. 


Čarlzas vyptelėjo, bet atsiliepė kuo rimčiausiai: 

— Na, taip. Kaip būčiau galėjęs pasitraukti? 

Sara nukaito kaip uoga. 

— Aš ne tai turėjau omeny, — atkirto karščiuodama- 
si. — Ir tu puikiai supranti, ką norėjau pasakyti! Ar taip 
elgeisi todėl, kad buvau pažįstama su Džaneta? Tu tiesiog 
sekei mane, tiesa? 

— Taip, — atvirai prisipažino Čarlzas. — Buvau... su- 
interesuotas. 

Sara nusijuokė. Ji, matyt, to nenorėjo, bet juokas buvo 
kartus. 

— O aš maniau... — prakalbo ji ir vėl nutilo. 

— Tikrai? — tyliai raklausė Čarlzas. Jis kurį laiką žiū- 
rėjo, kaip nuo cigaretės į viršų lėtai vinguriuoja dūmas. — 
Matai, Sara, tu galėjai būti tas žmogus. 

— Koks žmogus? Ką tu turi galvoje"? 

— Žmogus, nužudęs Džanetą. 

Sara iš įniršio sušvokštė, — tarsi kas būtų dusliai pokš- 
telėjęs tyliame kambaryje, — ir vargais negalais išspaudė: 

— Tu... tu... tu manai, kad aš... tu manai, kad aš... 


204 


— Gerai, — ramiai ištarė Čarlzas. — Supratau. 

— Tai tu tikrai manai... — negalėjo nurimti Sara. 

— Ne, — su derama pagarba paneigė Čarlzas. — Ne- 
manau. Dabar nebemanau. Tačiau tai buvo visiškai įma- 
noma. Be to, sakoma — ir, deja, dažnai pasitvirtina, — 
kad dauguma moterų nusikaltėlių būna geros aktorės. Tu 
buvai pažįstama su Džaneta ir ponia Metjus. Tavo pirštų 
atspaudai liko ant žalvarinio žarsteklio Džanetos kamba- 
ryje. Aš susitikau tave pūgoje mažiau kaip už šimto jardų 
nuo trobelės prie perėjos. Tave reikėjo stebėti. 

— Ir tu mane stebėjai, — kandžiai tarstelėjo Sara. 

— Taip, kaip ir kitus, — nusišypsojo Čarlzas. — Ir liki- 
mas lėmė, kad buvau drauge su tavimi, kai atplėšei Dža- 
netos laišką. Net teko stebėti, kaip tu jį degini — mano 
paties žiebtuvėliu! — nors visi instinktai spyrė ištiesti ran- 
ką ir jį pačiupti. 
 — Tai kodėl nečiupai? — pasidomėjo Sara. — A!.. A, 
rodos, imu suprasti. Jei aš būčiau buvus ta, tai... taip, su- 
prantu. Tau buvo labai keblu. 

— Velniškai, — linksmai pritarė Čarlzas. — Tačiau 
nors ir nežinojau, kas tame laiške buvo parašyta, vis dėlto 
išsiaiškinau, iš kur jis atėjo ir galėjau tai patikrinti. 

— O iš kur tu sužinojai? — kandžiai pasiteiravo Sa- 
ra. — Taip gerai ją pažinojai? 

— Ką? Džanetą? Ne. Buvom beveik visai nepažįstami. 

— Vadinasi, nori, kad patikėčiau, jog, tik užmetęs akį, 
pažinai jos rašyseną? Laiškas nebuvo pasirašytas, ir aš jį 
laikiau taip, kad niekas negalėtų perskaityti. 

Užuot atsakęs, Čarlzas iš viršutinės kišenės išsitraukė 
odinę užrašų knygutę ir šiek tiek ją pasklaidęs ištraukė ne- 
diduką sulankstyto popieriaus stačiakampį, kurį pamėtėjo 
Sarai ant kelių. 

Sara staigiu judesiu jį išskleidė ir nepatikliai įsižiūrėjo. 

Tai buvo Ravalpindžio advokatų biuro pranešimas, atėjęs 
drauge su užklijuotu Džanetos laišku. 

Ji pakėlė akis į Čarlzą ir pastebėjo, kad šis į ją žvelgia 
keistai įdėmiai — kaip jau buvo žiūrėjęs. 

— Aš... aš nesuprantu, — kiek neryžtingai pratarė Sa- 
ra. — Kaip... kaip tu?.. 

— Kaip aš gavau šitą laišką? Pakėliau nuo pievelės. Tu 
pamiršai jį. 

— Betgi aš negalėjau... Būčiau pastebėjusi... 

— Nebūtum. Žinai, tu man davei puikų patarimą — ar 
užmiršai? Kai ant vargšelės Helenos Vorender išvertei tą 
brendį su soda, tada pasakei, kad, jei nori, kad žmonės ką 
nors išmestų iš galvos, geriausia priemonė — šokas. O 
paskui tu labai maloniai suteikei progą, ir aš išbandžiau 
tavo priemonę. Atsimeni? 

Raudonio banga pamažu kildama kaklu užliejo jos vei- 
dą iki pačių plaukų pašaknų. Ji atsistojo ir aksominis La- 
gio kūnelis šleptelėjo ant grindų. 

— Ak! — grėsmingai sušnypštė Sara. — Tu... tu... 

— Tęsk, — paragino Čarlzas. — Nesivaržyk. Pavyz- 
džiui: „Esate storžievis, sere!“ 

Sara vėl ūmiai atsisėdo, ir Čarlzas nusijuokė. 

— Sara, nesiusk, brangioji. Juk Žinai, meilėje ir kare 
viskas leidžiama. Ir padėjo. Kaip kažin kas padėjo! Išlėkei 
kaip įsižeidusi erchercogienė ir visiškai užmiršai tą laišką, 
kuris nukrito ant žolls ir kurį aš nepastebimai pastūmiau 
po tavo kėde. Be to, buvai taip sukrėsta, jog iki pat dabar 
net nesusivokei, kad jį pametei. Ir — jei tave tai bent kiek 
guodžia, — man labai patiko, ačiū tau. 

— Man rodos, — išdidžiai atšovė Sara, — tokio nepa- 
kenčiamo vyro dar nesu sutikusi. 

— O tu, — neatsiliko Čarlzas, — be jokios abejonės, 
esi pati Žaviausia ir labiausiai į pasiutimą varanti moteris 

iš visų tų įvairaus plauko piktadarių, su kuriomis man teko 
susidurti per netrumpą savo praktiką. 

Ant jos skruosto nelauktai atsirado duobutė ir ją už- 
plūdo linksmumas, tiesa, kiek isteriškas. 

— Oi, mielasis! Atsiprašau. Bet aš staiga pagalvojau 
apie „gražiąją šnipę Olgą Polovski“ ir visas kitas. Kaip ma- 
nai, tai tiesa? Na, ar tikrai susitinki tuzinus žavių šnipių? 

— Nepatikėtum, — patvirtino Čarlzas. — Bet dabar 
palikim ramybėj tas žavias personas ir grįžkim prie reika- 
lo. Kiek laiko tu šiame laivelyje? 

— Penkios dienos, — iškart atsakė Sara. 

— Ką nors radai? 

— Ne. Bet ieškoti pradėjau. Pirmiausiai apžiūrėjau vi- 
sas akivaizdžiausias vietas, paskui pamaniau, kad gali būti 
paslėpta kurioje nors iš šitų bjaurių knygų. Jau vos ne pu- 
sę peržiūrėjau, bet darbas ne iš lengvųjų — ypač, kai neži- 
nai, ko ieškai. 

— Na, dabar aš tau padėsiu. Ji sakė „įrašas“? 

— Taip. Apatiniame to stalo stalčiuje buvo kelios pate- 
fono plokštelės. Pamaniau, kad galbūt reikėtų tą Žodį su- 
prasti paraidžiui, todėl pasiėmiau plokšteles ir pergrojau 
klube. Tačiau ten buvo tik visokios melodijos, traškančios 
melodijos, ir nieko daugiau. 

— Įrašas, — mąsliai ištarė Čarlzas. — Gali būti kas tik 
nori. Išraižytas ant lango rėmo, užrašytas iš apačios ant 
grindų lentos. Paslėptas ant lubų už kurio nors iš šitų mažy- 
čių medžio gabalėlių. Velniava! Rodos, lengva nebus. Bet 
mes turime surasti, nors tai reikštų, jog teks lenta po lentos 
išrinkti visą laivelį. Ir kuo greičiau surasime, tuo geriau, 
nes, man rodos, labai jau daug kam parūpo šitas namelis. 

— Prisiminiau, — lėtai prabilo Sara. — Tu niekad ne- 
atsakai į mano klausimus. Jei mane sekei, tai kaip čia atsi- 
tiko, kad nežinojai, jog šitame laivelyje gyvenu aš? 

— Žinojau. Bet, kaip tu ir įtarei, buvau tikras, kad būsi 
šokiuose Nedo viešbutyje. Vienas mūsų vietinis agentas 
pakliuvo į „eilinį“ nelaimingą atsitikimą, o jį pakeitęs 
žmogus nebuvo toks sumanus kaip anas. 

— Į nelaimingą atsitikimą? Turi omeny — buvo nužudy- 
tas? — Saros balsas tariant paskutinį žodį keistai užlūžo. 

— Tai ne taip jau retai pasitaiko, pati Žinai, — ramiai 
ištarė Čarlzas. 

— Taip, Žinau, — Sara trumpam sulaikė kvėpavimą. — 
Mačiau, kaip tai ištiko Džanetą. Netikėjau, bet pama- 
čiau. — Pirštai ant Saros kelių susipynė. Trūkčiojančiu 
balsu ji kalbėjo toliau: — Čarlzai, kodėl tik dabar, kai ši- 
tame laivelyje apsigyvenau aš, jo užsimanė šitiek žmonių? 
Juk mėnesių mėnesiais jis stovėjo tuščias. Tai kodėl dabar 
jiems jo prireikė? 

— O, šitai ir norėtųsi išsiaiškinti. Labai norėčiau žinoti 
atsakymą. Mano galva, mudu ne vieninteliai, žinantys apie 
tavo ryšį su Džaneta Rašton. Matyt, dar kažkas, o gal ir ne 
vienas, irgi nenuleidžia nuo tavęs akių — dėl visa ko. Ir, 
dedu galvą, šitas laivelis buvo kuo kruopščiausiai iššniukš- 
tinėtas po to, kai Džaneta mirė — jei tik ne prieš tai. 

— Jei tu taip. manai, tai kokia prasmė ieškoti mud- 
viem? Tą įrašą jau turbūt seniai surado! 

— Pamaąstyk, Sara, — paragino Čarlzas. — Jei jis būtų 
surastas, laivelis niekam nebekeltų nė menkiausio susido- 
mėjimo. O dabar juo domisi neįtikėtinai daug Žmonių. 
Vadinasi, įrašo niekas nerado. 

— Bet aš nesuprantu... 

— Paklausyk, — kantriai aiškino Čarlzas, — Džaneta 
gyveno šiame namelyje ir užmokėjusi grynaisiais išsinuo- 
mojo jį iki šių metų birželio pabaigos. Sutartyje nurodė, 
kad jei ji pati negalėtų gyventi laivelyje, jame gali apsigy- 
venti bet kas kitas, turintis įmokos kvitą. Ar tiek aišku? 

— Taip, tačiau... 

— Šš! Džaneta mirė, ir tu gali nė neabejoti, kad laivelis 
buvo apieškotas nuo viršaus ligi apačios. Ne todėl, kad tie, 
kas ieškojo, būtų žinoję, jog ji kažką paslėpė, o tiesiog at- 
sargumo dėlei. Nerasta nieko, ir laivelis niekam neberūpi. 
Ir staiga panelė Periš, ta, kuri sausį buvo slidininkų klubo 
susitikime, gyveno gretimai su Džaneta Rašton, kalbėjosi 
su ja mėnesėtą naktį prie slidininkų trobelės (juk sakei, 
kad kažkas judvi stebėjo), ir todėl atrodo labai įtartina as- 
menybė, gauna paslaptingą laišką. 

— Bet neįmanoma, kad kas būtų apie jį žinojęs! — pa- 
prieštaravo Sara. 

— Nepertraukinėk. Gavusi tą laišką, ji staiga pakeičia 
savo planus ir, užuot keliavusi į Ceiloną, nusprendžia 
grįžti į Kašmyrą. Dabar aš nemanau, jog dar kas nors iš- 
siaiškino, kas tame Džanetos laiške. Tą padarėme 
mes — per tave! Ir sutinku, kad vargu ar dar kam nors 
tai pavyko. Tačiau panelė Periš, kuri — galima tai beveik 
garantuoti — vis dar sekama, atvažiuoja į Kašmyrą ir pa- 
teikia kvitą, kad gautų Džanetos Rašton laivelį. Dabar su- 
pranti? 

— Atrodo, — pamažu ištarė Sara. 

— Viskas labai aišku. Kodėl panelė Periš nusprendė 
važiuoti į Kašmyrą? Ir iš kur ji gavo „Vandenų laumės“ 
nuomos sutartį? Žinoma, iš Džanetos Rašton. Todėl 
„Vandenų laumę“ ir vėl verta stebėti — o drauge ir pane- 
lę Periš! 

— Tačiau jeigu, kaip tu sakai, jie jau išieškojo laive- 
lį... — abejojo Sara. 

— Žinoma, išieškojo. Tačiau tai nereiškia, jog jie kuo 
ramiausiai leistų ieškoti asmeniui, kurį jie turi priežasčių 
įtarti. Nes tu jau ieškojai, ir galiu lažintis iš ko tik nori, 
apie tai išskalambijo tavo mandži. Iš tikrųjų tokia situaci- 

ja gali sukelti begalę nerimą keliančių spėlionių. Kodėl tu 
čia? Iš kur tu gavai Džanetos „Vandenų laumės“ nuomos 
sutartį ir ko ieškai? Jiems knieti kuo greičiau tave išprašy- 
ti iš laivelio. 

— Žinoma, yra ir dar vienas dalykas, — lėtai prakalbo 
Sara. — Aš galiu tą įrašą surasti jiems. 

Čarlzas smalsiai ją nužvelgė ir tyliai atsiliepė: 

— Galiu įsivaizduoti, kaip jiems to norėtųsi. Iš to, kas 
jiems žinoma, jie gali nuspręsti, kad tu, ko gero, žinai, kur 
ieškoti. Jei taip ir jei nepavyksta tavęs iškeldinti iš laivelio, 
geriausia išeitis — stebėti tave ir leisti tau surasti tą „kaž- 
ką“. Jei ką nors surastum... — Čarlzas nutilo ir suraukė 
antakius. 

— Tęsk, — paragino Sara. — Taigi, jei ką nors suras- 
čiau, tai kas? 

— Nagi, — nerūpestingai atsiliepė Čarlzas, — įsivaiz- 
duoju, kad pavogti tą daiktą iš tavęs jiems būtų pigiau gry- 
bo. Jie taip įpratę dirbti smegenimis, jog čia tebūtų vaikų 
žaidimas. 

— Tu ne šitai norėjai pasakyti, — atsakė Sara. 

Čarlzas ūmiai atsistojo ir susikišęs rankas į kišenes ner- 
vingai nužingsniavo per mažą kambarėlį. Paskui apsigrę- 
žė, grįžo prie Saros ir atsistojęs priešais susiraukęs pažvel- 
gėįją. | 

— Persigalvojau, — trumpai pareiškė. — Kuo greičiau 
tu išsikraustysi iš šito laivelio ir apskritai iš šitos šalies, tuo 
bus geriau. Gali susikrauti daiktus ir ryt rytą persikelti į 
Nedo viešbutį, o kitą dieną surasim tau automobilį ir galė- 
si išvažiuoti. | 

Sara nusišypsojo nuginkluojančia šypsena. 

— Ojei aš nenoriu išvažiuoti? 

— Darysi, kas sakoma, — atkirto Čarlzas. — Kol esi 
čia, trukdai ir viską stabdai. 

— One, netrukdau, — ryžtingai patikslino Sara. — Šį- 
kart tu klysti. Kaip tik, kol esu čia, yra galimybė apsimesti 
tiesiog naivia turiste, tik per klaidą įsivėlusia į šį reikalą ir 
nieko apie jį nenutuokiančia. Be to, ta turistė nuomos su- 
tartį iš panelės Rašton galėjo paprasčiausiai nusipirkti! Jų 
turimomis žiniomis, Džaneta galėjo nuspręsti, kad lavelio 
jai nebereikia, ir pabandyti atgauti pinigus, pardavus jį kam 
nors, kas vargu ar žinos apie kritusias šio sezono nuomos 
kainas. Ar tau taip neatrodo? Jie negali būti tokie jau tikri. 

— Nesvarbu, — šiurkščiai atšovė Čarlzas. 

— Svarbu. Ir dar. Jei aš išvažiuosiu, laivelis atiteks ki- 
tam pretendentui, o jų, rodos, ne taip jau mažai. 

— Neatiteks. Jame apsigyvensiu aš. 

— Ir iškart tapsi sekamas? Pats sakei, kad įtarimų su- 
kėlęs žmogus jūsų darbe pasidaro beveik nebenaudingas. 
Juk taip, ar ne? 

— Taip, bet... 

— Ne, dabar mano eilė. Niekur aš nevažiuosiu! Ne to- 
dėl, kad nežinočiau, ką tu norėjai pasakyti. Norėjai pasa- 
kyti, kad jeigu rasiu ir kai ką nors rasiu, manęs laukia tas 
pats kaip ir Džanetos. 

— Būtent! — niūriai patvirtino Čarlzas. — Tiesą sa- 
kant, nėra ko tikėtis, kad tau leistų čia ką nors išsiaiškinti. 
Štai kodėl aš tave rytoj išsiųsiu į Ceiloną. 

— CČarlzai, luktelėk truputį. Tai, ką jūs darote, yra labai 
svarbu, tiesa? 

— Labai. 

— Kokiu mastu? Tai liečia tik vieną, du Žmones, ar 
šimtus Žmonių — kiek? 

— Nežinau, — lėtai ištarė Čarlzas. — Velnioniškai 
daug. Tiesiog dar nežinome. Galbūt milijonus. 

— Na, tada negi manai, jog turi teisę šitaip elgtis? O 
jei jie tikrai mane įtaria? Iš tiesų taip nėra, nes jie negali 

būti visiškai tikri. Kol laivelyje gyvenu aš, tau lengviau čia 
neprileisti kitų, ir net jei būtų įrodyta, kad aš iki ausų 
įklimpusi į šį reikalą, nemanau, kad jie imtųsi drastiškai 
veikti būtent dabar. Negi negali to suvokti? 

— Galtu ir teisi, — susimąstęs nusileido Čarlzas. Kurį 
laiką jis stovėjo nejudėdamas, rankas susikišęs giliai į kiše- 
nes, akis įsmeigęs į nutrintą kilimą. Netrukus nejaukiai 
gūžtelėjo pečiais ir pasakė: — Gerai, laimėjai. Bet su tam 
tikrom sąlygom. 

— Žiūrint, kokios tos sąlygos. 

— Pirmiausia, — tarsi nė neišgirdęs Saros pastabėlės 
kalbėjo Čarlzas, — visąlaik su savimi nešiosiesi ginklą ir 
kritiniu atveju šausi nedvejodama. Jei per klaidą nušausi 
kokį niekuo nekaltą miestietį, aš tave išsuksiu. Bet, kaip 
jau kartą šįvakar sakiau, auksinė tokios situacijos taisyk- 
lė — pirma šauk, aiškinkis paskui. Duosiu tau sunkesnį 
pistoletą. Jo ne tokia didelė atatranka. Toliau: įsigysi 
sklendžių ir pritaisysi prie visų įmanomų durų ir langų. Tu 
gali šitai padaryti, ar ne? 

Sara linktelėjo. 

— Galiausiai, — tęsė Carlzas, — niekur neisi viena. Iš- 
ėjusi iš laivelio gali būti tik draugėje. Aišku? 

— Kaip du kart du, — įžūliai atšovė Sara. — Gerai. 
Bus padaryta. Bet kas toliau? 

— Jei prireiks, šitą laivelį supjaustysim į gabaliukus. 
Ir kadangi reikia skubėti, galime to imtis tuoj pat. Nori 
miego? 

— Dabar man atrodo, kad apskritai niekad nebegalė- 
siu užmigti, — prisipažino Sara. 

— Puiku, — negailestingai ištarė Čarlzas. — Jei taip, 
imkimės darbo. Kiek knygų peržiūrėjai ir ko ieškojai? 

— Palaido popieriaus lapo arba kaip nors sužymėtų 
puslapių, kuriais būtų kas nors užkoduota. Daugiau nieko 
nesugalvojau! 

— Visai neblogai. Na ką gi, imkimės darbo. 

Jiedu atsisėdo ant žemės tarp knygų rietuvių ir ėmėsi 
metodiškai peržiūrinėti kiekvieną tomą; pažvelgdavo po 
kiekvienos knygos nugarėle ir peiliuku patikrindavo kiek- 
vieną storą viršelį. Naktis pagaliau visiškai nutyko. Kažkur 
tolumoje dar niurnėjo griaustinis, tačiau virš ežero nebe- 
buvo nė menkiausio vėjo dvelksmo. Laivelis nejudėjo, o 
tylą retkarčiais sudrumsdavo tik tylus pliumptelėjimas, kai 
varlė nuo vieno lelijos lapo persikraustydavo ant kito. 
Kartais pliaukštelėdavo iš vandens iššokusi žuvis, didelio 
platano šakose pro miegus ciepteldavo paukščiukas. 

Jiedu dirbo labai nuosekliai, peržiūrėtą knygą dėdavo į 
šoną ir imdavo kitą. Rodėsi, praslinko nežinia kiek valan- 
dų, Sarai pradėjo mausti nugarą, nutirpo viena koja. Ji 
pradėjo klausytis garsų krante ir nervingai krūpčiojo nuo 
menkiausio nakties triukšmo. 

Čarlzas, kuris nė karto nepažvelgė į Sarą, matyt, suvo- 
-kė, kaip ji jaučiasi, nes dabar pakėlė akis nuo darbo ir nu- 
sišypsojo. 

— Nesijaudink, — prabilo jis, — šiandien nieks nebe- 
ateis. Man rodos, jau nemažai nuveikėm. Sukraukim šitą 
krūvą atgal. Peržiūrėtas — į lentynas dešinėje, netikrin- 
tas — į kairę. Gerai? 

Čarlzas atsistojo ir padavęs ranką padėjo pakilti Sarai. 

— Oi! — aiktelėjo Sara ir klestelėjusi ant sofos ėmė 
trinti kairiąją pėdą, kad joje vėl imtų cirkuliuoti kraujas; 
Čarlzas tuo metu sudėjo atgal ir surikiavo ilgą virtinę kny- 
gų. — Oaš, — pareiškė ji Čarlzo nugarai, — ir nemaniau, 
kad kas nors bando patekti į vidų — juk ant kranto tavo 
žmogus. Bet juk kas nors galėjo stebėti iš tolo. Pagaliau 
juk ir per užtrauktas užuolaidas galėjo įžiūrėti, kad šiame 
kambaryje dega šviesa. 

— Užmiršai, — išsišiepė Čarlzas, — kad esi vieniša 
nervinga senmergė. Nieko nuostabaus, kad tokią naktį lai- 


213 


kai užžiebtą lempą. Beje, galiu lažintis, kad eidama gulti, 
tu ir taip ją palieki, juk taip? 

— Na, taip. Sandėliuke, — kiek droviai prisipažino Sara. 

— Taip ir maniau. Reikėtų nenusakomai valingos mo- 
ters, kad šito nepadarytų. Ne, manau, tau neverta neri- 
mauti, jog šiame kambaryje deganti šviesa gali sukelti įta- 
rimų. Na, ojei tavo laivelis šiąnakt privilios dar kokių nors 
svečių, su jais susitvarkys Habibas. 

— Ką jis Žino? — smalsiai pasiteiravo Sara. — Turiu 
omeny — apie visą šitą reikalą? 

— Tiek, kad su juo būtų galima dirbti, — išsisuko Čarl- 
zas. — Ir kitiems žinoma ne ką daugiau — išskyrus vieną, 
gal du pačius svarbiausius žmones. 

— Kažką panašaus sakė ir Džaneta, — mąsliai ištarė 
Sara. — Ji sakė, kad jiedvi su ponia Metijus tik ilgos gran- 
dinės grandelės... 

— Ponia Metijus buvo šis tas daugiau negu grandelė. 
Bet Džaneta buvo teisi. Pavojinga informaciją paskleisti 
per daug plačiai. Tai pasitvirtino ne kartą ir ne du — šia- 
me ypatingame darbe veikti reikia tiksliai! Bet kuris gran- 
dinės narys, kad pasakytų ką žino, gali būti papirktas, šan- 
tažuojamas arba kankinamas. Ir čia, Kašmyre, turime rei- 
kiamą skaičių žmonių, tokių, kaip mane Babamarišyje 
pasitikęs Žmogus: kiekvienas dirba savo darbą ir, žinoma, 
visi jie pažįsta viens kitą. Jie tikrieji visos sistemos varžte- 
liai ir sraigteliai; tačiau parako statinė ne jie. Jie, deja, ne 
to lygio žmonės, kuriems būtų buvę galima perduoti tokią 
informaciją, kokią, iš visko sprendžiant, aptiko ponia 
Metijus ir Džaneta Rašton — joms tai buvo pražūtinga. 

Jis nutilo ir neregėmis akimis įsižiūrėjo į lempos lieps- 
nelę, nuo kurios jo veidas atrodė išmargintas tamsių linijų 
ir įdubimų. 

— Čarlzai... — prakalbo Sara. 

— Klausau? 

— Kas tie „jie“ — tie, kuriuos vadini „opozicija“? 
Žmonės, nužudę Džanetą, ponią Metijus ir... ir visus kitus: 
aš klausiau Džanetos, tačiau ji nepasakė. Todėl pamaniau, 
kad tai paprasti kovotojai už laisvę — „Laisvoji Indija“. 
Bet dabar, kai mes tikrai traukiamės, kai jie Žino, jog lai- 
mėjo, atrodo, kad tai lyg ir negalėtų būti jie. 

— Ir nėra. 

— Tada kas? 

— Galvok, ką nori, — bejėgiškai atsakė Čarlzas. 

— Čia ne atsakymas, pats žinai. Tu nebegali man šitaip 
pūsti miglos — po to, kai per tave šiąnakt iš baimės vos 
neišsikrausčiau iš proto; nekalbant jau apie Gulmargą! 
Kas tai — politika, perversmas, maištas, narkotikų kon- 
trabanda ar dar kas nors? Sakai „niekas nežino“. Bet tu gi 
ką nors įtari. 

Čarlzas atsisėdo ant sofos ranktūrio ir iš reto prakalbo: 

— Taip. Įtariu. Matai, Sara, kiekviena pasaulio šalis tu- 
ri savo žvalgybą — jei nori, gali vadinti ją slaptąja tarnyba. 
Čia, Indijoje, ji dažnai užsiima tuo, ką Kiplingas vadina 
„didžiuoju žaidimu“. Tas Žaidimas eina iš už Chaiberio iki 
Asamo sienos ir toliau. Turime būti budrūs visoje Indijoje, 
nes Sikimo turguje pašnibždėtas žodelis gali nugriaudėti 
maištu Bengalijoje. Mums reikia turėti savas akis ir ausis 
kiekviename mieste, kiekviename kaime... Na, maždaug 
per vienerius pastaruosius metus Indijoje atsitiko kažkas 
labai keista. Ne tik įprastinis žemės drebėjimas. Pavyz- 
džiui, nepaprastai daug įsilaužiamųjų vagysčių. Kalba eina 
ne apie paprastas vagystes, o apie išties didžiulius pinigus. 
Apie rūpestingai suplanuotą milijonus kainuojančių vals- 
tijos brangenybių grobimą. Apie Čarkralo rubinus ir 
Radžgoro smaragdus, kurie, galima sakyti, neįkainojami. 
Kai kurios brangenybės pasirodė pačiose netikėčiausiose 

vietose, o mes išsiaiškinome, kad kažkodėl didžioji dalis, o 
gal ir visos brangenybės suplaukė į Kašmyrą arba per jį ke- 
liavo. Ši valstija tarsi koks surinkimo punktas. 

— Atsimenu apie tuos smaragdus, — prakalbo Sa- 
ra. — Todėl, kad tu žaidei polo tądien, kai... — Ji staiga 
nutilo. 

Čarlzas smalsiai žvilgtelėjo į Sarą. 

— Tie smaragdai yra čia, Kašmyre, — pasakė jis paty- 
lėjęs. 

— Iš kur tu Žinai? — Sara net krūptelėjo. — Jūs juos 
radote? 

— Ne. Tačiau mes žinome, kad jie čia. Manėme, jog 
ėmėmės visų atsargumo priemonių, kad jų nepergabentų 
per šitą sieną, bet atsirado gudresnių už mus. Jie čia. 

— Bet kodėl? 

— Na, visų pirma tam, kad juos naujai nušlifuotų. Dau- 
gybę brangakmenių iš naujo nušlifavo čia, mažutėse pri- 
šnerkštose juvelyrinėse krautuvėlėse, kiurksančiose nuo- 
šaliose miesto gatvelėse. Tačiau tai, kas geriausia, perėjo- 
mis nukeliavo pro Gilgitą per Pamyrą. 

— Kur? 

Čarlzas pro blakstienas pašnairavo į Sarą. | 

— Tu moki spėlioti ne blogiau už mane, — sausai išta- 
rė jis. — Sakiau, manyk, ką nori. 

— Bet... bet jie mūsų sąjungininkai! — apstulbusi pa- 
prieštaravo Sara. 

— Niekieno jie nc sąjungininkai. Ir niekada nebuvo... 
Nebent tol, kol tai buvo naudinga jų pačių kailiui, ne il- 
giau! Jie patys, pasitelkę baisiausią fašistinę, reakcingą ir 
žiaurią santvarką, pasirinks sąjungininką — ir palaikys są- 
jungą tik tam, kad patenkintų savo interesus — ir niekie- 
no kito! Kitų tautybių žmonės daug ką padarys dėl tos at- 
gyvenusios idėjos, „moralinių principų“; bct jie nieko ne- 

paisys, ir jų tikslas visada tas pats. Jie nusprendė, kad 
jie — viešpačiai, valdovai, o visi kiti turi keliaklupsčiauti. 
O kas klauptis nenori, teguli aukštielninkas ar kniūpsčias, 
tačiau lavonas! 

— Bet pinigai — tos brangenybės... Nesuprantu, ko- 
dėl... Ar tai reiškia, kad jų galbūt reikėjo kam nors prieš 
mus — kitam maištui? 

Čarlzas pratrūko juoktis; paskui staiga surimtėjo. 

— Ne, ne tam. Kaip tu ką tik pati pasakei, nebebūtų 
prasmės to daryti dabar, kai anglai išeina iš Indijos. 

— Tai kodėl tada tu tuo rūpiniesi? Juk tai jau nebe jū- 
sų reikalas, jei pasišalinate? 

— Nes pasaulis sumažėjo, Sara. Jis mažėja kasdien. 
Pietų Amerikos Žmonės nebegali būti abejingi, kai sprogs- 
ta Balkanų valstybė. Tai, kas čia vyksta, gali paveikti mus 
visus, ir mes privalome išsiaiškinti, kas darosi. Privalome 
išsiaiškinti! 

— Ar tai dėl to čionai atvyko ponia Metjus? Dėl pini- 
gų, dėl brangenybių ir viso šito? 

— Taip, nes rodėsi, jog visi pėdsakai, kuriais sekėm, 
baigdavosi Kašmyre. Iš pradžių pamanėme, kad tai tik 
stambi vagystė, ir nieko daugiau, tačiau vis vien tą reikalą 
reikėjo sustabdyti. Skyrėm tam nemažai žmonių, bet dau- 
guma jų tebuvo smulkios žuvelės. Pendrelas jau buvo pa- 
kankamai stambi žuvis ir jis kažką aptiko. Ir žuvo. Tada 
pasiuntėme kitą tokio pat lygio Žmogų — ponią Metijus. 
Jie susekė ir ją. Du žmonės mums pasiuntė visiškai įslap- 
tintą signalą, kurį naudodavome tik tada, kai kas nors tik- 
rai „degdavo“. Kažkas baisaus telkiasi, Sara. Kažkas juo- 
da ir bjauru. Ir mes turime tai išsiaiškinti ir nuslopinti dar 
prieš palikdami šią šalį, nes paskui... 

— Bus tvanas, — užbaigė Sara. 

— Galbūt. Kol kas, kaip jau sakiau, tavo spėjimai ne 

blogesni už mano. Kiek dar tų bjaurių knygų, kurias su- 
krovėme kairėje, reikia peržiūrėti? 

— Maždaug keturiasdešimt, — atsiduso Sara. — Per- 
versiu jas ryt. Oi! 

— Kas yra? 

— Vėl gelia ir dygčioja. Šitą pėdą patryniau ir praėjo, 
bet buvau prisėdusi kitą ir dabar ji irgi nutirpo. 

Čarlzas atsiklaupė, nuavė mažas žalias šlepetes ir ėmė 
trinti nutirpusias Saros pėdas. 

— Argi ne laimė, kad jos tokios dailutės? — patenkin- 
ta ištarė Sara. 

Čarlzas pakėlė akis ir nusijuokė. 

— Tikrai ne. Šiuo momentu man kur kas labiau patik- 
tų įprastos dvidešimtojo amžiaus dramblotos lepšės, ko- 
kias neretai išvysti besimaudydamas. 

— Kodėl? — smalsiai pasiteiravo Sara. 

— Nes jos man blaško dėmesį. Ir todėl, kad jausčiausi 
kur kas geriau, jei atrasčiau tavy ką nors, kas man nepa- 
tiktų. 

— O, — tyliai aiktelėjo Sara. 

Čarlzas vėl jai apavė šlepetes, atsistojo ir nusivalė 
kelius. | 

— Gal padės, — kukliai pasiūlė Sara, — jei prisipažin- 
siu, kad aš knarkiu. 

— Tikrai? 

— Nežinau. 

— Pagalvosiu apie tai, — rimtai pažadėjo Čarlzas, — 
ir, pirmai progai pasitaikius, išsiaiškinsiu pats. Ačiū už 
pasiūlymą. 

— Nėra už ką, — manieringai atsakė Sara. — Man vi- 
suomet malonu pasitarnauti džentelmenui, su kuriuo pra- 
leidau naktį. 

— Gerasis Dieve! Jau rytas! 

— Man buvo įdomu, kada tu tai pastebėsi. 

Sara nuėjo prie lango ir atitraukė užuolaidą. Ežeras ir 
kalnai dabar buvo nebe juodi, bet pilki, dangus rytuose — 
vos vos sidabriškas ir blyškiai violetinis. Medžiuose po tru- 
putį cypsėjo ir šnarėjo bundantys paukščiukai, o nuo Na- 
zimo ataidėjo tylus, bet aiškus melodingas Hazratbalo 
mečetės muedzino kvietimas maldai... 

— Velnias! — tyliai nusikeikė Čarlzas. — Reikia kuo 
greičiau dingti! Labos nakties, Sara, tai yra, labo ryto. Eik 
ir pamiegok. Dabar jau nieko nebenutiks. Aš tavimi pasi- 
rūpinsiu... 

Krante tyliai švilptelėjo. 

— Habibas, — paaiškino Čarlzas ir išėjo. 

Sara girdėjo, kaip dusliai užsitrenkė sandėliuko durys, 
laivelis suvirpėjo nuo skubrių žingsnių prietilčiu. Sušlamė- 
jo gluosniai ir stojo tyla. 

Lagis nusižiovavo, pasirąžė ir mieguistai pavizgino uo- 
degytę. 

— Na, ačiū Dievui, bent jau tu atsigavai! — apsidžiau- 
gė Sara. 

Buvo pusė vienuolikos, kai Sara atsibudo ir suvokė, kad 
šalia stovi Uogelė Kryd ir purto ją. 

— Atsibusk gi tu, tinginio panti! — sakė Uogelė. — 
Negi visuomet šitiek miegi? Galima pagalvoti, kad visą 
naktį ūžei! 

— Nepatikėtum, — nusižiovavo Sara. Ji atsisėdo ir pa- 
kedeno savo rusvas garbanas. — Labas rytas, Uogele. Ar 
gražus oras? 

— Puikus! — paskelbė Uogelė. Ji pati atitraukė lango 
portjeras, ir palubėj ėmė šokti saulės zuikučiai. — Tavo 
mandži sakė, kad pusryčiai tau buvo paruošti prieš pusan- 
tros valandos, todėl, spėju, dabar jie nebevalgomi. 

— Pasakyk jam, kad susiruošiu per penkiolika minu- 
čių, — paprašė Sara. 

Ji išsirangė 1š lovos ir vaikydama miegus pasirąžė. 

— Pasakysiu. O kai pavalgysi, eisim drauge į parduotu- 
ves. Norim nusipirkti keletą vazų iš papjė mašė — turim 
išsiųsti vestuvių dovaną. Hiugas mano, kad tau norėtųsi 
apžiūrėti miestą ir upę, todėl nusprendėme eiti į Ketvirto- 
jo tilto parduotuves. Ten labai miela. Ką apie tai manai? 

— Skamba tarsi gydytojo paliepimas, — gyvai atsiliepė 
Sara. 

Jai atlėgo širdis pagalvojus, kad kokiai valandai ar 
dviem galės išeiti iš laivelio. Čarlzas sakė: „Niekur neik 

viena“, bet jis juk neliepė neišeiti iš laivelio, o „Vandenų 
laumė“ jai jau buvo pakankamai įkyrėjusi. Apsirengusi 
Sara visų pirma mandži paprašė, kad šis turguje nupirktų 
tuziną sklendžių, su visais varžtais bei movomis, ir tik ta- 
da sėdo vėlyvų pusryčių, kurie, kaip ir pranašavo Uogelė, 
buvo jau ne kažin kokie, kad neatšaltų, ilgai laikyti ant 
žarijų indo. 

Inkstus Sara atidavė dėkingam Lagiui, didumą omleto 
padalijo porai draugiškų mažų paukščiukų, kurie straksė- 
jo, čirškavo ir įžūliai kraipė savo juodus kuodelius ant at- 
verto valgomojo lango palangės. Siurbčiodama drungną 
kavą ji stebėjosi, kodėl, kažin, po viso praėjusios nakties 
sąmyšio, po ką tik duoto nurodymo pasirūpinti sklendė- 
mis, kad daugiau niekas neįsilaužtų, jai taip linksma ir 
smagu? 

— Ak, koks gražus rytas! — dainavo Sara. — Ak, ko- 
kia puiki diena! 

. — Velnias šėtonas! — klyktelėjo už lango. 

Trinktelėjo, dunkstelėjo ir lange pasirodė Hiugas su 
varvančiu irklu. 

— Kodėl, — karščiavosi jis, — net savo suklaidintojo 
universiteto apdovanotas irklavimo ženkleliu, aš vis vien 
nesugebu šitų plokščiadugnių dengtų geldų nuirkluoti nė 
penkių jardų bent tris kartus neapsisukęs ratu ir kiaurai 
nepermirkęs? Sveika, Sara. Atrodai beveik taip pat pui- 
kiai kaip ir tavo dainelė. Ar taip ir jautiesi? 

— Jaučiuosi kuo puikiausiai! Matyt, dėl oro ar dar ko 
nors. Norisi lėkti lauk ir pievoje sutrypti kokį piemenų šokį. 

— O gal norėtum lėkti į Ketvirtąjį tiltą ir pasilaikyti 
man už rankos, kol Uogelė varys mane į bankrotą su tais 
papjė mašė prekeiviais? 

— Ketini mus ten nuplukdyti? — atsargiai pasiteiravo 
Sara. 

— Tai jau nebijok! Aš, deja, per storas ilgai mankštai ir 
per didelis nemokša, kad drįsčiau keliauti su viena iš šių 
bjaurių nesuvaldomų geldų. Siūlau važiuoti automobiliu. 
Grįždami galėtume užsukti priešpiečių pas Nedą — na, 
kaip tau? 

— Žavinga! Tik palauk, pasiimsiu skrybėlę. „Koks gra- 
žus, koks gražus mano jausmas, ir likimas man toks palan- 
kus...“ — Sara dainuodama nužingsniavo į miegamąjį, O 
Hiugas, galvodamas apie kažką kita, pabaigė skrebučius ir 
marmeladą. 

Gulamo Kadiro papjė mašė parduotuvėlę ant Ketvir- 
tojo tilto jie pasiekė tik pusiaudienį, nes Hiugas būtinai 
norėjo pakeliui stabtelėti klube ir išgerti alaus. Ten jie su- 
sitiko Redžį Kredoką ir Mirą Chaną, ir šie nusprendė va- 
Žiuoti drauge. 

Gulamo Kadiro prekių salikės langais žvelgė į upę, jo- 
se buvo prikrauta daugybė iš papjė mašė padarytų daiktų. 
Visų įmanomų dydžių ir formų taurės dėžutės, vazos, žva- 
kidės, tualetinių stalelių rinkiniai, lempos, padėklai, sta- 
lai, indai. Ir visi tie daiktai buvo išpaišyti mažulyčiais 
paukščiukais ir drugeliais, lapeliais, gėlėmis arba įman- 
triais rytietiškais ornamentais ir išpuošti auksu. 

Keletas rudai apsirengusių padėjėjų su baltutėliais 
įspūdingo dydžio turbanais, tyliai tardami mandagius pa- 
sveikinimo žodžius, skubėjo pirmieji ir rodė dirbinius. Sa- 
ros pirkinių krūva, dideliam senyvo savininko pasitenkini- 
mui —ir akivaizdžiai Miro Chano pramogai, — labai 
greitai grėsmingai išaugo. 

Hiugas, kuriam visa tai jau pabodo, galų gale išnėrė 
pro portjera užkabintas duris, ir visi išgirdo, kaip jis greti- 
mame kambaryje garsiai su kažkuo pasisveikino. 

— Prakeikimas! Ten ta sena kobra Kandera, — suniur- 
nėjo Redžis Kredokas, kuris laikė krūvą dubenėlių, kol 

Uogelė aptarinėjo visų platano lapų, tulžių, lotosų ir figū- 
rinių raštų vertę. — Ta moteris nepakenčiama. Kaip Me- 
rilė tveria, velniai rautų. Sena liežuvautoja! 

Iš kito kambario aidėjo griežtas ledi Kanderos bal- 
sas — pamokomas ir kritiškas: 

— Na, Hiugai? Kaip matau, vėl švaistai laiką ir pinigus? 
Kur tavo žmona? Niekaip nesuprantu, kodėl žmonės perka 
šitą šlamštą. Jokio skonio. Žmonės nebemoka rinktis. Ką 
tik Gulamui Kadirui sakiau, kad jo laimė, jog Šrinagare dar 
tiek daug skonio neturinčių turistų. Ką tu čia veiki? 

— Kadangi mėgdžiojimas — geriausias būdas patai- 
kauti, — atsiliepė Hiugas, — aš seku jūsų pavyzdžiu ir 
renkuosi — nenoriai ir, taip sakant, įgaliotas, — šito 
šlamšto kolekciją. 

Ledi Kandera spigiai ir trūksmingai nusijuokė. 

— Tu man patinki, Hiugai Krydai. Tu, ko gero, vienin- 
telis sugebi man atsikirsti. Tik nemanyk, kad aš ką nors čia 
perku. Saugok Dieve! Aš tiesiog prižiūriu, kad Merilė per 
savo bjaurų skonį neprarastų darbo. Gubernatorius nori 
kokius du tuzinus dirbinių iš papjė mašė ir panašių čio- 
nykščių šiukšlių pasiųsti į kažkokią labdaros mugę, ir pa- 
prašė mano dukterėčios visa tai nupirkti. Tas žmogus, ma- 
tyt, jau suvaikėjo, jei patikėjo išrinkti Merilei. Juk ją kaip 
reikiant apstumtų su kainomis ir apkrautų visokiomis 
šlykštynėmis, kurių niekas neperka. Majoras Makėjus bu- 
vo labai mielas ir atėjo man padėti. 

— O Dieve! — burbtelėjo Redžis Kredokas. 

Merilė Forbs virpančiu balsu bandė protestuoti: 

— Bet, teta Ena, tai buvo jūsų... 

— Prikąsk liežuvį, vaikeli! — nukirto ledi Kandera. — 
Neketinu čia su tavimi ginčytis. Nagi, perbėk ir paieškok 
kokių gražučių dubenėlių pudrai. Du paskutiniai iš tavo 
rodytų man nepatiko. Majoras Makėjus tau patars. 

Dulkėta gausiai siuvinėta portjera susiūbavo, ir iškart, 
paruošusi savo lornetą, įėjo ledi Kandera. 

— O, Antonija, — kreipėsi ji į Uogelę, — atrodo, didi- 
ni savo vyro pereikvojimą banke? — Ji nukreipė lornetą į 
Redžį Kredoką, tylėdama jį apžiūrėjo ir pridūrė: — Ma- 
tau, turi ištikimą kavalierių. Ak Viešpatie, ką reiškia jau- 
nystė!.. Nors, žinoma, mano jaunystėje kur kas labiau pai- 
sydami elgesio normų praleidome daugybę galimybių. Jūs 
tuojau pamesite vieną dubenėlį, majore Kredokai. 

Redžis Kredokas susiraukė ir, besistengdamas išlaikyti 
slystantį dubenėlį, pametė dar tris. 

— Kodėl nepasidedate jų ant sofos? — pasiteiravo ledi 
Kandera. — Taip daug protingiau. Na, matote, vieną jau 
sulaužėte ir turėsite nupirkti. Bet galėsite naudoti kaip pe- 
leninę. Atrodai kiek suplukusi, Antonija, arba prisitepei 
per daug skaistalų. Jei jau jūs, šiuolaikinės moterys, priva- 
lote dažytis, linkėčiau išmokti tai daryti santūriau. 

Uogelė atsiliepė taikiai: 

— Mieloji ledi Kandera, kaip jums patinka mus erzinti. 
Bet šįryt esu nusiteikusi jus nuvilti. Sukilimo nebus. 

— Judvi su Merile vienodos, — pareiškė ledi Kandera, 
taisydamasi ant sofos. — Jokios valios. 

Uogelė nusišypsojo ir atsakė: 

— Bet visus mus išgąsdino ledi Kandera. Ji žino visų 
paslaptis ir nuo jos nieko nenuslėpsi. Argi ne taip? 

— "Tave tai jau tikrai pažįstu, jei tai turėjai galvoje, — 
atkirto ledi Kandera. 

— Oho! — įsiterpė Hiuges. — Matau, kad priklausote 
mokyklai „Viskas išaiškinta: “ 

— Ir kas gi tai? 

— Kiplingas yra tai aprašęs labai tiksliai: „Parašyk bet 
kuriam žmogui, kad viskas išduota, ir net pats popiežius 
negalės ramiai miegoti“. Kitaip tariant, jei kokiam nors 

vaikinukui į ausį šnibžtelėsit: „Viskas išaiškinta!“, devyni 
miestiečiai iš dešimties nieko nelaukdami sės į artimiausią 
Pietų Amerikon plaukiantį laivą, norėdami apsidrausti, jei 
kartais tai būtų teisybė. 

— Todėl, kad nėra nė vieno, kas neturėtų ko slėpti? — 
paklausė Miras Chanas. 

— Maždaug, — pritarė Hiugas. — Tikrai, jei man į au- 
sį kas sušnibždėtų: „Viskas išaiškinta!“ , tiek mane ir tema- 
tytumėt. | 

— Šituo visai nesunku patikėti! — įgėlė ledi Kandera. Ji 
atsuko Hiugui nugarą ir, pakėlusi lornetą, kurį laiką apžiū- 
rinėjo Sarą. — O, turtingoji panelė Periš, — pareiškė ji. 

— Deja, — atsiliepė Sara. 

— Ką? A... O aš maniau, kad visi turistai, galintys at- 
vykti į Indiją, yra turtingi. 

— Tik ne aš, — juokdamasi prisipažino Sara. 

— Na, graži pasaka, mergele. Paskleisk ją, — patarė 
ledi Kandera. — Kai tave laiko turtinga, ne ką blogiau ne- 
gu būti turtingai iš tiesų. Pamatysi, kaip tai prisidės prie 
tavo populiarumo. Matau, ir tu perki šitą šlamštą. 

— Taip, — atsiliepė Sara. — Man jie žavūs. 

— Prieš karą jie turėjo tam tikrą vertę, — sutiko ledi 
Kandera. — Bet kaip ir viso kito jų kainos išaugo keturis 
kartus, o kokybė pablogėjo — tai vis per visokius mūsų są- 
jungininkus, kurie be jokios atrankos moka fantastiškus 
pinigus, ir netrukus bus nebeverta palaikyti tinkamą meno 
lygį. Parduos bet kokį šlamštą. 

Matyt, juos lydėjo laimė, nes pokalbį nutraukė drauge 
su kapitonu Meloriu atėjusi Helena Vorender. 

Čarlzas, pasisveikinęs su Sara taip pat nerūpestingai 
kaip ir su kitais, nė iš tolo nebuvo panašus į žmogų, pralei- 
dusį sunkią bemiegę naktį. O Helena į jį buvo įsikibusi 
taip, tarsi jis būtų jos nuosavybė. Nuo šių pastebėjimų Sa- 

ra SuirZo II pasijuto keistai prislėgta. Miras Chanas su Me- 
rile Forbs bei majoru Makėjumi išėjo į kitą kambarį ir ten 
aptarinėjo žvakides ir stalines lempas, kiti būreliu susi- 
spietė aplink tarsi karalienę ant sofos įsitaisiusią ledi Kan- 
derą, ir Sara liko viena. 

Kairėje buvo nedidukė arka, pusiau uždengta sunkia 
siuvinėta portjera su kutais. Nežinodama, ką iš susierzini- 
mo daryti, Sara praskleidė tą uždangą ir slystelėjo pro ją. 
Pasirodo, ten buvo dar viena prekių salė — tamsi, dulki- 
na, užkrauta stalais. 

Nuo sienų leidosi suklostytas plytų raudonumo audi- 
nys, raudonai ir rudai išsiuvinėtas geometriniais piešiniais 
ir gausiai nubertas mažyčiais veidrodėliais — ne dides- 
niais už nykščio nagą, grindys buvo išklotos storais persi- 
škais kilimais. Kambario viduryje ir palei sienas stovėjo 
daugybė drožinėtų ir inkrustuotų stalų. Ant jų kūpsojo 
įvairiausi daiktai iš papjė mašė, net ant grindų buvo su- 
krautos dulkinos dubenėlių, vazų ir dėžučių piramidės. Iš 
kambario, rodos, buvo galima išeiti tik pro tą arką, pro 
kurią Sara įėjo, o šalia jos įmantriai pjaustinėtos dažyto 
medžio langinės dengė į upę išeinantį langą ir balkoną. 

Langinės buvo uždarytos ir šviesos mažame kambarė- 
lyje tebuvo tiek, kiek prasiskverbė pro pjaustinių plyše- 
lius. Viduje buvo ir šalta, ir tvanku. Kvepėjo dulkėmis, 
sandalmedžiu ir lėtai slenkančiais amžiais... Ir dar kažkuo. 
Kažkuo neatpažįstamu. 

Sara nervingai vaikštinėjo po kambarį — paimdavo 
kokį daiktą iš papjė mašė, nematančiom akim apžiūrėda- 
vo ir padėdavo atgal — ir vie:1a ausim klausėsi balsų greti- 
mame kambaryje: Čarlzo, Hiugo, Helenos ir ledi Kande- 
ros. Tie balsai netrukus susiliejo, nutyko ir tesigirdėjo ty- 
lus murmesys. „Jie visi kažkur nuėjo“, — pagalvojo Sara. 

Mažame, dulkiname suverstame kambaryje buvo labai 
tylu: tylu, šalta ir — ir kas? Sara niekaip nebūtų to paaiš- 

kinusi, bet staiga ją nusmelkė siaubas ir apėmė nenumal- 
domas noras apsigręžti, pulti iš šio kambario ir susirasti 
bičiulius. Atrodė, kad įžengusi čionai ji atsidūrė už realaus 
kasdienio gyvenimo ribų, nes čia buvo kažkas keliantis 
baimę. Kažkas... 

Ir ūmai Sara suvokė, kas tai. Kvapas, kurį užuodė tam- 
siame tuščiame trobelės prie perėjos prieangyje. Ir čia 
taip pat kvepėjo! Silpnas, bet aiškus — čia, Gulamo Kadi- 
ro salikėje ant Ketvirtojo tilto. 

Sara tarytum suakmenėjo: negalėjo kvėpuoti, negalėjo 
judėti. Iš už portjeros nebesigirdėjo nė menkiausio garso, 
net upė ir miestas už pjaustinėtų medinių langinių, rodėsi, 
nugrimzdo į tylą. Kažkas sušlamėjo už sienos drapiruotės, 
ir maži veidrodėliai ėmė mirgėti ir žybčioti — šimtas gud- 
rių spindinčių akių, stebinčių Sarą ir daugybę kartų pakar- 
tojančių jos atvaizdą ant tamsių, dulkėtų audinio klosčių. 

Ji neišgirdo storais kilimais žengiančių kojų žingsnių, 
bet arką dengianti uždanga buvo pakelta ir ant slenksčio 
stovėjo Čarlzas. 

— Mane pasiuntė jūsų... — prakalbo jis, bet išvydęs iš 
baimės perbalusį Saros veidą nutilo ir greitai nuleido už- 
dangą. 

Sara sušvokštė: 

— Kvapas! Trobelės kvapas. Jis šiame kambaryje!.. 

— Ša! — šnypštelėjo Čarlzas. 

Jis vienu žingsniu atsidūrė prie Saros ir skaudžiai su- 
griebė už riešo. 

— Tvardykis, Sara! — pašnibždom paliepė. — Grei- 
tai... Šaunuolė. 

— Tas kvapas... — pakartojo Sara. 

— Taip, Žinau. Kokį velnią tu čia veiki? 

— Tik įėjau pažiūrėti... 

— Ne. Turėjau galvoje — čia, šiame name? 

— Uogelė norėjo šį tą nusipirkti. 

— Ar tu... 

Už arkinį įėjimą dengiančios portjeros pasigirdo kaž- 
koks tylutėlis garsas, ir beveik tą pačią akimirką, taip pat 
greitai ir netikėtai, kaip kartą jau buvo daręs, Čarlzas čiu- 
pojąį glėbį ir prisiglaudęs taip, kad ji negalėjo nei pajudė- 
ti, nei ką nors pasakyti, ėmė bučiuoti. 

Portjera atsiskleidė ir arkoje išdygo majoras Makė- 
jus — apstulbęs ir išraudęs. Jo ir taip raudonas veidas pa- 
mažu pasidarė kaip burokas, jis sumišęs sausai kostelėjo ir 
žengtelėjo atbulas, kai Sara, išsivadavusi, liepsnojančiais 
skruostais puolė pro jį iš kambario. 

Ji perbėgo didžiąją salę ir pro duris įlėkė į tolesnį kam- 
barį. Iš čia kilo įviji mediniai laiptai, ir kažkur viršuje gir- 
dėjosi, kaip Redžis Kredokas ginčijasi su Uogele, šaižiai 
dirbtinai kvatojasi Helena Vorender. Sara sustojo; ji išsi- 
gando pašaipių Helenos akių, skaidraus supratingo Miro 
Chano žvilgsnio, ledi Kanderos lorneto, negailestingai nu- 
kreipto į jos nukaitusį veidą, sutaršytus plaukus. 

Ji bandė prisiminti, kur nukišo savo rankinę. Joje buvo 
nedidukas stačiakampis veidrodėlis, dar pudrinė ir plaukų 
šepetys. Ar davė palaikyti Mirui Chanui, ar ji liko ant ku- 
rio nors stalo aname kambaryje? Kol Sara svarstė, pro du- 
ris paskubom įėjo Čarlzas. Jo veidas buvo visai be jokios 
išraiškos, o žvelgdamas į Sarą jis truputį suraukė antakius, 
tarsi jos nepažindamas. 

— Spėju, — tyliu, įniršio kupinu balsu iškošė Sara, — 
kad tai buvo dar vienas šoko terapijos seansas? Ką gi turė- 
jau užmiršti šį kartą? 

"Čarlzas dar labiau susiraukė. Jis suėmė Sarą už alkū- 
nės, apsuko ir ėmė stumti siaurais laiptukais aukštyn. 

— Nekvailiok, Sara, — stačiokiškai patarė. Jis stabte- 
lėjo laiptų posūkyje, skubiai žvilgtelėjo aukštyn ir žemyn ir 
pusbalsiu pasakė: — Kažkas ėjo, ir kadangi niekaip nega- 

lėjau atskirti, kas ten, turėjau Žaibiškai sugalvoti alibi. Aš, 
ko gero, prisidėjau prie Makėjaus nuodėmių atpirkimo; 
vargšelis atsiprašinėjo kaip įmanydamas. Tačiau tai jo rei- 
kalas; o iš to, kas man žinoma, tai galėjo būti... Na, esmė 
ta, Sara, jog negalima, kad būtent dabar pamatytų mane 
intymiai su tavimi užsišnekėjusį. Nebent tam būtų kuo įti- 
kinamiausia ir nekalčiausia priežastis. Taigi neliko nieko 
kita, tik pateikti tokią priežastį. 

— Aišku, — tarstelėjo Sara. 

— Kažin, — nekantriai pertarė Čarlzas. — Sara, dabar 
šiuose namuose lankytis pavojinga ir kuo greičiau tu iš čia 
išeisi, tuo geriau. — Jis staiga nusišypsojo jos rimtam vei- 
dui. — Gerai, aš atsiprašau. Pasielgiau bjauriai ir tai buvo 
antras kartas, kai nusižengiau padorumui. Jei taip atsitiks 
ir trečiąkart, žinosi, kad būtent tai ir turėjau omeny! O da- 
bar, jei manai, kad gali pasistengti ir atrodyti panaši ne į 
rūsyje lavoną radusią merginą, o į tokią, kurią neseniai pa- 
bučiavo oranžerijoje, mudu prisijungsim prie kitų. Ar 
įstengsi? 

— Pabandysiu, — nuolankiai pažadėjo Sara. 

— Čia tai narsa, — pritarė Čarlzas ir paskui ją užkopė 
į didelį viršutinį kambarį, kur visi Gulamo Kadiro pirkėjai 
gėrėjosi baldais ir pjaustinėtais lakuoto riešutmedžio or- 
namentais. 

— A, čia jūs, — pasitiko ją Uogelė iš lango nišos. — 
Sara, kur dingai? Paprašiau Čarlzo, kad tave surastų, kad 
kartais nepasiklystum tarp visų šitų kambarių ir laiptų. Ką 
manai apie šiuos riešutmedžio stalelius? Argi ne dailu- 
čiai? Aš tikrai nusipirksiu tokį rinkinuką. 

Hiugas garsiai dūsavo, kol vienas iš pardavėjo padėjėjų, 
storas mažas rudai apsirengęs vyriškis raupų išėstu veidu, 
paskubom vieną į kitą dėjo mažus lakuotus staliukus, vynio- 
j0 juos į didžiulius popieriaus lakštus ir raišiojo virvelėmis. 

Kitas padėjėjas, stotingas vyras, kurio Žžila barzda buvo nu- 
dažyta įspūdinga skaisčiai raudona spalva, stebimas kritiš- 
kos ledi Kanderos akies buvo panašiai užsiėmęs Merilės 
Forbs ryšuliais, o trečiasis padėjėjas rašė sąskaitas. 

Tarpdury pasirodęs Gulamas Kadiras žemu balsu kaž- 
ką paliepė, ir raudonbarzdis padėjėjas pranyko už arkinį 
praėjimą dengiančios portjeros. Grįžo jis nešinas didžiu- 
liu padėklu, nustatytu mažulyčiais puodeliais su juoda ka- 
va, kuriuos Gulamas Kadiras išdalino, kiekvienam tarda- 
mas malonų žodelį. 

Čarlzas Helenai Vorender pasiūlė savo portsigarą, o ši, 
žvilgtelėjusi vidun, nusikvatojo. 

— Ačiū, bet neatimsiu gi aš tavo paskutinės cigaretės. 

— Atleisk, — atsiprašė. Čarlzas. — Nepastebėjau, 
jog likusi tik viena, tačiau tau, Helena, paaukosiu ir 
paskutinę! 

— Mielasis Čarlzai, taip norėčiau, kad kalbėtum rim- 
tai! Tu juk Žinai, jog rūkau tik Sobrani, tačiau po tokio pri- 
sipažinimo pagerbsiu tave ir paimsiu tavo paskutinį pigų 
papirosą. 

Ji palenkė galvą prie Žžiebtuvėlio, kurį paslaugiai atkišo 
Čarlzas, o tuo tarpu atskubėjo raupuotasis padėjėjas su 
dėžele cigarečių. Čarlzas paėmė vieną pakutį, padėkojo ir 
žvilgtelėjo į savo laikrodį. 

— Nenorėčiau, Helena, tavęs skubinti, bet jau po pir- 
mos ir, nors Džonis ir dvyniai Kopliai Nedo viešbutyje 
priešpiečių mūsų laukia penkiolika po pirmos, mes, net jei 
išsijudintume tučtuojau, paveė'uotume gerą pusvalandį. 

Helena nenatūraliai riktelėjo iš susijaudinimo ir puolė 
knistis po savo rankinę. 

— Gulamai Kadirai, už ką aš jums skolinga? Ak taip — 
pudrinė ir padėklas, ir aštuonios staltiesėlės. Tai septynios 
rupijos aštuonios anos ir dvylika rupijų, ir, leiskit suskai- 

čiuoti — staltiesėlės po keturias kiekviena, ar ne? Aš ne- 
pasiėmiau tiek pinigų. Čarlzai, brangusis, tavo aritmeti- 
niai sugebėjimai geresni negu mano — kiek turiu mokėti? 

— Penkiasdešimt vieną rupiją ir aštuonias anas, — 
greitai suskaičiavo Čarlzas. — Štai, sumokėsiu, galėsi su- 
grąžinti per priešpiečius. 

Jis padavė pluoštelį suglamžytų banknotų, o Helena 
sutarškėjo: 

— Tu angelas, CČarlzai! Tik primink man, gerai? 

O ledi Kandera gaižiu balsu pridūrė: 

— Iš pat ryto puikiai pasidarbavai, Helena. 

— Eli, jūs visi, užteks, — pareikalavo Hiugas. — Mano 
pilvas jau seniai groja maršus. Kokia čia klaikybė, Uoge- 
Ie?.. Saugok mane, Viešpatie! Štai tau, Gulamai Kadirai, 
tu senas plėšike. Gaila, kad atvažiavom ne furgonu. O 
Dieve, Sara! Tu juk nenori pasakyti, kad visa tai nusipir- 
kai: dabar jau tenka apgailestauti, jog neatvažiavom 
dviem furgonais. 

Visi vorele suktais laiptais nusileido žemyn. Pagrindi- 
nėje papjė mašė dirbinių salėje Gulamas Kadiras, kuris 
nulipo anksčiausiai, pasiėmęs saują mažų daikčiukų — 
papje mašė dėželių degtukams — ceremoningai jais ap- 
dovanojo savo pirkėjus. 

— O, ačiū! Kokios gražios! — šūktelėjo Sara, apžiūri- 
nėdama savo dovanėlę, kur gelsvame fone buvo nupiešti 
auksiniai platano lapai ir rudi pūkuoti pumpurai. 

— O dabar tikrai turime eiti, — pasakė Uogelė. — Sa- 
ra, ko tu ieškai? 

— Rankinės, — atsiliepė Sara. — Palikau ją kažkur 
čia, apačioje. Dar neapmokėjau savo sąskaitos. 

— Ak, kapitone Melori, man rodos, vėl jūsų eilė, — 
įgėlė ledi Kandera. 

Sara plykstelėjo iš pykčio. 

— Aš pasidėjau ją kažkur čia. 

— Kas matė Saros rankinę? — paklausė Hiugas. — Ar 
matė kas kada moterį, kuri bebaigdama apsipirkti ko nors 
nepamestų? Ar šiuose namuose yra gydytojas — tai yra 
seklys? 

Palikusi ryšulius draugija leidosi naršyti po kambarius. 

— Ak, mielieji, atleiskit, — kaltai atsiprašinėjo Sa- 
ra. — Ji balta. Nedidelė. Nesuprantu, kur... 

— Šita? — kantriai pasiteiravo Hiugas, tarp pjaustinė- 
to sandalmedžio stalo ir sofos galo sužvejojęs baltą zomši- 
nę rankinę. 

— Duok Dieve tau sveikatos, Hiugai! 

Sara dėkinga pasiėmė savo daiktą, apmokėjo sąskaitą, 
ir visi, vėl susirinkę savo ryšulius ir daiktus, išgarmėjo į 
gatvę. Čia draugėn prisijungė majoras Makėjus, ant laip- 
telių prie upės cigarete raminęs savo jausmų sąmyšį. 

Ledi Kandera, Merilė ir majoras, kurie priešpiečių irgi 
traukė į Nedo viešbutį, šikara ketino plaukti iki Pirmojo 
tilto. Su jais į kitą krantą sutiko persikelti Helena ir Čarl- 
zas, nes ten buvo paliktas jo automobilis. Sara, Redžis 
Kredokas ir Miras Chanas susigrūdo į Krydų automobilį, 
kuris juos nuvežė siaurų ir vingiuotų gatvelių labirintu, iš- 
raizgiusiu Šrinagaro miestą. 

Buvo jau beveik antra valanda, kai Hiugo automobilis pri- 
važiavo prie Nedo viešbučio ir išlaipino savo keleivius. 

— Judu su Redžiu priešpiečius valgysite drauge su mu- 
mis, ar ne, Mirai? — pasiteiravo Hiugas, ropšdamasis iš 
popieriaus pakų šūsnies. 

— Būtų malonu. 

— O tu, Redži? 

— Na, — sudvejojo Redžis, — savame viešbutyje ne- 
"perspėjau dėl priešpiečių, todėl... 

— O, jei tik tiek, paskambink jiems. Vis vien jie tave 
jau bus užmiršę. 

— Ko gero, tu teisus, — nusileido Redžis. — Ką gi, la- 
bai ačiū, mielai drauge pavalgysiu. 

Nedo viešbutis, palyginti su ankstesniais metais, kai čia 
suplūsdavo minios žmonių, dabar atrodė labai tylus ir ap- 
snūdęs. Kai Uogelė su Sara ėjo per holą, jame tebuvo vos 
keletas žmonių. Nuo baro sklido prislopinti balsai ir tau- 
rių skimbčiojimas, ir Sara probėgšmais žvilgtelėjusi pro 
atviras duris, spėjo ten pamatyti Džonį Vorenderį ir dvy- 
nius Koplius, žaidžiančius kauliukais. 

Hiugas nuvairavo prie staliuko šalia lango. Netrukus 
atėjo Helena drauge su Džoniu, Čarlzu bei dvyniais 
Kopliais ir įsitaisė šalimais. Tačiau šitas didžiulis aidin- 
tis kambarys su daugybe tuščių vietų kažkaip keistai 

slėgė, ir net Hiugas nebelaidė įprastinių sveiko jumoro 
perliukų. 

Valgė beveik nesikalbėdami, o kai priešpiečiai buvo 
baigti, visi, pasiėmę kavos puodelius, nuėjo ir atsisėdo ho- 
le — priešais plytėjo didžiulė tuščia erdvė, kur būdavo šo- 
kama. Gale buvo scena — scena, kurioje ankstesniaisiais 
metais buvo suvaidinta tiek mėgėjiškų spektaklių, kabare- 
to programų, — ir nuo ją dengiančių sunkių tamsiai rau- 
donų pliušinių portjerų tuščioje šokių salėje atrodė dar 
niūriau. 

Hiugas, Redžis ir Miras nuslinko prie baro išgerti like- 
rio, o Uogelė su Sara sėdėjo siurbčiodamos kavą ir padri- 
kai šnekučiuodamos su majoru Makėjumi, kuris, matyt, 
atskilo nuo savo draugijos. Netrukus per holą atžingsnia- 
vo Čarlzas ir įsitaisė ant Uogelės krėslo ranktūrio. 

— Gal cigaretę, Uogele? Tu nerūkysi, ar ne, Sara? Na, 
šventas Jurgi, ką padarei slibinui? 

Majoras Makėjus išsidavė šypsena. 

— Jei kalbi apie ledi Kanderą, tai ji po kavos nuėjo pa- 
miegoti. Mes pavalgėme atskirame valgomajame viršuje, 
kad nereikėtų trintis su masėmis — tai tu, Čarlzai. 

— Kaip pirštu į akį, — nusijuokė Čarlzas. — Na, sėk- 
mės tau. Tikiuosi, kad laimėsi. Jei tau tikrai pavyks, būsi 
vertas Alberto* medalio su juostelėmis. 

Majoras Makėjus išraudo kaip burokas, o Sara pa- 
klausė: 

— Laimėsi ką? 


wo 


— Atvirkščiai, nė menkiausio supratimo neturiu, apie 


ką tu čia, — šaltai atkirto majoras Makėjus. Jis pasižiūrė- 
jo į laikrodį ir pakilo. — Na... hm... laikas eiti. Matyt, ver- 


*Princas Albertas (1819-1861) — karalienės Viktorijos vyras. 

čiau eisiu pažiūrėsiu, ar grįžo ledi Kanderos automobilis. 
Tikiuosi, pasimatysim šįvakar Nagimo klube. 

Jis išspruko, o Uogelė priekaištingai atsigręžė į Čarlzą. 

— Negalima gi jo šitaip mulkinti, Carlzai! Negražu. Jis 
nuliūdo. Be to, jis gali pasitraukti. 

— Jis neįveikiamas, — pareiškė Carlzas. — Džor- 
džas — geras senas diegas, tik Žiūri į save per daug rimtai. 
O jeigu dėl šitokio dalyko jis pasitrauktų, jokiai moteriai 
su juo neverta gaišti laiko. 

— Apie ką judu šnekate? — Sara buvo suglumusi. — 
Pasitrauktų nuo ko? 

— Nuo Merilės, nuo ko gi dar, — nekantriai paaiškino 
Uogelė. — Negi manai, kad Džordžas Makėjus šokinėja 
apie tą seną slibiną šiaip sau, dėl įdomumo? Mes visi be- 
protiškai tikimės, kad jis pabėgs su Merile. 

Sara ėmė juoktis. 

— Nagi ir piršliautoja tu, Uogele! Bet kodėl pabėgs su 
-ja? Esu beveik tikra, kad majoras Makėjus taip netradiciš- 
kai niekad nepasielgtų. 

— Vadinasi, niekad jos ir negaus, — paskelbė Uoge- 
lė. — Vos tik ledi Kandera susivoks, kad galantiškasis 
majoras domisi ne jos sąmojingais, gyvais pokalbiais, o 
nepakenčiamąja dukterėčia, nė nedvejodama parodys 
jam duris. O Merilei, vargšelei, ką nors daryti neužteks 
drąsos. 

— Netikiu! — kategoriškai nukirto Sara. — Tik jau ne 
šiais laikais. Šitokie dalykai nuėjo praeitin drauge su Vik- 
torijos laikų romanais ir fantazijomis. Merilė nėra nepil- 
nametė. Jai nereikia niekieno sutikimo. Be to, tu klysti sa- 
kydama, jog jai stinga drąsos. Mačiau, kaip ji čiuožė nuo 
tokio šlaito, nuo kurio aš tikrai nedrįsčiau. 

— Ak, bet tai visai kitokia drąsa, — nusimanančiai pa- 
reiškė Uogelė. — Daugybė fiziškai labai drąsių Žmonių 

neturi nė lašelio moralinės drąsos. Merilė iš tokių, ir šalia 
savo tetos elgiasi kaip užhipnotizuotas triušis. 

— Majorui, rodos, ji būtų ideali žmona! — sarkastiškai 
nusprendė Sara. — Na, bet kodėl manai, kad jis ja domi- 
si? Atrodo, ledi Kandera hipnotizuoja daugelį žmonių. 
Galbūt jis vienas iš jų? 

— Na,jis buvo čia pernai ir nemažai aplink jas sukiojo- 
si. Bet Gulmarge jis atsidūrė tikrai ne dėl ledi Kanderos. 
Merilė kasdien jį mokė slidinėti. Dabar štai jis vėl čia, 
nors galėjo vykti į Angliją. Žinoma, kad dėl Merilės. Be 
to, argi nematei, kaip gražiai raudonas jis pasidarė, kai 
Čarlzas ėmė jį dėl šito maustyti? 

— Aš asmeniškai, — prakalbo Čarlzas, — neįsivaiz- 
duoju nieko nuobodesnio, kaip visą gyvenimą pragyventi 
su tokiu sąžinės ir padorumo įsikūnijimu kaip Džordžas 
Makėjus. Jokia narsi moteris neištvertų tokios įtampos. 

— Nesąmonė, — ryžtingai užginčijo Uogelė. — Jis ge- 
ras žmogus. Malonus ir patikimas. O Merilė nėra narsi 
moteris. Ji bus jam puiki Žmona, jiedu turtingai gyvens ir 
bus laimingi kaip... kaip... na, turiu prisipažinti, kad nega- 
liu Džordžo įsivaizduoti balandėliu. Beje, jau tokia vėlyva 
popietė, kad sunku sugalvoti tinkamą palyginimą. Kur, po 
galais, Hiugas prasmego? Laikas būtų traukti namo. 

Uogelė atsistojo, lydima Čarlzo perėjo holą ir pranyko 
už durų į barą. Likusi viena, Sara nusigręžė pasižvalgyti 
po niūrią tuščią šokių salę. Už aukštų vienoje kambario 
pusėje įstatytų langų skaisčiai švietė saulė, tačiau tarp lan- 
gų ir šokių aikštelės ėjo kolorų eilė, laikanti balkoną, ir 
apačioje ten susidarė atviras koridorius: jame stovėjo 
minkštasuoliai, kėdės, staliukai ir rašomieji stalai, tačiau 
dėl kolonų šokių aikštelę pasiekdavo visai nedaug šviesos. 

Kambarys buvo nelabai gražus, dienos šviesoje jis atro- 
dė niūrus, skurdus ir nejaukus. Bet Saros mintyse jis prisi- 

pildė linksmų praėjusiųjų metų šokėjų, įsižiebė šviesos, 
suūžė triukšmas, muzika, juokas; Sara žengtelėjo ant la- 
kuotų grindų ir, tyliai niūniuodama, spindinčiu paviršiumi 
žengė keletą šokio Žingsnelių. 

Didžiulėje šokių salėje buvo visiškai tylu — tik jos melo- 
dingas niūniavimas. Ir visas viešbutis, rodėsi, nuėjo pietų 
pogulio, nes nieko nesigirdėjo nei hole, nei koridoriuose už 
salės. Nutyko net negarsūs iš baro sklidę balsai, net sodas 
už langų popiečio atokaitoje snūduriavo tuščias ir tylus. 

Suskilusios grindys virpčiojo po Saros kojomis, 0 ji lin- 
gavo ir sukosi pagal įsivaizduojamo orkestro melodiją: 
„Mėnesienos krintanti šviesa ir linksma, gera daina...“ — 
paniūniavo Sara ir sustojo. Vėl ta daina! Džanetos daina? 
Galbūt ji čia lankydavosi. Galbūt Džaneta pagal tą melo- 
diją čia šoko pernai — ir anksčiau... 

Sara tyliai stovėjo tamsios, tuščios aikštelės viduryje, 
stengdamasi įsivaizduoti Džanetą vakarine suknele. Ji 
mąstė apie visus tuos jaunus vyrus, kurie, išėję atostogų, 
šokdavo čia karo metais, o paskui išvyko mirti į Birmą 
ir Malają, Šiaurės Afriką ir Italiją; Japonijos karo belais- 
vių stovyklose ir liūdnai pagarsėjusiame Mirties Geležin- 
kelyje. 

Šitaip jai bestovint, kažkas vos pastebimai sujudėjo. 
Ant scenos kabančios portjeros lengvai nuvilnijo, tarsi 
kažkas, norėdamas žvilgtelėti pro tarpą, būtų jas kokį colį 
ar du praskleidęs, o paskui vėl atsargiai paleidęs. 

Sara stovėjo tylut tylutėliai ir klausėsi. Taip. Kažkas bu- 
vo ant scenos už portjerų, nes jai pavyko vargais negalais 
išgirsti, kaip plikomis lentomis minkštai, beveik negirdi- 
mai žengė kažkieno kojos. Šuo ar katė? Bet portjeros su- 
judėjo žmogaus galvos aukštyje. Vadinasi, viešbučio tar- 
nas? Įlindo už portjeros mažumytį nusnūsti. 

„Šimtas prieš vieną, kad ten tik tarnas!“ — tvirtai pa- 

sakė sau Sara. Absurdiška įsivaizduoti dievaižin ką net ir 

Sara lengvai perbėgo aikštelę, užkopė kelis į sceną ve- 
dančius laiptukus ir, giliai įkvėpusi oro, atskleidė portjerą 
ir įžengė į sceną. 

Patalpa už portjerų buvo kur kas didesnė, negu Sara ti- 
kėjosi, tačiau čia niekas nejudėjo, tik dulkelės tingiai pleve- 
no saulės spinduliuose. Plati neužklotų lentų juosta šiek 
tiek kilo link galinės sienos, kur buvo vienas aukštas langas. 
Atėjus iš niūrios salės, šiapus portjerų atrodė labai šviesu. 

Pro aukštą langą plūstantys spinduliai audė simetrišką 
raštą ant plikų lentų, slydo pasieniais, kur vienas ant kito 
buvo sustatyti stalai ir kėdės. Vienoje pusėje keli cementi- 
niai laipteliai vedė žemyn, kur, matyt, buvo persirengimo 
kambariai, o kitapus, kur saulės spinduliai nesiekė, statūs 
sukti laiptai su turėklais kilo į balkono šešėlius. Tas balko- 
nas buvo sujungtas su šokių salės balkonu. 

Ant tų laiptų kažkas buvo; Sara, tiesa, nežinojo, kodėl 
ji tuo įsitikinusi. Gal lenta girgžtelėjo, gal virptelėjo dulki- 
ni šešėliai... Tingios popiečio šviesos užlietoje scenoje bu- 
vo tylu 1r ramu, nejudėdamos karojo sunkios tamsių užuo- 
laidų klostės; šokių salėje irgi nė garso. Pasieniais sustaty- 
ti baldai, tvarkingai sukrauti stalai, viena ant kitos sudėtos 
pintos kėdės, apvalainos kretonu aptrauktos sotos ir krės- 
lai, raudono pliušo portjeros, rodos, apspito Sarą ir ji, iš- 
tiesinusi pečius, tvirtu žingsniu nuėjo per sceną prie suktų 
laiptų ir pažvelgė į dulkiną prieblandą viršuje. 

Ten kažkas šastelėjo, ir trumpą akimirką Sara pastebė- 
jo įją iš aukštybių šešėlių žvelgiantį veidą. Paskui žmogus 
nusigręžė, pasigirdo skubus basų pėdų tapenimas laiptais, 
paskui greitai tolstantys minkšti žingsniai balkone. 

Sara apsisuko, perbėgo sceną ir vėl šmurkštelėjo pro 
portjeras. Nuo scenos krašto matėsi salės balkonas, ir ji 

kaip tik spėjo išvysti pro galines duris išsprunkančią figū- 
rą: žmogus vilkėjo platų rudą palaidinį ir buvo su baltu 
kašmyrų turbanu. Sara jį būtų galėjusi palaikyti viešbučio 
tarnu — jei nebūtų tą trumpą akimirką regėjusi jo veido 
tamsiuose laiptuose. 

Sara gerai įsimindavo veidus, bet ir taip vargu ar būtų 
buvę galima užmiršti šį veidą, nes matytas jis buvo tik 
prieš kokią valandą. Raupų išėstas mažo storo Gulamo 
Kadiro padėjėjo veidas iš papjė mašė parduotuvės ant 
Ketvirtojo tilto Šrinagaro senamiestyje. 

Kol ji stovėjo ir Žiūrėjo į pusiau matomas balkono du- 
ris kitame salės gale, portjeros už jos nugaros vėl sujudėjo. 
Sara į kulnus nukritusia širdimi staigiai atsigręžė. 

— Čarlzai! 

— Sveika, Sara. 

— Siaubas, — švokštelėjo Sara. — Vos nenumiriau iš 
baimės. Ką tu čia veiki? 

— Stebiu tave, — atsakė Čarlzas. Jis užsidegė cigaretę 
ir pro mažytę geltoną žiebtuvėlio liepsnelę mąsliai pažvel- 
gė į Sarą. — Žinai, Sara, — tyliai ištarė, užgesindamas 
liepsnelę, — tu per daug smalsi. Per daug smalsi ir per 
daug drąsi. O dabartinėmis aplinkybėmis tai tikrai ne 
koks derinys. Būčiau kur kas laimingesnis, jei sutiktum, 
jog kartais geriau ne narsa, o atsargumas. 

— Ar tu žinai, kas buvo už portjerų? — puolė aiškintis 
Sara. — Tai va, aš tau pasakysiu... 

Bet taip ir nepasakė, nes Čarlzas skubiai žengtelėjo 
pirmyn ir kairės rankos delnu uždengė jai burną. 

— Ša! — tyliai paliepė Čarlzas. — Čia per daug akių, 
Sara, ir per daug ausų. — Ir jau garsiau, tarsi tęsdamas 
pokalbį kalbėjo: —... ir dar čia buvo puikus orkestras. Jam 
vadovavo toks žmogus, policijos vadintas „Keliaujančiu 
pirkliu“. Jis pasiutusiai gerai žaidė golfą ir... 

Tačiau pro duris prie scenos, iš salės vedančias į ilgą iš- 
baltintą tualeto koridorių, įskubėjo tik Merilė Forbs. 

Ji, kaip visuomet nukamuota nepasitikėjimo savimi, iš- 
vydusi Čarlzą ir Sarą stabtelėjo. 

— Oi!.. Gal... gal kuris matėte tetą Eną? Ji pasiuntė 
mane nupirkti cigarečių ir aš nupirkau. Bet dievai Žino, 
kur ji dabar pradingo: visur žiūrėjau. Ji nepakenčia, kai 
reikia laukti. Ak Viešpatie, galima pagalvoti, kad ji tyčia 
taip daro! 

— Žinoma, kad tyčia, — pareiškė Hiugas, įpėdinęs pro 
duris su skrybėle rankoje. — Negi nežinojai? „Ji nori įky- 
rėti, nes žino, kad tai erzina“. Tau, brangioji Merile, reikė- 
tų susivaldyti ir nemaištauti. Beje, tavo senoji tetulė lauke: 
sėdi automobilyje ir po truputį spirga. 

— Ak Viešpatie! — bejėgiškai pakartojo Merilė ir 1š- 
skubėjo iš salės. 

— Vargšelė, — švelniai ištarė Hiugas, žiūrėdamas į 
tolstančią merginą. — Gaila, kad jai negalima padovanoti 
bent kiek valios. A, Sara, tu čia. Mane pasiuntė tavęs. Ma- 
no brangiausioji pareikalavo, kad tučtuojau tave suim- 
čiau. Ji nori lėkti namo. Eime? 

— Taip, — dėkinga atsiliepė Sara. 

Ji pasisuko, nubėgo laipteliais nuo scenos ir atsistojo 
prie Hiugo. 

— Čarlzas surengė tau ekskursiją? 

— Taip, — patvirtino Čarlzas, lipdamas nuo scenos. — 
Pasakojau Sarai apie auksinius laikus. 

— Norit tikėkit, norit ne, — susimąstęs ištarė Hiu- 
gas, — buvo beveik istorinis įvykis, kai aš pats vaidinau 
ant šitos prakeiktos scenos. Jei atmintis neapgauna, dai- 
navau duetą su kažkokia Moli. Subtilią dainelę apie suo- 
liuką parke — o gal apie tykinimą tarp tulpių? Neatsime- 
nu. Vis dėlto prisiminiau: tai dėl mano petnešų įvykis pa- 

kilo į nemarumo aukštybes. Jos nuo įtampos trūko ir man 
nusmuko kelnės. Publikai patiko. Tiesą sakant, manau, 
kad nesipūsdamas galiu pasakyti, jog buvau pasiutėlis. 
Žiūrovai raitėsi tarpuose, ir jei būtų atsiradęs virvės galas 
ar tinkamo dydžio žiogelis, mane būtų iškvietę į sceną dar 
kokį tuziną kartų. Bet kai taip atsitiko, mūsų apdairusis 
režisierius mudviejų nebeišleido ir ėmė skubinti kitus pro- 
gramos numerius. Dieve mano! Tai buvo laikai! 

Kažkur priešais viešbutį ėmė nekantriai pypsėti auto- 
mobilis. 

— Čia tai jau mano antroji pusė nebetveria, — spėjo 
Hiugas. — Eime, Sara. Visu greičiu pirmyn. 

Sara tądien gėrė arbatą ant plokščio Krydų laivelio stogo 
ir per ežerą žvelgė į kalnus už Salimaro. Virš arbatos stalo 
siūruojančia žalių nėrinių užuolaida sviro gluosnių šakos, 
tarp lapų kuodelius kraipė trys guvūs maži paukščiukai ir 
čiauškėdami laukė trupinių. 

Ežeras snaudė popiečio atokaitoje, atspindžius jo ly- 
giame paviršiuje retkarčiais tesuardydavo kokia praplau- 
kianti kaimiečio valtis, šikara arba plekštelėjęs žvilgantis 
tulžys. Sara išsiblaškiusi žaidė su agurko sumuštiniu ir 
bandė prisiversti grįžti į „Vandenų laumę“ ir tęsti paieš- 
kas. Ir nusprendė atvirkščiai. Vien pagalvojus, kad reiks 
palikti šitą saulėtą patogią sudedamąją kėdę Uogelės pa- 
šonėje ir eiti knistis po tamsius, dulkėtus „Vandenų lau- 
mės“ kampus, darėsi bjauru, ir nors noras grūmėsi su sąži- 
ne, noras vis vien laimėjo — panelė Periš pasiliko. Ji Žiū- 
rėjo, kaip ant vandens tįsta šešėliai, kaip besileidžiančios 
saulės spinduliai nudažo kalnus blyškiai violetine, ryškiai 
rožine, rausva spalvomis. Galiausiai Subhana, Krydų 
mandži, nurinko arbatos servizą. 
 Lagis, visiškai atsigavęs po praėjusios nakties nuoty- 
kio, šnarpščiojo po pakrantės nendres, gluosnius ir puolė 
įsivaizduojamus priešus, o Uogelė su Sara sėdėjo aptingu- 
sios, pasidėjusios rankas ant kelių ir pro kylančias švelnias 
mėlynas sutemas žvelgė, kaip iš Nazimo grįžta šikaros ir 

kaimiškos valtelės, kaip melodingai pleškendamos irklais 
kanalu slysta link Nagimo Bago tilto. 

TIykiu oru atsklido degančio medžio kvapas, o netrukus, 
tarsi pirmoji žvaigždė blyškiame danguje, šiltai sužibo žibu- 
rys bokšte nedidelės šventyklos, stovinčios ant Tacht-i1-Suli- 
mano kalvos.Kažkur Krydų virėjo laivelyje pasigirdo liūdna 
kašmyrų daina, pilna savotiškų trelių ir sąskambių. 

— Kur Hiugas? — staiga paklausė Sara. 

— Ką? — Uogelė krūptelėjusi pabudo iš savo svajų — 
Hiugas? Jis nuėjo į Nagimo klubą susitikti su kažkokiu vy- 
ruku, kuris klubo skelbimų lentoje parašė parduodąs meš- 
kerių upėtakiams. Hiugas norėjo pasižiūrėti. Man rodos, 
čia jis... 

Iš už gluosnių, užstojančių nuo laivelio iki Nagimo 
kelio vedantį pievos takelį, pasigirdo balsai, ir Uogelė at- 
siduso. 

— Prakeikimas! Jis kažką atsiveda; o aš taip norėjau 
ramiai praleisti vakarą. Dabar reikės sėdiniuoti prie tau- 
relės ir valandų valandas maloniai šnekučiuotis. Spėju, 
kad tas Žvejys. 

— Ne, — atsiliepė Sara; ji atsistojo ir žvalgėsi pro 
gluosnių šakas. — Ten Čarlzas. 

— (O, — Uogelės balse girdėjosi tam tikra gaidelė. Ji pa- 
šnairavo į Sarą ir nusijuokė. — Sara, vis dar juo domiesi? 

— Žinoma, ne, — paskubom atsakė Sara. 

— "Tai reiškia, kad vis dar. Na, dabar tavo šansas. 

Uogelė atsistojo ir pamojavo Hiugui, išnirusiam pa- 
krantėje apačioje. 

— Atsivedžiau svečią, — riktelėjo Hiugas. — Surask 
mums išgerti, brangioji. Mudu ateinam. 

Uogelė perėjo denį ir pašaukė Subhaną, o Hiugas ir 
Čarlzas, entuziastingai sutikti Lagio, užkopė ant laivelio 
stogo. 


— Radau jį klube, — aiškindamas mostelėjo į Čarlzą 
ranka Hiugas. — Nežinojau, kad jis čia apsistojęs. Jis no- 
ri, Sara, pasilakstyti su tavimi mėnesienoje. 

— Hiugai! — sudraudė jį Uogelė. — Malonėk taip 
bjauriai nekalbėti. 

Čarlzas nusijuokė. 

— Beje, — ramiai ištarė jis, — gal jūs visi pavakarie- 
niautumėte su manimi šįvakar? Klube, matyt, bus šokiai 
pagal patefoną ir, nors nemanau, kad susirinks daug, gali 
būti visai smagu. Sekretorius graudeno visuomenę parem- 
ti vakarą. 

Uogelė nusišypsojo ir papurtė galvą. 

— Tu labai mielas, Čarlzai. Bet nemanau, kad šįvakar 
ištverčiau šokius su patefonu. Truputį skauda galvą ir no- 
risi ramiai pasėdėti namie ir anksti atsigulti. Veskis Sarą. 
Kad tikrai pažintum Kašmyrą, reikia ir šokių Nagime mė- 
nesėtą naktį. — Uogelė pasukusi galvą pažvelgė į kitapus 
ežero besileidžiančią saulę — blyškiai violetiniame dan- 
guje kilo mėlynas Gulmargo kalnų virtinės siluetas. — 
Naktis turėtų būti graži. 

Čarlzas atsigręžė į Sarą. 

— Na kaip, Sara? Ar eitum? Tik bijau žadėti, kad va- 
karas bus pasiutusiai linksmas: bus gerai, jei į klubą susi- 
rinks koks tuzinas porų. 

Sara dvejojo. Ji žvilgtelėjo į Uogelę, paskui į Čarlzą, 
vėl į Uogelę. Tada Čarlzas truputį pasisuko, kad nugara 
būtų į Krydus, ir mirktelėjo viena akimi. 

— Taip, mielai, — skubiai atsakė Sara. 

— Uogele, ar judu su Hiugu tikrai neisit? 

— Tikrai! — ryžtingai atsakė Uogelė. — Bet vis vien 
ačiū, Čarlzai. 

Ji nusišypsojo Čarlzui, o Hiugas liūdnai pareiškė: 

— O manęs, kaip pastebėjote, niekas nė nepaklausė. 

— Oi, brangusis! — gailiaširdiškai aiktelėjo Uoge- 
lė. — Tu tikrai nori eiti? Ką gi, jei nori, ir aš eisiu. Juk ga- 
liu išgerti aspirino. 

— Nesąmonė, — atsiliepė Hiugas. — Aš tik erzinu ta- 
ve. Po anos audringos nakties ir siaubingo sūpavimo aš 
pats mielai anksti lįsiu į lovą. Beveik nė bluosto nesudė- 
jau. Be to, aš jau gelstantis, vystantis lapas. Mano šokių 
dienelės jau praėjo. Dabar jaunų ir linksmų Žmonių, tokių 
kaip Čarlzas ir Sara, eilė kaip reikiant -paūžauti naktimis. 
Aš dabar begaliu kelti triukšmą tik knarkdamas. 

Ant stogo pasirodė Subhana ir Ajazas Mohamedas ne- 
šini gėrimais ir taurėmis. Hiugas negailėdamas įpylė kam 
chereso, kam viskio, ir visi keturi susėdę žalsvoje prie- 
blandoje šnekučiavosi ir juokavo, kol už Salimaro virš kal- 
nų pakilo didžiulis abrikosų spalvos mėnuo ir per ežerą 
nusidriekė žaižaruojantis sidabro takas. 

Galiausiai Uogelė žvilgtelėjo į laikrodį ir pasiteiravo 
"Čarlzo, kada jis manąs vakarieniauti. 

— Turbūt apie aštuntą. Šokiai prasidės tik po devynių. 

— Na, jau ir yra beveik aštuonios, — pasakė Uoge- 
lė. — Nesinori tavęs skubinti, Sara, bet jei nori persireng- 
ti, tau reikėtų kilti. 

Sara pašoko, o Čarlzas pasakė: 

— Palauksiu tavęs. Galėsim traukti į klubą drauge. 
Jei tik sutiksi pavartyti laikraščius, kol aš persirengsiu? 
Ar tau būtų geriau, jei grįžčiau tavęs pasiimti po kokio 
pusvalandžio? 

— Ne. Palauk manęs čia. Užtruksiu ne daugiau kaip 
dešimt minučių, — pažadėjo Sara; ji ėmė leistis liuko laip- 
tais, drauge kviesdamasi ir Lagį. 

Kai Sara parėjo į savo laivelį, Abdulas Gafūras, .jos 
mandži, „Vandenų laumėje“ degiojo šviesas. Ji tik stabte- 
lėjo pasakyti, kad namie nevakarieniaus, ir patraukė į savo 

miegamąjį — eidama per tylius kambarius vos nenusipur- 
tė iš priešiškumo jiems; gerai dar, kad girdėjosi Lagio ko- 
jyčių tapenimas, susijaudinusio šunyčio šnarpščiojimas ir 
inkštimas, kai jis uostinėjo grindų lentas ir aptikdavo iš po 
jų sklindantį žiurkių kvapą. 

Visa lova buvo užversta į popierių suvyniotais ryšulė- 
liais, kuriuos Sara buvo nusipirkusi rytą, — juos iš auto- 
mobilio atnešė Abdulas Gafūras ir Krydų nešikas. Dabar 
kiekvienas ryšulys buvo išvyniotas — virvutės nupjausty- 
tos, popieriai nudraskyti. Akivaizdu, kad Abdului labai 
rūpėjo pirkiniai ir jis kaip smalsi voverė visus juos išlukš- 
teno. 

— Galėjo gi turėti bent kiek padorumo ir vėl juos suvy- 
nioti! — garsiai pasipiktino Sara. 

Visus tuos ryšulius ji paskubom sugrūdo į tuščią laga- 
miną, nusiavė batelius, nusirengė suknelę, ir staiga į galvą 
šovė nemaloni mintis. Sara nuščiuvo ir kurį laiką Žiūrėjo į 
lovą, kur ką tik gulėjo ryšuliai. Paskui ji apsigręžė, atidarė 
spintą ir jos įtarimas iškart pasitvirtino — vos užmetus 
akį, buvo aišku, kad kažkas knisosi po jos daiktus. 

Tvarkingai sukrautų apatinių drabužių krūvelės nebe- 
buvo tokios tvarkingos. Rūpestingai suvyniotos kojinės 
buvo suknistos, bateliai pakabinamos spintelės apačioje 
sustatyti nebe ta tvarka: Sara pasivaikščiojimo batelius vi- 
sada statydavo viename gale, paskui naminius batelius, o 
po jų šlepetes; dabar pora paauksuotų vakarinių sandalų 
stovėjo tarp mėlynų zomšinių naminių batelių ir rudų žy- 
gio batų... 

Buvo ir kitų ženklų, nelabai pastebimų, bet jų pakako, 
kad būtų matyti, jog kažkas nepaprastai kruopščiai per- 
žiūrėjo visus jos daiktus. Ar tai tik Abdulo Gafūro smalsu- 
mas, ar yra kitas, kur kas nemalonesnis paaiškinimas? Sa- 
ra staiga pajuto nepaprastą palengvėjimą, kad buvo tokia 

atsargi, jog nešiojosi Čarlzo pistoletą rankinėje, kurios ne- 
išleido iš rankų visą laiką, išskyrus... 

Apimta siaubo ji čiupo savo rankinę ir ją atidarė, bet 
pistoletas įsuktas į šifono kaklajuostę tebebuvo ten. Sara 
su palengvėjimu atsiduso ir susimąsčiusi nužvelgė ginklą. 
Negali gi ji neštis pistoleto į šokius. Be to, drauge bus 
Čarlzas, o kadangi jos kambarys jau apieškotas, neįtikėti- 
na, kad kas nors vėl imtų ieškoti. Taip nusprendusi Sara iš- 
ėmė pistoletą ir pakišo jį po pagalve. Atsitiesdama ji žvilg- 
telėjo į mažą kelioninį laikrodį, stovintį ant stalelio šalia 
lovos — deja, tos dešimt minučių, per kurias ji buvo paža- 
dėjusi susiruošti, jau praėjo. 

„O dangau! — pagalvojo Sara. — Aš klaikiai vėluoju. 
Čarlzas pamanys, kad aš iš tų beviltiškų moteriškių, kurių 
„dešimt minučių“ reiškia trisdešimt! Ji strimgalviais puolė 
atgal prie spintos, išsirinko iš pirmo žvilgsnio paprastą 
baltos drobės vakarinę suknelę, ryškiai išmargintą juodais 
"lapais, įsispyrė į baltus atlasinius sandalus. „Šokiams pagal 
patefono muziką turėtų tikti, — nusprendė Sara, — Čarl- 
zui irgi“. 

Po kelių minučių ji jau buvo apsirengusi ir susiruošusi. 
Paskutinįsyk nužvelgė save aiškiai tam reikalui per maža- 
me veidrodyje ir įlindo į spintą vakarinės rankinės. Tačiau 
nerado nieko tinkamo ir, dar kartą žvilgtelėjusi į laikrodį 
ir iš apmaudo aiktelėjusi, pasičiupo baltąją zomšinę, iš ku- 
rios buvo išėmusi mažąjį pistoletą. Dar pasiėmė trumpą 
kailinę peleriną, užgesino šviesas ir su po kojomis besipi- 
nančiu Lagiu grįžo į Krydų laivelį. 

Čarlzas, matyt, jos žvalgėsi, nes kai Sara atsidūrė prie- 
šais laivelį, jis nusileido prietilčiu. 

— Nori šitą šunytį imti drauge? — pasiteiravo Čarl- 
zas. — Bet jo neįleis klubą. 

— Nesirūpink, paprašysiu, kad Hiugas jį pažiūrėtų: 

Lagis jį dievina ir, kol Hiugas šalia, jis ramutis. Tik palik- 
tas vienas jis elgiasi nepakenčiamai ir skalija nesustoda- 
mas kaip dūšia be vietos. Šįryt palikome jį saugoti mano 
šeimininkui, bet, man rodos, Lagis snobas. Jis nemano, 
kad mandži jam tinkama kompanija, ir, matyt, nenutilo 
nė minutėlei. Kaip pradėjo skalyti, kai išėjome, taip grį- 
žę pusę ketvirtos išgirdome jį nuo Nagimo kelio. Bet su 
Hiugu jis tikras angelėlis, argi ne taip, Lagi, tu mažas 
siaubūne? 

— Kas be reikalo taria mano vardą? — sa Sibikats 
Hiugas, išniręs tarpdury prietilčio viršuje. 

— Aš, — atsiliepė Sara. — Hiugai, būk geras, pasau- 
gok Lagį. Jis jau pavakarieniavęs, bet jei paliksiu jį namie 
vieną, jis staugs, kol sugrįšiu. 

— (Gerai, — atsiduso Hiugas. — Duokš jį čia. Eikš, 
Lagi, brolau — ne, nėra reikalo prakramtyti manyje sky- 
lės, vien tam, kad parodytum, kaip teigiamai vertini mano 
asmenį. Labanakt, Čarlzai. Smagiai pasišok, Sara. 

— Pasistengsiu, — pažadėjo Sara. — Labanakt, Hiu- 
gai. — Ir jau garsiau šūktelėjo per gluosnio šakas: — La- 
banakt, Uogele. 

Tačiau nuo laivelio stogo atsako taip ir nesulaukė, o 
Hiugas paaiškino: 

— Ji jau įlindo į lovą — bijau, dėl to galvos skausmo. 
Palinkėsiu jai labos nakties nuo tavęs. 

Jis maloniai pamojavo ranka, ir Sara su Čarlzu patrau- 
kė pakrante, apėjo storą tamsų plataną ir išėjo į mėnulio 
užlietą takelį, per lauką vinguriuojantį link Nagimo kelio. 

— Puikiai suveikta, — ištarė Čarlzas; jis paėmė Sarą 
už rankos ir greitai nusivedė taku tarp jaunų javų. — Man 
šįvakar reikia alibi, ir juo, Sara, būsi tu. Velniai rautų!.. — 
Jis užlipo ant surūdijusios skardos gabalo, kuriuo kažkuris 
mandži uždengė duobę, aną naktį prilytą drumzlino van- 

dens; skarda po Čarlzo kojomis garsiai, nepaklusniai su- 
girgždėjo, tarsi lėlys suklykė laukuose. 

— Dėl akių turėjau pakviesti Krydus drauge, — kalbė- 
jo Čarlzas, — bet, matyt, Dievas pasiuntė Uogelei tą gal- 
vos skausmą ir išgelbėjo mane nuo daugybės rūpesčių. 

— Ką reiškia, kad manęs reikia kaip tavo alibi? — pa- 
klausė Sara. 

Čarlzas prieš atsakydamas žvilgtelėjo per petį, tačiau 
mėnulio nušviestoje lauko plynėje nebuvo kur slėptis, o 
nuo laivelių ir medžių jų jau niekas nebūtų išgirdęs. Vis 
dėlto Čarlzas atsakė tik pusbalsiu: 

— Šiąnakt ežero saloje turiu su kai kuo susitikti. Pats 
tokios vietos nebūčiau pasirinkęs, tačiau, matyt, tam bu- 
vo priežasčių. Vis dėlto, kai tokios aplinkybės, nenorė- 
čiau pats vienas plaukinėti po ežerą. Tai atrodytų nena- 
tūraliai, ko gero, kam nors sukeltų smalsumą, kalbas. Ta- 
čiau kuo jau tikrai nieko Kašmyre nenustebinsi — tai 
susiruošęs paplaukioti po ežerą šikara su mergina. Taigi 
niekam nebus keista, jei pasiimsiu gražuolę panelę Periš 
paplaukioti mėnesienoje. Net jei Uogelė ir Hiugas būtų 
nusprendę eiti drauge, mudu, pranykę su valtele valan- 
dai kitai, būtume sulaukę tik tolerantiško antakio kilste- 
lėjimo ir atlaidaus juoko. 

— Koks ten susitikimas? — iš susijaudinimo spindin- 
čiom akim paklausė Sara. — Su kuo? 

— Su vienu mūsų žmogumi. Tu jį šiandien matei — du- 
kart, jei neklystu. Ir antrąkart kaip reikiant jį išgąsdinai! 

Sara stabtelėjo ir, raukdama antakius, įsmeigė akis į 
Čarlzą. 

— Nesuprantu. Šiandien nemačiau nė vieno nepažįsta- 
mo, tik... — Ji aiktelėjo ir nuščiuvo. — Negi... negi tas vy- 
ras iš parduotuvės? 


249 


— Taip, tas, — patvirtino Čarlzas. — Padėjėjas raupų 
išėstu veidu. Man rodos, paskui tu jį matei viešbutyje. 

— Bet... bet nesuprantu, — pakartojo Sara. — Ką jis 
veikė viešbutyje? 

— Bandė pasimatyti su manimi, — paaiškino Čarlzas ir 
paragino ją žingsniuoti pirmyn. — Jis vienas iš geriausių 
mūsų žmonių. Jis čia jau dveji metai. Nemenkai pasidarba- 
vo. Jis tikėjosi, kad pasitaikys proga pasikalbėti su manimi 
šįryt, kol visi buvome parduotuvėje, tačiau pirkėjų susirin- 
ko daugybė, jis buvo labai užsiėmęs ir nedrįso rizikuoti. 
Jam tepavyko duoti man ženklą — kai padavė cigaretes. 

— Kokį ženklą? — sušnibždėjo Sara. 

— Deja, nieko įdomaus, — šyptelėjo Čarlzas. — Tie- 
siog pasikasė smakrą mažuoju kairės rankos pirštu, o tai 
gestų kalba reiškia: „Deja, nieko negaliu padaryti — da- 
bar tu pabandyk“. Todėl aš iškart paminėjau Nedo viešbu- 
tį, pasakiau, kad valgysiu ten priešpiečius ir užsiminiau 
apie sceną. 

— Taip, — lėtai ištarė Sara. — Prisimenu. 

— Ahamdu sumanus kaip reta ir jam to pakako. Bet 
pasimatymas pas Nedą nepavyko — drįstu sakyti, per ta- 
ve! Įėjai, jam dar nespėjus nieko pasakyti. Mudu išgir- 
dom, kad ateini, jis šmurkštelėjo į balkono laiptus ir buvo 
jau pusę užkopęs, kai scenoje išnirai tu, tiesiog spindu- 
liuojanti įtarimu. Per tą laiką man pavyko jį pasivyti, nes 
jis kaip tik tinkamai apsuko laiptų įviją: arba jis manė, kad 
yra sekamas, arba atpažino kažką, ko mirtinai bijojo, nes 
buvo apimtas aklo siaubo ir neketino gaišti nė minutės. 
Tik šnipštelėjo, kad šįvakar vienuoliktą bus Apdegusio 
Platano saloje ir nulėkė kaip nuplikyta katė. Nespėjau nė 
įkvėpti — ką jau bekalbėti apie kokius nors prieštaravi- 
mus. Turiu prisipažinti, kad, kai sužlugdei tą pirmąjį susi- 
tikimą, būčiau su malonumu tave pasmaugęs! 

— Turėjai mane įspėti, — atšovė Sara, imdamasi ge- 
riausio gynybos būdo — puolimo. — O, beje, kur tu ta- 
da buvai? 

— Sėdėjau krėsle, stovėjusiame į tave nugara. Nugarė- 
lė buvo aukšta, bet vis vien, Sara, per tave patyriau keletą 
labai bjaurių akimirkų. Tu negalėjai manęs pamatyti, ne- 
bent būtum ėmusi dairytis tarp baldų; bet ir aš tavęs ne- 
mačiau ir, velniai rautų, nežinojau, kur esi. Nedrįsau paju- 
dėti tol, kol išgirdau, kad nuėjai prie laiptų, ir, patikėk, 
kaip akmuo nuo širdies nusirito, kai pamačiau, kad ten tu. 

— Kodėl iškart man nepasakei? — pasipiktino Sa- 
ra. — Buvau mirtinai persigandusi. Galėjai paaiškinti! 

— Ten, kur knibždėte knibžda žmonių? Tikrai ne! — 
atkirto Čarlzas. 

— Kokių būtent žmonių? — smalsiai paklausė Sara. 

Čarlzas pasižiūrėjo į ją ir papurtė galvą, nes dabar jie- 
du buvo netoli mažo kaimelio. Už kelių jardų laukas bai- 
gėsi, ir takelis vingiavo tarp aukštų, senų kašmyrų namu- 
kų, o paskui įsiliejo į kelią, nusidriekusį į abi puses, mėne- 
sienoje baltą ir tuščią. 

Ant vieškelio dulkių gulė abipus augančių akacijų šešė- 
liai, oras kvepėjo jų žiedais. Parduotuvės — suklypusios 
pašiūrės, iš neišdžiūvusio kedro lentų paskubom suręstos 
trumpo Nagimo Bago klestėjimo metais, — beveik visos 
buvo užrakintos ir tylios. Kai jiedu be nuotykių jas praėjo 
ir patraukė į klubą, Sara pakartojo savo klausimą. 

— Na, — mąsliai atsakė Čarlzas, — pavyzdžiui, Redžis 
Kredokas. 

— Bet negali gi jis būti įsipainiojęs į šitokius daly- 
kus, — Sarai iš siaubo užgniaužė gerklę. — Taip, Žinau, jis 
bandė mane iškraustyti iš laivelio, bet... Ak ne! Jis negalė- 
jo. Tikrai ne. Be to, jis anglas! 

Čarlzas sausai atšovė: 

— Mieloji Sara, pinigai kalba visokiomis kalbomis. O 
čia — milžiniški pinigai. 

— Tai tu manai, kad Redžis?.. — paklausė Sara. 

— Nežinau, — trumpai atsakė Čarlzas. — Jis gali turė- 
ti skolų. Kai Žmonės pakliūva į Indijos lupikautojų nagus, 
jie visai susipainioja. Nesakau, kad tai jis; bet aš domiuosi 
Redžinaldu Kredoku. Jis pažinojo Džanetą Rašton ir, 
kiek man žinoma, galbūt išties ją nuoširdžiai mylėjo; tik 
manęs kažkaip toks pasiteisinimas, norint tave iškraustyti 
iš Džanetos laivelio, nelabai patenkina. Kredokas su jumis 
buvo slidininkų trobelėje, o šįryt buvo Gulamo Kadiro 
parduotuvėje, kai ten kažkam turėjo būti perduota labai 
svarbi Žinia. 

— Kokia? — Sara stabtelėjo ant mėnulio nušviesto 
kelio. —Ak, turi omeny tai, ką tas raupuotasis norėjo 
perduoti tau? 

— Ne, ne tai. Ta parduotuvė yra priedanga daug kam. 
Ne aktyviems reikalams — tik pasyviems. Tau pavyktų su- 
žinoti, kad senyvas orus parduotuvės savininkas apdairiai 
nei apie jokius planus, nei apie sąmokslus nieko nežino. 
Tiesiog už apvalią sumelę leidžia naudotis jo patalpomis, 
kaip tam tikru pašto skyriumi ir informacijos centru, kur 
kaupiasi ir toliau perduodama informacija opozicijai. 
Kažkas turėjo būti perduota ir šiandien. Ahamdu buvo 
tuo įsitikinęs. Įtariu, kaip tai buvo padaryta, bet tikras bū- 
ti negaliu. Mes patikrinome kiekvieną šiandien įėjusį ar 
išėjusį iš parduotuvės, o Redžis, žinoma, buvo vienas iš jų. 

— Aširgi. Ir daugybė kitų — taip pat ir tu, — pastebė- 
jo Sara. 

— Žinau. Bet vis dėlto majoru Redžiu Kredoku esu su- 
sidomėjęs ypatingai... Suk į kairę — štai klubas. 

Jiedu įsuko pro atvirus vartus ir nužingsniavo ilgu tam- 
siu keliuku, vinguriuojančiu per vaismedžių sodą ir įsire- 

miančiu į pievutes, tvarkingus gėlynus ir žemą klubo pa- 
statą ant paties Nagimo Bago ežero. Kai jie priėjo klubą, 
Sara, jau kurį laiką tylėjusi, susimąsčiusi ištarė: 

— Man įdomu, ar tu gali surinkti duomenis apie kiek- 
vieną šįryt buvusį toje parduotuvėje? 

— Žinoma, — linksmai atsiliepė Čarlzas. — Galiu pa- 
teikti teoriją apie kiekvieną iš jūsų, o tavoji vis dėlto pati 
geriausia. 

— Tada aš stebiuosi, kodėl man patikėjai visą šitą in- 
formaciją, — nusijuokė Sara. 

— O iš kur tu žinai, kad patikėjau? — švelniai paklau- 
sė Čarlzas. 

Sara sutrikusi pažvelgė į Čarlzą, bet pasipiktinimo iš- 
reikšti nespėjo, nes Čarlzas įsivedė ją į klubą ir pasodino 
šokių salės pakraštyje. Užsakęs pomidorų sulčių ir paža- 
dėjęs ilgai netrukti, jis pranyko klubo gyvenamojo korpu- 
so pusėje. Sara liko viena su šūsnimi iliustruotų laikraščių, 
"tik kitame salės gale nuobodžiaudami šnibždėjosi du klu- 
bo chidmatgarai. Kitoje pusėje į ežerą žvelgė eilė aukštų 
langų. Jie išėjo į ilgą, atvirą verandą ant medinių stulpų, 
nustatytą kėdėmis ir stalais. Sara pakilo iš savo vietos ir iš- 
ėjo į verandą. Priešais plytėjo mėnulio šviesos užlietas 
vandens plotas, tolumoje besibaigiantis neryškiais plūdu- 
riuojančiųjų valtelių siluetais, iš kurių kur ne kur iš šviesos 
kvadratėlių į ežerą tįso plokščiai virpantys geltoni siūlai. 
Dauguma laivelių, ne taip kaip prišvartuoti prie kranto, 
atrodo, buvo neužimti. O už jų, virš tolumoje juoduojan- 
čių medžių viršūnių kilo susikūprinęs Hari Parbato masy- 
vas su fortu viršuje, jo tamsus siluetas ryškėjo priešais mė- 
nesienos išbaltintą plynę ir ilgą Žėrinčių sniegynais viršū- 
nių virtinę, karūnuojančią tolimąją slėnio sieną. | 

Sara atsirėmė rankomis į verandos turėklus ir įsižiūrė- 
jo į tolį, kur virš tamsios Chilanmargą žyminčių medžių ei- 

lės kilo snieguoti mėnesienoje žibantys Aparvato šlaitai. 
Kažkur ten, aukštai, baltoje dykumoje buvo taškelis — 
mažytė slidininkų trobelė, o žemiau, tarp myliomis besi- 
driekiančių miškų, stovėjo išsibarstę viešbučio pastatai, o 
ten — nedidelis viešbučio kambarėlis, kur prasidėjo šitas 
neįtikėtinas jos nuotykis. Ir vėl, žvelgdama į tas tolumoje 
dunksančias kalnų virtines, Sara mąstė, kodėl gi ji pasiliko 
Kašmyre, kur nuo tos nakties, kai ją pažadino ant veido 
užslinkęs mėnulio spindulys, atsitiko tiek daug baisių da- 
lykų. 

Ji išvažiavo iš ten jausdama neapsakomą palengvėjimą, 
kad niekada daugiau nebematys tų vietų. Bet grįžo — iš 
smalsumo, iš noro parodyti savo drąsą ir dėl mirusiai mer- 
ginai duoto pažado. O grįžusi gyvena nuolat jausdama 
baimę ir įtampą. Tai kodėl gi ji neišvažiuoja: juk būtų taip 
paprasta pasiųsti į Ceiloną telegramą, išsinuomoti auto- 
mobilį, nė dvylikai valandų nepraėjus, atsidurti Ravalpin- 
dyje ir tą pačią dieną Pasienio pašto traukiniu jau lėkti į 
pietus? Būdama sveiko proto, ji turėtų susikrauti daiktus 
ir tučtuojau išvažiuoti, nes visa šitai tikrai ne jos reikalas. 
Tačiau Sara žinojo, kad niekur ji nevažiuos. Greičiau at- 
virkščiai — ją buvo apėmusi pakili nuotaika, nors praeitą 
naktį „Vandenų laumėje“ ir išgyveno tikrą siaubą, o pas- 
kui rytą — ir Gulamo Kadiro parduotuvėje, ir ant Nedo 
viešbučio scenos, kai Žiūrėjo į tamsius laiptus. Bet tai buvo 
nesvarbu. Svarbu, kad ji jauna ir gyva, gyvenimas žavus ir 
jaudinantis — nes ji vakarieniaus su Čarlzu. 

"Sara liūdnokai šyptelėjo ir pagalvojo: „Prisipažink, tu 
lieki čia ir leidiesi iki pamišimo gąsdinama ne vien dėl įdo- 
mumo ar altruizmo. Tu lieki čia, nes įsimylėjai vyrą, kuris 
susižiedavęs su gražuole blondine, vardu Sintija! Tu gero- 
kai pasismaginai bežaisdama meile ir mėgaudamasi, kad 

vyrai įsimyli tave, bet šįkart pati nusvilai nagus. Tačiau kol 
gali būti drauge su Čarlzu, teeina po paraliais visos sinti- 
jos, teprasmenga visa Britų imperija ir Indija“. 

„Moterys, — ciniškai nusprendė Sara, — nuostabūs 
padarai!“ Šioje vietoje jos apmąstymus nutraukė kapito- 
nas Meloris — tvarkingas, apsirengęs smokingu, jis priėjo 
nešinas dviem taurėm chereso. 

— Prašom, Sara. 

— Ačiū, — Sara gurkštelėjo chereso ir pro taurės kraš- 
tą pažvelgė į Čarlzą. — Kas tokia Sintija? — ūmiai pa- 
klausė. 

— Sintija? Skamba kaip daina: „Kas yra Sintija, kas to- 
kia, visi gerbėjai pažįsta ją?“ Kokia Sintija — O gal reikė- 
tų klausti, kuri Sintija? O gal turi omeny mano seserį? 

— Seserį! Tu turi seserį vardu Sintija? 

— Turiu. Ji tau patiks. 

— Ak, — Sara nusišypsojo plačia kerinčia šypsena. 

Taip, ji jauna ir gyva, gyvenimas žavus ir jaudinantis, 
nes ji eina vakarieniauti su Čarlzu... 

Be liūdno tvido kostiumu vilkinčio džentelmeno su 
pensnė ir jaunos porelės, po staltiese besilaikančios už 
rankų ir gyvai besikuždančios, klubo gyvenamosios dalies 
valgomajame daugiau nieko nebuvo. Čarlzas su Sara va- 
karieniavo vos ne visai atskirai prie arkinio lango, pro ku- 
rį matėsi veja, ežeras ir kalnai. Galų gale liūdnasis džen- 
telmenas išėjo, netrukus po jo ir įsimylėjėlių porelė. O 
Čarlzas su Sara sėdėjo ir kalbėjosi... 

Sarai buvo gera. Jos žalios akys spindėjo, blausiai gels- 
voje lempų šviėsoje blizgėjo varinės garbanos. O kalbėjosi 
jiedu, vieningai nutarę, apie dalykus, visai nesusijusius su 
Čarlzą į slėnį atvedusiais reikalais. Tik beveik visai bebai- 
giant valgyti Sara prisiminusi papasakojo, kad jos kamba- 
rys apieškotas, ryšuliai išvynioti. 

— Ten nieko nebuvo? — raukdamas antakius pasitei- 
ravo Čarlzas. — Na, jokių įkalčių? 

— Ačiū Dievui, ne. Vienintelis įkaltis — tas mažytis 
pistoletas, 0 aš jį nešiojausi su savimi rankinėje. Visa 
laimė! 

— Taijau, — rimtai pritarė Čarlzas. — Bet niekaip ne- 
suprantu, kodėl kažkam parūpo tie tavo pirkti daiktai. Gal 
vis dėlto tai tik mandži smalsumas. Ką gi, mums telieka to 
ir tikėtis. 

Pasirodė baltašvarkis chidmatgaras su kava ir pasiteira- 
vo, ar jie norėtų ją gerti šokių salėje, ar lauke pievutėje. 
Bet Sarai nesinorėjo niekur eiti. 

— Kol ją čia nešė, ji jau vis vien turėtų būti pravėsusi. 
Šioje šalyje verdama kava, kol karšta, ganėtinai neskani. 

Ji išpilstė balsvą, apetito nekeliantį skystį ir padavė 
puodelį Čarlzui, tačiau pakeliui netyčia apsilaistė suknelę. 

— Po paraliais! — linksmai šūktelėjo Sara. 

Ji pasiėmė rankinę ir atsidarė, norėdama išsiimti nosi- 
nę. Kartu išsitraukė dar kažkas ir nukrito ant staltiesės — 
mažutis degtukų dėžutės įdėklas iš papjė mašė, kurį tą ry- 
tą jai buvo padovanojęs Gulamas Kadiras. 

— Kartu su dėžute degtukų, — tingiai vienu pirštu ją 
vartydamas pastebėjo Čarlzas. — Buvai pamaloninta. 
Manasis įdėklas buvo tuščias. 

— Ir šitas tuščias, — atsiliepė Sara. Ji pasidėjo nosinę 
ir paėmė mažytę dėžutę. — Netuščias! Bet aš beveik tik- 
ra... Nagi jis visai ne mano. Žiūrėk! Manasis buvo beveik 
toks pats, su auksiniais platano lapais ant gelsvo dugno. 
Bet ant jo buvo mažulyčiai pūkuoti platano pumpurėliai, 
o ant šito — paukščiukai. Jau žinau, kas atsitiko! Tuoj pat, 
kai gavome šitas dėžutes, visi pasidėjome daiktus ir naršė- 
me mano rankinės. O paskui, matyt, per klaidą pasiėmiau 
kažkieno kito. Jos tokios panašios. 

— Ką tu padarei? — griežtai paklausė Čarlzas. — Nagi, 
duokš man tą dėžutę! Galimybė viena iš tūkstančio, bet... 

Jis ištraukė iš įdėklo degtukų dėžutę, tačiau degtukų 
j0je nebuvo. Tik mažytė sulankstyto popieriaus juostelė: 

— Viena iš tūkstančio, — iškilmingai pašnibždom pa- 
kartojo Čarlzas, — ir su Dievo padėjimu, ji mums pasitai- 
kė. Štai ko jie naršė po tavo kambarį. 

Jis popieriaus skiautelę išlygino ant delno. Joje buvo 
grakščių rytietiškų rašmenų eilutė, ir Čarlzas, suraukęs 
antakius, ėmėsi ją tyrinėti. 

— Kas ten? — skubiai paklausė Sara. — Ar gali per- 
skaityti? 

— Perskaityt tai perskaitau, bet nesuprantu prasmės. 
Tai eilutė iš persų poemos. 

— Kas ten sakoma? 

— Na, laisvai išvertus, reikštų „autorius“ — pažodžiui, 
pasakų sekėjas — „veria savo šviesius žodžius tarsi karo- 
lius ant siūlo“. 

— „Pasakų sekėjas veria savo šviesius žodžius tarsi ka- 
rolius ant siūlo“, — iš lėto pakartojo Sara. — Ką, po ga- 
lais, tai reiškia? Čia kodas? 

— Dievai žino. Gali reikšti ką tik nori. Gal čia slapta- 
žodis. Kad ir kaip ten būtų, pagaliau bent ką turime. O 
dar geriau, kad šis raščiukas neatiteko tam asmeniui, ku- 
riam buvo skirtas. Šitai turėjo gerokai sutrukdyti jų dar- 
bus. Numanau, kad kažkas kažkur dabar raunasi plaukus. 

Čarlzas suvyniojo popieriaus skiautelę ir įsikišo į vidi- 
nę kišenę. 

— Dabar, Sara, dėl Dievo meilės, pasistenk prisiminti, 
kur ta degtukų dėžutė gulėjo, kai ją paėmei. Ar gali minty- 
se atkurti vaizdą, kur ji gulėjo, kieno daiktai buvo greta? 
Jei tik išsiaiškintume, kieno ta dėžutė buvo, pergalė būtų 
jau kaip ir mūsų. Galvok, Sara! 

Sara rankomis suspaudė galvą ir suraukusi kaktą ilgai 
žiūrėjo į staltiesę. 

— Nieko doro, — ištarė ji. — Man labai gaila, bet ža- 
lio supratimo neturiu, kieno ji galėjo būti. Kažkas surado 
mano rankinę — Hiugas, — aš pamačiau šitą dėžutę ir 
pamaniau, kad ji mano. Ji buvo tokia panaši, 0 aš neturė- 
jau laiko dairytis į kitų dėžutes. Matyt, tiesiog pasiėmiau 
ją ir įbrukau į rankinę. Man rodos, pasiėmiau ją nuo di- 
džiojo pjaustinėto stalo. O gal ji buvo ant minkštasuolio? 
Nežinau. Bet... ak ne/.. 

— Kas yra? 

— Negi nesupranti, kad jei tai tikrai žinutė, kuri turėjo 
būti kažkam perduota, tai tas kažkas — vienas iš mūsų! Iš 
tų, kurie buvo parduotuvėje. Europietis. Anglas!.. 

— Nebūtinai, — iš reto atsiliepė Čarlzas, vartydamas 
tarp pirštų mažąją dėžutę. — Turime apmąstyti viską. 
Kiekvieną galimybę. Be tų Žmonių, kuriuos susitikome 
parduotuvėje, tą rytą ten lankėsi ir kitų. Yra galimybė, 
kad kažkas, išėjęs iki mums ateinant, padarė tą pačią klai- 
dą kaip ir tu. Pasidėjo dėžutę, o paskui pasiėmė ne tą. Ant 
parodų kambario stalų tokių degtukų dėžučių mėtėsi ke- 
liolika. 

— Bet tu nemanai, kad tai tikėtina? — įžvalgiai pa- 
klausė Sara. 

— Ne, — lėtai ištarė Čarlzas. — Nemanau, kad tai ti- 
kėtina. 

— Vadinasi, manai, kad galėjo... 

— Manau, kad kuo greičiau atsikratysime šituo deko- 
ratyviniu niekalu, tuo geriau, — atsakė Čarlzas. — Tokio- 
mis aplinkybėmis tau, ko gero, būtų saugiau vaikščioti su 
mina kišenėje negu su šita dėžute. 

— Netikiu! 

— Ne? Tai kuo greičiau patikėsi, tuo bus geriau. 

— Neturėjau galvoje to, ką tik ką sakei. Aš netikiu, kad 
čia žinutė. Kodėl kam nors būtų reikėję vargti ir šitaip ją 
pateikti? Kam tie aplinkiniai keliai? Skamba absurdiškai, 
sudėtingai ir — man nenatūraliai. 

— Tu dar nesuvokei, kad viskas Rytuose daroma aplin- 
kiniais keliais. Jie visada tikslo mieliau siekia slapta, o ne 
eina stačia galva; ir Vakarų silpnybė, kad jie šito nesuvo- 
kia ir taip dažnai per tai klumpa. Be to, kaip jau sakiau, ta 
parduotuvė tėra paštas — tik kaupti ir perduoti informa- 
cijai. Kad ir kas tą Žinutę siuntė, jis neįteikė jos asmeniš- 
kai ir nesisukiojo kur nors netoliese. Ji tikriausiai keliavo 
iš rankų į rankas, kad pėdsakas išbluktų ir niekas nebega- 
lėtų atsekti jos šaltinio. 

— Iš tiesų „slaptai“, — tarstelėjo Sara. 

— Teisingai. Kiekvienas, kam ji pakliūdavo į rankas, 
tikriausiai atidžiai skaitė ir nieko nepešė. Bet galėtum 
drąsiai lažintis, kad tam, kam skirta, ji turi prasmę — dau- 
giau niekam! Eime, Sara, pašoksim... 

Čarlzas atsistojo, paėmė ją už parankės ir greitai išsive- 
dė iš pastato, o paskui mėnulio nušviestu taku ten, kur iš 
didžiulio patefono sklindanti muzika skelbė, kad šokiai 
oficialiai jau prasidėjo. 

Dabar klube buvo jau kur kas linksmiau. Ant aukštų 
baro kėdžių buvo įsitaisiusios kelios vienišos moteriškės, o 
pagal klubo patefono muziką šoko kokios aštuonios ar de- 
šimt porų. Kai kuriuos iš šokančiųjų Sara pažinojo... 

Merilė Forbs, vilkinti melsvos taftos suknele šoko su 
majoru Makėjumi, vienas iš Koplių — su nepažįstama 
blondine. Redžis Kredokas irgi buvo čia. Ir Helena Vo- 
render. Šioji, vilkinti dekoltuotą drabužį, žėrintį žaliais 
blizgučiais ir labiau tinkamą vicekaraliaus puotai, o' ne. 
klubo šokių vakarui su patefono muzika, šoko su aukštu 
kreivakoju vyru didžiuliais šiaudų spalvos ūsais. Čarlzas 

pasakė, kad tai pulkininkas Greindžeris, ir dar pridūrė, 
kad jis — „ketvertas“. 

— Po galais, ką tai reiškia? — bejėgiškai paklausė 
Sara. 

— Polo handikapas*. Jis įvertintas keturiais įvarčiais tai 
komandai, kurioje jis žaidžia. Džonis buvo „septynetas“. 

— O dabar? 

— Buvęs, — trumpai atsakė Čarlzas. 

— O ten prie baro ne Džonis? — paklausė Sara. 

— Turbūt, tai jo įprastinė vieta, per ją vargšelis ir nusi- 
važiavo. 

Plokštelė baigėsi, ir sustoję šokėjai padrikai paplojo, 
kol klubo pirmininkas uždėjo kitą. 

— Sveika, Merile, — Čarlzas stabtelėjo prie majoro 
Makėjaus ir jo partnerės. — Tavo teta Ena šįvakar čia? 

Merilė nervingai sukrūpčiojo ir atsigręžė. 

— O... o sveikas, Čarlzai. M-m... Ne, teta Ena nekaip 
jautėsi. Ji ketino ateiti. Tai yra... 

Merilė nervingai čiupinėjo mažytę vakarinę rankinę, 
išsiuvinėtą įvairiaspalviais karoliukais ir blizgučiais, išme- 
te ją ir nevikriai pasilenkė pakelti. 

Greitesnis pasirodė Čarlzas: jis padavė jai rankinę ir 
apsimestinai griežtai pasiteiravo: 

— Tu nori pasakyti, kad tavo teta mano, jog judu abu- 
du rimtai sau sėdite institute? 

— Na... na, taip, — pusiau pašnibždom atsakė Merilė. 

Čarlzas pasižiūrėjo į raustantį majoro Makėjaus veidą 
ir išraiškingai švilptelėjo: 

— Džordžai, tu mane pritrenkei! Nė nesitikėjau, kad 
po šita nekaltybe slepiasi toks dviveidis nutrūktgalvis drą- 


*Handikapas — varžybos, kuriose silpniausiems varžovams tei- 
kiama lengvatų. 

suolis. Ar supranti, ką pasakys teta Ena, sužinojusi, kad 
užuot palydėjęs jos dukterėčią į paskaitą „Ireji metai Bor- 
nėjuje“ — su ranka spalvintomis skaidrėmis — išsivedei 
ją pašėlti? 

— Na... e... tiesą pasakius, — neryžtingai pratarė ma- 
joras Makėjus, — aš... e... tai... 

— Aš pati paprašiau, kad mane atsivestų! — įžūliai įsi- 
terpė Merilė. Ant jos šiaip blyškių skruostų liepsnojo dvi 
dėmės, ir Sara su nuostaba turėjo pripažinti, kad dabar ji 
buvo išties daili. — Nekenčiu paskaitų su diapozityvais ir 
nekenčiu instituto, ir nesuprantu, kodėl verčiau negalė- 
čiau pašokti. Galų gale, tetai Enai tai jokio skirtumo. Ji 
nuėjo miegoti. 

— O aš nesakysiu, kad Džordžas kažko įbėrė jai į ka- 
vą, — linksmai pareiškė Čarlzas. — Tau, Merile, tuos 
daktarus reikėtų prižiūrėti. Pašėlusiai pavojingi vyrukai. 
 — Brangusis Čarlzai, — susierzinęs prakalbo majoras 
Makėjus, — juokai juokais, bet tu tikrai neturėtum... — 
Jis sugavo Čarlzo žvilgsnį, išsiviepė ir nelauktai pasakė: — 
Beje, ačiū už patarimą. Reiks prisiminti. 

Čarlzas linksmai nusijuokė ir truktelėjo Sarą atgal į šo- 
kių aikštelę. 

— Neįvertinau Džordžo. Jis, ko gero, netgi galėtų 
įkvėpti Merilę nepasiduoti, kai ledi Kanderai paaiškės, ko 
jis siekia, ir ji jam įsakys daugiau neperžengti jos durų 
slenksčio. 

— Jei manęs klausi, — atšiaurokai ištarė Sara, — 
Merilei nereikės, kad ją kas nors įkvėptų. Jei tikėsim ja, 
tai jos mintis sprukti iš tos paskaitos su diapozityvais ir 
verčiau pasilinksminti. Ir esu tikra, kad tu ir Uogelė, ir 
bet kas kitas, kam įdomu, galite ir toliau uo ramiausiai 
pirkinėti peilius žuviai pjaustyti ir nikeliu tas skrudintu- 
vo groteles. 

— Šiek tiek karščiuojiesi, mieloji Sara. Bet pasakysiu 
tau, kad Merilė tėra savotiškas Bestuburis Stebuklas. Tu 
tiek neprisižiūrėjai jos tetos, kiek mes. Antraip supras- 
tum, ko taip džiūgaujam, kai senis Džordžas apdairiai ar- 
tėja prie išvadavimo. Tarsi stebėtume kokį nors šaunų 
Londono policininką, kuris, remiamas išradingos gaisri- 
ninkų komandos, ropščiasi keturiasdešimties pėdų ilgumo 
kopėčiomis gelbėti katinėlio, kuris pats užsikabarojo ant 
gamyklos stogo ir nebegali nulipti. 

Sara ėmė juoktis. 

— Žinau. Ir nesikarščiuoju. Tiesiog taip savaime išei- 
na, kai matai savo lyties atstovę — ypač kai toji slidinėja 
kaip Merilė, turi puikią figūrą ir galėtų būti netgi graži, jei 
bent kiek pasistengtų, — kuri terliojasi su tokiu isterišku 
ištižėliu! 

— Štai kas būna patarnavus moterų korpuse ir pavilkė- 
moters paveikslas — su virpančiais nervais, drovumu ir 
fantazijomis, neminint migrenos, pelių baimės, — tave 
siutina. 

— Tikrai! Dabar atomo amžius — tuo blogiau — Ir vi- 
sus tokius bestuburius kaip Merilė Forbs reikėtų išgrūsti 
atgal į Brontės romaną, kur jai ir derėtų būti. Vis dėlto, jei 
ji, nutaikiusi valandėlę, kai teta nemato, gali išsprukti pa- 
šokti, įtariu, kad ji dar ne visai beviltiška. Jei ji turi bent 
kiek proto, tai kaip reikiant išgers, pareis namo ir išklos... 

Sara raukdama kaktą stabtelėjo ir sumaišė žingsnį. 

— Kas atsitiko? — paklausė Čarlzas. 

— Nieko — tik taip keistai staiga pasijutau, — kad 
kartoju tai, ką kadaise yra pasakęs kažkas kitas... 

Ir betardama šiuos žodžius ji jau prisiminė. 

Na, žinoma. Tai Džaneta nekantriai kalbėjo tada, Chi- 
lanmargo slidininkų trobelėje: „Tau, Merile, reikėtų sma- 

giai nusigerti ir savo nukvakusiai tetulei išdėstyti Nepri- 
klausomybės deklaraciją...“ Bet šįvakar apie Džanetą gal- 
voti nesinorėjo. Sara ryžtingai nuginė šalin atsiminimus ir 
apsidžiaugė, kad pasibaigė plokštelė: tai buvo dingstis pa- 
keisti pokalbio temą. Pareigingasis pirmininkas pagrojo 
dar keletą plokštelių, o paskui uždarė patefoną pertraukė- 
lei. Šokėjai pabiro kas prie stalų salės pakraščiuose, kas 
prie baro, kas į verandą. 

Čarlzas išsivedęs Sarą pasodino ją į kėdę pievutėje ir 
šūktelėjo dykinėjantį chidmatgarą, norėdamas užsisakyti 
gėrimų. Dukart už jų suparpė automobilis, atvežęs vėlyvus 
lankytojus; šokėjai ateidavo ir išeidavo. Truputį pasėdėję 
jie išgirdo, kaip sugirgždėjo Žvyras ant tako už pievelės — 
kažkas nuėjo automobilių aikštelės link. 

— Kas ten buvo? — Čarlzas pasigręžė savo kėdėje. 

— Man rodos, Redžis, — Sara stengėsi ką nors įžiūrėti 
pro mėnesienoje šokinėjančius šešėlius. — Bet gerai ne- 
mačiau. O kas? 

Čarlzas neatsakė, ir netrukus jiedu išgirdo, kaip užsive- 
dė automobilis. Jis išvažiavo iš aikštelės ir, sprendžiant iš 
garso, pasuko į kairę Nazimo kryptimi. Kai burzgimas vi- 
sai nutilo, Čarlzas atsistojo ir paragino: 

— Grįžkim šokti. Dar turime kokias penkiolika minu- 
čių, 0 paskui reiks eiti. 

Jiedu nužingsniavo per pievutę atgal, o kai vėl įžengė į 
šokių salę, Čarlzas pažvelgė į Sarą ir paklausė: 

— Kaip manai, ar gali atrodyti taip, tarsi būtum ro- 
mantiškai mane įsimylėjusi? Po kokio ketvirčio valandos 
mudu dingsime iš klubo atseit drauge pasigrožėti mėne- 
siena. Pasistenk suvaidinti, gerai? 

— „Tik patvirtinanti detalė suteikia panašumo kitais. 
atžvilgiais blankiam ir neįtikinamam faktų išdėsty- 
mui?“ — išdykėliškai subambėjo Sara. 

Čarlzas nusijuokė ir truktelėjo ją į glėbį. 

— Galbūt. Šiaip ar taip, jie uždėjo mums labai tinkamą 
ir įkvepiančią melodiją. 

Jiedu išėjo į aikštelę, o sodrus ir melodingas tenoras iš 
patefono skelbė: „Visi sakys, kad tie įsimylėjo!“ 

— Tikėkimės, kad taip ir bus, — ištarė Čarlzas. 

Jis šoko puikiai; Sara nuleido savo ilgąsias blakstienas, 
atsipalaidavo ir leidosi nešama mielos dainos melodijos: 


Nedūsauk ir nežiūrėk — 
Mani atodūsiai kaip tavo, 

Ir akys švyti abiejų, 

Visi sakys, kad tie įsimylėjo... 


— Gražiai tai darai, — ištarė Čarlzas Sarai į ausį. 

Muzika nutilo, Sara atsimerkė ir nemąstydama ėmė 
ploti. 

Nors šokiai tęsėsi dar tik kokios pusantros valandos, 
keletas žmonių, matyt, jau buvo išėję, nebesimatė nei Re- 
džio Kredoko, nei Helenos Vorender. Dvyniai Kopliai sė- 
dėjo lauke verandoje ir šnekėjosi su kažkokia mergina. 
Sarai jos nesimatė, bet pro atviras duris mėlynavo medžia- 
gos klostė, ir ji spėjo, kad ten Merilė Forbs. Buvo ir naujai 
atvykusių: tarp jų ir Miras Chanas; jis buvo su penkiais ki- 
tais, kurių Sara nė vieno nepažinojo. Miras Chanas linkte- 
lėjo ir nusišypsojo, bet nieko nepasakė. 

Džonis Vorenderis tebekiurksojo prie baro ir, rodėsi, 
greit visai įsišėls. Jo balsas kuo puikiausiai girdėjosi ir per 
balsų gaudesį, ir per paskutinės ant patefono bešisukan- 
čios plokštelės muziką. 

— Helena? — kimiai šūktelėjo Džonis. — Ką aš ži- 
nau? G-galbūt z-zylioja kur nors. Jai į... į mane nusispjaut. 
Šit kaip. Kaip ta Š-Šekspyro moteris. „Silpnavale, d-duok 
man durklą! “ Tokia ta Helena! 

— Hm-m, — numykė Čarlzas, besisukdamas su Sara 
pro barą. — Labai nušviečia. Įdomu... 

Jis neužbaigė sakinio, nes tuo momentu Džonis Voren- 
deris nuslydo nuo savo kėdės, paskui kaimyno padedamas 
atsistojo ir linkstančiom kojom išsvyravo lauk. 

Muzika vėl pasikeitė ir po akimirkos Sarą supurtė dre- 
bulys. 

— Kas yra? — tyliai paklausė Čarlzas. — Šalta? 

— Ne. Čia ta melodija. Ji, rodos, persekioja mane. 


Menesienos kerinti šviesa 
Ir linksma miela daina 
Tai tau... 


— Kodėl? — švelniai aiškinosi Čarlzas. 

— Džaneta ją dainavo prie slidininkų trobelės Chilan- 
marge; kol segėsi slides. Ir... ir nuo tada ji tarytum perse- 
„ kioja mane. Ją grojo tą naktį Pešavare. Tą naktį, kai skai- 
čiau jos laišką... 

— Taip, atsimenu. 

— O dabar štai ir vėl! 

— (Gal tai ženklas. Tikėkimės, kad šįkart — geras. 

Didžiulis laikrodis ant sienos išmušė ketvirtį valandos. 

— Eime, — paragino Čarlzas. — Laikas. — Jis žvilg- 
telėjo į savo laikrodį ir staiga išgąstingai aiktelėjo. — Pra- 
keikimas! — piktai šnibžtelėjo. 

Jis čiupo Sarą už parankės ir skubiai išsivedė iš aikštelės. 

— Kas yra? Kas atsitiko? 

— Pats apsižioplinau, — niršo Čarlzas. — Nereikėjo 
žiūrėti į tą laikrodį. Jis beveik penkiolika minučių vėluoja. 
Eime, Sara. Žingsniuojam! 

— Atsiprašau, — drąsiai ištarė Sara, — įtariu, kad iš- 
kyla bus ne trumpa, todėl man pirmiausiai reikia į moterų 
tualetą. 

— Būtinai? Gerai, tik vikriai! Aš eisiu ir paimsiu šika- 
rą. Susitiksim ant laiptų prie vandens. Suk iškart už šito 
pastato. Paskubėk! 

Carlzas pranyko naktyje, ir Sara šmurkštelėjo į moterų 
tualetą. 

Į Nagimo klubo moterų tualetą galima buvo įeiti iš ma- 
žo vestibiulio, einančio nuo paradinio holo. Sara užsidarė 
duris, ant tualetinio stalelio pasidėjo rankinę ir greitai 
žvilgtelėjo į veidrodį. Ant tako už lango pasigirdo lengvi 
žingsniai, paskui gale koridoriaus, esančio nuo moterų tu- 
aleto į kairę, kur buvo išvietės, kažkas tyliai atvėrė, o gal 
uždarė duris. 

Sara pasipudravo nosį ir tekinom pasileido į koridorių. 
Ji pabandė atidaryti pirmąją kabiną, bet ši buvo užrakinta. 
Antroji buvo atvira; Sara užsidarė duris, o koridoriuje kaž- 
kas tyliai sušiureno, pasigirdo slopinamas juokas. Sara ne- 
kreipė dėmesio, tačiau kai nuspaudė rankeną, norėdama 
išeiti, durys nebeatsidarė. „Kad tave! — paklaiko Sara. — 
Jos užsikirto!“ Ji paklibino rankeną, bet durys nepakluso. 

Klube, kaip ir beveik visur Kašmyre, išvietės buvo 
įrengtos rytietiškai. Kiekvienoje kabinoje buvo dvejos du- 
rys: užpakalinės vedė į siaurą koridoriuką, kuriuo vaikš- 
čiodavo valytojai. Sara paskubom jas atšovė, tačiau durys 
buvo užsklęstos iš lauko. Užsklęstos... Nagi, žinoma! Du- 
rys neužsikirto. Kažkas ją čia užrakino. Koks nors besme- 
genis kvailys susimanė pajuokauti, pagalvojo Sara, prisi- 
minusi tą prislopintą juoką. O Čarlzas sakė: „Paskubėk!“ 
ir laukia jos prie ežero ant laiptų: ji turi iš čia išsikrapštyti. 

Ji tol kumščiais daužė į duris ir šaukė visu balsu, kol 
pati vos neapkurto nuo mažoje išbaltintoje vienutėje ai- 
dinčio garso. O kai liovėsi ir įsiklausė, neišgirdo nieko 
daugiau, tik iš salės atsklindančią patefono muziką. Sara 
su siaubu suvokė, kad kol į tualetą neateis kokia nors mo- 

teris, ji gali plyšauti iki užkimstant, ir niekas per balsus ir 
muziką salėje jos neišgirs. Neliko nieko kita, tik laukti, kol 
kas nors ateis. 

„Reikia gi — uždaryta išvietėje! — niršo Sara. — Kvai- 
liau ir būti negali!“ 

Staiga iš atminties iškilo nepadorios senų mokyklos 
laikų dainelės žodžiai: 


O Dieve, kas gi čia dabar? 

Trys senos ponios tupykloj užrakintos! 
Šešias dienas tenai tupėjo 

Ir niekas nesusiprotėjo... 


Sara isteriškai sukikeno, tačiau tučtuojau ją vėl nu- 
smelkė siaubas. „Ir niekas nesusiprotėjo“. Štai kur bėda. 
Čarlzas žino, kur ji, bet vargu ar ryšis kėsintis į moterų tu- 
„aleto neliečiamybę. Kad ir kaip jis skubėtų, jo giliai įsišak- 
nijęs anglosaksiškas padorumas neleis šitaip klaikiai nusi- 
žengti etiketui. 

Bet pasirodė, kad Sara Čarlzo pagarbą papročiams 
šiek tiek pervertino. 

Ji išgirdo, kaip į persirengimo kambarį triukšmingai at- 
sivėrė durys, ir vėl ėmė šaukti. Atsiliepė Čarlzo balsas: 

— Po velnių, kur tu? 

— Čia! — šaukė Sara. — Mane uždarė! 

Pasigirdo skubūs žingsniai, dunkstelėjo atitraukta 
sklendė, durys staigiai atsivėrė ir ji įgriuvo Čarlzui į glėbį. 

— Ar tau nieko neatsitiko? — greitai paklausė Čarl- 
zas. — Kas įvyko? 

Tačiau Sara neįstengė atsakyti: jai užėjo nepaaiškina- 
mas juoko priepuolis. | 

— Dėl Dievo meilės, liaukis kikenti! — riktelėjo 
Čarlzas. 

— Aš n-n-negaliu, — prašvokštė Sara. — Viskas taip 
k-k-kvaila! „Trys senos ponios tupykloj u-užrakintos. O 
Dieve!.. 

Čarlzas čiupo ją už pečių ir purtė tol, kol jos plaukai 
pasidarė panašūs į raudonai auksinę japonišką chrizan- 
temą. 

— Susiimk, Sara! — pareikalavo Čarlzas. — Kaip tai 
nutiko? 

— Nežinau, — atsakė Sara, šluostydamasi akis. — Įė- 
jusi čionai išgirdau neaiškų garsą ir kažkieno juoką, o kai 
pabandžiau išeiti, paaiškėjo, kad kažkoks pusprotis pokš- 
tininkas mane uždarė. Mažumėlę pasitrankiau ir paklyka- 
vau, 0 paskui atėjai tu. Štai ir viskas. 

— Kas tenai buvo? 

— Sakau gi, kad nežinau! Girdėjau tik juoką. Matyt, 
jiems tai atrodė pasiutusiai juokinga. Tiesiog pokštas. 

— Tikėkimės, — niūriai atsiliepė Čarlzas. — Eime, 
mums reikia iš čia išsigauti. Kur užpakalinės durys? 

Jis sugriebė Sarą už alkūnės ir nusitempė durų link. 
Vos išžengęs lauk, Čarlzas sulėtino žingsnį ir jiedu ramiai 
nužingsniavo takeliu. 

Ant žvyro ties persirengimo kambario langu nušviestas 
mėnesienos kažkas žaliai sužvilgo. Beveik nemąstydama 
Sara stabtelėjo ir pakėlė. Tai buvo mažas žalias žvynelis. 


— 


1š 


as nusivedė Sarą taku, pasuko už klubo pastato ir 
nužingsniavo prie plačių akmeninių laiptų, besileidžian- 
čių prie vandens. Tenai didžiulio platano šešėlyje plūdu- 
riavo daugybė šikarų; jų irklininkai kietai miegojo, o 
kiekviename laivelyje blausiai mirkčiojo po mažytę alie- 
jinę lempelę. 

Viena šikara buvo pritraukta prie apatinio laiptelio. 
Neryški figūra kašmyro drabužiais viena koja stovėjo ant 
laiptelio, kita — ant valties dugno. Čarlzas padėjo Sarai 
įlipti, sušnabždėjo kelis žodžius tam Žmogui ir tada įlipo 
pats. Žmogus atsistūmė nuo kranto, įšoko į laivelį ir pro 
juos nuėjo į laivagalį, kur sėdėjo irklininkai. 

Jie išniro iš pakrantės šešėlių ir atsidūrė Žžėrinčioje mė- 
nesienoje. Sara išsilenkė ir už aukštos minkštai apmuštos 
pertvaros, į kurią remdavosi keleiviai ir kuri skyrė juos 
nuo įgulos, pamatė, kad laivelį irkluoja keturi vyrai. Ji at- 
sigręžė į šalia petys petin sėdintį Čarlzą ir tyliai paklausė: 

— Ar tai nepavojinga? 

— Kas nepavojinga? 

— Į šitokią kelionę leistis vieša šikara. 

— Čia ne vieša šikara. Ji privati — ir visi tie vyrai at- 
rinkti. 

— Nori pasakyti, kad jie anglai? Persirengę? 

Čarlzas nusijuokė: 

— Nebūk kvailiukė! Aišku, ne. Pas mus dirba įvairių ti- 
kėjimų ir įvairių luomų žmonės. Induistai, musulmonai, 
sikhai, dograi, patanai, parsai, pandžabai, bengalai — jų 
daugybė. Vienas iš geriausių mūsų žmonių — tylus mažu- 
čiukas bunja * — Delio turguje turi parduotuvę. Kitas ton- 
ga ** važinėja po Pešavarą. 

— M-m, — numykė Sara ir nutilo. 

— Kas tau nepatinka? — tyliai pasiteiravo Čarlzas, jis 
nujautė, kad Sarai neramu. 

— Visi tie žmonės, — sušnibždėjo Sara, — ir tas žmo- 
gus, kuris tau naktį budėjo — Habibas. Ir tas, kurį susiti- 
kai netoli Gulmargo, ir tas raupuotasis iš parduotuvės, su 
kuriuo turėtume susitikti... 


— Nair ką gi? Č 
— Na, oarjų čia nebuvo, kol Džaneta ir ponia Metijus 
dar buvo gyvos? 


— Tikrai buvo — žinoma, išskyrus Habibą. 

— Tai... tai kodėl jie negalėjo joms padėti? Kodėl gi 
kuris nors iš jų neišvažiavo iš Kašmyro ir neperdavė žinu- 
tės į angliškąją Indiją? 

— Man rodos, aš tau jau sakiau, — atšiauriai atsiliepė 
Čarlzas. — Tai, kad mes turime žmonių, tokių, kaip šio 
vakaro vyrai, kuriuos galime pasitelkti pagalbon, dar ne- 
reiškia, kad jie viską žino. Ir net vyresnieji šios daugia- 
tautės organizacijos tarnautojai nenutuokia, kas dedasi 
valdybos pirmininko galvoje! Nelaimė, tai, ką aptiko tos 
dvi moterys, buvo pernelyg pavojinga, kad būtų perduota 
kuriam nors vietiniam šios valstijos pagalbininkui. O dar 
liūdniau tai, kad nė viena neįtarė — sprendžiant iš to, ką 
pasakojai apie pokalbį su Džaneta, — kad jos pačios su- 


*Bunja — parduotuvės savininkas. 
** Tonga — dviratis arklio traukiamas vežimas. 

sektos, kol galiausiai pasidarė per vėlu iškviesti būrį, kuris 
jas stebėtų. O gal poniai Metijus atrodė, kad esant tokiai 
padėčiai, protingiau savęs nevaržyti? Šito mes irgi niekad 
nesužinosime. 

— Matyt, — ištarė Sara ir ilgam nutilo. 

Irklai tyliai, ritmingai, raminamai monotoniškai pliuš- 
kendami niro į vandenį ir laivelis lygiai slydo ežero pavir- 
šiumi. Vėjo tąnakt nebuvo, tik plaukiant sukilęs dvelks- 
mas vos judino išblukusias medvilninės padabinto balda- 
kimo užuolaidas. 

Čarlzas neramiai sujudėjo. Nors iš pažiūros jis ilsėjo- 
si, atsišliejęs į pagalvėles, Sara nujautė, kad jo kūnas įsi- 
tempęs. 

— Kas yra? Kodėl neliepi jiems paskubėti? 

— Negaliu, — trumpai atsiliepė Čarlzas, vėl neramiai 
krustelėjęs pečiais. — Galbūt mus kas nors stebi — nega- 
lime pasirodyti, kad skubame, kol esam netoli nuo kranto. 
Juk čia romantiškas pasiplaukiojimas mėnesienoje, o ne 
valčių lenktynės. Bjauru tai, kad mes smarkiai vėluojame. 

— Bet juk jis palauks'? — susirūpino Sara. 

— Ahamdu? Aišku. Bet jam ten per ilgai sukiotis gali 
būti pavojinga. Jis, matyt, tą salą pasirinko todėl, kad man į 
ją patekti palyginti nesunku. Be to, tai ir saugiau, nes reikia 
keliauti vandeniu, o ne žeme per visus tuos turgus ir knibž- 
dančias gatves. Bet man vis vien tai baisiai nepatinka. 

— Tai kodėl sutikai? — sušnabždėjo Sara. 

— Juk sakiau. Nebuvo iš ko rinktis! 

— Atsiprašau. Aš... aš užmiršau. 

Sara vėl nutilo, o Čarlzas nusisuko ir žiūrėjo ten, kur 
jiems už nugarų ežere mirgėjo klubo šviesos. Po minutės 
kitos jis ištarė: | 

— Tvarka, dabar, man rodos, esame jau pakankamai 
toli. 

Jis garsiai riktelėjo irkluotojams, ir irklai tučtuojau 
ėmė judėti greičiau. Sara ir patikėjusi nebūtų, kad plokš- 
čias medinis laivelis gali skrieti tokiu greičiu. 

Keturi širdelių formos irklai visi kaip vienas leidosi ir 
kilo, smailianosis laivelis skrodė vandenį — rodėsi, plyšta 
šilkas, — užuolaidos plazdėjo ir plakėsi nuo judančio oro. 

Priplaukus prie Nagimo ežero galo, kur vandens erdvė 
skaidėsi į siauresnius kanalus, kurie ėjo į Šrinagarą arba į 
pagrindinę Dalo ežero atšaką prie Nazimo, Čarlzas davė 
kitą įsakymą. Ir vėl tempas sulėtėjo, valtis pasuko kairėn ir 
jie visai neskubėdami praplaukė po Nagimo tilto arka. 

Ant Nagimo tilto kažkas stovėjo. Koks nors nakties dy- 
kinėtojas, atsišliejęs į medinius turėklus tilto gale medžio 
šešėlyje ir oranžiniu cigaretės galiuku žybčiojantis sute- 
mose. 

Už tilto ir toliau į kairę plytėjo Šota Nagimo užutė- 
kis. Sara įžiūrėjo Krydų laivelio kontūrus, 0 už jų vieni- 
šą signalinį „Vandenų laumės“ žiburėlį. Jie nėrė pro 
nendrynus, tamsias lotosų lapų dėmes, paskui šikara 
įplaukė į gluosniais apaugusį kanalą. Tarp jo krantų bu- 
vo ne daugiau kaip tuzinas jardų, ir plonytės šakelės 
virš vandens buvo susipynusios į skliautą, kuriuo surai- 
Žyta mėnulio šviesa tūkstančiais sidabro ornamentų bu- 
vo nubėrusi juodą vandenį. Bet net ir čia irklai nepakei- 
tė savo ritmo. 

Čarlas truktelėjo rankogalį ir pažiūrėjo į laikrodį. Žals- 
vas, šešėliuose blankiai švytintis ciferblato ratas priminė 
Sarai, kad ji vis dar laiko sugniaužusi mažą žalią žvynelį, 
kurį buvo pakėlusi nuo žvyruoto tako prie Nagimo klubo 
moterų tualeto lango. 

Kai šikara išniro iš trumpo gluosnių tunelio ir vėl iš- 
plaukė į atvirus vandenis, Sara ėmėsi tyrinėti radinį. Ant 
delno gulintis mažas žalias Žvynelis vaiskioje mėnesienoje 

mirkčiojo ir žėrėjo, Sara buvo jį beišmetanti už borto, tik 
staiga jai tarsi protas nušvito. 

Žalias žvynelis. Tai Helena Vorender vilkėjo suknelę, 
išsiuvinėtą žaliais žvyneliais. Vadinasi, kažkuriuo metu tą 
vakarą Helena Vorender ėjo taku, vedančiu prie užpakali- 
nių moterų tualeto durų. Kodėl? Užpakalinių durų gali 
prireikti tik maudymosi kostiumėliu vilkinčiai poniai. Bet 
kuri kita, žinoma, eitų pro pagrindines duris iš holo. 

Sara sučiaupė lūpas ir grėsmingai žybtelėjo žaliomis 
akimis. „Tik pokštas, nieko daugiau! — piktai mąstė Sa- 
ra. — Ji norėjo, kad apsikvailinčiau priešais Čarlzą, o nie- 
ko kvailiau, kaip būti uždarytai išvietėje, nė nesugalvosi. 
Norėtų, kad Čarlzas atitektų jai. Na, ji negali jo turėti, štai 
ir viskas!..“ 

— Katė! — nesąmoningai balsu ištarė Sara. 

— Ką? — krūptelėjo Čarlzas. 

— Nieko, — atsakė Sara ir kaltai nukaito. — Tiesiog 
apie kažką užsimąsčiau. 

Ji švystelėjo mažąjį Žvynelį už borto, ir šis, tarsi pikta 
žalia akytė blykstelėjęs mėnesienoje, nusūkuriavo įkandin 
irklų — dabar ir vėl jie plaukė greitai. 

Šikara nučiuožė siauru sąsiauriu, kur žalia, aukštomis 
tuopomis apaugusi sala buvo priartėjusi prie Nazimo 
krantų, ir įsliuogė į erdvius Žžaižaruojančius Dalo ežero 
plotus. Kairėje tarp lenktą pakrantę aptūpusių medžių 
guotų dunksojo Nazimo kaimas ir Hazratbalo mečetė; o 
tolumoje, ežero gale, driekėsi mėnesienoje padūmavę Sa- 
limaro sodai ir kalnai. 

Ežeras plytėjo tarsi didžiulis veidrodis, lygus ir blizgan- 
tis, o naktis buvo tokia rami, kad jos sidabrinėje tyloje ir- 
klai teškėjo nepakenčiamai garsiai. Vis dėlto tąnakt Dalo 
ežere buvo ir daugiau laivelių. Keletas nedidelių žemų 
valtelių, tarsi tamsių ruoželių spindinčiame vandenyje: 

ten Žvejai žeberklais gaudė žuvį arba plūduriuojančiųjų 
namelių mandži grįžo iš viešnagės pas bičiulius kaime. O 
toliau su baltais baldakimais tarsi šmėklos plaukiojo dar 
dvi šikaros, savo ant pirmagalių įtaisytų aliejinių lempų šil- 
tais spindulėliais smeigdamos mėnesienos sidabrą. 

O jų šikara tolo nuo Nazimo krantų į ežero vidurį. 
Čarlzas jau nebedrybsojo ant pagalvėlių. Jis sėdėjo tiesiai, 
net kiek palinkęs į priekį, ant kelių sugniaužtomis ranko- 
mis ir įtemptai žvelgė į priekį. Sara pasekė jo žvilgsnį ir, 
priešaky įžiūrėjusi neaiškų siluetą ant vandens, suprato, 
kad tai sala. Aukštais medžiais apaugusi salelė, vieniša ir 
miela mėnulio nužerto Dalo vidury. 

Iš pradžių buvo tik šešėlis, tik siluetas sidabro fone, 
tačiau priplaukus arčiau kontūrai paryškėjo ir patamsė- 
jo. Sara įžiūrėjo nedidelį pastatą aukštumėlėje salos vi- 
dury, o iš kampų po milžinišką plataną tiesė šakas virš 
vandens. 

Taip besižvalgydama Sara pastebėjo, kaip kažkas suju- 
dėjo į dešinę nuo salos. Tai buvo dar viena šikara — baltas 
drugelis mėnesienoje. Tačiau jos pirmagalyje nedegė joks 
Žiburėlis ir buvo neaišku, ar ji plaukia salos link ar nuo jos. 

Čarlzas šikarą irgi pastebėjo, ir po jo trumpo įsakymo 
irkluotojai liovėsi irkluoti. Dar minutę kitą jų laivelis 
plaukė pats ir jo šonus šiureno bangelės; paskui sulėtėjo ir 
galiausiai sustojo. 

Sara krustelėjo, jos suknelė ant pagalvėlių sušlamėjo, ir 
Čarlzas, reikalaudamas tylos, įsakmiai mostelėjo ranka. 
Jis kiek pakreipęs galvą šonan žiūrėjo į mėnesieną. Sara 
irgi sustingo ir įsiklausė. Tyloje buvo girdėti, kaip greitai 
alsuoja irkluotojai ir nuo irklų kap kap kapsi vanduo. Šok- 
telėjo Žuvis, vandens žolėse sukurkė varlė. Paskui Sara iš- 
girdo tylutėlį irklų pliuškenimą ir suprato, kad Čarlzas ši- 
tai ir norėjo išgirsti. 

Tas irklų pliuškenimas nesidarė garsesnis, jis tilo, tai 
reiškė, kad tas laivelis tolsta nuo salos. O kažkur toli eže- 
re pasigirdo dar vienas garsas. Tylus tylus — tiesiog tylos 
virpesys. Puf — puf — puf — motorinė valtis... 

Čarlzas pasuko galvą, trumpai paliepė, ir šikara vėl 
slystelėjo į priekį, dabar jau lėtai, tarytum skubėti jau ne- 
būtų buvę kur. Dar nespėjus jai nosim atsiremti į krantą, 
Čarlzas nuėjo į priekį ir iššoko ant žemės. Sara nedrąsiai 
nusekė paskui. Jos ryškiu ornamentu išmarginta suknelė 
sidabrinės mėnesienos ir juodų platanų šešėlių raštuose 
pasidarė veik nematoma. 

Salelė buvo kokių trisdešimties jardų dydžio ketur- 
kampis. Keturi dideli platanai augo ant lygios velėnos, o 
viduryje buvo supiltos ir persiškom alyvom apsodintos 
terasos, ant kurių stovėjo mažas vasarnamis. Apeiti visai 
salai prireikė kokių poros minučių. Tačiau ten nieko ne- 
„buvo. 

Čarlzas vėl žvilgtelėjo į laikrodį ir įsižiūrėjo į tolimą 
baltą taškelį kalnų atspindžiuose. Tai buvo šikara, kurią jie 
matė už salos. Ji plaukė Šrinagaro link. 

Alyvų krūmuose sušnarėjo paukštis, tačiau daugiau ty- 
los nedrumstė nė garselis: nebesigirdėjo nei tylaus irklų 
teškėjimo, nei motorinės valties tuksėjimo. Stebėdama 
įtempto Čarlzo veido profilį, tokį baltą tirštų platanų šešė- 
lių fone, ji staiga pašiurpo iš baimės ir ūmai žvilgtelėjo per 
petį, lyg ir tikėdamasi, kad išvys ką nors stovintį šešėlyje. 

— Kodėl jo nėra? — šiaip taip ištarė. Ji norėjo pa- 
klausti garsiai, tačiau kažkodėl išėjo pašnibždom. 

Čarlzas atsakė irgi pašnibždom: 

— Nežinau. Arba jo nė nebuvo, arba... 

Jis nebaigė sakinio, ir Sara netrukus neramiai pasitei- 
ravo: 

— Kas arba? 


Čarlzas lėtai atsigręžė. Jo veidas vaiskioje mėnesienoje 
atrodė iškreiptas ir sustingęs, nepažįstamas veidas. Rodė- 
si pasenęs dešimčia metų. Jis atsakė dusliai, tarytumei vi- 
sai užmiršęs Sarą tik pamąstė balsu: 

—... arba — jis vis dar čia. 

Sara prispaudusi rankas prie gerklės skubiai žengtelėjo 
atbula. 

— Vis dar čia? Nori pasakyt — saloje? — Jos balsas 
keistai nutrūko: — Nekvailiok, Čarlzai! Čia nieko dau- 
giau — tik mes ir irkluotojai. 

— Galbūt, — lakoniškai atsakė Čarlzas. — Šiaip ar 
taip, galima patikrinti. 

Jis skubiai nusisuko ir ėmė naršyti po alyvas. Tik po mi- 
nutės kitos Sara visiškai suvokė, ką tai reiškia. Jos protas 
sustingo, apmirė, rodėsi, ji neįstengs nė pajudėti. Sara sto- 
vėjo suakmenėjusi, neregėmis akimis žiūrėdama į tirštus 
šešėlius priešais, o Čarlzas aplink mažąjį vasarnamį šlami- 
no alyvų krūmus. 

Tiesiai priešais juodas mėnulio užlieto ežero fone augo 
vienas iš keturių milžiniškų platanų, dėl kurių sala ir buvo 
šitaip pavadinta. Tamsoje apsipratusiose Saros akyse de- 
talė po detalės, tarsi ryškinant nuotrauką, iškilo masyvaus 
nuo laiko įdubusio kamieno vaizdas. 

Čarlzas baigė naršyti alyvas 

— Čia jo nėra, — konstatavo jis. 

— Nėra, — atsiliepė Sara. Jos balsas buvo kimus, keis- 
tas, tarsi visai nė ne jos — tarsi kažkokios kitos merginos, 
juodai baltais raštais išmarginta suknele štai stovinčios 
baltuose ir juoduose šešėlių ir mėnesienos ornamentuose. 
Ji pakėlė ranką ir prisukamos lėlės balsu ištarė: — Jis čia. 
Medyje... 

Ir staiga, tarsi kojose nebūtų likę nė lašelio jėgų, ji kles- 
telėjo į rasotą žolę ir pradėjo juoktis. 

Čarlzas pasilenkė ir atgalia ranka pliaukštelėjo jai per 
skruostą. 

Sara aiktelėjo, užgniaužė juoką, prikando lūpą ir ilgai 
žiūrėjo į ramias, nemirksinčias Čarlzo akis, tarytumei 
semdamasi iš jų tvirtybės. 

— Atsiprašau, — prislėgta ištarė ji. — Aš... aš elgiuosi 
bjauriai. 

— Nereikėjo tavęs čia leisti. Eik pasėdėk laivelyje, 
mieloji, — pasiūlė Čarlzas. 

— Ne, — paprieštaravo Sara. — Dabar jau viskas ge- 
rai. Būk geras — leisk pasilikti. 

— Malonu nebus. 

— Žinau. Nebuvo malonu žiūrėti į Džanetą... ir į ponią 
Metijus irgi. 

Čarlzas nebesiginčijo. Jis apsigręžė ir greit nuėjo prie 
medžio. 

Sara nesuklydo. Išskėsti putlios rankos pirštai, tokie 
nejudrūs tarp nukritusių lapų ir samanų senojo platano 
papėdėje išties buvo Ahamdu. Jis buvo įspraustas į drevę 
kamiene; iš krūtinės kyšojo Chaiberio peilio kriaunos. 

Čarlzas drauge su aukštuoju irkluotoju, kuris stovėjo 
laiptų papėdėje prie klubo, iškėlė kūną ir paguldė ant žo- 
lės ryškioje mėnesienoje. Apvalus, raupuotas, ir gyvam 
esant negražus veidas dabar buvo dar Ljauresnis: tamsios 
baltai įrėmintos akys atmerktos ir išplėstos, lūpos iškreip- 
tos agonijos ar siaubo grimasos. 

Čarlzas atsiklaupęs išieškojo platų rudą drabužį, nuavė 
riestanoses odines šlepetes, apčiupinėjo jas iš vidaus 1r iš- 
tyrinėjo padus. Tačiau jei Ahamdu ir atnešė kokią daikti- 
nę žinutę, jos čia nebuvo. Tik... tik... tas pats keistas gai- 
viame nakties ore vos juntamas, bet labai aiškus kvapas, 
kurį Sara ir Čarlzas jau dusyk buvo pajutę, sklido nuo jo 
apdaro kraštų. Pirmąkart taip kvepėjo tuščioje trobelėje 

prie perėjos, o paskui tą patį rytą dulkiname Gulamo Ka- 
diro parduotuvės kambaryje ant Ketvirtojo tilto. 

O dabar štai vėl tas kvapas, salelėje mėnulio nužerto 
Dalo vidury, nužudyto žmogaus drabužiuose. 

Čarlzas kilstelėjo drabužio klostę ir suraukęs kaktą pa- 
uostė. Paskui paleido ją, atsistojo ir šnektelėjo su aukštuo- 
ju irklininku. Šis iš laivelio atsinešė deglą, ir abudu vyrai 
ėmė tikrinti salą colis po colio: žole apaugusį kraštą, tera- 
sas ir pakopas prie mažojo vasarnamio, persiškųjų alyvų 
krūmus, tuščiavidurius kamienus ir išsirangiusias senųjų 
platanų šaknis. Tačiau nerado nieko — tik sudžiūvusių la- 
pų ir senos iškylos laužą. Tiesa, čia buvo daugybė pėdų, 
tačiau neįmanoma buvo nustatyti, kieno jos ir kada palik- 
tos, nes saloje, plaukdamas per ežerą, sustodavo dažnas 
kaimiečio laivelis. 

Čarlzas grįžo į šikarą, užsikniaubė ant plokščio pirma- 
galio ir, pasišviesdamas deglu, ėmė tyrinėti pakrantės van- 
denį, o vienas iš irklininkų pamažu nuirklavo laivelį aplink 
salą. Čarlzas aiškiai užmiršo Sarą: ši kietai sugniaužusi 
rankas stovėjo atsitraukusi prie alyvų krūmų vaiskios mė- 
nesienos plotelyje. Kartkartėmis ji suvirpėdavo, tačiau ne- 
sijudino iš vietos. 

Šikara apiplaukė salą, ir Čarlzas vėl atėjo prie Ahamdu 
kūno. Jokio kito laivelio jie nerado, ir buvo neaišku, kaip- 
gi Ahamdu atkako į salą. Čarlzas tylėdamas stovėjo ir žiū- 
rėjo į susirietusią figūrą: įsitempęs, susikaupęs, tarsi tikė- 
damasis valios pastangomis iš šitų nebegyvų smegenų 1š- 
pešti paslaptį. Paskui ūmiai jis vėl atsiklaupė. 

Dešinioji Ahamdu ranka, kurią Sara pastebėjo kyšan- 
čią iš platano drevės, gulėjo ant žolės išskėstais pirštais, 
lyg kabindamasi į ką nors. Bet antroji buvo sugniaužta, ir 
Čarlzas, pakėlęs suspaustą kumštį, šiaip taip jį atgniaužė. 

Kūnas dar nebuvo sustingęs, tačiau pirštai buvo taip tvir- 
tai suspausti, kad jis tik vargais negalais juos atlenkė. 

Ahamdu delne kažkas gulėjo, kažkas, ką jis mirties aki- 
mirką sugniaužė savo trumpais rudais pirštais, kažkas 
blausiai spindintis mėnesienoje. Mėlynas porcelianinis 
karoliukas. 

Čarlzas paėmė jį, pasukiojo tarp pirštų, pauostė, pa- 
kratė, pažiūrėjo kiaurai ir atsargiai lyžtelėjo. Galiausiai, 
vos gūžtelėjęs pečiais, išsiėmė nosinę, rūpestingai įvyniojo 
karoliuką, įsidėjo į kišenę, pakilęs nusivalė kelius ir vieti- 
ne tarme kažką pasakė aukštajam irklininkui. 

Jiedu pakėlė nedidelį storą Ahamdu kūną ir paguldė 
platano šešėlyje. Kitas vyras atnešė iš laivelio paprastą 
antklodę ir uždengė ja lavoną. Čarlzas tyliai kažką pasakė, 
o šie tylomis linktelėjo. Aukštasis vyras kyštelėjo ranką į 
užantį, 1r Sarai pasirodė, jog matė revolverio blizgesį. Ta- 
da Čarlzas patapšnojo jam per petį ir atsigręžė į Sarą. 

— Parvešiu tave namo, — teištarė. — Daugiau čia nie- 
ko nebepadarysi. 

Jis paėmė Sarą už ledinės rankos ir nusivedė prie laive- 
lio. O aukštasis vyras ir tas, kuris atnešė antklodę, indiškai 
susėdo šešėlyje prie beformio tamsaus kupsto — Ahamdu 
kūno. Netrukus šikara, dabar jau irkluojama tik dviejų ir- 
klininkų, nuplaukė nuo salos. 

Sara pajuto, kaip jai barška dantys, tik nežinia, ar iš šal- 
čio ar nuo patirto šoko, o Čarlzas pakėlė ant grindų gulė- 
jusią kailio peleriną ir apgaubė jos paklusnius pečius. To- 
lėliau ant pagalvės buvo padėtas sulankstytas kelioninis 
pledas — Čarlzas išskleidė jį ir užklojo Sarai kelius. 

Sara, stengdamasi, kad balsas nevirpėtų, pasiteiravo: 

— O ką anie du ten darys? 

— Lauks, kol atsiųsiu jiems laivelį. 

— Argi nesikreipsi į policiją? 

— Ne, — trumpai atsakė Carlzas. — Kuo mažiau vie- 
tinė policija arba kas nors kitas to paties plauko apie šitai 
žinos, tuo geriau. 

— Bet... kūnas. Negalite gi jo tiesiog šitaip palikti. Ką 
j1e su juo darys? 

— Atsikratys juo, — tiesiai atšovė Čarlzas. 

— Kaip? 

Čarlzas gūžtelėjo pečiais. 

— O, yra būdų. Visiems bus geriau, jei Ahamdu tiesiog 
išnyks. Patikėk, šioje šalyje tai nėra neįprastas įvykis. 

Jis nutilo; dengiamas baldakimo spurgų šešėlio, krus- 
čiojančio nuo kiekvieno irklų mosto, suraukęs kaktą žvel- 
gė žemyn, rankom laikė apsikabinęs kelius. 

Sara tvirčiau prie kaklo susisiautė kailinę peleriną ir 
vėl sudrebėjo. Čarlzas, matyt, pajuto tą krustelėjimą, nes 
nužvelgė ją. 

— Šalta? 

— Ne. Aš... aš mąstau. Ar jie... ar taip atsitiko todėl, 
kad paveėlavome? Jei nebūtume pavėlavę... 

Čarlzas papurtė galvą. 

— Mus sulaikė, kad pavėluotume. Jei viena nebūtų su- 
gaišinę, būtų sugaišinę kita. Be reikalo buvau toks tikras, 
kad jie manęs nesusekė. 

Sara triukšmingai įkvėpė ir atsigręžė į Čarlzą: 

— Nori pasakyt, manai, kad jie apie tave žino? 

Čarlzas nusijuokė — tik nelinksmai. 

— Taip. Tik norėčiau sužinoti, kaip jie mane susekė. 
Daugelį metų lyg peilio ašmenimis vaikščiojau, laukda- 
mas, kol taip atsitiks. 

— O koks dabar skirtumas? 

— Nebūk kvaila, Sara, — nekantriai atkirto Čarl- 
zas. — Štai tau vyrukas, kuris nenumano, kas jam naudin- 

gas. Iš kitų naudos kaip iš ožio pieno. — Jis stuktelėjo į 
kelius sugniaužtais kumščiais. — Būčiau galėjęs atplaukti 
į salą dar iki mėnuliui patekant ir lindėti čia, kol atplauks 
Ahamdu. Bet ne, be reikalo ilgiausiai mėčiau pėdas, be- 
prasmiškai rūpinausi savo alibi klube ir leidausi ten suma- 
niai gaišinamas, kol kažkas kitas nukako į mano pasimaty- 
mą Ir tiesiog panosėje nudėjo Ahamdu. 

— Betgi negalėjai Žinoti... — prieštaravo Sara. 

— Ko negalėjau žinoti? — karčiai paklausė Čarlzas. — 
Aš žinojau, kad Ahamdu atvyks į salą tiksliai tuo metu, 
kurį jis nurodė. Patikėk, mūsų Žmonės nevėluoja ir neat- 
vyksta per anksti: iš to nebūtų naudos. Aš nepatingėjau iš- 
siaiškinti, kiek tiksliai prireiks laiko nusigauti į salą iš Na- 
gimo klubo, ir turėjau skaičiuoti laiką pagal savo laikrodį. 
Bet taip nepadariau. Instinktyviai pasiklioviau klubo laik- 
rodžiu, nes žinojau, kad jis kasdien nustatomas pagal radi- 

ją. Be to, buvo daug patogiau stebėti jį, o ne be perstojo 
"žvilgčioti į savąjį laikrodį. Ir pernelyg pasikliaudamas savi- 
mi pakliuvau į spąstus lyg naivus kūdikis! 

— Ką tai reiškia? — pasiteiravo Sara. — Kokius 
spąstus"? 

— Nagi, laikrodis. Laikrodis, kuris penktą dienos, rodė 
tiek, kiek rodė manasis ir skelbė radijas, šįvakar dėl kaž- 
kokios nesuprantamos priežasties vėlavo beveik dvylika 
minučių. Atsukti rodyklę daugiau buvo per daug rizikin- 
ga, kad tai bus pastebėta — tačiau ir per dvylika minučių 
daug kas gali atsitikti. Ahamdu nužudyti gal teprireikė ko- 
kių dvylikos sekundžių! Vis dėlto dvylikos minučių buvo 
kiek mažoka, taigi jie išnaudojo ir kitą galimybę... Labiau 
net tikrą faktą, o ne galimybę, kai gerai pagalvoji! 

— Kokią? 

— Vos tik mudu atvažiavom į klubą, akivaizdžiai ketin- 
dami pavakarieniauti ir pašokti, jie jau suvokė, ką žadu 

daryti. Ir nusprendė išnaudoti tai, kad būtinai užbėgsi į 
moterų tualetą, prieš išplaukdama valandai kitai į ežerą! 
Viskas numatyta, garantuota, kad taip ir pasielgsi, kažkas 
paskirtas tavęs stebėti ir, kai matysis, jog rengiamės išei- 
ti, — tave sulaikyti! Matyt, atsargoj turėta ir kitų būdų, jei 
kartais šis nepavyktų. Bet neprireikė. Suveikė puikiai, mes 
praradome dar aštuonias ar dešimt minučių ir, nors, kur 
tik buvo įmanoma, irklavome kiek įkerta, į salą atplaukė- 
me vėluodami gera dvidešimčia minučių. 

Sara, prisiminusi žaliąjį žvynelį, desperatiškai ištarė: 

— Bet iš kur tu Žinai, kad tai ne sutapimas? Aš apie 
laikrodį. Ir tas, kas mane užrakino, gal tiesiog papokšta- 
vo? Tu negali būti tikras! 

— Nesu linkęs tikėti tokiais sutapimais, — atšovė 
Čarlzas. — Ypač kai atėjęs į pasimatymą, pamatau, kad 
kažkas mane jau aplenkė. Pernelyg patogu. 

— Bet... bet tai tikriausiai buvo per daug rizikinga? Tu 
galėjai pasižiūrėti į savo laikrodį, 0 ne į sieninį; į tualetą 
galėjo ateiti kita moteris, kuri būtų mane išgirdusi ir išlei- 
dusi, ir jie daugiau nebūtų bandę mūsų sulaikyti. 

— Tokiu atveju, — niūriai pareiškė Čarlzas, — gali bū- 
ti tikra, kad mus būtų sustabdęs koks nors kitas iš pažiūros 
visai nekaltas dalykas. Ir net jei visi „nekalti“ kėslai būtų 
nepavykę, vis vien netikiu, kad mums būtų buvę leista nu- 
sigauti į salą laiku. Būtų įvykusi kokia nors bjauri nelaimė. 

— Kokia nelaimė? — tyliai paklausė Sara. 

— Dievai žino. Bet... Na, tu tik pagalvok, kaip nesunku 
būtų, pavyzdžiui, kam nors, mačiusiam, kad išplaukiame 
laiku, sėsti į automobilį arba ant dviračio — arba tiesiog 
išeiti sparčia pėstute! — ir pirma mūsų šikaros nukeliauti 
iki Nagimo tilto arba dar geriau iki to kyšulio tuoj už jo. Iš 
tokio nuotolio mes ten būtume buvę tarsi šieno kūgiai mė- 
nesienoje. Tikrai būtų pataikę! 

— Tai tu manai... tu gi nemanai, kad mus būtų bandę 
nušauti? 

— Ne mus; vieną iš mūsų. Ir nebūtų turėję reikšmės, 
kurį, jei tebūtų buvę svarbu, kad mes pavėluotume arba 
kad visai nenuplauktume į salą. 

— Netikiu! — Sarai gniaužė kvapą. — Nepatikėsiu, 
kad kas nors būtų... 

— Ak, gal ir ne, — nekantriai nutraukė Čarlzas. — Aš 
tik tau aiškinu, kad vis vien būtų rastas būdas, kaip mums 
sutrukdyti laiku nusigauti į salą, ir jei paprastesni būdai 
būtų nepadėję, būtų griebtasi ko nors velniškai bjauraus! 

Jis nutilo, įsižiūrėjo į mėnulio nušviestą ežerą, o kai vėl 
prabilo, atrodė, kad balsu mąsto: 

— Kad ir kas tai padarė, jis turėjo laukti saloje. Aišku, 
motorinė valtis. Tai paaiškintų laiko problemą. Motorinė 
valtis galėjo išsodinti žmogų į salą ir vėl nuplaukti per ke- 
"lias minutes, o Ahamdu tikrai nebūtų lipęs į krantą, jei bū- 
tų radęs anksčiau atplaukusį laivelį. Prieš išlipdamas jis 
turėjo įsitikinti, ar tikrai nieko nėra. O žudikas, žinoma, 
išplaukė Ahamdu valtimi. Tiktai nesuprantama, kodėl jie 
nepašalino kūno? 

— O kodėl turėjo pašalinti? 

— Ak, kad viską mažumėlę papainiotų. Jei nebūčiau 
čia jo radęs nė kvapo, nebūčiau šimtu procentų įsitikinęs, 
kad jis paskutinę minutę neišnešė kudašiaus. Negalėjo gi 
jie tikėtis, kad parodę, ką sugeba, mane išgąsdins. Žinai, 
Sara, kažkodėl man kyla įtarimas, jog palikęs kūną žudi- 
kas padarė klaidą, ir tikiuosi, kad ji bus lemtinga. 

— O aš negaliu suvokti, — pasakė Sara, — kodėl jie 
truputį nepalaukė. 

— Kol pasirodysiu aš, ir tada būtų nusikratę ir mani- 
mi? Na, visų pirma todėl, kad jie turėjo Žinoti, jog aš at- 
vyksiu ne vienas, ir kad aš ir mano palydovai tikrai bus 

ginkluoti. O antra, susišaudymas tokiu metu, tokią tylią 
naktį būtų sukėlęs velnišką triukšmą — nekalbant jau, 
kad viskas būtų išėję viešumon! Jei pastebėjai, iki šiol ap- 
sieita be jokio triukšmo. Poniai Metijus ir panelei Rašton 
sutrenktos galvos, Ahamdu — peiliu... 

— Bet tu ką tik sakei, kad kas nors nuo tilto arba iš ky- 
šulio galėjo mus nušauti! 

— Jei būtų šovę, tai iš ko nors panašaus į oro šautu- 
vą — Iš tokio nuotolio būtų pakakę ir tokio! Arba būtų 
panaudoję duslintuvą. Bet jie negalėjo. Jiems reikėjo už- 
čiaupti burną Ahamdu, ir kai jie šitai padarė, žinojo, kad 
reikia labai vikriai dingti — ir dingo! 

Čarlzas nutilo ir paskendo savo mintyse, o Sara žvelgė 
į priekį, tačiau matė ne mėnesienos grožį, o žibantį žalią 
žvynelį, mirksintį jai nuo žvyruoto tako prie klubo tarsi 
maža velnio akutė. 

Čarlzas teisus, užrakinti ją — tai plano dalis. Vadinasi, 
Helena... Ne! Neįmanoma! Tai negalėjo būti Helena. Turi 
būti kas nors kitas. Tai ką tada Helena Vorender veikė ant 
to takelio šįvakar? Kiek laiko ten pragulėjo žvynelis? O 
gal dar kas nors vilkėjo suknelę su žaliais žvyneliais? Tie 
jai pažįstami Žmonės nebūtų taip elgęsi — planavę, sekę ir 
griebęsi žmogžudystės. Tai negalėjo būti ponia Vorender. 
Bet vis dėlto... 

Sarai iš atminties iškilo pasakojimas apie didžiules 
Džonio Vorenderio skolas. Tai nebuvo paslaptis, nes He- 
lena visada kalbėdavo, kokie jo pereikvojimai banke, ir nė 
nesistengdavo slėpti savo palankumo turtingesnių ir vi- 
suomeniškai pranašesnių žmonių draugei. 

Tačiau ar dėl pinigų ji ryžtųsi žmogžudystei? Nelabai 
tikėtina... 

Saros mintys sukosi beviltiškai tarsi voverė rate, tai 
įtardamos, tai atmesdamos įtarimą, o šikara tuo metu, iš- 

sukusi iš Dalo, perkirto atviro vandens plotelį ir nuplaukė 
į tamsų gluosniais apaugusį kanalą, vedantį į Šota Nagi- 
mą, kur plūduriavo „Vandens laumė“ ir Krydų namelis. 

Mėnulis grimzdo į kalnus už Hari Parbato tvirtovės. ir 
šikaros baldakimas nebedengė keleivių savo šešėliu. Šalti 
vaiskūs mėnulio spinduliai nušvietė kiekvieną valties 
kampelį, ir Sara pasukusi galvą pažvelgė į Čarlzą. Šis kaž- 
ką sukiojo tarp pirštų ir suraukęs antakius mąsliai į jį Žiū- 
rėjo. Sara pamatė, kad tai pigus mėlynas porceliano karo- 
liukas, kurį jis išėmė iš sugniaužtos Ahamdu rankos. 

Kažkodėl nuo to vaizdo Sara nusipurtė iš pasibjaurėji- 
mo: vėl atgijo tas siaubas, kurį patyrė, kai platano drevės 
apačioje įžiūrėjo tų putlių, sustingusių pirštų kontūrus. Ji 
ūmiai pareikalavo: 

— Mesk jį, Čarlzai! Kaip tu gali jį liesti? 

Čarlzas pamėtėjo karoliuką aukštyn ir vėl pagavo. 

— Išmesti jį? Jokiais būdais! Jis daug reiškia, Sara, jei 
tik mums pavyks išsiaiškinti. 

— Kodėl jis turėtų ką nors reikšti? Čia tik porcelianinis 
karoliukas. 

— Tu šį tą pamiršti, — atsakė Čarlzas delne ritinėda- 
mas karoliuką. 

— Ką? 

— Užrašą ant tos skiautelės degtukų dėžutėje. 

Sara sulaikė kvapą. 

— Aišku, užmiršau. Ten buvo kažkas apie karoliukus... 

— „Pasakų sekėjas veria savo šviesius žodžius tarsi ka- 
rolius ant siūlo“, — pacitavo Čarlzas. — Neblogas sutapi- 
mas, ką? 

Jis vėl pamėtėjo ir sugavo karoliuką. 

— Maniau, kad netiki sutapimais, — tarstelėjo Sara. 

— Netikiu, ir todėl man parūpo karoliukas. Labai pa- 
rūpo. Ta poemos eilutė tam, kam ji buvo skirta, be abejo, 

turėjo reikšti gana daug. Ir nemanau, kad Ahamdu jį atsi- 
nešė šiaip sau. Čia yra kažkoks ryšys, ir aš noriu jį atrasti. 
Gal ir ne kažin kas, bet vis šis tas. 

Sara žiūrėjo į mėnesienoje blizgantį mažą mėlyną pail- 
gą karolį. Jis buvo maždaug pusės colio ilgio, padarytas iš 
nelygiai glazūruoto porceliano, o į jo skylę galėjai įverti 
ganėtinai storą virvę. Tokių karolių vėrinių gali pamatyti 
čionykščių turgų parduotuvėse; ir ant dviračius traukian- 
čių ponių kaklų: buvo manoma, kad jie neša sėkmę ir sau- 
go nuo piktos akies, net tvirti maži nešuliniai poniai, besi- 
iriantys per sniegą Gulmargo keliu, turėdavo ant kaklų to- 
kius vėrinius. 

— Gal kas nors jo viduje? — pasvarstė Sara. 

— Ne, — atsakė Čarlzas, žiūrėdamas per karoliuką į 
mėnulį. — Nieko. Nors grįžęs ir sudaužysiu jį, kad būtų 
tikriau. Štai, tu jau beveik namie. Tikėkimės, kad Uogelė 
ir Hiugas tavęs nelaukia. Pažadėjau Uogelei, kad negrįši 
per daug vėlai. O gal jie visai rimtai tave globoja? 

— Ko gero, tik Lagis dar nemiega. Tik kad nepradėtų 
skalyti ir visų neprikeltų. 

Šikara išsuko iš pagrindinės srovės ir tyliai nusiyrė 
Šota Nagimo užutėkiu. Sara įsižiūrėjo į priekį, kur už 
Krydų laivelio gluosnių šešėlyje snaudė „Vandenų lau- 
mė“. Prieš išeidama ji buvo išjungus! visas šviesas, pali- 
ko degti tik lempelę virš priekinių durų; ji apšvietė pir- 
magalį ir priešakinio prietilčio viršų. Bet mandži šito, 
matyt, nepakako, nes dabar svetinga oranžinė šviesa 
liejosi ir per svetainės langus, kiek sušildydama blyškią 
menulio šviesą ir juodus šešėlius, kol šikara nosimi sky- 
rėsi kelią per lelijų lapų kilimą ir galiausiai dunkstelėjo 
į namelio šoną. 

Viršuje buvo tik Lagis, šiltas iš miegų ir cypaujantis iš 

džiaugsmo. Čarlzas pasidairė po ankštą svetainę, patikri- 
no durų spyną ir paklausė: 

— Ar pritaisei ant durų ir langų velkes, kaip sakiau? 

— Dar ne, — prisipažino Sara. — Bet mandži sakė, 
kad rytoj pritaisys. Nieko man neatsitiks. Lagis mane sau- 
gos, o aš šįkart užsirakinsiu miegamajame — kam tik pa- 
tinka gali ateiti ir imti ką nori: pakišiu galvą po pagalve ir 
tūnosiu kaip pelė po šluota. 

Čarlzas susiraukė ir neramiai truktelėjo pečiais. 

— Galiu pasitikėti? — jis nė nešyptelėjo. 

— Pažadu, — ištarė Sara. — Ir taip jau kaišiojau nosį 
kur nereikia. Ir pakanka man jau šito turgaus vienai nak- 
čiai. Nesirūpink. Pažiūrėk į Lagį. Jis tiesiog netveria savo 
kaily, ir jei tik kas nors įkels koją į laivelį, jis kaip patra- 
kęs ims loti ir prižadins visus per mylią aplinkui. Šiąnakt 
nėra audros, o tyla tokia, kad pelę išgirstum krebždant. 
Įsiklausyk. 

Ji pakėlė pirštą, ir tyla tarsi siena apsupo juos iš visų 
pusių. 

— Girdi? Aną naktį buvo kitaip. Šėlo tokia audra, kad 
nors ir kaimenė dramblių būtų atsibeldusi į laivelį, vis vien 
būčiau neišgirdusi; be to, ir Lagis buvo apsvaigintas. O 
šiąnakt net ir nukrentantį segtuką išgirstum, 0 jei suklyk- 
čiau, kaip bitės susilėktų ir Hiugas su Uogele, ir abu šei- 
mininkai, ir Hiugo nešikas. Dar ir šviesas visas įžiebsiu, ir 
joks smalsuolis tokioj nakties vėlybėj nekiš nosies į ap- 
šviestą laivelį. 

— Ne, tikrai, — lėtai ištarė Čarlzas. Jis nuėjo prie arti- 
miausio lango ir įsižiūrėjo į mėnulį. — Jis nusileis mažiau 
kaip po keturių valandų. — Jis atsigręžė į Sarą. — Ar turi 
tą pistoletą? | 

— Taip, — atsiliepė Sara. — Jis po mano pagalve, jei 
jau taip nori žinoti. 

— Gerai. Daryk taip, kaip sakei. Užsirakink miegama- 
jame, ir jei tik iki išauštant rytui išgirsi ką nors laive, klyk 
kaip skerdžiama ir nedvejodama šauk. 

— Žinau. Išgirstu, kad kažkas brazdinasi apie mano 
miegamojo duris, ir puf!'— nupilu mandži, kuris man 
norėjo atnešti rytmetinės arbatos. Tikiuosi, laiduosi už 
mane? 

Čarlzas nusijuokė. 

— Laiduosiu. Kad ir kaip ten būtų, rytoj vis vien tave iš 
šio laivelio iškeldinsim. Neverta rizikuoti. Ir šiąnakt tavęs 
čia nepalikčiau, jei nežinočiau, kad laivelis kuo akyliausiai 
stebimas. 

— Laivelis — ką7— pakartojo Sara. — Vadinasi... 

— Ak, kai kas iš mūsų Žmonių nuo šio ryto pakaitom 
stebi laivelį — tai yra, nuo vakardienos ryto, — patikslino 
Čarlzas, žvilgtelėjęs į savo laikrodį. 

— O kur jie dabar?— susidomėjo Sara. — Aš nieko 
nemačiau. 

— Ir neturėjai matyti. Vienas įsitaisė kiek aukščiau prieš 
srovę, O kitas tilto gale, kad matytų visus praplaukiančius; 
pora vyrukų — krante. Jie seks kiekvieną, einantį prie lai- 
velio. Noriu žinoti visų galimų lankytojų vardus. 

— Kur tu dabar?— pasiteiravo Sara. — Atgal...atgal į 
salą? 

— Ne. Laivelis jau nuplaukė. Tą darbą jie geriau atliks 
be manęs. Aš grįšiu į klubą. 

Čarlzas išėjo, ir Sara palydėjo jį į pirmagalį. 

Išėjus iš ankštos slegiančios svetainės, naktis padvel- 
kė vėsa ir gaiva. Čarlzas nusileido prietilčiu ir stabtelėjo, 
stebeilydamas į tamsą už didžiulio platano. Išsitraukęs iš 
kišenės Žibintuvėlį, jis trumpai dukart švystelėjo, ir tada 
iš gluosnių tankmės šešėlių per kokius penkiasdešimt 

jardų nuo laivelio išniro žmogaus figūra ir išėjo į mėne- 
sieną. 

Sara girdėjo, kaip po jo kojomis tyliai sušnarėjo žolė, ir 
netrukus prietilčio apačioje jau stovėjo aukštas indas. Jis 
buvo apsigaubęs tamsia skraiste ir taip užsitraukęs ją ant 
galvos, kad veido nė nesimatė, tik retsykiais blykstelėdavo 
akys arba dantys. 

Čarlzas kalbėjo negarsiai vietine tarme, o antrasis taip 
pat tyliai atsakinėjo. 

— Ar pastebėjai ką nors netoli laivelio? 

— Nieko, pone, tik mandži grįžo į virėjo laivelį ir dabar 
jau miega; ir dar didysis ponas parnešė panelės šunį. O 
daugiau nei krante, nei vandeny nieko nebuvo. 

— Pasilik ir stebėk. Dabar panelė jau grįžusi, ir iki ryto 
neleisk niekam įeiti į laivelį. 

Indas atidavė pagarbą ir be garso pranyko šešėliuose. 
Čarlzas vėl užlipo prietilčiu ir paliepė: 

— Palauk čia, Sara. Aš tik pažiūrėsiu, ar mandži nepa- 
liko ko nors neužrakinęs. 

Jis nulipo į siaurą verandą palangių aukštyje juosiančią 
visą laivelį ir eidamas tikrino visus langus bei duris. Pasi- 
slėpė už laivelio galo ir vėl išniro, dabar jau kitoje pusėje, 
ir šitaip apėjo visą laivelį. 

— Tvarka. Viskas, rodos, gerai uždaryta. Bus geriau, 
jei užsirakinsi ir šitas duris, — kad būtų ramiau. 

— Gerai, — iš reto sutiko Sara. Ji staiga pajuto nenorą 
grįžti į tą slegiantį ankštą laivelį, uždarinėtomis langinė- 
mis, kuriame gyveno ir dirbo Džaneta, kuriame ji paslėpė 
savo paslaptį. Kitapus užutėkio nendryne klyktelėjo kiras: 
vienišas liūdnas klyktelėjimas. Sara sudrebėjo, ir tai Da: 
matęs Čarlzas paklausė: 

— Ar tikrai viskas gerai? Ar nemanai, jog būtų ge- 

riau, jei persigalvotum ir nakvotum drauge su Uogele ir 
Hiugu? 

— Ne, nemanau, — nenusileido Sara. — Labanakt, 
Čarlzai. Nesakysiu: „Ačiū už malonų vakarą“, nes tokio 
šlykštaus vakaro dar niekad nebuvo ir, tikiuosi, daugiau 
nebebus. Bet vis vien ačiū. 

Čarlzas nusišypsojo, jo veidas mėnesienoje atrodė pa- 
sikeitęs ir pavargęs. Jis atbula ranka paglostė Sarai 
skruostą ir liepė: 

— Eik, noriu girdėti, kaip užsisklendei duris. 

Sara paklusniai apsigręžė ir įėjo vidun. 

Sklendė klaktelėjo į vietą, Sara pavargusi atsišliejo į už- 
darytas duris ir klausėsi, kaip prietilčiu tolsta Čarlzo 
žingsniai. 

Laivelis susiūbavo ir sugirgždėjo, paskui nurimo, pasi- 
darė tylu. Iš savo kelionės po tamsius kambarius kitame 
laivelio gale parkiūtino Lagis ir ėmė šokinėti Sarai palei 
kojas. Ši pasiėmė šuniuką ant rankų ir atsisėdo apšiuru- 
sios sofos kamputyje; ji jautėsi labai pavargusi. Tokia pa- 
vargusi, jog nebebuvo jėgų nė iki lovos nueiti, o ir miego 
nesinorėjo. 

Atsirėmusi, atsipalaidavusi, pasidėjusi smakrą ant ak- 
sominės Lagio galvytės, Sara prisiminė Čarlzui sakiusi, 
jog naktis tokia tyli, kad išgirstum ir nukrentantį segtuką. 
Taip ir buvo, kol jis buvo šalia, tačiau dabar ji liko viena, ir 
naktis atrodė pilna garsų garselių: į laivelio šonus švelniai 
teliūškavo vanduo, kažkur po grindimis krebždėjo žiurkė, 
nakties ore besitraukdamos girgždėjo lentos, ant lelijų 1a- 
pų kurkė varlės; ramiai šnopavo Lagis, ir tyliai skersvėjyje 
skambčiojo karoliukų uždanga tarp svetainės ir valgomo- 
jo. Iš lėto, labai iš lėto į ankštą kambarėlį atsėlino keistas 
nerimas: rodėsi, kažkas gresia, kažką reikia skubiai pada- 
ryti, ir tas pojūtis buvo beveik realus. Tarytumei pirštų ga- 
lais pritykino prie Saros, atsistojo prie jos alkūnės ir šnibž- 
dėdamas, primindamas ragino jos pavargusias smegenis 

susikaupti ir neprarasti budrumo. Lyg ir pati Džaneta bū- 
tų įėjusi į kambarį ir bandytų kažką pasakyti... 

Vieną akimirką jausmas, kad kažkas — ar Džaneta? — 
ją stebi, buvo toks stiprus, jog Sara staigiai apsigręžė ir pa- 
sižiūrėjo sau už nugaros. Tačiau kambarys buvo tuščias, 
tamsius langų stačiakampius dengiančiose ir mėnesėtą 
naktį slepiančiose pigiose medvilninėse užuolaidose nesi- 
matė nė plyšelio. 

Tačiau vis dėlto kažkas be žodžių atkakliai reikalavo 
dėmesio, ir pavargęs Saros protas, atsikratęs mieguistu- 
mo, vėl pasidarė šviesus ir budrus. Ji sėdėjo nekrutėdama, 
dabar jau įsitempusi, ir išplėstom akim dairėsi aplinkui. 

Kambarys toks pat, niekas, rodos, nejudinta. Kėdės su 
nušiurusiais kretono užtiesalais ir sofa, ant kurios ji sėdi. 
Ornamentais išpuošti, įmantriai išdrožinėti stalai į rante- 
lius sugulusios daugelio metų dulkės, sudriskusios knygos 
ir seni Žurnalai, išsiklaipę ilgoje medinėje apie visą siaurą 
kambarį einančioje lentynoje. Šalia drožinėto riešutme- 
džio stalo ant vinuko sienoje vis tebekabantis pageltęs ka- 
dais praėjusių dvidešimtųjų metų kalendorius, senas Eks- 
minsterio kilimas, išaustas kokiame nors tamsiame Edvar- 
do laikų Anglijos fabrikėlyje ir iš savo gimtųjų staklių 
nukeliavęs dešimt tūkstančių mylių, kad savąsias dienas 
užbaigtų ant grindų plūduriuojančiame namelyje. Dalo 
ežere tarp Kašmyro kalnų; ir vis dar tįsantis savo raudona 
ir mėlyna spalva jai po kojų. „Tas kilimas galėtų pasekti 
pasaką“, — mąstė Sara, įdėmiai žiūrėdama į jo nutrintą 
paviršių. „Pasakų sekėjas veria savo šviesius žodžius tarsi 
karolius ant siūlo...“ 

Lauke į vandenį pliumptelėjo varlė, švelnus nuo kalnų 
atklydęs vėjo dvelksmas suvirpino platanų lapus. Nuo 
skersvėjo be garso suvilnijo nutrintas Eksminsterio kili- 
mas, sujudėjo kartūno klostės ant langų, uždanga ant į val- 

gomąjį vedančių durų irgi susiūbavo ir suklinksėjo karo- 
liukai — raudoni ir žali, balti ir geltoni: stiklo karoliukai, 
mirgantys ir žibantys; porceliano karoliukai, matiniai ir ly- 
gūs. Mėlyni porceliano karoliukai... 

Klik... klik... klik. Ir balsas tyloje pašnibždom kartojan- 
tis: „Žvelk!.. Žvelk!.. Žvelk!“ 

Kažkas klaktelėjo ir Saros smegenyse, tarsi fotoapara- 
to mygtukas, ir ji nejučiom balsu ištarė: 

— Žinoma! Kaip karolius ant siūlo! Žinoma. Kodėl 
nesugalvojau anksčiau? Jis čia — užuolaidoje. Džanetos 
įrašas! 

Sara paleido Lagį ant grindų ir atsistojo. 

Kodėl ji anksčiau nepastebėjo, kad ant uždangos nėra 
jokio piešinio? Kad iš karoliukų nesusidėsto joks orna- 
mentas? Mažus karoliukus trumpais nevienodais interva- 
lais skiria dideli mėlyni porcelianiniai karoliukai. Taip ir 
yra — nevienodi intervalai. Taškai ir brūkšniai, trumpi ka- 
roliukai ir ilgi karoliukai, o mėlyni porceliano karoliai žy- 
mi ribas. Kaip paprasta. Paprasta tarsi Morzės kodas... ir 
taip greitai ir lengvai padaroma... 

Sara virpėdama iš susijaudinimo puolė prie rašomojo 
stalo ir čiupo bloknotą bei pieštuką. Truktelėjusi kėdę at- 
sisėdo veidu į uždangą ir ėmėsi iš eilės nurašinėti karoliu- 
kų tvarką ant kiekvienos virvutės nuo viršaus žemyn. 

Raidės buvo beprasmės, tačiau iš taškų ir brūkšnelių 
jos dėliojosi sklandžiai. Ilgi karoliukai, trumpi karoliukai. 
Aišku, čia kodas, mąstė Sara, bet Čarlzas supras. Ji tyloje 
skrebeno pieštuku. 

Nendryne vėl klyktelėjo nakties paukštis, dar kartą per 
ežerą dvelktelėjo vėjelis, sujudino lelijų lapus, į laivelio 
šonus tylai suteliūškavo vanduo. Lagis ramai šnarpštė ant 
sofos, tačiau staiga Saros pieštukas ėmė judėti lėčiau ir vi- 
sai sustojo, akys liovėsi lakstyti ir žvelgė nemirksėdamos... 

Kažkas ją stebėjo. Sara buvo tuo įsitikinusi. Keistas Ži- 
nojimo šiurpas adatėlėmis perbėgo nugarą, sutraukė vir- 
šugalvio odą, ir Sara vargais negalais prisivertė žvilgtelėti 
per petį. Ten nieko nebuvo. Pro aklinai užtrauktas užuo- 
laidas irgi niekas negalėjo žiūrėti į kambarį nei nuo kran- 
to, nei iš ežero, o jei kas būtų užlipęs ant verandos arba 
prisiyręs šikara, ji šitokioje tyloje tikrai būtų išgirdusi. Ma- 
tyt, nervai pairo. 

Tačiau nuojauta, kad yra stebima, įsitikinimas, kad čia 
pat yra dar kažkas, anaiptol nepranyko, tik stiprėjo, stip- 
rėjo, kol virto jau ne nuojauta, o šventu įsitikinimu; Sara 
sėdėjo lyg suakmenėjusi ir įtempusi ausis klausėsi. 

Kažkur anapus karoliukų uždangos tamsoje šaižiai 
girgžtelėjo lenta, ir grindys po jos kojomis vos suvirpėjo. 
Vadinasi, ji nesuklydo! Laivelyje tikrai kažkas yra. Len- 
tos girgžtelėjimas tai niekis — jos girgžda visą naktį, ir 
dėl įvairiausių paprastų priežasčių, — tačiau dėl šito per 
visą „Vandenų laumę“ perbėgusio virpesio suklysti ne- 
įmanoma. Kažkas, kažkas laivelio viduje tamsoje žengė 
žingsnį. 

Sara klausėsi, įsitempusi, virpėdama: ji mąstė, kad bet 
kas ar nuo kranto, ar nuo ežero patekęs į laivelį būtų sukė- 
lęs kur kas daugiau triukšmo ir daug labiau sujudinęs lai- 
velį negu tas vienas vogčia žengtas Žingsnis... 

Ir tik tada Sara su nenusakomu palengvėjimu prisimi- 
nė, kad Čarlzas ant kranto paliko sargybinį. Kelis sargybi- 
nius! Vienas iš jų dabar, matyt, žengtelėjo ant prietilčio ir 
sukėlė tą virpesį, nes juk nė vienas nepažįstamas Žmogus 
nebūtų prasmukęs pro Čarlzo vyrus nepastebėtas. Kaip 
kvaila šitaip panikuoti. Ji visiškai saugi. 

Sara vėl pakėlė pieštuką. Ir dar kartą tamsoje girgžte- 
lėjo lenta, o laivelis suvirpėjo nuo lengvų žingsnių. Kar- 
tą — ir vėl — ir vėl... 

Lagis liovėsi šnopavęs ir kilstelėjo galvą, jo akys buvo 
guvios ir budrios, galva pakreipta į šalį. 

Kažkas judėjo laivelio viršuje. Ne. Ne viršuje. Viduje... 

Durys ir langai užrakinti ir užsklęsti, ant kranto — sar- 
gai; bet iš viso to jokios naudos. Niekas nė nebandė pa- 
kliūti į laivelį, nes jau buvo čia. Kažkas buvo čia visą tą lai- 
ką ir laukė tamsoje už tų apgaulingų mirgančių karoliukų 
uždangos. 

Sara sėdėjo lyg sustingusi, nedrįsdama nė krustelėti, 
kūnas nutirpo iš baimės, o protas blaškėsi kaip į spąstus 
pakliuvusio paklaikusio žvėries. 

Čarlzas sakė, kad jai niekas negresia — ji turi ginklą, o 
mažiau kaip už dvidešimties jardų krante stovi sargybinis. 
Jai tereikėtų suklykti. Tačiau ginklas po pagalve miegama- 
jame, ten tamsoje už karoliukų uždangos, o jai, rodos, ne- 
liko jėgų nei judėti, nei kvėpuoti. Sara prasižiojo surikti, 
bet gerklė buvo visiškai išdžiūvusi. Buvo panašu į košmarą 
atmerktom akim. 

Jai už nugaros nuo sofos nušoko Lagis ir šleptelėjo ant 
grindų, prikiceno ir atsistojo šalia, įsmeigęs akis į tamsą už 
karoliukų uždangos. Laivelis vos virpčiojo nuo lengvų 
žingsnių per valgomąjį, ir Sarai dabar rodėsi, kad jau girdi 
kvėpavimą — oO gal tai jos širdies pašėlę dūžiai taip garsiai 
aidėjo tyloje"? 

Tamsoje už karoliukų uždangos kažkas šmėkštelėjo ir 
sujudėjo: į ją pažvelgė akys, išniro ranka ir atskleidė už- 
dangą — baisi ranka... 

Sara pabandė suklykti, tačiau iš siaubo surakintos ger- 
klės neišsprūdo joks garsas, o Lagis šalimais, užuolaidai 
atsiskleidus, subumbsėjo uodega į grindis. Tarpduryje sto- 
vintis ir į ją žiūrintis žmogus buvo tik Hiugas. 

— Hiugai! Hiugai — o Viešpatie! Kaip tu mane išgąs- 
dinai! Hiugai, bjaurybe tu — man vos širdis nesprogo! Tu 

turbūt tik šnarpštei mano lovoje nuo tada, kai parnešei 
Lagį, — o aš pamaniau... O Hiugai! 

Sara išsekusi susmuko. Iš isteriško palengvėjimo ji aik- 
čiojo, duso, kūkčiojo, paskui atgalia ranka nusibraukė 
ašaras ir žiūrėdama į Hiugą ėmė juoktis. 

Bet kažkas buvo ne taip. Kažkas negerai. Kodėl gi Hiu- 
gas nesijuokia? Kodėl nieko neatsako? Kodėl jis atrodo 
toks... toks... 

Lediniai gniaužtai, trumpam paleidę Saros širdį, vėl 
ėmė gniaužtis — labai pamažu, — ir ji pašokusi nuo kė- 
dės įsitvėrė į smailią drožinėtos kėdės atkaltę ir įsistebeili- 
jo į Hiugą. Kambaryje jautėsi kažkoks kvapas — toks sil- 
pnas, kad jei langai būtų buvę atverti, ji nieko nė nebūtų 
užuodusi. Kvapas, keliantis siaubingus prisiminimus... 

Hiugas prakalbo: 

— Ką čia veikei, Sara? 

Jis kalbėjo nepažįstamu balsu; tyliai, neišraiškingai — 
beveik pašnibždom. 

Sara išbėrė: 

— Hiugai! Nežiūrėk į mane šitaip! Kas yra? — Jos bal- 
sas keistai trakštelėjo. 

Hiugas nenuleido akių nuo jos veido. Jis pakartojo: 

— Ką čia veikei, Sara? Nurašinėjai šitai, ar ne? 

Sara neatsakė. Ji tik sustingusi stebeilijo, tarsi užhip- 
notizuota to keisto nejudraus Hiugo žvilgsnio. 

Hiugas ištarė: 

— Aš mačiau tave. Žiūrėjau iš sandėliuko tarpdurio. 
Nurašinėjai jį, tiesa? Niekad į galvą neatėjo, kad jis čia. 
Kaip tu sužinojai? 

Saros galva, rodos, knibždėte knibždėjo plevenančių, 
absurdiškų minčių, kurios švysčiojo ir puldinėjo kaip 
kregždės. Neįtikimos, neįmanomos fantastinės idėjos 

gainiojosi viena kitą jos smegenyse; kitu laiku Sara būtų 
įstengusi susivokti arba išreikšti jas žodžiais. 

Hiugas pasilenkė į priekį ir paėmė bloknotą, o iš ne- 
laisvės ištrūkusios Saros akys sumirksėjo, užsimerkė ir vėl 
atsimerkė. 

Hiugas... Hiugo rankos, laikančios bloknotą. Ryškiai 
raudonos rankos: blizgančios, slidžios, baisios... Nagi jis 
su pirštinėmis! Guminės pirštinės... Raudonos guminės 
pirštinės užtrauktos ant riešų, lygios ir įtemptos, tik pro 
kairės rankos pirštinės pakrašty išplyšusią skiautelę maty- 
ti trikampėlis saulėje įdegusios odos... 

Bloknotą jis laikė kairėje rankoje, o dešinėje turėjo 
keistą daiktą, panašų ir vis dėlto nepanašų į ginklą. Jis vėl 
kalbėjo, tačiau Sarai jo žodžiai plaukė kažkur pro šalį. Ji 
tik žiūrėjo į tas glotnias, slidžias raudonas rankas ir sten- 
gėsi kažką prisiminti... 

Raudonas... kaip kraujas... ir blizgantis; ir tas kvapas... 

„kvapas tamsiame pridvisusiame trobelės prie perėjos 
prieškambaryje. Štai kas! — mažytis trikampis šviežio 
kraujo lopinėlis ant kėdės briaunos, kuris pasirodė visai 
ne kraujas, o tik raudonos gumos gabalėlis... 

Hiugas kalbėjo: 

— Man gaila, Sara, bet nieko nepadarysi. Tu per daug 
žinai. Tau nereikėjo kištis. Kodėl, velniai rautų, negalėjai 
likti nuošaly? — Jo balsas buvo ir irzlus, ir įskaudintas — 
kaip išlepinto vaiko. 

Sara prisivertė atitraukti akis nuo tų raudonų rankų ir 
pažvelgti Hiugui į veidą. Slopstančiu balsu sukuždėjo: 

— Vadinasi, tai tu trobelėje laukei Džanetos. O ne! Ne, 
netikiu. Nesąmonė — Hiugai, tu negalėjai! 

— Turėjau galėti, — atsakė Hiugas vis taip pat ir- 
zliai. — Tu galgi nemanai, kad man tai patiko? Ta pra- 
keikta mergiotė buvo per daug protinga. Be to, tikslas pa- 

teisina priemones — ir tu taip pat manai, tiesa? Individas 
nieko nereiškia — negali būti svarbus. Džaneta tebuvo 
mechanizmo sraigtelis. Ją reikėjo pašalinti. 

„Jis pamišėlis, — padrikai mąstė Sara, — visai pami- 
šęs! Tikrai“. 

Ji riktelėjo: 

— Hiugai — ne! Tu nesuvoki ką kalbi. 

Hiugas staiga ėmė juoktis, o kai vėl prakalbo, jo balsas 
buvo jau visiškai normalus. Jis žengtelėjo tolyn į ankštąją 
svetainę, jam už nugaros subarškėjo karoliukų uždanga, ir 
jis, Žvilgtelėjęs į ją, suraukė antakius ir pasakė: 

— Reikės nupjauti tuos velnio barškalus, nes mūsų 
brangusis bičiulis Čarlzas gali prisikasti iki jų, kaip ir tu. 
Net nesitiki, kad išknisau šitą prakeiktą laiviūkštį iki dan- 
tų šepetėlio ir nepastebėjau to, kas kabėjo tiesiai prieš no- 
sį. Velniškai sumani esi, Sara, jei suradai: visada Žinojau, 
kad tu sumani mergaitė. Kaip tau pavyko? 

Sara paklaikusi ištarė: 

— Hiugai... Hiugai, aš nesuprantu. Kodėl tu?.. O, tur- 
būt kraustausi iš proto! 

Hiugas veidu į Sarą apsižergė kėdę, apkabino ranko- 
mis atkaltę ir pasidėjo smakrą ant rankovės; keistąjį daik- 
tą jis tebelaikė dešinėje ir jis buvo nukreiptas į Sarą. Hiu- 
go ranka buvo visiškai rami, ir Sarą staiga apėmė toks 
siaubas, kokio ji nejuto net tada, kai išgirdo žingsnius 
tamsoje už karoliukų uždangos. Ir, keista, šįkart baimė su- 
teikė jai tvirtybės. 

Sara pasižiūrėjo į Hiugą, ir atrodė, kad mato jį pirmą 
kartą. | 

Jai pažįstamas Hiugas, linksmas, tarškantis, nerūpes- 
tingas Hiugas, tapo ne realesnis už nutapytą sienos pa- 
veikslą. Anas Hiugas tebuvo fasadas, tik uždanga; o už 
jos gyveno tikrasis Hiugas. Dabar, žiūrėdama į jį, Sara 

negalėjo suprasti, kodėl šitos šaltos negailestingos akys 
jai kažkada atrodė linksmos, kodėl ji nepastebėjo, kokia 
Žiauri šita maža suspausta burna. Matyt, todėl, pamanė ji 
sukrėsta, kad jis visąlaik juokdavosi — arba kalbėdavo. 
Jo burna visuomet būdavo atvira, o akys primerktos. 
Klausydavai, juokdavaisi iš to, ką jis pasakė, ir nė nežiū- 
rėdavai į jį... 

Netekusi vilties Sara paklausė: 

— Bet kodėl? Vardan ko? 

— Vardan Partijos, — atsakė Hiugas taip, tarsi sakytų: 
„Vardan Dievo“. 

— Kokios partijos? Nesuprantu — tu anglas! Kaip tu 
gali... 

— Tiesą pasakius, — pareiškė Hiugas, — aš pusiau ai- 
ris, tačiau... 

— O Viešpatie! — nutraukė jį Sara. — Vadinasi, 
Kromvelis! 

Hiugas atlošė galvą ir nusikvatojo; tačiau šitas jo pir- 
mykštis linksmumas nebesuklaidino Saros. Tai buvo tie- 
siog įprotis. Viena iš priemonių. Vien tik išorinis ele- 
mentas. 

— Aš tau paaiškinsiu, — ištarė Hiugas, — bet jei ma- 
nai, kad, vos suplevėsavus Jungtinės Karalystės vėliavai, 
aš jau bėgsiu, tai labai klysti. Ne, tai visuomet buvo Reika- 
las. Mums, Sara, duotas vienas gyvenimas ir mes jau seniai 
mirę. Ar susimąstei apie tai kada? Ne, nemanau, kad bū- 
tum susimąsčius. Tu dar jauna. Tačiau milijonai žmonių 
gyvena varge ir ligose, beviltiškame skurde. Jie vergauja, 
kad uždirbtų valdžią, pinigų, malonumų išpaikintai sauje- 
lei spekuliantų arba bejėgių sukčių, kurie tebemano esą 
„aristokratija“, ir į tuos, kurie savo rankomis pelnosi duo- 
ną arba yra žemesnės kilmės, žemesnės padėties, žiūri 
kaip į „prasčiokų bandą“... 

Dabar, kai šis karas pasibaigė, niekšai vėl iškils, įsivaiZ- 
duodami, kad gali tęsti kaip anksčiau. Ką gi, jų laukia seri- 
ja šlykščių smūgių! Daug šlykštesnių negu pernykščiai rin- 
kimų rezultatai, kai buvo panašu į tarp avių įsisukusį vil- 
ką! Žmonės juda, ir jų jau niekas nebesustabdys. 

— Vadinasi... tu iš jų? — Sarai užėmė kvapą — Rau- 
donasis?! 

— Jei nori, vadink taip. Nors mes patys to žodžio ne- 
vartojam. 

— Bet tu tarnaujantis karininkas... tu negali... Negi ta- 
vo šalis tau nieko nereiškia?.. Ne, matau, kad nereiškia. 
Bet Džaneta... ir ponia Metijus... ir... Ahamdu... O Viešpa- 
tie! Tai tu? Kiek tokių buvo? Kaip tu galėjai... 

— Nebūk kvailė, Sara! — šiurkščiai atšovė Hiugas. — 
Jie buvo kitoj pusėj ir žinojo, kuo rizikuoja. Jie ėmėsi lošti 
ir pralošė. Tik tiek. Ar manai, kad kuris nors iš jų būtų su- 
dvejojęs, ar šauti į mane, jei laimė būtų šypsojusis jiems, o 
ne man? Aišku, ne! Tavo gražuolis Čarlzas bent menkiau- 
siai progai pasitaikius nedvejodamas pykštelėtų man į nu- 
garą. Ir visai teisingai pasielgtų. Aš padaryčiau tą patį, jei 
tik matyčiau, kad viskas baigsis geruoju. Tiesiog pykštelė- 
čiau į Čarlzą. Protingas vaikis. Kraujas užverda pagalvo- 
jus, kad nesumąsčiau... Na, ką gi!.. 

Sara neryžtingai paklausė: 

— Ar.. ar Uogelė žino? 

Hiugo veidas pasikeitė. Antakiai susijungė į juodą lan- 
ką, balsas pasidarė kimus ir gergždžiantis. 

— Ne, nežino! Tai ne Uogelės reikalas. Ji, žinoma, ži- 
no, kam aš simpatizuoju, ir todėl reik... įkalbinėjo mane 
atsisakyti darbo žvalgyboje — ji bijojo, kad galiu „per 
daug nukrypti“. Ji menkiausio supratimo neturėjo, kad 
jau per vėlu arba kad žala, kaip kad jai atrodė, jau padary- 
ta. Ji vis dar nežino. Bent jau iki šiol nežinojo. 

— Tai kaip tu tada susidorojai su Džaneta? Tu buvai 
Chilanmarge drauge su ja, kai... Ne, nebuvai! Štai kodėl 
Džaneta pasiliko: tu pasakei, kad pasitempei sausgyslę. 
Bet nebuvai pasitempęs. 

— Ne. Paprasčiausiai nenorėjau kilti į Chilaną, nes vis 
dar tikėjausi sučiupti tą, kas atvyks į trobelę prie perėjos: 
turbūt Čarlzą? O taip, mes kuo gražiausiai išsiaiškinome 
dėl trobelės. Labai sudėtinga nebuvo, nes darbo žvalgybo- 
je patirtis naudinga ir tuo, kad pažįsti tam tikrą darbuoto- 
jų skaičių ir sužinai, kokie kai kurie iš jų trumparegiai. Pa- 
vyzdžiui, tie keletas rinktinių labiausiai išsilavinusių, kurie 
nėra tikri, ar jų tarnai indai tikrai nemoka anglų kalbos, ir 
įtaria, kad šie linkę paimti kyšį ir pasiklausyti už durų, 
apie savo slapčiausius reikalus nusprendžia kalbėtis loty- 
niškai, tikėdamasi, kad jokia smalsi ausis nesupras nė žo- 
džio. Ir jie būtų visiškai teisūs, jei tik aš būčiau šito nesu- 
uodęs ir neįsigudrinęs šen bei ten patupdyti keletą visiškai 

"nekaltai atrodančių indiškų ausyčių, kurių savininkai, įti- 
kinamai apsimetę nuolankiais tarnais, visi turėjo Anglijos 
universitetų suteiktus mokslinius klasikinės filologijos 
laipsnius... 

Trobelės planas tebuvo vienas dalykėlis iš kelių įdomių 
žinučių, kurias mums pavyko surinkti šitokiu būdu, — ir, 
pasirodė, labai naudingas. Nors, turiu pripažinti, man nė 
neatėjo į galvą, kad Džaneta vietoj manęs vyks į Chilaną 
būtent tada, kai reikalas pribrendo iki „dabar arba nie- 
kad“, kai oras galėjo subjurti, o raudonosios lempos vis 
dar nebuvo nė ženklo. Laimei, tai neturėjo reikšmės, nes 
ji vis vien atvyko. Nulėkiau iš viešbučio ir įžiebiau savo 
signalinę lempą — o gal nuviliosiu ją žemyn. Taip ir atsiti- 
ko. Man tereikėjo laukti. Vienintelė mūsų nesėkmė buvo 
tas idiotas Mohanas Lalas: jis, matyt, nesumojo, kad jai 
privaloma nešiotis ginklą. Ji mikliai jį užčiaupė: 

— Kas... kas tas Mohanas Lalas? — virpančiu balsu 
pasiteiravo Sara. 

— O, tik vienas iš mūsų berniukų. Gana šlykšti terlionė 
ir nieko neprarasta. Bet tai gerokai suerzino trečiąjį parti- 
jos narį, kurį mums pavyko įtaisyti viešbutyje. Tik vargais 
negalais nusaugojau, kad jis tiesiog nenušautų mergiotės 
ir nesukeltų nežmoniškos sumaišties. Tik paprasta atsitik- 
tine mirtimi be rūpesčių galima užbaigti įkyrėjusį epizodą. 
Dingstantys kūnai, lavonai su kulkų skylėmis —velniškai 
nemalonu ir sukelia lavinas keblių klausimų. 

Sara pratarė: 

— Kaip tu tai padarei? Kodėl jie... — Balsas nutrūko ir 
ji nebeįstengė kalbėti toliau. 

— Kodėl jie nepasipriešino? Cha! Matai šitą daik- 
čiuką? — jis mostelėjo savo keistuoju ginklu. — Dujos. 
Labai gudrus nepaprastai protingo Žmogaus išradimas. 
Jis arba apsvaigina, nuskausmina, arba iškart nužudo. 
Priklauso nuo tavo smiliaus ant gaiduko ir nuo tavo no- 
rų. Jokios žymės, jokio triukšmo. Pykštelėjai iš tokio ir 
tada jau nieko nereiškia nutrenkti ką nors stačia galva 
tokioje vietoje, kur atrodytų, kad žmogus tiesiog nukri- 
to ir užsimušė pats. Arba paprasčiausiai įvarai peilį: nė 
cyptelėjimo!.. 

Aš turiu puikią komandą, bet jos smegenys čia —-Hiu- 
gas pabaksnojo sau į kaktą, paskui staiga atlošė galvą ir 
garsiai netramdomai nusikvatojo. — Viešpatie, kaip aš 
kartais kikenu sau į saują iš bs tų mūsų pasipūtėlių kari- 
išdidžiųjų mėlynakraujų! Jei jie Žinotų, kad visą laiką tu- 
riu juos čia — čia, savo rankoje! — Jo šaltos mėlynos akys 
užsiplieskė fanatišku švytėjimu, balsas nuslopo iki šnabž- 
desio. — Bet niekas nežino. Aš jiems per daug protingas. 
Niekas nežino. Gerasis senis Hiugas — amžinas kvailys. 

Sara tramdydama virpantį balsą, stengdamasi, kad iš 
veido nesimatytų ją apėmusio klaikaus siaubo, paklausė: 

— Kodėl tu man visa tai pasakoji? 

Hiugas pasižiūrėjo į ją, tarsi būtų visai pamiršęs, jog ji 
kambaryje. Paskui irzliai pasakė: 

— Nagi, nebūk kvaila, Sara. Pati Žinai, kodėl. Tu per 
daug žinai. Smarkiai per daug. Gaila, bet taip jau yra. 

— Bet... bet... — žodžiai džiūte džiūvo burnoje, — tu 
negali manęs nužudyti, Hiugai! Negali. Jei... jei aš paža- 
dėsiu... 

— Tu neištesėsi, 0 aš per daug priartėjau prie darbo pa- 
baigos, kad rizikuočiau. Labai jau daug pastatyta ant kor- 
tos. Ne, brangute. Nedidukas šito pliūpsnelis, ir viskas 1š- 
spręsta. Tiksliai nežinau, kokią jie nustatys tavo mirties 
priežastį. Tiesa, čionykštis daktaras nepanašus į daug iš- 
manantį, ir tikėtina, kad jis tai susies su kokia nors širdies 
liga ir paliks viską kaip yra. Ištikta šito nepaaiškinamo 
-priepuolio, tu griūsi, matyt, įsipainiosi į karoliukų užuo- 
laidą ir nutrauksi ją. Taip. Šitaip bus geriausia. Du kiškiai 
vienu šūviu. O jei ruošiesi klykti, aš nepatarčiau to daryti. 
Ši medžiaga veikia akimirksniu. 

Sara stengėsi nepasiduoti beprotiškai panikai. Suval- 
džiusi balsą ji pasakė: 

— Tai beprasmiška, Hiugai. Šįkart tau nepavyks pa- 
sprukti. Laivelis stebimas, ir tie žmonės turėjo matyti, 
kaip atėjai. 

— Tu apie tą paukštelį ten krūmuose? — nusišaipė 
Hiugas. — Viskas gerai. Namelį mato tik jis. Kiti stebi 
įvairius kelius į čia. 

— Vadinasi, tu žinojai? — Sara sugniaužė kėdės at- 
kaltę. | 

— Aišku, žinojau. Aš ne kvailys. Tas vyrukas matė, kaip 
atėjau į laivelį. Jis tikrai negalėjo manęs nepastebėti: kė- 

liau triukšmą kaip įmanydamas. Ir ko gi jam jaudintis? Jis 
matė, kaip tu išeidama atidavei man Lagį, O jo viršininkas 
buvo šalia ir tam pritarė — pameni, Čarlzas buvo to san- 
dėrio dalyvis? Paskui, dar tau nesugrįžus, aš su šunimi at- 
ėjau krantu, įlipau į laivelį ir svetainėje įžiebiau šviesą — 
šis poelgis visada ramina. Joks nusikaltėlis šviesos nežieb- 
tų. Turbūt pastebėjai, kad jis budi ne taip arti, kad gerai 
mus girdėtų. Vyrukas tikrai mano, kad aš meiliai pasveiki- 
nau sugrįžusius tave ir Čarlzą. 

Tikriausiai pastebėjai, kad nepritildžiau balso? Tavo 
nepatyręs angelas sargas jau kokias dešimt minučių girdi 
iš laivelio sklindančius garsius balsus ir juoką. Panelė sma- 
giai plepa su storuoju ponu, kuris yra jos draugas. Jokių 
pavojaus garsų. Šuo neloja. Kai susitvarkysiu su tavimi ir 
sudėliosiu dekoracijas, išeisiu, linksmai plepėdamas, dar 
šūktelėsiu tau „labanakt“ ir pasitrauksiu taip pat triukš- 
mingai, kaip ir atėjau. Sargas neįtars nieko pikta. O pas- 
kui — nemalonu, bet būtina — turėsiu susidoroti ir su 
juo. Viskas labai paprasta. 

— Tau neišeis! — sušvokštė Sara. — Nepasiseks! Jis 
turi ginklą... 

— O, beveik tuo neabejoju. Bet kas gi čia keista, kad 
tu arba Čarlzas pasakėt man — senam geram bičiu- 
liui, — kad jis slepiasi tuose krūmynuose? Aš pašauk- 
siu paukštelį sutartine giesmele ir pasakysiu, kad tu no- 
ri jam kažką pranešti. Jis, žinoma, užkibs ant kabliuko. 
Juk panelė, matyt, žino apie visą tą reikalą. O kai prieis 
arti, gaus porciją šito ir, kadangi nenoriu persūdyti su 
idėja apie sustreikavusią širdį, jį ras, sakykim, rytą — 
manau, paskendusį. Viskas labai klaiku ir šlykštu, bet 
visiškai nieko bendra su tuo šauniuoju majoru Krydu, 
kuris bus tiesiog parblokštas vyriško sielvarto ir liūde- 
sio. Matai? 

— Taip, — lėtai ištarė Sara. — Matau. 

Jos protas staiga prablaivėjo. Hiugas ne pamišėlis: kur 
kas blogiau. Jis fanatikas, iki kaulų smegenų ištikimas sa- 
vai negailestingai dogmai ir tokiems pat negailestingiems 
vadams; jis mano būtent tai, ką sako. Jis nužudys ją nė ne- 
sudvejojęs; taip, kaip nužudė Džanetą ir ponią Metijus, ir 
Ahamdu — ir kiek dar kitų? Jis jausis teisus, nes tokiems 
tikslas visada pateisina priemones — bet kokias priemo- 
nes! Tegu pačias žiauriausias ir žemiausias. Jis sako tie- 
są — jo niekada niekas neįtars. Net Čarlzas niekad ne- 
įtars. Tie, kurie pasamdė Hiugą, pasirinko gerą įrankį, nes 
jo, kaip Cezario žmonos, neįmanoma įtarti. 

Turi būti kokia nors išeitis. Šitaip negali atsitikti jai — 
Sarai Periš. 

Šviesa. Ar ji gali pašokti ir ją užgesinti? Tamsoje gal pa- 
vyktų išsisukti, nes ginklas Hiugo rankoje turi vieną trūku- 
mą. Tik šaudamas iš labai arti jis nerizikuotų savo gyvybe. 
O jei jis pabandys pasinaudoti ginklu tamsoje, gali ir pats 
tapti auka. 

Jungiklis buvo prie galinių durų, ir Sara jo pasiekti ne- 
galėjo; tačiau kambarį apšviečianti lemputė buvo arčiau: 
ji, tiesa, irgi buvo per toli, tačiau nuo jungiklio vedantis 
laidas, prie lubų pritvirtintas keliomis surūdijusiomis vini- 
mis, buvo nukaręs. Jei pavyktų pašokti ir trūktelėti jį Že- 
myn, šviesa išsijungtų. Tik kažin, laidas nutrūktų ar liktų? 
Net jei pavyktų jį nutraukti, ar nenutrenktų srovė? Tada ji 
atsidurtų ne ką geresnėje padėtyje... 

— Nepavyks, Sara. Na, man laikas. Kokių nors pasku- 
tinių pageidavimų bus ar nieko? 

Ir tada Sara išgirdo. Sklindantis iš tolo tas garsas buvo 
labai tylus, ir jei iš siaubo jos visi jutimai nebūtų paaštrėję, 
ausys tikrai nebūtų jo išgirdusios. 

Kažkas leidosi lauko takeliu ir tas kažkas užlipo ant 
skardos lakšto, padėto ant šlapio tako. 

Lagis irgi išgirdo. Jis pakėlė nuo letenų snukutį ir nu- 
kreipė akis į langą ir už Hiugo galvos. 

— Lagi!.. — desperatiškai šūktelėjo Sara. 

Lagis paklusniai vėl pasidėjo galvą ant letenų, o Hiu- 
gas pareiškė: 

— Aš pasirūpinsiu juo. Nesijaudink. 

„Privalau kalbėti, — mąstė Sara, — reikia, kad jis kal- 
bėtų. Yra vilties...“ 

Hiugas atsisėdo tiesiai ir pakėlė dešiniąją ranką. Jo 
akys keistai išsiplėtė, baltymas lanku apjuosė visą vyzdį. 
Keisti, blyškūs akių obuoliai, šalti ir žvilgantys kaip šlapi 
akmenukai. Maža žiauri burna. Henrikas VIII — kas taip 
pasakė? Kažkada tai atrodė juokinga, tačiau dabar juo- 
kinga nebebuvo. Kaipgi jie visi galėjo būti tokie akli? 
„Gerasis karalius Haroldas“, kuris, geraširdis storas ir 
linksmas, vis dėlto buvo žudikas. Ir šitas toks pat žudikas. 

Sara paklaikusi prakalbo: 

— Klausyk, Hiugai... jei aš tau papasakosiu... viską, ką 
žinau... ką jie Žino... — jos balsas trūkčiojo; Hiugo akys 
kiek susiaurėjo, tačiau jo dešinioji ranka nesujudėjo. Sara 
suprato, kad ir jis klausosi. Ji pradėjo kalbėti garsiai, 
karštligiškai: — Klausyk, Hiugai... galiu tau šį tą papasa- 
koti. Pasakysiu viską, ką nori Žinoti... ką tik panorėsi, aš... 

Lagis vėl pakėlė snukutį ir viauktelėjo: „Au!“, o Hiugas 
grįžtelėjo galvą. 

Sara vėliau gerai neprisiminė, kas įvyko paskui. Kaž- 
koks panikos ir triukšmo siausmas. Ji tik suvokė, kad Hiu- 
go akys pagaliau nukrypo nuo jos akių, 0 ji su nepaprasta 
iš siaubo užplūdusia jėga truktelėjo kėdę, į kurią buvo įsi- 
tvėrusi. Ši kaukštelėjo Hiugui į smakrą, ir jis nuvirto aukš- 
tielninkas. 

Sara miglotai prisiminė, kaip skalijo Lagis, Čarlzas 
šaukė ją vardu, dar kažkas rėkė; dūžtančio stiklo žvangėji- 
mas ir galiausiai tamsa. 

Atsigavusi Sara susivokė begulinti lauke, „Vandenų 
laumės“ pirmagalyje; Čarlzas šaltu vandeniu šlakstė jai 
galvą. Svetainėje, rodos, knibždėte knibždėjo žmonių, o 
ore sklandė keistas šleikščiai salsvas kvapas — jau pažįs- 
tamas kvapas. 

Sara pakėlė akis į Čarlzą ir ištarė: 

— Hiugas! 

— Žinau, — atsiliepė Čarlzas. — Jis nebegyvas. 

— Nebegyvas? — Sara drebančiomis rankomis stvėrėsi 
už medinio denio pakraščio ir staigiai atsisėdo. — Ar tu... 
ar tu... 

— Ne, — ramiai paaiškino Čarlzas. — Jis pats nusižu- 
dė. Suprato, kad žaidimas baigtas, ir tą velnio įnagį nu- 
"kreipė į save. 

Sara sužiuro į ryškiai apšviestą kambarį, kurio visi lan- 
gai ir durys buvo atviri, užuolaidos atitrauktos. Nakties 
ore greitai sklaidėsi šlykštusis kvapas. Kambaryje buvo 
trys indai ir Redžis Kredokas: du indai vilkėjo kašmyrų 
drabužius, o trečiasis buvo Miras Chanas. Redžis Kredo- 
kas klūpojo ant grindų šalia Hiugo ir nuo jo suglebusių 
rankų lupo gumines pirštines. 

Čarlzas atsistojo ir grįžo į kambarį, Sara pamažu irgi 
pakilo, nusekė paskui ir, susmukusi ant sofos, nepatikliai 
žvelgdama į Hiugą, nesąmoningai atbulomis rankomis 
ėmė braukti sau nuo veido vandenį... 

Hiugas gulėjo ant nugaros. Jo akys buvo užmerktos, o 
mažos žiaurios burnos linija buvo tokia, prie kokios jis bu- 
vo įpratęs būdamas gyvas. Jis šypsojosi, draugiškai, tiesiog 
šiaip sau, kol Miras Chanas naršė po jo kišenes, traukė 

popierius ir dėjo į vietą pinigus, cigaretes, degtukų dėžutę 
ir kitus niekuo neypatingus daiktus. 

Redžis atsistojo ir padavė pirštines Čarlzui, šis jomis 
atsargiai apvyniojo Hiugo ginklą, nuo šalia stovinčio stalo 
paėmė drožinėtą medinę dėžutę, iškratė iš jos kas ten bu- 
vo ir įdėjo visą gumulą. Miras pasikalbėjo su anais dviem 
kašmyrais jų gimtąja tarme, ir tie išėjo drauge išsinešdami 
ir dėžę. Sara girdėjo jų Žingsnius ant prietilčio, o paskui 
stojo tyla. 

Miras atsistojo ir pasiūlė jai cigaretę, o kai ji atsisakė, 
užsirūkė pats. Čarlzas išėjo iš kambario — ir beveik tuo- 
jau pat sugrįžo nešinas nedidele stiklinaite brendžio, kurią 
be žodžių padavė Sarai. 

Sara susiraukusi ištuštino stiklinaitę, o tada Čarlzas 
švelniai pasiteiravo: 

— Kaip manai, ar galėtum mums papasakoti, kas atsi- 
tiko? 

Sara tylom linktelėjo. Brendis pradėjo veikti, ir ji susi- 
tvardžiusi papasakojo jam viską, kas nutiko nuo tada, kai 
jiedu išsiskyrė. Ji pati nepažino savo balso, kuriuo abejin- 
gai kartojo, ką sakė Hiugas, pasakojo, ką darė ji. 

Paminėjus uždangą, Miras Chanas ūmiai nusigręžė 
nuo lango ir priėjęs ėmė čiupinėti karoliukus. Bet nė vie- 
nas nepertraukė Saros. 

Kai ji baigė, kurį laiką tvyrojo tyla, paskui Redžis Kre- 
dokas, žiūrėdamas į Hiugą, paklausė: 

— Ar gali papirkti gydytoją? 

— Taip, — lakoniškai atsakė Čarlzas. 

— "Tau teks jam šį tą paaiškinti. 

— Žinoma. 

Miras paleido karoliukų vėrinius ir klausydamas, kaip 
jie vieni į kitus barkši, pasakė: 

— Šitaip geriau. Negalima kelti viešo skandalo. Bet ar 
tikrai jis sakė tiesą, kad ji nežino? 

— Manau, kad taip, — ištarė Čarlzas. 

Sara bejėgiškai Žvalgėsi tai į vieną, tai į kitą: 

— Nesuprantu, — pasiskundė nuvargusi. 

Čarlzas nusigręžė ir nužingsniavo prie atvirų durų. Su- 
sikišęs rankas į kišenes sustojo ten, žvelgdamas į naktyje 
stūksantį Krydų laivelį. 

— Mes kalbam apie ponią-Kryd, — paaiškino. 

Sarai užėmė kvapą: ji buvo užmiršusi Uogelę, ir dabar 
staiga jai į akis priplūdo ašarų. 

— Betgi sakiau, kad Hiugas teigė, jog ji apie tai nieko 
nežino! 

— Visai tikėtina, — ramiai kalbėjo Čarlzas, — ir ne- 
matau jokios priežasties tą daryti. 

— Bet dabar turėsite pasakyti. 

— Ne, mes nesakysime, — Čarlzas atsigręžė nuo tarp- 
durio. — Manau, bus geriau, jei laikysimės oficialios ver- 
sijos. Miras, Redžis ir aš po šokių parlydėjom tave namo ir 
radome laivelyje Hiugą, parvedusį Lagį. Visi susėdome iš- 
gerti, šnekučiavomės, o Hiugą staiga ištiko širdies prie- 
puolis ir jis mirė, nespėjus mums nieko padaryti. Visi mes 
esame to liudininkai, ir kadangi tas šlykštus užtaisas veikia 
būtent taip, kaip tvirtino Krydas, man rodos, gydytojo nė 
neprireiks papirkti. Medicininė išvada bus širdies liga. Aš 
verčiau eisiu surasiu gydytoją. 

Įsiterpė Redžis: 

— O kaip su Uogele? Ar nevertėtų tau... ar nevertėtų 
kuriam nors iš mūsų nueiti ir pasakyti? 

— Ne, — nukirto Čarlzas. — Pirmiausiai reikia atvežti 
gydytoją. 

— Bet ji tikriausiai jo pasiges ir pati ateis. 

— Kažin. Spėju, kad Hiugas kiekvienąkart, kai turėda- 
vo kokį naktinį darbelį, savo žmonai pakišdavo migdomų- 
jų. Jis buvo per daug protingas vyrukas, kad rizikuotų. Na- 
gi, Sara. Tau laikas į lovą. 

— Negaliu, — atsiliepė Sara. — Aš neužmigsiu. Ir... 
ir... aš verčiau būsiu čia, kai ateis gydytojas ir kai Uogelė 
ateis. Jei būsiu nuėjusi miegoti, atrodys nenatūraliai. 

— Ji teisi, — pritarė Redžis. — Eik ir atsigabenk savo 
daktarą. Kuo greičiau užbaigsim šitą velnio reikalą, tuo 
bus geriau. 

— O aš, — pasakė Miras, — baigsiu nurašyti šitą karo- 
liukų kodą. 

Jis pasilenkė ir pakėlė nukritusį bloknotą. 

Sara girdėjo, kaip nutilo Čarlzo žingsniai, ir vėl įsigalė- 
jo nakties tyla. 

Miras tyliai, monotoniškai skrebeno pieštuku, žymėda- 
mas taškų ir brūkšnių eiles, Redžis atsišliejęs į atvirą langą 
žvelgė į naktį, kur nuo pirmo tolimo ryto kvėptelėjimo jau 
pamažu blyško dangus. O ant grindų gulėjo Hiugas ir šyp- 
sojosi. 

Sara juto, kad skruostais srūva ašaros, bet buvo tokia 
pavargusi, jog net nepakėlė rankos jų nubraukti. 

Praėjo trys dienos, ko! Sara vėl pasimatė su Čarlzu: per tą 
laiką palaidojo Hiugą, jau rimo netikėtos jo mirties sukel- 
tas sąmyšis, nes šioji mirtis tą savaitę Šrinagare buvo ne 
vienintelė. 

Praėjus kelioms valandoms nuo tada, kai visi sužinojo, 
jog nuo širdies priepuolio mirė majoras Krydas, įvyko kita 
tragedija — tokia pat staigi ir netikėta. Mankštindamas jo 
šviesybės polo ponius nusisuko sprandą Džonis Vorenderis. 

Būta ir kitų įvykių: kažką suėmė, kažkas dingo. Bet ka- 
dangi šitai vyko žmonių knibždančiuose miesto labirin- 
tuose, svečių iš Europos ausų nepasiekė. Net vargu ar su- 
kėlė didelį susidomėjimą pačiame mieste, nes svarbiau 
buvo siūbtelėję gandai gandeliai, spėlionės ir nežinomybė 
baigiantis anglų valdymo erai. 

Sara sėdėjo ant žolės po gluosniais, žiūrėdama į ežerą, 
į atvirą vandens plotą, kur neseniai plūduriavo „Vandenų 
laumė“ — dabar jau atiduota ir nutempta į Dželamo upę. 
Buvo beveik šešta valanda, ir saulė krypo į vakarus ir Pan- 
džalio kalnų link. Lagis šniukštinėjo ir rausėsi prie didžiu- 
lio platano šaknų, viršuje triukšmingai šeimyninius santy- 
kius aiškinosi porelė kikilių. 

Kažkas ėjo taku per lauką: skardos lakštas tebegulėjo 
kur gulėjęs ir, nors per pastarąsias kelias karštas dienas 
žemė po juo sukietėjo kaip plyta, užmintas jis vis vien 

maištingai girgždėjo. Išgirdusi tą pažįstamą garsą Sara 
skubiai atsigręžė; jos skruostai tuoj švelniai raustelėjo, 
dingo įtampos ir sąstingio ženklai. Po kelių akimirkų per 
žolę prie jos priėjo Čarlzas. 

Jis atrodė labai pavargęs, veide atsiradę raukšlių, kurių 
Sara neprisiminė anksčiau mačiusi. Bet jo akys buvo ra- 
mios, budrumas dingęs. 

— Nesistok, — pasakė Čarlzas ir įsitaisė sukryžiavęs 
kojas ant kupsto šalia. — Kur ponia Kryd? 

— Nuėjo pasivaikščioti. 

— Viena? 

— Taip. Siūliausi eiti drauge, bet ji norėjo pabūti viena. 
Ji laikosi gerai, turiu omeny... 

— Žinau, — ištarė Čarlzas. — Ji narsi, ir man jos labai 
gaila. Tik toli gražu ne taip labai, kaip būtų gaila, jei jos 
vyras būtų likęs gyvas, o ji būtų viską sužinojusi. 

— Manai, ji būtų sužinojusi? 

— Žinoma. Galų gale to nebebūtų išvengę. Jie turėjo 
vaikų, kurie abu dabar Anglijoje. Kaip daugelis anglų vai- 
kų, per karą jie buvo čia, Šrinagare, Šeicho Bago mokyk- 
loje. Vos karui pasibaigus, tėvai pasiėmė juos namo ir įtai- 
sė į internatines mokyklas Anglijoje. Tačiau Hiugas į vasa- 
ros pabaigą planavo šeimos atostogas Libane. Iš ten jie 
būtų pranykę ir atsidūrę kokiame nors patogiame vasar- 
namyje prie Maskvos, kur vaikai būtų gavę išsilavinimą, 
kur jiems būtų praplovę smegenis ir pavertę aršiais mažai< 
Stalino garbintojais. 

— O ne! — suvaitojo Sara. — Jis negalėjo būti toks 
žiaurus! Uogelė nebūtų pakentusi! 

— Galbūt. Bet ji nebūtų galėjusi nieko padaryti, nes jei 
jau pakliuvai į tas voro pinkles, nebeištrūksi. Ir net jeigu bū- 
tų pavykę, jai niekad nebūtų leidę pasiimti vaikų, o ji jų nebū- 
tų palikusi — niekad gyvenime. Bent jau šitai jai nebegresia. 

— Negiji... manai, ji niekad nieko neįtarė? 

— Teisybės — ne. Šitai jai nesuvokiama. Bet ji mums 
yra sakiusi, jog baiminasi, kad jos vyras kažkur įsivėlęs ir 
nenori, kad ji apie tai žinotų, todėl esąs toks įsitempęs. 
Manau,ji įtarė, kad tai kokie nors juodosios rinkos sandė- 
riai. Ne daugiau. Jie buvo vargšai ir staiga pasidarė tur- 
tuoliai. Pinigai iš kažkur atsiranda, bet ji nežino, iš kur. 
Buvo ir kitokių dalykų, kurių ji negalėjo paaiškinti. Anot 
Miro, ji buvo laiminga, o, kaip jis sako, „vienoje iš tavo 
krikščioniškųjų knygų“ (iš tiesų Dovydo psalmėse) rašo- 
ma: „Išsaugok nekaltybę ir susikaupk ties tuo, kas yra tei- 
singa: tai žmogui suteiks ramybę“. Ponia Kryd liko nekal- 
ta ir todėl galbūt pagaliau atgaus ramybę. Tikiuosi, kad 
taip ir bus. 

Sara pratarė: 

— Ji mylėjo jį... 
 — Taip, mylėjo. Turbūt labai mylėjo. Bet yra ir bloges- 

nių dalykų, negu prarasti tą, kurį myli. Išsiaiškinti, kad jis 
ne toks, kokį tu myli. Ponia Kryd išties gera moteris, ir ji 
žavėjosi jo politinėmis pažiūromis, nes jose įžvelgė užuo- 
jautą, gerumą ir rūpestį. Daugiau jis jai neleido žinoti, ji 
nebūtų ištvėrusi tiesos, to, kad jos mylimas vyras ne tik iš- 
davikas, bet ir žmogžudys. Vilkas avinėlio kailiu! 

Sara sujudo: 

— Žmogus nebūna vien tik blogas. 

— Tiesa, ir jis turėjo šį tą gera — nors pats galbūt tai 
laikė silpnybe. Jo meilė Žmonai ir vaikams. O visa kita — 
tik bloga. Ir net nedidinga: žema, tuščia, žiauru ir egois- 
tiška. 

— Kodėl? Kodėl Čarlzai? 

— Tikrai negaliu pasakyti. Bet iš to, ką sužinojome, ir 
iš to, ką nesąmoningai prasitarė jo žmona, aišku, jog jis 
buvo Žmogus, kurį ėda pavydas tiems, kas turi daugiau ne- 

gu jis. Daugiau pinigų, daugiau proto, daugiau garbės, ge- 
resnį išsilavinimą ar aukštesnę kilmę. Šiais laikais daug 
kas turi šią silpnybę, — karčiai pridūrė Čarlzas. 

— Bet jis buvo protingas. Ir populiarus — Žmonės jį 
mėgo. Jis visiems patiko. 

— O taip, jis buvo protingas. Bet protingas ne gerąja 
prasme. Jis buvo suktas. Nuo vaikystės jo širdy įsišaknijo 
pavydas tiems, kas turi daugiau, 0 jo tuštybė ragino visur 
pirmauti. Jis įstojo į universitetą ir pakliuvo į labai radika- 
lią ir aiškiai rafinuotą kompaniją, kur daugelis turėjo gerą 
užnugarį, kad baigę įsitaisytų šiltose vietelėse. Hiugas ne- 
turėjo. Jis pasirinko armiją, kur patyrė, kaip būna ir daug 
kur kitur, jog niekuo neypatingas Žmogus; jei tik turi pini- 
gų ir yra aukštos kilmės, aplenkia kur kas BEI, kuris 
neturi nei vieno, nei kito. 

— Bet talentingas Žmogus... — įsiterpė Sara. 

— Talentingas žmogus iškils visur. Jo nesustabdysi. Bet 
majoras Krydas nebuvo talentingas. Tik suktas: ir, jo pa- 
ties požiūriu, „beturtis“, nes asmeninių pajamų turėjo la- 
bai nedaug. Kartą ar du jį pralenkė tie, kurie, jo galva, iš- 
skyrus kišenę ir kilmę, buvo menkesni už jį, ir jis neįstengė 
virš šito pakilti. Jis leido, kad taip atsitiktų, užuot tam 
priešinęsis ir juos nugalėjęs. Jau universitete buvo įgijęs 
simpatijų komunistams, bet dabar jis visa savo širdimi ir 
siela atsidavė partijai ir žŽemiausiems jos motyvams: „Pa- 
vydas, neapykanta, pyktis ir visuotinis gobšumas!“ 1933- 
aisiais jis perėjo į Indijos armiją ir prieš karo pabaigą su- 
gebėjo įsitrinti į Žvalgybos korpusą. 

— Taip, jis kažką apie tai pasakojo. Kad pažinojo tuos 
žmones ir galėjo sužinoti apie trobelę Gulmarge, nes jie... 
Bet aš nepatikėjau, kad jis tikrai jam priklausė. Pamaniau, 
kad jis... tik prasimano. Vėl meluoja... 

— Deja, ne. Ne, Hiugas buvo atrinktas žvalgybos dar- 

bui ir, be to, kruopščiai patikrintas. Tai reiškia, kad arba 
jis meistriškai paslėpė savo pėdsakus, arba „tikrinama“ 
tais laikais buvo nerūpestingai! Todėl, žinoma, niekas jo ir 
neįtarinėjo. O opozicija visada tiek daug žinojo apie tai, 
kas vyksta. Atrodo, jis suorganizavo labai efektyvią nuosa- 
vą kontržvalgybą, kuri veikė tuo pat metu kaip ir oficialio- 
ji tarnyba; ir niekas apie tai nė neįtarė! O, jis tikrai buvo 
protingas. Matyt, visi išdavikai turi tokie būti — tie, ku- 
riems pavyksta išsisukti! Ir visą laiką jis buvo čia pat, pa- 
viršiuje: „Hiugas — šaunus vyrukas“, „Hiugas juokdarys“, 
„draugijos siela“... Deja, niekas nė nesapnavo, kokios 
draugijos*!.. 

Čarlzas nutilo, plonais įdegusiais pirštais ėmė pašyti 
žolės stiebelius, ir Sara netrukus paprašė: 

— Čarlzai, pasakyk. Kas buvo Džanetos užuolaidoje? 

— Viskas. Viskas, išskyrus vardą — Hiugo vardą! Šito 
j0s neįstengė atskleisti. Tu, aišku, Žinai, kad valdžia atiteks 
Indijai. 

— Žinoma, — pašaipiai atšovė Sara. — Pastarosiomis 
dienomis visi aplinkui apie tai ir tekalba. 

— Išties, — sausai sutiko Čarlzas. — Bet tu nežinai, 
kad tai įvyks ne kitąmet, kaip kad buvo iš pradžių skelbta, 
bet šių metų rugpjūtį. 

— Ką?! — Sara išsitiesė kaip strėlė. — Bet... bet... 

— Nelaimei, tai tiesa: labai greitai išgirsi apie tai pra- 
nešant. Taigi šiuo požiūriu, Džanetos užuolaidą atradome 
per vėlai. | 

— Kodėl? Ką tai galėjo pakeisti? Ir kodėl sakai „nelai- 
mei“? Argi nenori, kad imtų valdyti jų pačių valstybė? 
Kaip, kažin, mes jaustumės, jei... — Sara pamatė, kad 


* Angl. party 1. „draugija“; 2. „partija“ — žodžių žaismas (vert.). 

Čarlzas iš jos juokiasi, nutilo ir prikando lūpą. — Atsipra- 
šau. Turėjau susiprasti. Ką tu norėjai sakyti? 

— Norėjau pasakyti, jog labai liūdna, kad šitokia dau- 
gybė Žmonių neįstengia suvokti, kad ką tik pasibaigęs ka- 
ras tėra niekis, palyginti su tuo, kas artėja. Kad ši „taika“, 
kuria mėgaujamės, tėra citrina, labai rūgšti citrina, kurią 
abi komandos išspaus per kokią savaitėlę. Artinasi didžio- 
ji kova, ir, atrodo, ji bus kur kas skaudesnė — kovos ideo- 
logijos, 0 ne tautos... 

— Bet kaip tai susiję su valdžios keitimu? — aiškinosi 
Sara. — Visi žino, kad vieną dieną tai turės įvykti. 

— Žinoma. Bet yra tokių, kurie pelnosi iš sumaišties ir 
nelaimės ir kurie pasirūpins, kad, kai toji diena ateis, pa- 
kaktų ir vieno, ir kito. Tam bus išleista pinigų. Daugybė pi- 
nigų! | 

— Bet Hiugas? Ką gi jis darė? 

— Hiugas reguliavo pinigus. Ir iš čia. Kur rasi geresnę 
vietą? Čia ne „britų Indija“. Čia protektoratas: nepriklau- 
soma vietinė valstija, valdoma maharadžos, kurį konsul- 
tuoja anglų gubernatorius ir kurį, jei jis elgiasi išties blo- 
gai, gali daugių daugiausia atleisti, — ir tas „daugių dau- 
giausia“ yra blogiausias atvejis. Net jei jau taip ir atsitinka, 
jis turi būti pakeistas savo įpėdiniu. Kašmyras, beje, na- 
cionalinė — beveik internacionalinė žemė; be to, čia daug 
musulmonų ir gausus induistų valdantysis sluoksnis. "Tai 
bent būtų nuo ko pradėti! Bet yra ir šis tas geresnio. Čia 
garsus kurortas, kur atvažiuoja ir indai, ir anglai. Čia at- 
vyksta žmonės iš visos Indijos, ir jiems nereikia nieko aiš- 
kintis, nes jie atostogauja. 

Čia atplaukdavo milžiniškos pinigų sumos: Amerikos 
doleriai, atgabenti Amerikos komunistų, vilkinčių Ameri- 
kos armijos uniformas. O taip, kai kurie iš jų irgi įsivėlę! 
Anglų svarai ir indų brangenybės, aukso luitai ir sidabri- 

nės rupijos. Čia buvo prikaupta visų rūšių pinigų: daugu- 
ma stambių apiplėšimų grobis. Čia jie būdavo keičiami į 
kokią tik reikia valiutą, ir čia svarbiausieji sąmokslininkai 
ir agitatoriai atvykdavo įsakymų, užmokesčio, lėšų. Buvo 
daugybė padėjėjų — ir anglų — vyrų bei moterų. 

— Žinau, — ramiai atsiliepė Sara. — Ir Džonis Voren- 
deris buvo iš tų, tiesa? 

— Ne, ne Džonis. Helena. 

— Helena! Vadinasi, tai... Bet kodėl — juk Džonis ne- 
begyvas. Maniau... — padrikai kalbėjo Sara. 

— Na, taip, Džonis nusižudė. Tai nebuvo nelaimingas 
atsitikimas, jis kuo puikiausiai suvaidino. Matai, jis suži- 
nojo apie savo žmoną. O, be to, mano galva, jis jau ir taip 
buvo žuvęs. 

— Ką turi omeny? 

— Jis buvo žlugęs žmogus. Amerikiečiai pasakytų „su- 
sidėvėjęs“. Jam nieko nebeliko. Jis metų metus gyveno su 
pereikvojimu ir dabar nebeliko vilties jį išmokėti arba grą- 
žinti kitas skolas. Arba vėl žaisti polą. Pasikeitus valdžiai, 
tokių kaip Džonis Vorenderis pasaulis sugrius. O Hiugui 
dirbo Helena. Nemanau, kad ji išties suvokė, ką daro: gal- 
būt ji to nė nenorėjo! Ji kvaila ribota moteris, kuriai rūpi 
tik pinigai, ir niekas daugiau. Puikus įrankis Hiugui. Ar 
atsimeni Radžgoro smaragdų vagystę? 

— Taip, laikraščiai daug apie tai rašė; ir tu kalbėjai — 
sakei, kad jie buvo čia. 

— Ir yra. Įtarėme, kad tie smaragdai atsidurs Kašmyre, 
kaip ir daugelis kitų vogtų brangenybių, ir ėmėmės sekti. 
Bet jie praslydo. Ponia Vorender juos atgabeno ir kelyje 
perdavė Hiugui. 

— Bet ji negalėjo šito padaryti! — nesutiko Sara. = 
Aš ten buvau; ir Uogelė. Ji nieko jam nedavė! 

— Ji pati mums pasakė. Ji perdavė jam smaragdus. Jie 

buvo kažkokio vaisiaus viduje — greipfrute, papajoj ar 
dar kažkame. 

— Ne, — lėtai ištarė Sara. — Tai buvo arbūzas. Dabar 
prisimenu... 

— Dėl pinigų Helena Vorender būtų padariusi vos ne 
viską. Tokių žmonių labai daug. 

Čarlzas nusiskynė ilgą žolės stiebelį ir įsikandęs jį mąs- 
liai užsižiūrėjo į ežerą. Po kurio laiko Sara pasakė: 

— Negali čia sustoti. Papasakok apie viską. Man knieti 
sužinoti daugybę dalykų. Ta žinutė degtukų dėžutėje — 
kaip jie sužinojo? Apie užuolaidą. Ir kaip tas raupuotasis, 
Ahamdu, sužinojo? 

Čarlzas susimąstęs atsakė: 

— Jis miręs, ir mes, matyt, niekada nebesužinosime at- 
sakymo. Galima tik spėlioti. 

— Tai kaip tada jie sužinojo? 

— Šį klausimą, — vos šyptelėjo Čarlzas, — reikėtų pa- 
keisti į: „Kodėl jie nesužinojo greičiau?“ —turint omeny- 
je, kaip lengvai laivelis prieinamas! 

— Ir tu šitai sakai man! — išraiškingai atsiduso Sa- 
ra. — Aš tiesiog neįsivaizduoju, kaip Džanetai pavyko su- 
verti tą užuolaidą, kad kiekvienas kašmyras per dešimt 
mylių apie tai nežinotų. 

— Bet jie žinojo. Štai kur esmė. Puiki iliustracija, kodėl 
rytiečių mąstymo kryptis taip dažnai suklaidina vakariečius. 
Yra senas iš šio pasaulio krašto kilęs posakis: „Po lempa vi- 
sų tamsiausia“. Džaneta Rašton žinojo, kad taip ir yra; ji 
buvo sumani mergina ir šituo pasinaudojo. Ji kuo puikiau- 
siai žinojo, kad jei ji mėgins daryti įrašą slaptai — sakykim, 
sutemus, kai užuolaidos užtrauktos, — ją būtinai suseks, o 
įrašą, kad ir kaip jį slėptų, būtinai suras. Todėl ji šitai darė 
visiškai atvirai, o kai baigė, pakabino visų matomoj vietoj. 
Kadangi tai visiems buvo žinoma, niekas nė neužsiminė... 

Iš to, ką mums papasakojo mandži, ji viską suplanavo 
labai rūpestingai. Ji buvo gimusi Indijoje ir praleidusi čia 
nemažai vaikystės, todėl neprastai nusimanė apie indų 
mąstyseną. Ji, pavyzdžiui, žinojo, kad jei reikia ką nors nu- 
slėpti, reikia tai daryti atvirai, — ji taip ir padarė. 

— O kaip karoliukų uždanga? — priminė Sara. 

— Mandži sakė, kad uždanga visais laikais kabojusi 
„Vandenų laumėje“; matyt, seniau tokios buvo daugelyje 
laivelių. Bet kartą, vėlyvą lapkritį, panelė-sahib Rašton 
ją suardžiusi. Ji, matyt, suklupo, griuvo, o griūdama stvė- 
rėsi už užuolaidos ir ją nutraukė. Užuolaida buvusi sena, 
virvutės lengvai nutrūko, ir šeimininkas sakė, kad pane- 
Iė-sahib labai nuliūdusi ir reikalavusi, kad vietoje senos 
būtų pakabinta kita. Kai ji išgirdo, jog šitokie daiktai čia 
nebegaminami, ji nusiuntė šeimininką į turgų nupirkti 
virvelės ir karoliukų, nes nemažai senųjų pasimetė tarp 
grindų lentų. 

Šitaip ji užsitikrino, kad pasaką išgirstų kuo daugiau 
žmonių. Ji netgi pati nuėjo į turgų pirkti karoliukų, o pas- 
kui, kadangi slinko paskutinės saulėtos mėnesio dienos, 
įsitaisė ant savo laivelio stogo ir vėrė karoliukus matoma 
kiekvienai praplaukiančiai šikarai. Ponia Metjus tuo metu 
krante piešė eskizus. Džaneta sugaišo geras dešimt dienų, 
ir į pabaigą tas vaizdas tapo toks įprastas, jog jį ėmė laiky- 
ti savaime suprantamu dalyku ir nebekreipė į tai nė men- 
kiausio dėmesio. Kitais žodžiais, ji tyčia atsisėdo šviesoje 
ir visiems rodė tai, kas turėjo būti paslėpta. 

— Taip... taip, suprantu, — pritarė Sara. — Lyg ir dvi- 
guba apgavystė. 

— Taigi. Ir jai pavyko apkvailinti visus. Ir šitai neži- 
nia, kiek dar būtų tęsęsi, jei vienas toks kilimų pirklys 
(dabar jau už grotų ir pasirengęs mums papasakoti galy- 
bę įdomių dalykų, kad tik išvengtų mirties!) nebūtų bu- 

vęs persų poezijos gerbėjas. Jis buvo vienas iš daugelio, 
mačiusių, kaip Džaneta Rašton triūsia prie savo užuolai- 
dos; buvo prisiyręs su savo šikara, vildamasis jai parduo- 
ti kilimą. Jis buvo ir vienas iš tų, kurie išieškojo „Vande- 
nų laumę“ po jos mirties, norėdamas patikrinti, ar nebus 
palikusi ko nors naudingo arba kokių nors įkalčių; ir nie- 
ko nerado. Tačiau visai neseniai jis skaitė tą poemą ir 
jam dingtelėjo mintis apie karoliukų ir žodžių panašumą. 
Jis ėmė domėtis... 

Kadangi jis Šrinagare negyveno — pagrindinė jo par- 
duotuvė Baramuloje, — šią poezijos eilutę per patikimas 
rankas (jų šeimininkas dabar jau irgi kalėjime!) pasiuntė į 
Gulamo Kadiro parduotuvę, paslėpęs ją degtukų dėžutėje 
su papjė mašė dėklu. Ir nurodė, kad dėžutė turi būti per- 
duota Krydui-sahibui, kuris, jo Žiniomis, turėjo sutartą 
dieną apsilankyti parduotuvėje. Žinutę turėjęs perduoti 
žmogus buvo gerai sugalvojęs panašias dėžutes dovanoti 
visiems tuo metu užsukusiems pirkėjams ir šitaip pridėng- 
ti tą paprastą reikaliuką. O iš didelio rašto išėjo už kraš- 
to — tapo atsitiktinumo auka, nes tavoji dėžutė buvo per 
daug jau panaši į Hiugo. 

— O Ahamdu turbūt pamatė žinutę? — iš lėto paklau- 
sė Sara. 

— Tikėtina. Neturėjo būti labai sunku, nes jis parduo- 
tuvėje dirbo padėjėju. Ten — kaip pati matei — daugybė 
slėptuvių. O jis turėjo geras ausis ir geras akis! Jis jau ir 
taip buvo pakankamai nugirdęs, ir mes žinojome, kad ži- 
nutė turi būti perduota, užsieniečiui, kuris ateis būtent tą 
dieną atsieit pirkti papjė mašė. Ahamdu įtarė ledi Kande- 
rą arba jos dukterėčią Merilę, galėjusią šnipinėti tetulei. 
Tikriausiai jam pavyko žinutę pamatyti — būtų užtekę tik 
užmesti žvilgsnį! — ir kai tu sutrukdei mudviem viešbuty- 
je, ojis išvydo ten ir ledi Kanderą, ir Merilę Forbs, puolė į 

paniką ir nusprendė verčiau susitikti su manimi toje salo- 
je, kur, jo manymu, būsią saugiau. 

Jis buvo dirbęs su ponia Metijus ir irgi matė Džanetą 
veriant karoliukų užuolaidą. O po jųdviejų mirties irgi 
apieškojo abudu laivelius — dėl mūsų. Taigi perskaitęs 
persiškai parašytą eilutę — atrodo, jis tikrai tai padarė, — 
irgi pradėjo apie tai mąstyti. O vykdamas į salą pasiėmė su 
savimi mėlyną karolį, matyt, norėdamas pailiustruoti te- 
oriją, kad mėlyni porcelianiniai karoliukai galėję žymėti 
žodžių pabaigą. Žinoma, yra ir dar kai kas daugiau, ko 
mes niekada nebesužinosime... 

— Ir viskas? — paklausė Sara. — Ar tai viskas, kas bu- 
vo Džanetos užuolaidoje? Vien... vien tik apie brangeny- 
bes ir pinigus... skirtus atlyginti agitatoriams ir sabotuoto- 
jams? 

— Ne, — pamažu atsiliepė Čarlzas. — Ne, buvo ir dar 
šis tas. 

— Taip ir maniau, kad turėjo būti. Nepasakok, jei ne- 
nori. 

— Jei nenorėčiau, tai tik todėl, kad ir pats vis dar nega- 
liu tuo patikėti. Supranti, buvo planas, kuo kruopščiausiai 
parengtas planas vos tik anglams pasitraukus užimti Kaš- 
myrą ir paversti jį komunistine valstybe! 

— Betgi kuriems galams? Koks tikslas? 

— Tikslas toks, kad, valdant komunistų vyriausybei, 
prezidentas arba diktatorius, nesvarbu, kaip jis ten vadin- 
tųsi, naujosios vyriausybės vardu kreiptųsi į Rusiją pagal- 
bos, jei Indija arba kaimyninės musulmoniškos tautos 
bandytų eiti prieš juos. 

— Bet kam? — pakartojo Sara. 

— Nagi, Sara, mąstyk! Žinoma, kad placdarmui! Tai 
būtų bazė, iš kurios numatytu metu rusų kariuomenė galė- 
tų pulti Afganistaną arba šiaurės vakarų kraštą, arba, pa- 

galiau, pačią Indiją. Tereikia žvilgtelėti į žemėlapį. Jei 
Kašmyras būtų pilnateisis Tarybų Sąjungos narys, bet kas, 
jame gerai įsitvirtinęs, vieną po kitos sudorotų visas kai- 
mynines teritorijas. 

— Netikiu! Šito negali būti! 

— Ne? Dar pagalvok. Keičiantis valdžiai — o galbūt ir 
keliomis savaitėmis anksčiau — kils visuotinė apmokamų 
agitatorių taip rūpestingai kurstoma neapykanta. Ir jei ša- 
lis išties bus sukiršinta, prasidės riaušės, žudynės ir siau- 
bingi neramumai. Prisidengus tuo, ir kol visų akys nukry- 
pusios kitur, Kašmyras bus atkirstas nuo pasaulio. Pati- 
kėk, tai bus visai nesunku! Kur kas lengviau, negu kam 
nors atrodo. Į šią šalį veda nedaug kelių, o eina jie per 
aukštus kalnus ir juos lengva užtverti. Yra tik vienas oro 
uostas — ir tas nelabai geras! Kai visoje Indijoje siautės 
maištininkai, liesis kraujas, niekas nė nenustebs, jei iš 
Kašmyro kelias dienas nebus jokių žinių. O kol kas nors 
ko nors imsis, bus jau per vėlu... 

— "Tu tikrai manai, kad tai būtų įmanoma? 

— Taip. Manau, kad taip. Jau dabar ginčijamasi, kam 
atiteks valstija, taigi agitatoriai turės kuo puikiausią prie- 
dangą. O kovos šūkis galėtų būti toks: „Mes nesame nei 
indai, nei pakistaniečiai! Mes esame kašmyrai! Kašmyras 
mūsų!“ Naujoji vyriausybė ir taip turės rūpesčių pėr akis, 
ir su šituo fait accompli* Kašmyre bus labai nelengva susi- 
doroti. 

Gal skamba beprotiškai ir neįtikimai, tačiau patikėk, 
tai būtų visiškai įmanoma! Grupelė Žmonių galėtų uždary- 
ti oro uostą ir užkirsti kelius į šitą šalį — ir ginti ją nuo ka- 
riuomenės. Be to, nuosavybė vis dar teisiškai neįteisinta! 
O vėliau, kai Indija jau rimtai susirūpins atgauti Kašmyrą, 


*Fait accompli — įvykęs faktas (pranc.). 

naujoji klika su savo galva ims šauktis Kremliaus pagal- 
bos, o šis atsiskubins ginti nuo kapitalistinių šalių tironijos 
ir atsiųs savo būrius, bombonešius ir tankus. Taip, manau, 
kad jiems būtų pavykę. 

Sara neramiai sukrutėjo ir pešiodama iš žolės kyšančių 
ramunių galveles paklausė: 

— Bet jūs suspėjot laiku? 

— Taip, suspėjom. Mes susėmėm nemažai žmonių ir 
kai kurie iš jų sutiko kalbėti, taigi sužinojome ir tai, ko ne- 
buvo Džanetos Rašton įraše. Padarėme keletą kratų ir ra- 
dome daugybę dokumentų, planų. Panašu į jūron užmestą 
tinklą. Iš pradžių net nežinai, kur tas tinklas, nes ženklinės 
plūdės mažos, o jūra audringa. Paskui aptinki pirmąjį žen- 
klą ir pradedi traukti tinklą, sieksnį po sieksnio. Iš pradžių 
tik tinklas, vanduo, dumbliai. Bet kai belieka tinklo galas, 
jis jau apsunkęs nuo žuvies, kuri nebegali pasprukti. Va ši- 
taip ir mums. 

Sara staiga nusipurtė — tarytumei būtų atvėsęs vakaro 
oras. 

— Kur jie ketino panaudoti tas — tas dujas? 

— Kokias dujas? A, tu apie tą Hiugo ginklą? Ne, šitas 
tebuvo vienas iš daugelio mažų bjaurių išradimų, kurių 
paprastai pridirba kiekvienos tautos mokslininkai. Hiugas 
manė, kad jam toks bus naudingas, ir įtikino savo draugus, 
kad jam padarytų tą mažą šautuvėlį. Jis juo savo aukas ap- 
svaigindavo, kad paskui būtų lengviau su jomis susidoroti, 
taip, kad atrodytų, jog tai nelaimingas atsitikimas. O tikrai 
pats jis, ko gero, nužudė tik vieną Žmogų! Bet tas šautuvas 
turėjo vieną trūkumą — tą kvapą. Štai kodėl jis negalėjo 
laikyti dujų savo laivelyje ir keletą slėptuvių turėjo toje 

parduotuvėje ant Ketvirtojo tilto. 
“ Aš linkęs manyti, kad Ahamdu vieną jų rado ir savo ra- 
dinį gabeno parodyti man. Ta porcija, kurios prireikė jam 

nutildyti 17 nuraminti, išsisklaidė nakties ore, nes viskas 
vyko laiku. Tačiau jo drabužiai kvepėjo dar labai smarkiai: 
tarsi po klostėmis būtų slėpęs taip kvepiantį daiktą. Jie, 
aišku, tą daiktą aptiko, kai atėmė ginklą. Jis buvo dingęs; 
taip pat ir jo peilis. Jis nebūtų ėjęs beginklis. 

Čarlzas sprigtelėjo nuorūką į ežerą, ši šnypštelėjusi su- 
drumstė atspindžius ir per ramų vandenį nuraibuliavo ra- 
tiliukai. 

— O kaipgi Miras Chanas? — paklausė Sara. — Ar vi- 
są laiką žinojo? 

— Ką žinojo? 

— Kad Džaneta buvo agentė, ir ponia Metijus. Ir tu. 

— Kad aš — taip. Kad kiti — ne. Mes ne visi esame 
pažįstami: kaip kartą jau tau sakiau, manoma, kad tai ne- 
būtina, o dažnai šitai tik padidintų riziką. Miras turėjo 
darbą Gilgite, o Gulmarge atsidūrė atsitiktinai, na, ir to- 
dėl, kad mėgsta slidinėti. 

— O Redžis Kredokas? 

— Jis ne mūsiškis. Bet, atrodo, jis buvo įsimylėjęs Dža- 
netą Rašton ir netikėjo, kad jos mirtis tebuvo nelaimingas 
atsitikimas. Be to, kadangi ji jam rūpėjo, jis pastebėjo tai, 
ko nepastebėjo niekas kitas ir kas tau pačiai paaiškėjo tik 
atsitiktinai. Kad ji kažko labai bijojo. Mylintiems žmo- 
nėms žodžių dažnai nė nereikia... Turėtum tai Žinoti! 

Sara raustelėjo ir vėl susidomėjo ramunėmis, o Čarlzas 
iš reto kalbėjo toliau: 

— Redžis stebėjo Džanetą Rašton ir jis žinojo. Tai jis 
stovėjo slidininkų trobelės šešėlyje ir žiūrėjo, kaip ji tolsta 
sniegynais. Tai jį tu girdėjai uždarant duris. 

— Ar tai Redžis paliko pėdsakus verandoje? — įsiter- 
pė Sara. — Manau, kad jis... Ne, aišku, kad ne... Jie buvo 
maži. 

— Helena, — paaiškino Čarlzas. — Ji pati mums pasa- 

kė. Vorenderiai gyveno galiniame kambaryje, ir pašnipi- 
nėjo ji šitaip slapčia vien tik iš smalsumo. Ją tada kamavo 
nemiga, ir, prisiminusi, kad Džordžas Makėjus gydytojas, 
ji nusprendė — labai panašu į Heleną — jį prisižadinti ir 
pareikalauti migdomųjų. Visai atsitiktinai ji atvėrė duris 
kaip tik tą akimirką, kai tu ėmei belstis pas Džanetą. Ji 
paskubom atsitraukė ir pro plyšį matė, kaip tave įleido, o 
paskui įsižiebė šviesa. Ji ilgai stovėjo, o paskui staiga vėl 
kyštelėjo — tada, kai išlindo Džaneta! — ir kai šitai pasi- 
kartojo, ji nebeištvėrusi nutykino prie durų, tikėdamasi 
išsiaiškinti, kas gi čia, po velnių, darosi. Deja, kai ji prisė- 
lino, Džaneta jau buvo įjungusi radiją, taigi ji nieko neiš- 
girdo ir nieko nepešusi grįžo. Todėl Džordžas galėjo ne- 
trukdomas ramiai miegoti, nes, spėju, nemiga tada jai vi- 
sai išdulkėjo iš galvos! 

Sara nusijuokė ir nuo to pasijuto geriau: ji abejojo, ar 
-1švis mokės juoktis po tos klaikios nakties. Prisiminusi, 
kad nutraukė Čarlzą, kai šis pasakojo apie Redžį, pasku- 
bom paragino: 

— Pasakok toliau, ką ten sakei apie majorą Kredoką. 
Ką jis išgirdo, kai klausėsi mudviejų su Džaneta prie slidi- 
ninkų trobelės? 

— Visai nedaug. Jis sakė, kad judvi šnibždėjotės. Ta- 
čiau jį neramino ne šitai. Supranti, jis slidininkas, turbūt 
vienas geriausių kada į Kašmyrą atvykusių. Taigi jam buvo 
nepriimtinas Džanetos Rašton mirties aiškinimas, nes sli- 
dinėjo ji labai gerai, o geras slidininkas nebūtų taip keistai 
kritęs. Jis mėgino pakišti tą mintį majorui Makėjui, tačiau 
Džordžas nebuvo slidininkas ir į tai ne ką tesureagavo. Jų 
nuomonės skyrėsi, ir Makėjui buvo pikta. | 

Redžis nėra labai protingas, tačiau jis atkaklus. Tiesiog 
nuostabu, kiek informacijos gali išknisti atkaklus užsispy- 
ręs Žmogus, jei nukreipia reikiama linkme savo protą. Re- 

džis nukreipė ten savo protą ir nusprendė šiek tiek patyri- 
nėti pats. Vienu metu jis įtarė tave. 

— Mane! Viešpatie Dieve! — Sara įsitempė kaip styga. 

— Tik todėl, kad matė, kaip kalbėjaisi su Džaneta tą 
naktį prie slidininkų trobelės, o tu apie tai niekada neužsi- 
minei. Paskui jis patikėjo, kad kažkas yra laive — Džane- 
tos laive, — jei jau tu ten. Kai paaiškėjo, kad tavęs iš- 
krapštyti nepavyks, jis ėmėsi stebėti laivelį. 

— Ak, taip, taip! — grėsmingai paantrino Sara. 

Čarlzas pastebėjo jos intonaciją ir nusišypsojo. 

— Tu vis dėlto jam turėtum būti dėkinga už savo gyvy- 
bę! Jam ir savo šuniui. 

— Redžiui? Kodėl? Tai tu... 

— Deja, ne visai aš. Aš neįtariau Hiugo. Tačiau Redžis 
paslapčia stebėjo laivelį ir matė, kaip Hiugas ten naršė. 
Dar jis matė, kaip Hiugas tą vakarą, kai buvo apsvaigintas 
Lagis, tarp platano šaknų labai rūpestingai padėjo mėsos 
gabalėlį. 

— Tai padarė Hiugas? 

— Žinoma. Kas gi kitas? 

— Niekšas! — niršo Sara. — Niekšas! Ir jis visąlaik ap- 
simetinėjo, kad myli Lagį! Porą kartų man buvo jau be- 
veik gaila Hiugo, bet daugiau to nebus! 

Čarlzas atsilošė ir skaniai nusijuokė. 

— Ak, šventasis anglų naivumas! Kaip čia yra, kad mes 
visada galime jausti „vos ne gailestį“ žmogžudžiams, ta- 
čiau tam, kas nuskriaus gyvulį, — jokio pasigailėjimo? At- 
leisk, Sara. Nemandagu buvo juoktis. | 

Sara norom nenorom irgi pradėjo juoktis. 

— Tu kaip visada teisus. O Dieve, kaip nesmagu, kai 
suvoki, kaip vaikiškai ir nevykusiai kartais sureaguoji! 
Matyt, Hiugas tą naktį ketino apsilankyti laivelyje, o aud- 
ra jam sutrukdė. Arba pamatė, kad dega šviesa, ir pama- 

nė, kad aš nemiegu. Vargšas Lagis! Būk geras pasakok to- 
liau apie Redžį. 

— Redžis nevisiškai suvokė, ką matė. Bet jis niekad ne- 
mėgo Hiugo... Tu tai žinojai? — paklausė Čarlzas, nes Sa- 
ra linktelėjo galva. 

— Na, Hiugas jam visada būdavo labai draugiškas, bet 
man kartais atrodydavo, kad jis Redžį erzina. Tik tiek, — 
paaiškino Sara. 

— Redžis pradėjo įtarti, ar tik Hiugas nėra turėjęs su 
Džaneta meilės ryšių. Gal, pavyzdžiui, ji pradėjusi per 
daug reikalauti, ir jo santuokai, reputacijai iškilusi 
grėsmė. Vien tam, kad šito išvengtų, jis galėjęs ją nužu- 
dyti. Kaip keista, kad šitie romantiški jo paistalai galėjo 
jį atvesti taip arti tiesos. Jis manė, kad laivelyje gali bū- 
ti paslėpti laiškai — Hiugo Džanetai rašyti meilės laiš- 
kai, — todėl pasitraukė ir ėmė apie tai mąstyti. Ar pa- 
meni, kad prieš išeidamas tą naktį dar kalbėjausi su vie- 
nu sargybiniu? 

— Taip. O kas? 

— Paklausiau jo, ar buvo kas netoli laivelio, o jis atsa- 
kė, kad nieko, tik mandži grįžo į virėjo laivelį ir jau miega, 
ir didysis ponas parvedė tavo šunį. Jis nepridūrė: „Ir vis 
dar yra laivelyje“, nes jam tai neatėjo į galvą. O ir man vi- 
sai neužkliuvo, kad tas vyras paminėjo, jog mandži grįžo į 
savo virėjo laivelį, o kad į savo laivą būtų grįžęs Hiugas, 
nepaminėjo. Supranti, Hiugo neįtarė niekas. Sargybinis, 
matęs, kaip Hiugas įėjo, vėliau manė, jog mudu su juo kal- 
bėjomės. O dar natūraliau atrodė tai, kad Meloriui-sahi- 
bui išėjus Krydas-sahibas pasiliko, nes panelei-sahib gre- 
sia pavojus. 

— Hiugas taip ir sakė. Jis buvo teisus. 

— Taip, jis buvo teisus. Tačiau man buvo neramu. Man 
rodėsi, kad kažkas čia ne visai taip; kažkas netiko. Netikra 

gaida. Bet negalėjau to apčiuopti. Šitai graužė mane visą 
kelią — kaip vardas arba veidas, kurio negali prisiminti, ir 
tik pasiekęs klubo vartus staiga suvokiau — Lagis! Tu 
man buvai sakiusi, kad paliktas vienas jis be paliovos inkš- 
čia ir skalija. 

— Taip, — patvirtino Sara. — Tiesa. Šia prasme jis tik- 
ras velniūkštis. Jis be perstojo viauksi ir kaukia. 

— Tačiau kai tąnakt grįžai į laivelį, jis nei lojo, nei 
inkštė. 

— Ne, bet taip buvo todėl, kad... — Sara staiga nutilo. 

— „todėl, kad laive buvo Hiugas, — pabaigė Čarl- 
zas. — Taigi. Štai kas man staiga dingtelėjo. Šunytis ne- 
triukšmavo. Kodėl? Nes su juo kažkas buvo. Kažkas pažįs- 
tamas. Ir tada aš prisiminiau, ką sakė sargybinis, tiksliau, 
ko jis nepasakė. Jis nesakė, kad Hiugas išėjo iš laivelio: tik, 
kad jis įėjo. Vadinasi, Hiugas tebebuvo laive. Kur? Kodėl 
jis nepasirodė? Užsnūdo ant kurios nors lovos ir kietai 
įmigo? 

— "Taip, ir aš šitaip pamaniau, kai jį išvydau, — prisi- 
pažino Sara ir staiga nevalingai nusipurtė. — Tai kodėl 
grįžai? 

— Nes pamačiau Redžį, o šis kalbėjosi su Miru Chanu. 
Šokiai buvo pasibaigę, ir Redžis su Miru stovėjo ir šnekė- 
josi klubo sode. Redžis, matyt, buvo padauginęs, susijau- 
dinęs, vienišas ir ne toks budrus. Kai kalbantis buvo pami- 
nėtas Hiugo vardas, Redžis Mirui prisipažino, kad nepasi- 
tiki anuo — kaip jis pasakė, „nieko iš jo gero“, — ir toliau 
pasakojo, kad jis pats stebįs tavo laivelį, ir ką matęs... 

Čarlzas išsiėmė dar vieną cigaretę ir užsidegė. Pro dū- 
mus pasakojo toliau: , 

— Laimei, Miras yra indas. Būtų ten buvęs anglas, tur- 
būt nemąstęs būtų stojęs tautiečio pusėn, ir iš Redžio in- 
formacijos ne kiek tebūtų buvę naudos. O dabar jis netu- 

rėjo jokių priežasčių nei būti „už“ Hiugą, nei „prieš“ jį; ta- 
čiau jis žinojo, kad mes įtariame kiekvieną, kas domisi 
„Vandenų laume“, — o Hiugas, akivaizdu, kas domėjo- 
si, — todėl liepė Redžiui tučtuojau eiti drauge su juo Ža- 
dinti manęs. Miras, matyt, manė, kad aš jau būsiu atsigu- 
lęs ir užmigęs, bet tokio reikalo atidėlioti negalima. Jie 
kaip tik traukė keliuku į mano kambarį, kai pamatė be- 
ateinantį mane. Ir Miras man papasakojo, ką matė Re- 
džis. 

Keliom minutėm anksčiau tai gal ir nebūtų kažin ką 
reiškę. Bet dabar, kai aš tik ką suvokiau, kad Hiugas turė- 
tų tebebūti tavo laivelyje, tai reiškė pasaulio pabaigą — 
arba ką nors panašaus! — Čarlzas staiga nusijuokė ir pa- 
sakė: — Nuo to karto, kai mokykloje laimėjau ketvirčio 
mylios bėgimą, praėjo daug laiko. Bet šiąnakt aš tikrai su- 
mušiau savo paties rekordą! Aiškintis laiko nebuvo. Tepa- 
sakiau: „Jis dabar jos laive!“ — apsigręžiau ir nuskuo- 
džiau, o Miras ir Redžis puolė iš paskos... 

Kai pribėgom taką per lauką, teko kiek sulėtinti žings- 
nį, nes judėti reikėjo tyliai, o kažkur gulėjo tas prakeiktas 
skardos lakštas. Ir tai Miras ant jo užlipo, nors šiaip jau 
nesukėlėm nė garso. Išgirdome balsus: paskui sulojo šuo, 
ir aš surikau... 

Hiugas negalėjo tikėtis, kad jam pavyks išsisukti su la- 
vonu arba tom pirštinėm ir tuo kvapu. Jei ten būtų riktelė- 
jęs kas nors kitas, jis tikriausiai būtų tave tuoj pat nužudęs, 
išėjęs, sukūręs kokią nors pasakėlę apie tai, kad tu miegi, 
ir pabandęs kaip nors išsimeluoti. Bet jis žinojo, kad į lai- 
velį ateisiu aš. 

— Jis turėjo tos siaubingos medžiagos. Būtų galėjęs vi- 
sus mus išžudyti. Kodėl gi taip nepadarė? 

— Nes negalėjo su tuo ginklu išeiti. Jis, matyt, iškart 
suvokė, kad aš ne vienas. Bet jis nežinojo, kiek Žmonių su 

manimi, žinojo tik, kad kai kurie, o gal ir visi ginkluoti. Ir 
jam būtų reikėję iš šviesos išeiti į tamsą — mėnulis jau bu- 
vo nusileidęs, — taigi mes jį būtume pamatę pirmieji. O 
blogiausia jam buvo tai, kad šlykštusis ginklas buvo nau- 
dingas tik šaunant į vieną taikinį ir iš arti. O prieš nežinia 
kokio dydžio ir neaišku kaip sustojusių Žmonių būrį jis bu- 
vo bevertis. Jėgos buvo labai nelygios, jis, matyt, tai suvo- 
kė ir tą bjaurų ginklą nukreipė į save. 

Stojo tyla. Ramiame ore pamažu vinguriavo Čarlzo ci- 
garetės dūmas, užjo tarsi topazo plokštė prieblandoje ply- 
tėjo ežeras. Saulė nugrimzdo už Gulmargo virtinės, kalnai 
už Salimaro, pirma rožių ir ciklamenų spalvos, dabar buvo 
melsvai pilki ir šaltai mėlyni blyškiai žalsvame danguje, 
pasišiaušusiame smulkučiais abrikosų spalvos debesiu- 
kais, tokiais švelniais kaip iš sužeisto paukščio krūtinės 
pabirusios plunksnos. Per kitapus ežero augančių medžių 
juodumą plaukė vakaro laužų dūmų šydas, tarp nendrių 
ėmė kvarkti vieniša varlė. 

Prabilo Čarlzas: 

— Per pievą ateina Miras. Matyt, kas nors pasakė, kad 
aš čia. 

Jis pakilo ir stovėjo lūkuriuodamas. 

— Atėjau atsisveikinti, — pasakė Miras, žengdamas jų 
link. — Ne, nesistokit, panele Periš. Negaliu užtrukti. — 
Jis paspaudė ranką Čarlzui ir nusišypsojo Sarai: — Tikiuo- 
si, kad dar pasimatysim. Bet rytoj aš išvykstu iš Kašmyro. 

— Vėl... darbas? — pasiteiravo Sara stodamasi ir pur- 
tydama nuo sijono ramunių žiedus. 

— Deja, taip. 

— Kodėl jūs tai darote? — pasmalsavo. — Jūs nepri- 
valote to daryti. 

Miras nusijuokė. 

— Klystate, panele Periš. Visi privalo daryti tai, kam 
esame atsiųsti į šį pasaulį. Čia mano darbas: nežinau, ko- 
dėl taip, bet Žinau, kad taip. Ir, be to, šitaip padedu savo 
šaliai. Tai suteikia pasitenkinimo. Viso gero — ir... linkiu 
jums daug laimės. Chuda hafiz! 

Jis rytiečių papročiu atsisveikindamas grakščiai nusi- 
lenkė, pranyko tarp gluosnių ir paskui skubiai nužingsnia- 
vo taku per lauką. | 

Sarai knietėjo išsiaiškinti dar daugybę dalykų. Norėjo- 
si užduoti daugybę klausimų. Bet staiga visa tai pasidarė 
nebesvarbu. Svarbu buvo tik Čarlzas, stovintis priešais 
prieblandoje po gluosniais. 

Kol jiedu laukė, pakilo mėnulis, 1 dabar paskutiniais 
saulėlydžio atšvaitais žėruojantį dangų užtvindė skaidrus 
sidabras. Ant ramaus vandens iki pat lelijų lapų ežero pa- 
krašty nusidriekė žėrintis takas. 

Aukštas Čarlzo siluetas rodėsi juodai išgraviruotas si- 
dabro fone, o baltas Saros veidas ir šviesi suknelė gluosnių 
šakų šešėliuose švytėjo sidabru juodame fone. 

Čarlzas paėmė ją už rankų, o Sara tyliai pasakė: 

— Tu sakei, kad jeigu bus trečias kartas, tai tu išties to 
norėsi. 

— Dabar trečias kartas, ir aš tikrai to noriu, — rimtai 
patvirtino Čarlzas. 

— Gerai, — patenkinta ištarė Sara. 

Du siluetai, juodas ir sidabrinis, susiglaudė ir susiliejo 
su mėnesiena ir šešėliais; jie stovėjo taip ramiai, kad į pa- 
ežerės seklumą nusileidęs garnys varlinėjo per jardą nuo 
jų. Ir tik išgąsdintas iš savo medžioklės grįžtančio Lagio jis 
pakilo ir nuplasnojo per mėnesienos nužertą Dalą. 


Tiems, kurie domisi tikrais faktais, galiu pasakyti, kad pir- 
mąją Chilanmargo slidininkų trobelę drauge su visais ten 
buvusiais žmonėmis nušlavė nuo Aparvato kalnagūbrio 
atgarmėjusi sniego griūtis; ir iki šiol yra žymė — ilgas pla- 
tus sidabriškai pilkas takas įkalnėje. Trobelė, apie kurią 
čia pasakojama, buvo pastatyta anos vietoje, o dabar, kaip 
girdėjau, nugriauta, o jos vietoje įsikūręs viešbutis su slidi- 
ninkų keltuvu, jungiančiu jį su Gulmargu. 

Plūduriuojantysis namelis „Saulėgrąža“ (dabar tik- 
riausiai jau būtų kitas, pavadintas šiuo vardu), kurį šioje 
knygoje paskyriau Krydams, iš tiesų buvo mūsų laive- 
lis — jį mano tėvas keletą metų nuomojo drauge su švar- 
tavimosi vieta Šota Nagime („mažajame“ Nagime), prie- 
plauka su milžinišku platanu, gluosnių guotu ir lauko ta- 
ku, kuriuo galėjai nueiti iki Nagimo Bago kelio, taip pat 
vadinamo tilto arba iki klubo. Visai nenustebčiau, jei su- 
rūdijęs skardos lakštas, kuriuo mūsų mandži uždengė 
duobelę, nes per lietų jojeprisikaupdavo vandens, tebėra 
vis ten pat. 

Klubas tikrai yra. Taip pat ir tiltas, ir salelė, vadinama 
Apdegusiu Platanu — su keturiais platanais. Viduryje sto- 
vėjęs paviljonas ir jo link kilusios terasos buvo nulyginti, 
persiškųjų alyvų krūmynai išnyko. Deja, taip atsitiko ir su 
senovine medine Hazratbalo mečete, vadinama „šventojo 

plauko“ mečete, nes joje buvo saugoma brangi relikvi- 
ja — pranašo barzdos plaukas. Ją nugriovė ir pastatė 
puošnią baltą marmurinę mečetę, iš kurios vietoj kažkada 
sklidusio melodingo ir malonaus muezino balso, kviečian- 
čio tikinčiuosius maldai, dabar rėksmingai ir šaižiai ply- 
šauja didžiuliai garsintuvai. 

Aplink kiekvieną gyvenamą laivelį vis taip pat plaukio- 
ja ir savo prekes perša įkyrūs prekeiviai su savo šikaromis, 
prikrautomis visų rūšių vietinių dirbinių: pradedant Kaš- 
myro kilimais ir baigiant kopūstais bei skintomis gėlėmis. 
O palei Dželamo upę, tekančią per Šrinagarą, vis taip pat 
grūdasi seni, spalvingi mediniai nameliai, kuriuose gyvena 
papjė mašė meistrai, drožinėtojai ir pašminos* siuvinėto- 
jai. Buvusioji anglų rezidencija, stovinti Tacht-i-Sulimano 
pavėsyje tarp savo žalių vejų ir sodų, atrodo beveik tokia 
kaip ir anais laikais, tik dabar joje įrengta daugybė salių, 
"kur eksponuojami ir parduodami Kašmyrą garsinantys 
meno ir amatų dirbiniai. 

Spėju, kad abu Nedo viešbučiai — mūrinis Šrinagare ir 
tas griozdiškas, aplūžęs, taip mėgstamas medinis Gulmar- 
ge — modernizuoti ir visai nebeatpažįstami. Bet man jie 
visada liks nepasikeitę ir nesikeičiantys. Liks mano atmin- 
tyje tarsi vabzdžiai gintaro gabale; kaip ir ta scena, kurio- 
je ne kartą pasirodžiau per labdaros koncertus. Nes tai aš 
buvau ta mergina, apie kurią mano pramanytasis Hiugas 
Krydas užsimena 16-0jo skyriaus pabaigoje; kažkokia 
Moli, su kuria jis kažkada dainavo duetu: „Subtilią daine- 
lę apie suoliuką parke — oO gal apie tykinimą tarp tulpių?“ 
Hiugas neįstengė prisiminti. Bet iš tiesų ir apie vieną, ir 
apie kitą, tik skirtingom progom. O ant to suoliuko šalia 
manęs sėdėjęs vaikinas nė kiek nebuvo panašus į Henriką 


*Pašmina — rankų darbo drabužis iš ožkų vilnų. 

VIII: tai buvo vikrus jaunas Indijos kavalerijos pulko kari- 
ninkas, toks šaunuolis iš 6-0jo ulonų būrio. 

Keista, bet šitas savotiškas duetas turėjo savo post 
scriptum. Po daugelio metų — gal daugiau kaip keturias- 
dešimties, per kuriuos pamečiau visus jo pėdsakus, — mes 
vėl netikėtai susitikome, tik pamanykit, garsios San Fran- 
cisko universalinės parduotuvės knygų skyriuje, kur pasi- 
rašinėjau „Iolimuosius paviljonus“ ir „Mėnulio šešėlį“. 
Jis, pasirodo, tapo profesionaliu aktoriumi, vedė ameri- 
kietę ir apsigyveno šito miesto priemiestyje. Kažkokiame 
vietos laikraštyje perskaitęs, kad aš mieste ir pasirašinėju 
knygas, užėjo pasakyti: „Smagu tave čia sutikti!“ Tolimas 
Kašmyro atgarsis San Franciske, bet kaip Hiugas pasaky- 
tų: „Pasaulis mažas“. 

Išties! Ir su kiekviena diena vis mažėjantis. 

